
पढ़ेमायानोरु.... 


इः संयुक्त राष्ट्र संघ ता अन्तरराषट्रीय महिला वर्ष ट्रिब्यूनल लोप्पा बने 

माता। अस्के डोमितिला बारिओस डि चुंगारा अगे ने मत्ता 

इगा नन्ना बोलिविया ता उंदी खदान मजदूर ना मुत्ते, 7 पिल्ला-पेकोरा 
यायन किन कलियतान। अदु सिगलो %2% ता “हाउसवाइव्ज कमेटी (महिला 
कमेटी)” ता प्रतिनिधि लेक्का ट्रिब्यूनल ते वासी मत्ता। अदु अगा टीन खदान ता 
मजदूर लोरा मुत्तेस्कुना उंदी संगठन मत्ता। 

इविना दीर्घकालीन संघर्ष ओसो गट्टिक मंजी लड़ेमात्तांकू संयुक्त राष्ट्र 
केयसी मत्ता 

ट्रिन्यूनल लोप्पा बोलिविया ता प्रतिनिधि लेक्का अदु मजदूर वर्ग ता उंदे 
महिला मत्ता। इद महिला अगा मत्ता सब्बे तोर किन वेल्ले प्रभावित कित्ता 
स्वीडन ता उंदी महिला पत्रकार अनुसार, इद पुस्तक ता बेहरा हिस्सा “बद 
पिस्वल ता बारे बाकी महिलांग वड़किंतांगों, अद पिस्वल किन डोमितिला 
पिसिस मत्तांकु” पूरा आया परता। 

डोमितिला अनुसार, ट्रिब्यूनल लोप्पा पेश कित्ता इदु विवरण शोषित 
जनता ना आवाज आंदू| इदिनकु मुन्ने हंजी इदु नारी मुक्ति मुख्य रूप ते जनता 
ना सामाजिक, आर्थिक, राजनीतिक ओसो सांस्कृतिक मुक्त संगे बद्रम जुड़ेमासी 


ड्‌ः पुस्तक किन रासना विचार 1975 ते मोक्सिको लोप्पा आयोजित 

मंता ओसो इद प्रक्रिया ते महिला लोरा भागीदारी किन वेन्ने इदे संदर्भ ते हूड़ाना 
इंजी वेहिंता। 

नन्ना इगा वेहाना पोल्लो सिर्फ डोमितिला ना खुद संगे वड़ना पोल्लो 
आयो। इदु मेक्सिको ओसो बोलिविया ते नन्ना कित्ता बचोनो इंटरव्यू आंदुंग। 
इदु किताब ट्रिब्यूनल ते हीता भाषण कुना संगे मजदूर समूह, विश्वविद्यालय ता 
छात्र ओसो कर्मचारिर, मजदूर टोला ने मंदानालोर, मेक्सिको ते लोहक हिल्वा 
कित्ता लैटिन अमरिका लोकुर, रेडियो ओसो टेलीविजन ता प्रतिनिधिरा संगे 
चर्चा कित्ता पोल्लोना आंदू इदे सब्बे समाग्री टेप कित्ताद मंता। तीना संगे उचुन 
लिखित सामग्री वेन्ने मंता। अदिन किन डोमितिलान संगे कलियसी सकले 
किसी ओसो जांच पड़ताल कित्ताद मंता इदे मौखिक इतिहास इद पुस्तक ता 
रूप ते मुन्ने मंता 

डोमितिला तन्ना मंदाना, जनता किन संबोधित कियाना ठोस परिस्थितिंग 
अनुसार खुद किन बने कींता। तन्ना व्यक्तिगत पोल्लोंग ने अदु खुद किन बद्रम 
पेश कींतायो, बिल्कुले अलग दिसिंता। अदु बद्रम तन्ना भाषण कुना लोप्पा 
बड़किंता, सभांग लोपो पेश कांता, सुडला ग्रूप संगे वड़किंता अस्के बिल्कुले 
अलग दिसिंता। इद पुस्तक वेन्ने पढ़ेमायनोर आश्चर्य आयना लेक्कटा अलग- 
अलग शैलिंग किन पेश कींता। 

डोमितिला ना भाषा उंदी आम महिला ना भाषा मंता। ताना खुद किन पेश 
कियाना, स्थानीयता ओसो व्याकरण मंता। बेगा-बेगाने ताना वड़कना लोप्पा 
अदु सुडलास्केटल वड़कता क्वएचुआ भाषा ता प्रभाव वेन्ने दिसिंता 

आम ओसो गरीब लोकुरा अनुभव ता संबंध ते रास्ता दस्तावेज वेल्ले कम 
मंदिंतांग। इद्रम मंदानास्के इद पुस्तक अद खाली जागा किन निहयर। संगेने 
बोलिविया ओसो बाकी देशकुना विशेष रूप ते लैटिन अमरीका देश कुना 
जनता काजे काम कियानोरा इद मदद कियर। 

इद पुस्तक उंदी जरूरी औजार आंदू। इद अनुभव उंदी रकम ते पूना पीड़ी 
ता सेवा कियार, बारांकु इत्तेके अदिना अनुसार “तन्ना खुद ता इतिहास तल 
अनुभव दोरकी कियाना महत्वपूर्ण मंता” इंजी आल्सिसी डोमितिला तन्ना 
इंटरव्यू हियाला तैयार आत्ता। संगेने “दूसरोरा अनुभव तल करियाना वेन्ने।” 


“मना काम किन तोहना ओसो अदिना आलोचना कियाना लेक्कटा इंटरव्यू” 
आयना इंजी वेहिंता। 

डोमितिला जनता ना अनुभव कुना स्कूल ते पढ़ेमासी मत्ता। खनन इलाका 
लोप्पा उंदी गृहणी (लोता काम कियाना महिला) ता रूप ते रोज ता कठीन, उंदी 
लेक्कटा ओसो तिप्पल कियाना लेक्कटा काम किसोरे, सिर्फ मजदूर लोरे पीडित 
हिल्ले इंजी आल्सता। इद व्यवस्था महिला ओसो ताना परिवार किन वेन्ने लूटे 
कींता। इद्रम आल्सोरे अदु मेहनतकश वर्ग ता संगठित संघर्ष लोप्पा शामिल 
आयला प्रेरित आत्ता। तन्ना हेलोस्कुना संगे जनता ना जीत ओसो हार लोप्पा 
सीधा शामिल मत्ता। इदे अनुभव संगे अदु सच्चाई ता बारे ते वेहिंता। अदु 
बाताल वेहिंतायो आदु ताना पिस्वल ताए चित्र आंदू 

डोमितिल बोलिविया, खनिक यूनियन आंदोलन लेवेके सिगलो %% ता 
हाउसवाइव्ज कमेटी ता ऐतिहासिक आकलन पेश कियाला काजे बहाना कीवो। 
अदु सिर्फ तन्ना पिस्सना पिस्वल ता बारे ते, मेहनतकश आंदोलन लोप्पा 
शामिल आसी संघर्ष कीसोरे करियता पोल्लोंग वेहिंता। 

तीना लोप्पा उचुक इंटरव्यू खदान, फैक्ट्रिंग, झोपड़िंग ओसो नाहकुने 
मंदाना महिला-पुरुष लोरा बारे ते वेन्ने वेहिंता। वीरु तम्मा गरे-गरे मत्ता 
परिस्थिति ना बारे तेने आयवा ओरु इद परिस्थिति ते बद्रम एवतोर इदिना कारण 
बाताल आंदू इंजी ओसो इदिन बदले कियाला काजे संघर्ष कियाला वेन्ने तैयार 
मंतोर। इत्तेके डोमितिला ना इंटरव्यू वेल्ले गंभीर ओसो मौलिक ऐतिहासिक 
आकलन पोरो आधार आसी मंता बारांकु इत्तेके ड्दु लोकुरा दृष्टिकोण ते 
सच्चाई किन वेन्ने तोहिंता। 

इदु पुस्तक ता महत्व कम आयनायो इंजी मनम जनता ना इद महिला किन 
वड़कला हियाना, माटु अदिन किन केंजला तैयार आयना ओसो अदु बद्रम 
पिसिंता, बद्रम आल्सिंता ओसो बद्रम ता घटनांग ना बारे ते वेहिंता इंजी 
समझेमायना कोशिश कियाना। 

इगा पेश कित्ता पूरा कहनी डोमितिला ना पिस्वल आंदू, बारांकु इत्तेके 
डोमितिला ना व्यक्तिगत यात्रा, बोलिविया ता मेहनतकश वर्ग ओसो जनता ना 
महान अभियान ता उंदी हिस्सा आंदू। अदिन काजे नन्ना इद पुस्तक किन मूंड 
हिस्सा ने तूस्तान, पहला, डोमितिला तन्ना लोकुरा पिस्वल ता बारे ते वेहिंता, 

खदान ता महिला-पुरुष लोरा पिस्वल, काम कियाना जागा ता परिस्थिति ओसो 
तन्ना संगठित मजदूर आंदोलन ते जुड़ेमायना बारे वेहिंताः दूसरा - आदु तन्ना 
पिस्बल बारे ते वेहिंता अनि खुद किन तन्ना लोकुरा संगे ऐतिहासिक घटनाक्रम 
संगे जोड़े कींता। तीसरा, 1976 ता खदान परिस्थिति कुन पेश कींता विशेष रूप 
ते खनिक (खदान कहारनोर) लोरा जून-जुलाई ता हड़ताल। 
नाकिन डोमितिला ना रूप ते बोलिविया ता मजदूर वर्ग ओसो महिला 
लोर किन बेस समझेमायला बेस मौका दोरकिता। नन्ना ओरा धन्यवाद कींतान। 
अवु बार्टोलिना सिसा, जुआना आजुर्डुए डि पाडिला ओसो मारिया बार्जोला 
कालम तले तम्मा जनता ना असली मुक्ति संघर्ष किन बस्केने रोमी कित्ताद 
हिल्ले। 
नन्ना अलग-अलग तरीका ने इद कहनी किन पूरा कियाला काजे मदद 
कित्ता नावा दोस्तकुन, हेलोस्कुन ओसो तम्मोर किन वेन्ने धन्यवाद कींतान। 
वाटु, डोमितिला किन वड़कला हियाकाल। 
एम.वी. 
30 दिसम्बर 1976 

डोमितिला ना माटा 


इंटरव्यू 


आयो। बारांकु इत्तेके नावा पिस्वल नावा लोकुरा संगे जुड़ेमासी मंता। 
नावा संगे बाता-बाता आत्तायो अदु नावा देश ता सैकड़ों लोकुरा संगे 
वेन्ने आत्ता। बचोनो लोकुर नाकिनकु ज्यादा मावा जनता काजे काम कित्तोर 
अनि पोरोई हिल्वाए डोलतोर ओरकिन पुंदाना मौकाए दोरकताद हिल्ले। अदिन 
काजे नन्ना इगा सिर्फ व्यक्तिगत कहानी वेहाला आल्सोन। नन्ना नावा लोकुरा 
बारे ते पोल्लोंग कियाकान। नन्ना माटु बोलिविया ते बचोनो संघर्ष ताकनास्के 
दोरकी कित्ता अनुभव कुना बारे ते लोकुर किन वेहाला आल्सा मंतान। मावा इद 
अनुभव बद्रमाई मना वायना पीड़ी काजे काम वायर इंजी आशा किया मंतान। 
इदु पुस्तक अन्तरराष्ट्रीय महिला वर्ष ट्रिब्युनल ते काम कितांके आया 
परता। तम्मा मुक्ति काजे लड़ेमासोर मत्ता नावा लोकुरा कहानी सबसे गरीब 
लोकुर एवनल एव्वना इंजी स्पष्ट किया मंतान। नन्ना नावा अस्तित्व काजे वीरा 
कर्जदार मंतान। इद पुस्तक पैसा हिल्लवोर ओसो दिशा ता जरूरत मंदा नोरा 
काजे, ओरा वायना कालम काजे तैयार किया काम वायर। ओरा काजेए इद 
कहानी रासला तैयार आत्तान। इद॒ बद्रम ता कागज पोरो छपेमायर इंदानाद 
जरूरी हिल्ले। सिर्फ इद्रम ताविना लोप्पाटल तम्मा स्वार्थ प्रा कियाना 
बुद्धिजीविरा काजेए आयवा इदु मेहनतकश वर्ग काजे फायदा आत्ता या आयो 
इंदानदु जरूरी मंता। 


बो राई इद कहानी किन बस्के वेन्ने व्यक्तिगत कहानी लेक्का हूड़ना 

तन्ना लोकुर 


खदान 


इदिना जनसंख्या सिर्फ 50 लाख मंता। माटु बोलिविया लोकुर वेल्ले 
कम मंतोम। सब्बे दक्षिणी अमेरीका तोरा लेक्कने माटु स्पेनी भाषा 
वड़किंतोम। मति मना तादोरा भाषा दूसरा मंता। ओरु रेंडु भाषांग वड़कानोर - 
क्वेचुआ ओसो आइमारा। इव रेंडासी भाषांग नेंडु वेन्ने वेल्ले किसान लोर 
ओसो खनिक लोर वड़किंतोम। उचुन शहर कुना लोप्पा वेन्ने उचुन-उचुन 
बड़किंतोर। खासकर काचाबाम्बा ओसो पोटोसी ते वेल्ले लोकुर क्वेचुआ 
ओसो लापाज ते आईमारा वड़किंतोर। वीरा संस्कृतिक रिति-रिवाज कु उचुन 
पिस्सि मंतांग। इत्तेके- बूने कियाना, पाटांग-डाकांग लेक्कविन नेंडू विदेशी लोर 
बेनने गिर्दा आसी हूडिंतोर। 
नावा गुंडे (जीवा) ते इंडियन नेत्तुर मंता इंजी नन्ना गर्व कींतान। नाकिन उंदी 
खनिक ना मुत्ते लेक्का वेन्ने गर्व आंता। सब्बे तोर किन इद्रम मंदाना, मनम 
समाज लोप्पा वेल्ले कम योगदान हियानोरा नकल कियाना कोशिश 
कियानायो। 


बो लिबिया दक्षिण अमेरिका ता दक्षिण चेप्पा मंदना उंदी देश आंदू। 


मना देश वेल्ले सम्पन्न मंता। विशेष रूप ते खनिज - टीन, चांदी, सोना, 
बिस्मुथ, जिंक, लोहा इगा दोरकिंतांग। इद भूम दोड़ निय्य ओसो गैस वेन्ने वेल्ले 
मंता। पूर्वी इलाका ते खेती ओसो जानवर पोसे कींतोर आंता। मनगा वर्किंग, 
पंडिंग ओसो बचोनो कृषि उत्पाद मंता। 

असल इत्तेके इद संपत्ति पोरो बोलिविया ते मंदना लोकुरा अधिकार मंता। 
मति उदाहरण तुकू खदान, विशेष रूप ते बेहरा खदान कुना पोरो सरकार ता 
अधिकार मंता। अविना मालिक लोरगडल ऊंदसी अविना राष्ट्रीयकरण कित्ताद 
मंता। पैटिनो, हाशचाइल्ड ओसो अरामयो बेहरा टि-बैरन मत्तांग। इव हर जागा 
तन्ना समृद्धि काजे प्रसिद्ध मत्तांग। पैटिनो दुनिया ता पांच सबसे अमीर 
लखपतिरा लोप्पाटल वरोर मत्तोर। वीरू बेहरा मानेय बोलिविया तोरे मत्तोर। इदु 
बोलिवियाई जनता संगे गद्दारी कित्तोर। वीरे मना पूरा टीन दूसरा देश कुन 
वम्मसितोर अनि माकिन इगा कंगाली ता परिस्थिति ते वाटसितोर। बारांकु इत्तेके 
ओर तम्मा पूरा पूंजी विदेशी बैंक, उद्योग, होटल ओसो इद्रम ता दूसरा चीज 
कुनालोप्पा निवेश कित्तोरो अदिनके खदान किन राष्ट्रीयकरण कियानस्के 
बोलिवया लोप्पा वेल्ले कम धन पिस्सी मत्ता। इट्रम कित्ता पेरके ओरकिन 
मुआवजा दोरकता। ओरु पूना तरीक ते अमीर बनेमातोर ओसो इद राष्ट्रीयकरण 
ता फायदा आम जनता किन बाताये दोरको आत्ता। बोलिविया ता बहुसंख्यक 
लोकुर किसान मंतोर। लगभग 70 प्रतिशत आबादी नाहकुने मंता ओसो ओरु 
बेल्ले गरीबी ते मंतोर। माटु खनिक लोरकिनकु वेन्ने ज्यादा खराब परिस्थिति ते 
मंतोम। इद्रम मत्तेकाई माटु मनाए भूमि पोरो नार-नार वेलिसी पिस्सना लोरा 
लेक्का बने मंतोम। बारांकु इत्तके मावगा लोन हिल्ले। मावगा मंदाला काजे सिर्फ 
कम्पनी हीता खोलीकु मंता। इदु वेन्ने बस्के एवनल मजदूर कम्पनी ते काम 
कींतोर अस्के एवनले कैदे मंदिंता। 

बोलिविया कच्चा माल मंदना उंदि सम्पन्न देश मंता इंदानदु निज्जमे। इद्रम 
मत्तेकाई इगा इचोन ज्यादा गरीब बद्रम मंता? दूसरा देश कुना (लैटिन अमेरिका 
ता वेन्ने) तुलना ते इगाटा लोकुरा पिस्वल स्तर इचोन ज्यादा दोड़ बारांकु मंता? 

असल इत्तेके अदु देश ता पैसा देश तल बाहर दायाना कारण ते ने मंता 
इगा वेल्ले लोकुर अमीर आत्तोर मति ओर्‌ तम्मा पूरा धन विदेश ते निवेश 
कींतोर। मना सम्पदा विभिन्न समझौतांग संगे वेल्ले कम मूल्य ते लालची 

पूंजीपतिर किन सौंपे कियमूड़ाता। तीना लोप्पा माकिन बदे फायदा दोरको। 
बोलिविया उंदी प्राकृतिक सम्पदा संगे भरपूर निंडसी मंदाना देश आंदू, माटु 
दुनिया लोप्पा वेल्ले सम्पन्न देश आया परिंतोम। इगाटा जन संख्या वेल्ले कम 
मत्तेकाई अगा सम्पदा मावा हिल्ले। बोरे इंजी मत्तोर- “बोलिविया वेल्ले धनी 
देश मंता, मति इगाटा लोकुर भिखारीर मंतोर।” बारांकु इत्तेके बोलिविया पोरो 
बहुराष्ट्रीय कंपनी कुना नियम कुना प्रभुत्व मंता ओसो ओरे मावा अर्थव्यवस्था 
पोरो नियंत्रण कींतोर। बचोनो बोलिवियाई लोकुर इदिना फायदा एतिंतोर, अनि 
रेंडु-मूंडु डॉलर संगे खुद किन वम्मिंतोर ओरु इगा विदेशिरा संगे कलियसी 
राजनीति कींतोर। ओरा सब्बे चालकुना समर्थन कींतोर। ओरु सिर्फ तम्मा बचोन 
फायदा तेहाना इंदानादे ओरा समस्या मंदिंता। ओरु बचोन ज्यादा मजदूर लोरा 
शोषण कियानूर अचोने ज्यादा खुश मंदानूर। ओरु मजदूर करविने लेवेक बीमारी 
ते डोलतेकाई ओरकिन बाताले आयो। 

बोलिविया लोप्पाटा नावा उचुक अनुभव कुन इगा वेहा परकान बहे। नन्ना 
उंदी खनन केंद्र ते मंतान। अदिन काजे खनिक लोरा बारे ते ज्यादा पुत्तान। 
बोलिविया ता 60 प्रतिशत आमदनी खनन तेने आंता। बाकी आमदनी निय्य 
ओसो शोषण ता बाकी स्त्रोत कुनगडल आंता। सरकारी खदान कुना लोप्पा 
लगभग 35 हजार मजदूर काम कींतोर ओसो प्राईवेट खदान कुना लोप्पा वेन्ने 
लगभग 35 हजार मजदूर काम कींतोर। इत्तेके कुल मिलेकिसी 70 हजार खनिक 
लोर मंतोर। 

मुन्ने, खदानकु पूना मंदानास्के अगाटल बेसता टीन पेसनदु। मति हत्ता 20 
साल तल परिस्थिति बदलेमाता। इंजे ताना लोप्पा ज्यादा टीन हिल्ले। अद्रमासी 
ओर “ब्लॉक केबिन” ता व्यवस्था शुरू कित्तोर। ओरु मेट्टा लोप्पा डाईनामाईट 
संगे विस्फोट कींतोर। खदान लोप्पटल पूरा बंडांग तेंडिंतोर ताना पेरके ताना 
लोप्पटल अयस्क (पाउडर लेक्टा) तेंडला काजे अविन किन नोरला लोहिंतोर। 
बचोनो टन बंडा तल वेल्ले कम टीन पेसिंता। ब्लॉक लोप्पा कियाना काम वेल्ले 
कठीन ओसो वेल्ले खतरनाक मंता। अगा वेल्ले डुंडुल मंदिंता। उंदी मीटर जेक 
वेन्ने हूड़ा परमूड़ायो। अगा वेल्ले दुर्घटनांग आसोर मंदिंतांग। बारांकु इत्तेके 
बस्के-बस्के मजदूर लोर सब्बे डाइनामाइटकु विस्फोट आतांग इंजी आल्सिंतोर 
अनि काम कियाला लोप्पा नेंगतास्के अचानके विस्फोट आंता अनि मजदूर 

लोर गूंडा पोयंतोर। अदिन काजे नन्ना नावा मुज्जोन किन, अगडा मजदूर उचुन 
ज्यादा कमाई कीतेकाई ब्लॉक ते काम कियाला दायला हीवोन। 

अगा उंदी दूसरा रकम ता कामगार वेन्ने मंतोर। “वेन्नेरिस्टा” ओसो 
“वीनर्स” वीरु तम्मा काम खुद कींतोर अनि अयस्क कम्पनिंग किन वम्मिंतोर। 
इद्रम लगभग 2000 वेन्नेरिस्टा लोर मंतोर वीरु 3-4 ग्रूप ओसो वरोर ग्रूप लीडर 
ना नेतृत्व ते काम कींतोर। बंडा एवनल एव्वला काजे डेढ़ मीटर चौड़ा ओसो 15 
मीटर गहरा बूका कींतोर। अनि रस्सी संगे दोड़ रेयिंतोर, लोप्पा कोरिया परना 
लेक्का सुडला सूरंग बने कींतोर। बंडा किड़कता जागा ते जमा आसी मत्ता 
अयस्क किन परहकिंतोर। अगा बदे सुरक्षा गारंटी मन्नो आंता। बड़िय वायना 
हर्री वेन्ने हिल्ले आंता। इदु सबसे खराब काम मंदिंता। इविना लोप्पा ज्यादतर 
कम्पनी सिलिकोसिस (खनिक लोरा उंदी आम बीमारी) कारण ते रिटायर कित्ता 
लोकुर मंदिंतोर| ओरकिन काम कियाला काजे बदे काम मन्नो आंता ओसो 
पिस्सला काजे ओरकिन काम किया लागिंता। लल्लागुआ वायना किसान लोर 
वेन्नेरिस्टा लोरा संगे काम कियाना शुरू कींतोर मति अगा ओरकिन भयंकर 
शोषण ता सामना किया लागिंता। वेन्नेरिस्टा ओरकिन उंदी दिय्या ते 10 पेसो 
लेवेके आधा डॉलर हिंतोर। 

उंदी दूसरा रकम ता मजदूर “लोकेटारिओस” इंतोर। ओर वेन्ने तम्मा काम 
कींतोर ओस अयस्क कम्पनी किन वम्मिंतोर। कम्पनी ओरकिन फावड़ा, पुसुल 
लेवेके डाइनामाइट लेक्का बाताले हीवो। ओरु इव सब्बे खुद अस्सिंतोर। 
कम्पनी ओरकिन खनन आसी मत्ता पिस्ता माल मत्ता पाड़ना जागा ता बारे ते 
वेहिंता। कम्पनी लोकटारिओस किन क्वालिटि हिसाब ते दाम हींता। मति ओरु 
परताचोन हिस्सा ता 40 प्रतिशत तम्मगा तासिंतोर। 

उचुन मजदूर “लामेरोस” मंदिंतोर। ओरु अयस्क किन अलग कियाना 
काम कींतोर। प्लान्ट लोप्पा कम्पनी अयस्क किन दबे कींता। अदिनगडल उंदी 
एर लेक्का पेसिंता ताना लोप्पा उचुन-उचुन टीन मंदिंता। इदु उंदी चिकला एर 
संगे पोंगना डोड्डा बनेमांता। लामेरोस तीना लोप्पाटल टीन जमा कींतोर अदिन 
साफ कींतोर अनि जमा कित्ता पेरके कम्पनी किन वम्मिंतोर। बचोनो बेरा वेल्ले 
कठीन परिश्रम कित्ता पेरके वेन्ने बाताले दोरको आंता। इद्रमे खनन केद्र लोप्पा 
बेल्ले रकम ता ग्रुपकु काम कींतांग। 


खनिक लोर मंदाना जागा 


सिगलो 2% उंदी खनन शिविर आंदू, इगा मत्ता सब्बे लोहकु कम्पनी तवे 
आंदुंग। वेल्ले खनिक लोरगा लल्लागुआ नार ओसो उचुक नाहकुने मंतोर। 
शिविर ते खनिक लोरा लोहकु कर्ज पोर्रो दोरकिंतांग। अद वेन्ने उचुन जोम 
नौकरी कित्ता पेरके ने ओरकिन दोरकिंतांग। लोहकु ना कमी मत्ता कारण ते 
ओरकिन तुरंत दोरकोंग आंतांग। ज्यादातर खनिक लोहकु हिल्वाए 5-10 साल 
एवनल खदान ते काम कींतोर। काम कियानास्के ओर्‌ गरे ता नाहकुने किराया ते 
लोहकु पोयसी मंदिंतोर। 

कम्पनी ते काम कियानास्के ओरु कम्पनी ता लोहकुने मंदिंतोर। खनिक 
लोर डोलतेके लेवेके बीमारी ता कारण ते रिटायर आत्ता पेरके ओरा रांडीह कुन 
(विधवा) लोतल तेंडसिंतोर। ओरकुन अगाटल दायला काजे 90 दियाना टाईम 
हींतोर। मावा लोहकु वेल्ले सुडला-सुडला मंतांग। अविन लोप्पा 5%5 वर्गमीटर 
ता उंदी कोली मंदिंता। ताना लोप्पाए मंदाना, अगाने गाटो अट्टना, तिंदाना-उंडना 
हुंजना सब्बे काम किया लागिंता। अगाने नावा 7 पिल्ला-पेकोर पढ़ेमांतोर, 
हुंजिंतोर। माटु अगाने तिंतोम ओसो अगाने पिल्ला-पेकोर करसिंतोर। पेरके उंदी 
सुडला कोली ते उंदी टेबल मंता उंदी हुंजना जागा मंता अगाने माटु मृत्तेनइरवोम 
हुंजिंतोम। मावगा उचुन-वेल्ला मत्ता सामान किन उंदी पोरो उंदी तासा लागिंता 
उचुन पेकोर पलंग पोरो हुंजिंतोर बाकी तोर पलंग दोड़ हुंजिंतोर। मेट्टाने वेल्ले 
हिरंगम पोयिंता। अद्रमासी माटु पुआल ता गद्दा लेक्का बना किसी हुंजना जागा 
बने कींतोम। असली गद्दा 800 तल 1000 पेसो ते दोरकिंतांग। माटु अदिन 
अस्सला परवोमा ज्यादातर खनिक लोरगा पुआल ता गद्दाए मंता। नावा लोत्ते 
उंदी वेन्ने गद्दा हिल्ले। पुआल ता गद्दा ज्यादा दिय्या टिकेमायो आंता। अवु जूट 
संगे बनेमासी मंदिंतांग, आरामदायक वेन्ने मन्नोंग आतांग। मति माटु बाता 
किया परिंतोम? माटु अवे गद्दांग किन हिक्क-हक्केटल टांका (रिपेयर) वार्टितोम। 
कम्पनी माकिन दिय्या ते उचुक घंटांग ओसो पूरा नरका बिजली हींता। माकिन 
उंडाना एर दोरकिंता, मति लोतेने दोरको आंता। टोला ते सार्वजनिक नल तल 
एर तत्ताला लागिंता। 


इद्रम मावा पिस्वल ते वेल्ले सुविधांग हिल्लेंगे। उदाहरण तुकु मावा 
लोहकुने एर मियना लोन मन्नोंग आंतांग। माकिन सार्वजनिक एर मियना 
लोहकुने एर मिया लागिंता। पूरा कैम्प ता गोहड़िंग-गोहड़िंग लोकुरा काजे 10- 
12 बाथरुम मंदिंतांग। तीना लोप्पा उंदी दिय्या महिला लोरो ओसो उंदी कोयतुर 
एर मियिंतोर। बाथरुम वेन्ने बस्के एवनल निय्य मंदिंता अस्के एवनले ताकिंता। 
बाराकु इत्तेके निय्य संगेने एर कासिह कींतोर। इदे आयवा सिर्फ कम्पनी ता 
तकनीशियन लोरा लोहकुनेए दोड्डी दायला काजे शौचालय मंदिंतांग। पूरा 
टोला ते सिर्फ दस सार्वजनिक शौचालय मंतांग। अव वेल्ले जल्दी गंदा आंतांग, 
अविना एर मांरिंता, नरकुम कम्पनी ता कर्माचारिर साफ कींतोर मति जल्दिए 
गंदा आंतांग अनि पोड़दमेंड अद्रमे मंदिंतांग। एर हिल्वेके बचोनो दिय्यांग 
एवनल गंदाए मंदिंतांग। इद्रम मत्तास्के वेन्ने माकिन अविन इस्तेमाल किया 
लागिंता। एर ता वेल्ले बेहरा समस्या मंता। खासकर कम्पनी ता बाहर ता 
नाहकुने, माकुनकले ज्यादा तिप्पल आंतोर लोकुर। ओरकिन एर तत्तला काजे 
वेल्ले जेक दाया लागिंता, उंदी लम्बा लाईन ते नित्ता लागिंता। इव नाहकुने 
बिजली हिल्ले। ओरा पिस्वल वेल्ले तिप्पल ता पिस्वल मंता। मति संख्या ते 
वेल्ले कम मत्ता कारण ते इव लोहकुन हल्कोए एर वेन्ने दोरको आंता। इव 
नाहकुने एर काजे वेन्ने पोटी आंता। उंदी काम्पानेरो (स्पेनी भाषा ते कोयतुर 
कामरेड किन काम्पानेरो ओसो महिला कामरेडस किन काम्पानेरा इंतोर। तीना 
लोप्पा इदु शब्द बचोनो जागाने दोरकियार) दस साल एवनल काम कित्तोर किन 
10 अंक दोरकिंतांग। ओना मुत्ते ओसो सात पिल्ला-पेकोर मत्तेके ओर किन 8 
अंक हींतोरर ओरु खदान लोप्पा काम कीसोर मत्तेके ओनकिन ज्यादा अंक 
हींतोर। अद्रमासी लोन दोरकी कियाला काजे जरूरी अंक दोरकी किया 
लागिंता। कम्पनी लोप्पा पाड़ना आया लागिंता। बेल्ले काम्पानोरो लोर खदान 
लोप्पाने बीमार आसी डोलिंतोर। अस्के ओरकिन कर्ज लोहकुना फायदा वेन्ने 
दोरको आंता। 

स्वाभाविक रूप ते वेल्ले शिकायत कु वेनने मंदिंतांग। खदान लोप्प हमेशा 
समस्यांग मंदिंतांग। मति कम्पनी दिवालिया आतांकु ओसो लोहकु बने किया 
परवो इंजी इंतोर। कैम्प लोप्पा ज्यादातर लोहकु 1952 तुकू मुन्ने कम्पनी प्राईबेट 
कैदे मत्तास्केटवे आंदुंग। राष्ट्रीयकरण पेरके सब्बे मुन्ने लेक्काने मंता। सिर्फ 

उचुक लोहके बनेमातांग। इंजे ओरु बेरा लोहकु बने किया मंतोर। वेल्ले 
शिकायत ओसो हड़ताल पेरके माटु ओरकिन मुट्टलासी मत्ता लोहकुन रिपेयर 
कियाला काजे मानेकीतोम। निर्माण कम्पनी रिपेयर कींता मति बाताले फायदा 
आयो। हल्को-हल्को मुसुर वातेके आई अवु ओसो मुट्टिंतांग। 

लोहकुना कमी ता कारण ते उचुन मुल बोनगा लोन मंता ओरगाए मंतोर। 
ओरकुन अग्रेगाडोस लेवेके अतिरिक्त किराएदार इंतोर। इत्तेके नावागा नावा मूंड 
हिलोस्कु मंदाना वासी मत्तांग। अनि नन्ना गाटो अट्टना जागा ते हुंजना जागा बने 
किसी मत्तान। अट्टना जागा नन्ना बाहर गूडी ओदा बने किसी मत्तान। माटु 
बचोनो साल एवनल इद्रम ताए परिस्थिति ते मत्तोम। 

अग्रेगाडोस हमेशा सगा-संबंधी लोरे मन्नोर आंतोर। ओरु दोस्त वेन्ने 
मंदाना परिंतोर। नन्ना सिगलो 5५ ते वात्तान अस्के मुन्ने अग्रेगाडोस लेक्काने 
मत्तान। अस्के ओर किन पुनवा मत्तान। नावा मुज्जो काम कियानास्के वरोर 
मानेय किन कलियतोर। ओर वेल्ले पाड़ना ओसो नावा मुज्जो पूनोर मत्तोर। 
ओनकिन माटु बद महिला संगे मंतोम अदु वेल्ले खराब व्यवहार कींता इंजी 
वेहतोम। अस्के ओरु नावा काम्पानोरो किन तन्ना लोत्ते वाटु इंजी केयतोर। 
अस्के माटु ओरा संगे मंदाला हत्तोम। माटु ओरा संगे उंदी साल मत्तोम। मावा 
पूना-पूना मरमिंग आसी मत्तांग। ओरु मूंड सुडला पिल्ला-पेकोर मत्तोर। ओना 
हेलोस्कु वेन्ने ओरा संगेने मंदानवु। माटु सब्बेतोर कलियसी मत्तोम। माटु गाटो 
अट्टना काम तूसीस मत्तोम। माटु सब्बे तोर काजे बेहरा गंजिने गाटो अट्टानोरोम। 
वेल्ले लोकुर इद्रमे मंदानोर। कम्पनी मजदूर लोरकिन लोन हियाना कानून मत्तांगे। 
मति अविना बदे फायदा दोरको। अद्रमासी पेरके देश किन वेल्ले बेहरा स्तर ते 
मदद कीतेकाई खनन मजदूर लोर किन सुडला लोन वेन्ने दोरको आत्ता 


खनिक लोर बद्रम काम कींतोर 


खदान लोप्पा रेंडु रकम ता कार्यपद्धति मंदिता, उंदी तकनीशियन लोरा काजे। 
दूसरा- खनिक लोरा काजे। 
खदान लोप्पा काम बस्के बंद आयो। तीना लोप्पा नरका-पिय्यल काम 
ताकिंता। खनिक लोरा काजे मूंड शिप्ट कुने काम किया लागिंता। उचुन लोकुर 
महीना ता हिसाब ते शिप्ट बदले कींतोर, उचुन मुल हप्ता ता हिसाब ते। नावा 

काम्पानेरो हर सप्ताह ते शिप्ट बदले कियानोर। खनिक लोरा समूह ता खदान ते 
टाईम नेंगनास्के शुरू आंता अनि बाहर पेसनास्के खत्म आंता। लोप्पा दायाना 
पहली शिप्ट 6 बजे शुरू आंता अनि 3 बजे खत्म आंता। दूसरा शिप्ट 2 बजे 
शुरू आंता अनि नरका 11 बजे एवनल अनि तीसरी शिप्ट नरका 10 बजे तल 
नरकुम 7 बजे एवनल ताकिंता। मजदूर पहली शिप्ट ते दांतोर अस्के माटु महिला 
लोर मना काम्पानोरो लोरो काजे टिफिन (नाश्ता) तैयार कियाला काजे नरकुम 4 
बजे तेदा लागिंता। 3 बजे एनवल खदान तल बाहर पेसनाल जोम ओरु बातले 
करवे मंदिंतोर। बारांकु इत्तेके खदाना लोप्पा गाटो ओयना बदे तरीका हिल्ले। 
अदिना अनुमति हिल्ले। लोप्पा ओतेकाई अगा वेल्ले ज्यादा डुंडुल ओसो गर्मी 
मत्तांकु गाटो खराब आंता। ओर अगा बाताले तित्तेकाई वेन्ने ओरकिन नुकसान 
कींता। लोप्पा गाटो तिंदला काजे बदे सुविधा मंदाना, मति कम्पनी इद्रम कियाना 
संभव हिल्ले इंता। कम्पनी मजदूर लोरा काजे लोप्पा साफ-सुतरा गाटो तिंदला 
काजे उंदी कोली बने किया परिंता मति अदु इद्रम कियाला तैयार हिल्ले। 
कम्पनी इद्रम ता सुविधा सिर्फ तकनीशियन लोरकिने हींता। उदाहरण तुकू 
इंजीनीयर कम घंटांग काम कींतोर। 10.30 एवनल ओरा गाटो वांता, ओरकिन 
इदाना अनुमति मंता। 11.30 एवनल खदाल लोप्पाने गाटो तिंतोर। कम्पनी वीरा 
लेक्के मजदूर लोरकिन वेन्ने गाटो तिंदना सुविधा हिया परिंता, मति इद्रम 
कीवोए। 5 बजे नरकुम सिर्फ नाश्ता किसी मजदूर 3 बजे एवनल मंतोर। खदान 
तुकू जेक मंदानोर किन नरकुम 3 तेदा लागिंता- उन्शिया, सोमाओ, पैटिनो 
ओसो मीराफ्लोर्स लेक्काटा खदान कुने दाया लागिंता। अस्के ओरु खदान कुना 
लोप्पाने बद्रम मन्नेर? ओरु लाई लगेमाता कोका ता आकिंग हल्कसोरे मंदिंतोर। 
इदिना स्वाद कैयता मंदिंता अदिन हल्कसोर मत्तेके कर वेस्सो आंता। खनिक 
लोर इदिन तम्मा इच्छाशक्ति किन बचे कियाला काजे हल्कोसोर मंदिंतोर। 

खदान ते काम कियाना वेल्ले दोगना काम मंदिंता। नावा काम्पानेरो 
मलसी वांतोर कपड़ांग बदले किसी तुरतेय हुंजिंतोर अगा रेंडु-मूंड घंटांग 
हुंजिंतोर अनि पेरके गाटो तिंतोर। नरकटा शिष्ट ज्यादा खराब मंदिंता। खनिक 
लोर नरकापल्लिंग काम किसी वांतोर अनि पिय्यल हुंजिंतोर। मति मावा लोहकु 
वेल्ले सुडला ओसो गरै-गर मत्तांकु, पिल्ला-पेकोर करसना जागा हिल्वांकु, 
लोहकुना गूडिंग पतला मत्तांकु हेरे-हेरे ता कोलार हुस्काड़ वायला हीवो आंता। 

ओरा कोलार केवदेने वड़कता लेक्का केंजा वांता। अदिन काजे मजदूर लोर 
हुंजा वेन्ने परवोर आंतोर। परेशान आसी ओरु लोन विड़चिसी दांतोर। नावा 
मुज्जो ओसो सब्बे मजदूर लोर नरकटा शिप्ट तल वेल्ले होंग आंतोर। मति 
ओरकिन कम्पनी ता नियम कुना पालन किया लागिंता। लेवेके ओरकिन काम 
तल तेंडसियानूर। नावा काम्पानेरो इद्रम काम कीसोरे 20 साल आया मंता। पूरा 
खनिक लोर किन खदान लोप्पा हर शिप्ट ते 8 घंटांग काम किया लागिंता। वरोर 
खनिक ना औसत उमर 35 साल मंदिंता। ताना पेरके ओरु पूराए खदान ता 
बीमारी संगे बीमार आंतोर। अयस्क तेंडला काजे खदान लोप्पा वेल्ले विस्फोट 
किया लागिंता। अदिना डुंडुल तोड़डी-मोसोर संगे मजदूर लोरा फेफड़ा ने 
नेंगिंता। इदु डुड्डोम फेफाड़ांग किन नुकसा कींता। ओरा तोड्डी कारियल 
पोयिंता। फेफड़ा ना टुकड़ांग ना उल्टी आंता अनि ओर डोलिंतोर। इदु खदान ता 
पेशगत बीमारी आंता इदिन किन सिलिकोसिस इंतोर। 

खनिक लोर किन ओसो उंदी समस्या ता सामना किया लागिंता। मजदूर 
लोर तम्मा नेत्तुर-हेपुर पोहची देश ता अर्थव्यवस्था लोप्पा योगदान हीसोर 
मत्तेकाई, खदान लोप्पा बीमार आत्तोर किन अछुत लेक्का हूडिंतोर ओरु तम्मा 
बीमारी फैले कियानूर इंजी आल्सिंतोर, असल इत्तेके इद बीमारी इद्रम 
फैलमायना बीमारी हिल्ले मति इद्रम ता विश्वास नाहकु ओसो शहर कुना लोप्पा 
फैलेमासी मंता। अनि पिस्वलमेंड ओरकिन इद्रमताए तिप्पल संगे पिस्वल 
पिस्सा लागिंता। अदिन काजे लोकुर माकिन तम्मा लोत्ते किराया ते मंदाला वेन्ने 
हीवोर आंतोर। ओर्‌ मावा काम्पानोरो लोरा खदान ता बीमारी गूडी पार आसी 
ओरकिन बीमार कियार इंजी आल्सिंतोर। कोका ता आकिंग हल्कसोर मत्तांकु 
ओर खनिक लोर नशा कींतोर इंजी इंतोर। मीटु मावा समस्या बचोन गंभीर मंता 
इंजी हूड़ा परिंतिर। 

खनन कैंप ते मंदाना लोकुर ज्यादातर किसान लोर मंदिंतोर। ओर मेट्टाने 
तम्मा पिस्वल पिसिंतोर। अदिन काजे तम्मा लोन विड़चसी वांतोर। मेट्टाने पूरा 
साल लोप्पा सिर्फ आलू ता फसल आंता। इदिन विड़चसी अगा वेल्ले कम 
पैदावार आंता। बस्के-बस्के मुसुर बेस वायवेके किसान लोरगा वीतना विज्जा 
काजे वेन्ने उत्पादन दोरको आंता। अस्के पूरा परिवार शहर ते लेवेके खदान 

लोप्पा काम कियाला वांता। अगा वासी पोरो वेहता समस्यांग ना सामना किया 
लागिंता। 

सरकार माटु वेल्ले बेसता पिस्वल पिस्सा मंतोम इंजी प्रचार कींता। ओरु 
अगा वासी खनिक लोर कुन मुफ्त लोन, उंडला काजे एर, बिजसी, शिक्षा, 
सस्ता राशन ओसो बाकी सामान दोरकिंता इंतोर। मति सिगलो %2% ते वासी 
अगाटा असली परिस्थिति किन बोरे हूड़ोर। ओरु खुद इद वास्तविक परिस्थिति 
किन हूड़तेके माटु भयंकर परिस्थिति ते मत्ता लोहकुने मंतोम, अवु वेन्ने मुफ्त 
आयावा कर्ज संगे हीताद मंता। एर वेन्ने हंडा नल तल निहता लागिंता। एर 
मियना लोन हूंडाए मंदिंता। माकिन बिजली सिर्फ कम्पनी तय कित्ता टाईम तेने 
दोरकिंता। शिक्षा मावा काजे वेल्ले महंगा मंता, बारांकु इत्तेके माकिन स्कूल ता 
यूनीफॉर्म (ड्रेस) ओसो बाकी सामान अस्सला लागिंता। सस्ता राशन मावा 
काम्पानोरो लोरा वेतन ता हिस्सा मंदिंता। पुत्तिरा? 

माकिन इद्रम ता परिस्थिति ते तासला काजे वेल्ले कम वेतन हींतोर। 
उदाहरण तुकू नावा काम्पानेरो खदान लोपपा उंदी विशेष पद लोप्पा काम 
कींतोर। इंजे ओनकिन उंदी दिय्या ता 28 पेसे दोरकिंता। इत्तेके हर महीना 740 
पेसो। हत्ता साल ओनकिन 17 पेसोए दोरकनादु, इत्तेके | डॉलर तुकु वेन्ने कम 
मत्ता। माकिन परिवार सब्सिडी ता रूप ते 347 पेसो, 135 पेसो महंगाई भत्ता 
ओसो नरकाटा शिप्ट काजे उचुन अतिरिक्त पैसा दोरकानदु। कुल मिलके किसी 
ओनकिन 1500-1600 पेसो हर महीना दोरकानदु। कम्पनी ताना लोप्पाने 
सामाजिक सुरक्षा फंड, राशन ता मूल्य, स्कूल बिल्डिंग फंड ओसो बाकी 
सामान काजे पैसा काटे कींता। इव सब्बे हूड़सी नावा मुज्जो किन कुल 500- 
700 पेसो हर महीना दोरकिंतांग। मावा 9 लोकुरा परिवार किन इदिना लोप्पा 
काम ताकि किया लागिंता। वेल्ले मजदूर लोरा परिस्थिति इत्तेक माकिनकले 
वेन्ने खराब मंता। 

मावा वरोर नेता (पेरके शहीद आत्तोर) उंदी बेरा मावा परिस्थिति ता कारण 
किन वेल्ले साधारण तरीका ते समझे किसी मत्तो ओरु माकिन इत्तोर 
“काम्पानेरा, सिगलो 2% ता 10 हजार मजदूर हर महीना 300 लेवेके 400 टन 
टीन ता उत्पादन कींतोर।” पेरके ओर उंदी कागज ता टुकड़ा तेंडसी इत्तेके- “इदु 


21 


मनम कियाना उत्पादन ता निशानी आंदू| इदु उंदी महीना ते माटु उत्पन्न कित्ता 
पूरा मुनाफा आंदू। इदिना वितरण बद्रम आंता?” 

पेरके ओरु अद कागज ता टुकड़ा किन पांच हिस्सांग बराबर तूस्तोर। “इव 
पांच हिस्सांग लोप्पाडल चार विदेशी पूंजीपतिरगा दांतांग। बोलिविया कैदे सिर्फ 
उंदी हिस्सा पिसिंता।” इद पांचवा हिस्सा वेन्ने माटु बदु व्यवस्था लोप्पा मंतोमो 
अदे व्यवस्था ता अनुसार तूसमूड़ांता। एय्यो? तीना लोप्पा लगभग आधा, 
सरकार ट्रांसपोर्ट, कस्टम ओसो निर्यात पोरो खर्च संगे एतिंता। पूंजीपतिरा 
मुनाफा कमाई कियाना तरीका आंदू। एय्यो? मना बारे ते मना ट्रक कुना 
इस्तेमाल कियानास्के माटु अयस्क, पेरु ता हंदी गुआकी बंदरगाह ओंतोम। 
इगाटल नाव संगे इंग्लैंड ते विलियम्स हार्वे धातु फैक्ट्री ओंतोर बाकी चीजकु 
तैयार कियाला काजे अगाटल नाव संयुक्त राज्य अमेरिका तत्तिंतोर। पेरको 
बोलिविया संगे बाकी देशकु अव सामान किन अमेरिका तले वेल्ले कीमत संगे 
अस्सिंतोर। इद्रम कीसोरे पूंजीपति इद पांचवा हिस्सा ता लगभग आधा हिस्सा 
वेन्ने ओंतोर। असल इत्तेके पांचवा हिस्सा मावा मत्ता। अदु आधा पिस्ता हिस्सा 
तल वेन्ने उचुन हिस्सा सरकार तन्ना फायदा काजे ओसो मुन्ने वेहता माटाना 
काजे हड़पे कींता सशस्त्र बल, मंत्रि लोरो वेतन, ओरा विदेशी यात्रांग काजे। 
ओर इव पैसांग किन विदेशी शहर कुने निवेश कींतोर। सत्ता तल गुचतेके ओरु 
मुन्नेटले विदेश ते जमा कित्ता धन ओरकिन वरोर करोड़पति लेक्का बनेमासी 
दूसरा देश ते दायला काम वांता। इदिना उंदी हिस्सा उचुन प्रतिनिधिरा काम ते 
खर्च आंता। सेना, डीआईजी(Departcment of Criminal Investigation) 
काजे ओसो मुखबिर लोरा काजे। पिस्तादिना लोप्पाटल उचुन हिस्सा सरकार 
सामाजिक सुरक्षा सेवा, स्वास्थ्य, अस्पताल ओसो जनता ना इस्तेमाल कियाना 
बिजली ओसो मजदूर किन हियाना राशन काजे इस्तेमाल कींता। ओरु माकिन 
उंदी बेसता सरकार ता कारण ते ब्रेड, हव्विंग, नूकांग ओसो शक्कर सस्ता 
दोरकिंता इंतोर। ओरु माकिन 'बेसता सरकार” कैदे उपहार हींतोर। मति माटु 
बाताल उत्पादन कींतोमो अदिन किन सरकार हड़पे कींता। एय्यो? पिस्ता हिस्सा 
तल ओर मजदूर लोरा औजार- फावड़ा, पुसुल लेक्काटविना काजे इस्तेमाल 
कींतोर। इदे आयवा तम्मा मृत्तेस्कुना ओसो संगी लोरा मृत्तेस्कुना काजे वेन्ने 
ओंतोर। इदिनगडले ओर “मदर्स डे” ओसो क्रिसमस ते उपहार हिया परिंतोर। 

“ओर लगातार इद्रमे हड़पे कीसोर मंतोर। हूड़ाटू टीन संगे तत्ता धन बचोनो 
चीज कुना काजे खर्च कित्ता पेरके वेल्ले कम पिस्ता हिस्सा दोरकिंता ताना 
लोप्पटल टीन किन खनन तल बाहर तत्तना 10 हजार मजदूर लोरा वेतन हींतोर। 
इद्रमे मनगा उचुन वेन्ने पिस्सो आंता।” 

इद्रम मावा नेता सब्बे परिस्थिति ता बारे ते वेहतोर। 

उंदी बेरा नाकिन वेन्ने उंदी कॉन्फ्रेंस ते इद पोल्लो किन वेहाला मौका 
दोरकता। 1974 ते आल्टो द ला पाज ते मदर्स डे फेडरेशन बगिल तल उचुक 
काम्पानेरा (महिला कामरेड) लोरा प्रशिक्षण कोर्स कित्ताद मत्ता। अगा 
विश्वविद्यालय तल उचुन अर्थशास्त्री लोरो वासी मत्तोर। ओर्‌ उंदी महत्वपूर्ण 
भाषण हित्तोर। ओरु उंदी ब्लैकबोर्ड पोयतोर अनि आंकड़ांग हिसी महिला लोर 
किन देश ता आर्थिक समस्यांग ना बारेते समझे कित्तोर। बोलिविया तल धन 
बद्रम दाया मंता ओसो बद्रम सम्पत्ति ता बंटवारा आया मंता इंजी मति अगा 
वेल्ले महिला लोर अनपढ़ मत्तांकु, इद समस्या किन समझेमाया परवोंग 
आतांग। उंदी गरीब महिला पिल्ला किन एत्तिसी तेदता अनि इत्ता “मीटु वेल्ले 
संख्यांग रासतिर मति माकिन इत्तेके उचुन वेन्ने समझेमाताद हिल्ले। माटु एल 
मुतुन (ब्राजिल हंदी ते मत्ता सान्ताक्रुज विभाग ते मत्ता उंदी लोहा खदान अदिना 
खनन शुरू आत्ताद हिल्वा मत्ता) ता बारे ते वेहविरे....... अगा बाताल आया 
मंता। नावा मरीं सेना तल वात्तोर ओर वेहतोर एल मुतुन ते लोहा मंता अदिन 
संगे ट्रक बनेमांता इंजी। सरकार एल मुतुन किन विदेशिर किन हियवा लेवा अगा 
फैक्ट्ंग बारांकु वाटो, इद्रम कीत्तेके मावा पिल्ला-पेकोर किन रोजगार 
दिरकियारे।” 

वेल्ले कम पढ़ेमासी मत्तेकाई विश्वविद्यालय काम्पानेरो लोर बाताल 
वेहतोर इंदानदु नाकिन समझेमाता। नन्ना अद ब्लैकबोर्ड ते रासिस मत्ता सब्बे 
आंकड़ांग किन सरल किसी वेहना इंजी आल्ससोर मत्तान। अस्के नन्ना अव 
काम्पानेरोस्कुना संगे वड़कतान अनि मावा भाषा ते सरल किसी 
समझेकित्तान,ओरु नेताल समझे कित्ता लेक्का। 

इद केंजीसी सब्बे महिलांग किन होंग वात्ता। अवु तम्मा मुज्जोर इदिना 
बारे ते पुन्नोर इंजी इत्तांग। इंजे अबु बोलिविया ता अर्थव्यवस्थाकिन बद्रम तम्मा 
पक्ष ते प्रभावित कींतोर इंजी ओरकिन वेहाकोम इत्तांग। अनि इद्रम बारांकु 

कींतोर उंजी पूछेमातांग। नन्ना इत्तान-इद सवाल मीटु सरकार संगे कियाना इंजी 
इत्तान। अदिन काजे जनता सत्ता ते वातेके ओसो इद पिस्वल किन बदले कीत्तेके 
मना किन इद्रम ता पिस्वल पिस्सा लागो आयर इंजी आल्सिंतान। माटु वेल्ले 
दिय्यंग एवनल पिस्सकाल। बारांकु इत्तेके सबसे मुन्ने मना खदान लोप्पाटा 
परिस्थिति किन सुधरेमायार पूना मशीनकु अस्सकाल अनि बेस काम 
कियाकाल। माटु मना काम्पानेरो लोरा काजे शारीरिक रूप ते समुचित व्यवस्था 
ता स्थापना कियाकाल। व्यक्तिगत रूप ते नन्ना मना काम्पानेरो लोर किन इद्रम 
ता खदान लोप्पा तासनायो इंजी आल्सिंतान। बारांकु इत्तेके ओरु बस्के एवनल 
फावड़ा, पुसुल तेहा परिंतोर अस्के एवनेल खदान लोप्पा दांतोर। तेहा परवास्केने 
ओरकिन रिटायर आयना लेवेके मामूली पेन्शन एतना अधिकार दोरकिंता। 
अदिनकु मुन्ने ओरु उंदी कौड़ी वेन्ने हीवोर। 

दूसरा बगिल माट सत्ता ते वातेके राज्य किन मना किन मानेय ना रूप ते 
मत्ता पूंजी किन हूड़ला काजे सबसे मुन्ने हर खनिक खदान लोप्पा पांच साल 
तुकु ज्यादा कियानायो इंजी उंदी आदेश जारी किया लागियर। संगेने अगाटल 
बाहर पेस्तास्के बढ़ई लेवेके मोची लेवेके बदे दूसरा काम कियाना लेक्का 
कम्पनी खनिक लोर किन प्रशिक्षण हियाना। बारांकु इत्तेके सब्बे इद्रम ताकसोर 
मत्तेके माटु बस्के बेसता समाज लोप्पा पिस्सकाल? माटु लोकुर किन उत्पादन 
काजे सिर्फ उंदी माने मशीन लेक्का इस्तेमाल कीसोर मंदानूर -उत्पाद किमूट 
अनि डोल्लाटु इंदान लेक्का- ओरु डोलता पेरेके ओरा जागा ते दूसरा बोजा 
वायार। अद खदान वेन्ने खत्म आयार। इद्रमे इद समाज ता सबसे महत्वपूर्ण 
चीज मत्ता मानवीय पूंजी नष्ट आसोर दायार। मीटु नावा पोल्लो संगे सहमत 
हिल्वीरा? 


उंदी खनिक ना मुत्ते ना दिय्या बद्रम शुरू आंता 


नावा दिय्या ता शुरूआत नरकुम 4 बजे आंता। खासकर नावा मुज्जो ना पहली 
शिष्ट मत्तास्के। नन्ना ओना नाश्ता तैयार कींतान। ताना पेरके साल्टेनास 
(बोलिविया ते बने कियाना सुडला कचौड़ी- तीना लोप्पा हव्विंग, आलू ओसो 
काली मिर्च-मसाला काल्पिसी निहताद मंदिंता) बने कींतांन। नन्ना हर दिय्या 
लगभग 100 साल्टेनास बने कींतान अनि सड़क-सड़क वेलियसोर वम्मिंतांन। 

बारांकु इत्तेके नावा मुज्जो ना वेतन संगे मावा जरूरत कु पूरा आया परवोंग 
आंतागं। माटु नरका आटा गुंदे (पिस्कसी) तासिंतोम अनि नरकुम 4 बजे तेदसी 
साल्टेनासा बने कींतोम। पेकोर नावा मदद कांतोर। ओरु आलू ओसो गाजर 
कुना तोलांग ओड़हिंतोर अनि आटा गूंदे कींतोर। ताना पेरके स्कूल दायला 
काजे तैयार आंतोर अनि नन्ना नरकाए नाहची मत्ता हुक्कना गेत्तेंग हुक्किंतान। 

आठ बजे नन्ना साल्टेनास वम्मला पेसिंतान। पेकोर दुपार ते स्कूल तल 
वांतोर, नावा मदद कींतोर। माकिन कम्पनी ता राशन ता दुकान तल सामान तत्ता 
लागिंता। अगा वेल्ले लाटी लाईन लगेमांता। अगा सामान एतला काजे माटु 11 
बजे एवनल केपिंतोम। माकिन हव्विंग, कुसिर, तिंदाना निय्य काजे लाईन ते 
नित्ता लागिंता। इद लाईन पेरके दूसरा लाईन ते लागेमाया लागिंता। सब्बे सामान 
अलग-अलग जागा तल दोरकिंता। साल्टनास वम्मसोरे माटु दुकान ता सामान 
एतला काजे लाईन ते नित्तिंतोम। नन्ना सामान एतला काजे दांतान अस्के पेकोर 
साल्टेनास वम्मिंतोर, पेरके नावा पेकोर लाईन ते नित्तिंतोर अनि वम्मिंतान। माटु 
इद्रमे काम कींतोम। 

100 साल्टेनास तल नाकिन औसतन 20 पेसो ता कम्मई आंता। नन्ना 
खुद किन वेल्ले बेस आल्सिंतान बारांकु इत्तेके अगा सब्बे तोर नाकिन 
चीनेमांतोर अनि नावगडल साल्टेनास अस्सिंतोर। नावा उचुक महिला गोतितवु 
हर दिय्या सिर्फ 5 तल 10 पेसोए कमाई किया परिंतांग। नन्ना नावा मुज्जो बदु 
कमाई कींतोम अदिनगडल माटु सिर्फ तिंदना-उंडना ओसो केरना गेत्तेगे अस्सा 
परिंतोम। तिंदना सामान वेल्ले महंगा मंता। गेत्तेंग ओसो वेन्ने मंहगा मंतांग। नन्ना 
परताचोन गेत्तेंग खुद सिलाई कींतान। माटु रेडिमेड गेत्तेंग अस्सोम। माटु ऊन 
अस्सिंतोम अनि बुनेकींतोम। 

इद्रम नन्ना नरकुम 8 बजे एवनल साल्टेनास वम्मिंतांग। सामान अस्सिंतान 
अनि “हाउसवाइव्ज कमेटी” ता काम वेन्ने कींतान। अगा सलाह एतला वात्ता 
हेलोस्कुना संगे वड़किंतान। दपार ते गाटो अट्टा लागिंता बारांकु इत्तेके पेकोर 
स्कूल तल वांतोर। दपार ते माट गेत्तेंग वेन्ने हक्किंतोम। मावगा धोबी (गेत्तेंग 
हक्कानोर) वेन्ने हिल्लेर, एर पम्प तिंची तत्ता लागिंता। पेकोरा होमवर्क (स्कूल 
मास्टर हीता काम) किया लागिंता। दूसरा दिय्या ता साल्टेनास काजे तैयारी 
किया लागिंता। बस्के-बस्के दुपार ते कमेटी ता जरूरी समस्यांग हल कियना 

आंतांग। अस्के नन्ना गेत्तेंग हुक्कोन आंतान। कमेटी ता काम हर दिय्या मंदिंता। 
नन्ना अगा रेंडु घंटांग मंदिंतान। अद पूराए नावा विचारता काम आंदू। बाकी 
काम नरका कियाना आंता। पेकोर किन गाड़ामेंड स्कूल तिंची होमवर्क 
दोरकिंता। नरका सुडला मेज पोरो उदसी इद काम कींतोर। नावा मुज्जोना शिप्ट 
नरुकुम मंदिंता अस्के ओरु दस बज हुंजींतोर। अस्केने पेकोर वेन्ने हुंजिंतोर। 
दुपार ता शिप्ट मत्तेके नडुम नराक एवनल बाहर मंदिंतोर। नरका शिप्ट मत्तेके 
दूसरा दिय्या वांतोर। नाकिन ओना हिसाब ते सेट आया लागिंता। ज्यादातर 
महिलांग किन मदद काजे बाताल-बाताल कियाए लागिंता। नन्ना साल्टेनास 
बने कित्ता लेक्काने बदे सिलाई कांता, बदे बुनाई कींता लेवेके बदे कालीन या 
कम्बल बने कींता। उचुक महिलांग सड़क ते सामान वम्मिंतांग। बदे महिला 
काम कीवेके अदिना परिस्थिति वेल्ले खराब आंता। 

इगा काम कियाला काजे बदे काम हिल्ले। सिर्फ महिलांगे आयवा सेना 
तल मलसी वात्ता जवान लोरा काजे वेन्ने हिल्ले। बरोजगारी मावा पिल्ला-पेकोर 
किन लंडा बने कीसिंता। बारांकु इत्तेके ओरु तम्मा यायल-बाबाल ओसो 
परिवार पोरो आधार आसी मंदाना आदत ता शिकार आंतोर। बचोनो बेरा 
नौकरी हिल्वाए मरमिंग कींतोर अनि तम्मा मुत्तेन पोयसी लोन वांतोर। माटु इद्रम 
ताए पिस्वल पिस्सिंतोम। इदे मावा दिय्या ता शुरूआत मंदिंता। नन्ना साधारण 
रूप ते नडुम नरका हुंजला दांतान सिर्फ 4-5 घंटांगे हुंजिंतान। माकिन इदिना 
आदत आत्ता। नावा हिसाब ते खनिक लोर दोहरा शोषण ता शिकार आंतोर। 
बारांकु इत्तेके इचोन कम वेतन ते महिला लोर किन बदेआई काम किया 
लागिंता। इदु अवैतनिक काम माटु बॉस काजे ने कींतोम एय्यो? ओरु खनिक 
लोरा शोषण कियाना संगे ओरा मुत्तेना ओसो पिल्ला-पेकोरा वेन्ने शोषण 
कींतोर। बारांकु इत्तेके लोत्ते वेल्ले काम मंदिंता अद्रमासी पिल्ला-पेकोर किन 
वेन्ने काम किया लागिंता। पिल्ला-पेकोर किन हब्विंग ओसो एर काजे लाटी 
लाईन ते नित्ता लागिंता। धक्कांग-मुक्किंग तिता लागिंता। खनन कैम्प ते हव्विंग 
कम आतेके बस्के-बस्के इद्रम ता धक्कांग-मुक्किंग लोप्पा पिल्ला-पेकोर 
दबेमासी डोलिंतोर वेन्ने। कै-कालकु-पेड़कांग उरंगिंतांग। बारांकु? बारांकु इत्तेके 
ओरा यायोस्कुन लोतेने इचोन काम मंदिंता, अदिन काजे ओरकुन लाईन ते 
नित्ता लागिंता। हत्ता सालकुने इद्रम ता वेल्ले घटनांग आतांग। दूसरा माटाने 

ओर मजदूर लोर किन उचुन वेन्ने आराम दोरकना इंजी आल्सोरे। ओरु सिर्फ 
कामे कीसोर मंदाना इंजी आल्सिंतोर। मावा लोत्ते माटु इरबोमासी काम कींतोम 
नावा पेकोर काम कींतोर। नावा परिवार पोसे कियला काजे माटु बचोनो काम 
कौंतोम। मावा मालिक अमीरे-अमीर आसोर दांतोर ओसो मजदूर लोरा 
परिस्थिति ओसो ज्यादा खराब आसोर दांता। इचोन कीतेकाई महिलांग काम 
कीवोंग इंजी इंतोर। अवु लोता काजे आर्थिक रूप ते सहयोग कीवोंग, सिर्फ 
तम्मा मुज्जोरे काम कींतोर बारांकु इत्तेके ओरकि वेतन दोरकिंता। 

नन्ना उंदी दिय्या उंदी चार्ट बने कित्तान। माटु हर दिय्या ताना लोप्पा हर 
दर्जन गेत्तेंग हुक्कना मूल्य ता हिसाब ते हर महीना ते हुक्काना गेत्तेंग ना रेट 
रास्तान। अनि गाटो अट्टाना वेतन, पिल्ला-पेकोर पोसे कियाना, नौकर ना, सब्बे 
रेटकु रास्तान। माटु खनिक लोरा मुत्तेस्कु हर दिय्या कियाना हर काम किन 
रास्तान। सब्बे जोड़े कीत्तेके अद मूल्य मना मुज्जोर हर महीना कमाई तुकू 
बचोनो ज्यादा मत्ता। इट्रमे निज्जमे माटु वेल्ले काम कींतोम इंजी मना काम्पानेरो 
लोरकिन समझेकियाना कोशिश कीतोम। माटु उचुन उचुन बचे किसी वेन्ने 
लोता मदद कींतोम। 

क्रांतिकारीरा काजे माटु पहली लड़ाई लोतेने जीड़ना अनिवार्य मंता। इद 
लड़ाई किन जीड़ला काजे महिला, पुरुष, पिल्ला-पेको सब्बे तोर किन मजदूर 
वर्ग ता लड़ाई ते हिस्सा एता लागियर। इद्रम आतेके लोन वेल्ले मजबूत आयार 
अनि दुश्मन लोर जीड़ा परवोर आयनूर। बारांकु इत्तेके दुश्मन मना लोतेने मत्तेके 
मना साझा दुश्मन मना खिलाफ अदिने उंदी हथियार इस्तेमाल कियानूर। 
अदिनकाजे मना किन पूरा परिस्थिति ता बारे ते स्पष्ट रूप ते पुंजी मंदना। मनम 
इद बूर्जुआ विचार किन तेहकसी वाटना कि महिला लोर लोने मंदाना, यूनियन 
लोप्पा लेवेके राजनीतिक समस्यांग लोप्पा शामिल आयनायो इंजी। बारांकु 
इत्तेके महिला सिर्फ लोने मत्तेके वेन्ने अद पूरा शोषणकारी व्यवस्था ता हिस्सा 
मंदिता, इदिना लोप्पा ने तन्ना काम्पानोरो मंदिंतोर ओरु वेन्ने बदे खदान लेवेके 
फैक्ट्री ते काम कींतोर। निज्जम आयो या? 

मजदूर संगठन 


माटु बोलिविया लोप्पा मजदूर लोरा संघर्ष ता परम्परा ता कर्जदार मंतोम, बारांकु 
इत्तेको ओरु यूनियन किन बस्केने सरकार कैदे दायला हीवोर। यूनिय किन हमेशा 
उंदी स्वतंत्र संगठन मंदाना जरूरी मंदिंता। अदु हमेशा मजदूर वर्ग-दिशा ते 
ताकना। इत्तेके अदु गैर-राजनीतिक मंदाना इंजी आयो। मति बदे वेन्ने परिस्थिति 
ते अदु सरकार ता सेवा कियानायो बारांकु इत्तेक मावा पूंजीवादी सरकार 
मालिक लोरा प्रतिनिधित्व कींता। 

खदान लोप्पा काम कियाना मजदूर, यूनियन लोप्पा संगठित आंतोर। नन्ना 
बेगा मंतान अगा पांच यूनियन मंतांग। राष्ट्रीय स्तर ते सब्बे यूनियन उंदी 
फेडरेशन FSTMB (Union Federation of Mines Worker of 
01४१) ते संगठित मंता। इदे आयवा निर्माण मजदूर फैक्ट्री मजदूर, किसान, 
रेल मजदूर लोरा वेन्ने यूनियनकु मंतांग। हर यूनियन समूह ता तन्ना अलग 
फेडरेशन मंता। 

इव सब्बे फेडरेशन सेन्ट्रल ओब्रेर बोलिवियान COB (Bolivian 
Workers Uni0n) ते संगठित मंता। पूरा यूनियन समूह संयुक्त समझौता ओसो 
कांग्रेस संगे संगठित मंता। खनिक लोरा बदे विशिष्ट समस्या मत्तेके ओसो फैक्ट्री 
मजदूर लोरा अलग समस्या मत्तेके ओरा लोप्पा कांग्रेस ते उंदी लिखित 
समझौता आंता। अदिना लोप्पा खनिक लोरा काजे बाता किया मंतोर इंजी 
रासिस मंदिंता ओरु वरोर-दूसरोना समस्या किन हल कियाला काजे हट्टा संगे 
हट्टा काल्पिसी लड़ेमायनूर। सेन्ट्रल ओब्रेरा बोलिवियाना इद्रमे काम कींता। 
उदाहारण काजे, फैक्ट्री मजदूर लोरा पोरो बदे हमला आतेके C08 ओरा 
समर्थन ते तम्मा सब्बे युनिट कुन प्रदर्शन कियाला काजे आह्वान कींता। 

इद्रमे नन्ना यूनियन फेडरेशन ओसो ९08 मना प्रतिनिधि आंदुंग इंजी 
आल्सिंतान। अदु मावा लेंग आंदु इंजी आल्सिंतान। अदिन काजे मनम अदिन 
किन मना बदे मूल्यवान चीज लेक्का हूड़ना। 

नन्ना खुद किन संगठित कियानास्के माटु नेतृत्व ता विकास पोरो विशेष 
ध्यान इंजी आल्सिंतान। हत्ता कालम ते मना कम तैयारी, क्रांतिकारी सतर्कता ता 
कमी, एकजुटता ता कमी ता कारण ते वेल्ले नेता लोर सरकार कैदे लोंगतोर। 

बस्के-बस्के माटु बोनकिनाई ओरु बेसता वक्ता (बेस वड़का परिंतोर) मंतोर इंजी 
चुने कींतोम। हमेशा इद्रम कियाना सही मन्नो आंता। ओर बेस वड़किंतोर लेवेके 
बेस काम कींतोर अदिन काजे ओरु ईमानदारे मंतोर इंजी आयो। बस्के ने वरोर 
ईमानदार मानेय दोरकिंतोर, ओर मजदूर वर्ग ता सेवा कियाला आल्सिंतोर, 
ओनकिन माटु सरकार ओसो कम्पनी ता सामना कियाला काजे माटु वरोरे 
विड़सिंतोम। अद्रमासी ओरा काजे वेल्ले समस्यांग पैदा आंतांग। अद्रमासी 
उचुन मुल सरकार मुन्ने लोंगिंतोर| उचुन मुल किन सरकार हौकसिंता लेवेके 
लापता किसिंता। इद्रम माटु बस्के वेन्ने बेसता नेताल दोरकोर आंतोर बारांकु 
इत्तेके तीना लोप्पा मुख्य रूप ते मावाए गलती मंदिंता। मति इव उचुक सालकुना 
लोप्पा माटु एकजुट मंदाना महत्व तुन करियतोम। मजदूर वर्ग तल वात्ता प्रतिबद्ध 
क्रांतिकारी नेतोलोर जनता किन सही मार्गदर्शन हित्तोर। सरकार माकिन हारे 
कियाला काजे सशस्त्र बल कुना इस्तेमाल कित्ता। 1942, 1949, 1965 ओसो 
1967 ते नरसंहार आतांग। सैकड़ों लोकुर तम्मा जीवांग हित्तोर। 

मति इगडल पेरके गुचवा लेवा लोकुर ज्यादा से ज्यादा मजबूत आत्तोर। 
हत्ता कालम ते गलतिंग किन सुधरे कीसोरे हत्ता बीस साल कुना लोप्पा वेल्ले 
बेसता नेतालोर पेस्तोर। माटु ओरा संगे उंदी आसी मंदाना, ओरकिन नियंत्रित 
कियाना, ओरा समर्थन कियाना ओसो गलती कीत्तेके ओरा आलोचना कियाल 
करियाना। 

इगा खदान लोप्पा वेन्ने काम्पानेरा लोरा माटु नेता लोरा पोरो नियंत्रण 
तासिंतोर। ओरु मावा पोल्लो संगे सहमत मत्तेके साधारण मजदूर वेन्ने माकिन 
आकर्षित कींतोर अनि आलोचना कींतोर। उदाहरण तुकू ओरु बचोनो बेरा 
नाकिन किल्लिहतोर। नन्ना नावा पिल्ला-पेकोर किन लोन विड़चसी वेल्ले गिर्दा 
ते बदे समस्या ता बारे ते मीटिंग कियाला काजे हंजी रेडियो ते वड़कतान। 
मलसी वायनास्के वरोर मजदूरी वात्तोर अनि इंतोर-“निम्मा रेडियो ते बाताल 
अंगड़म बोल्ला मंतिन?” अंगड़म? मुन्ने तो नन्ना दुखी आत्तान अनि उचुन 
आल्सिसी इत्तान “इंगो, नन्ना गलत इत्तान, नाकिन उचुन आल्सिसी वड़कनादु 
मत्ता।” इद्रमे माटु करियंतोम। 

बोराई नेताल जेल ते मत्तेके ओनकिन माटु एकजुट मंतोम इंजी दिस्सना 
वेल्ले महत्वपूर्ण मंता। सिर्फ व्यक्तिगत रूप तेने आयवा ओना परिवार किन वेन्ने 

इद्रम दिस्सना। बोर कामरेड्स जेल दांतोर ओरु व्यक्तिगत रूप ते बचोन यातना 
सहे माया लागतेकाई, ओरु लोन वापिस वात्तास्के ओरा पिल्ला-पेकोर “यायो- 
बाबो यूनियन ता कामरेड लोर माकिन गाटो-कुसिर हित्तोर इंजी वेहना।” अस्के 
ओरु ईमानदार ओसो सम्माननीय मत्तेके ओसो जनता काजे प्रतिबद्ध मत्तेके 
ओनकुन दुनिया ता बदे वेन्ने ताकत ओनकिन ओना संगे एकजुटता तोहता 
जनता तल अलग किया परवो आंता। 

मावा पोरो इद्रमे आत्ता। मावा काम्पानोरा लोर विश्वासघात कियवा लेवा, 
डोलना हर्री चुने कियाना लोकुर मत्तोर। वेल्ले नेता लोर किन निर्वासित कित्तोर 
याताना हित्तोर अनि हौकतोर। ओरा लोप्पाटल उचुक पोरोलकु इगा रास्ता 
लेक्का मंता- फेडरिको एस्कोबार जपाता, रोसेन्डो गार्शिया मैशमान, सेसार 
लोरा, इसाक कमाचो। विभिन्न परिस्थिति ने वीर किन लापता कित्तोर। मैसमान 
1967 ता सान जुआन ता नरसंहार लोप्पा यूनियन ता रक्षा किसोर शाहीद 
आत्तोर। ओरु सेसार लोरा ना नार एवनल पेरके अरसी ओनकिन हौकतोर। 
इसाक कमाचो किन डीआईसी गिरफ्तार किसी लापत्ता कित्तोर। फेडरिको 
एस्कोबार वेन इद्रमो हौकतोर। 

तम्मा नेतृत्व ते वीर नेतालोर मजदूर वर्गकिन संगठित आयना ओसो 
धोखा तिंदनायो इंजी करिहतोर। नेंडु ओरु 50 किन हौकतेके 100 ओसो पैदा 
आंतोर। सरकार मजदूर वर्ग किन समर्पण किया परवो आंता। 

ओर्‌ यूनियन ता ताकत ओसो जनता ना एकता किन नष्ट कियाला काजे 
पूरा कोशिश कींतोर। मुन्ने ओरु बचोनो बेरा बर्बरतापूर्क मावा पोरो दमन 
कित्तोर। बचोनो बेरा मावा नरसंहार कित्तोर| ओरु खदान ते ट्रैनिंग कोर्स ताकी 
कियाला काजे ORIT (Organicion Regional Interamerciana 
Trabajo - Regional Interamerican organisation of Labour) तो 
लोकुर किन लोहमूड़ाता। इदु अमेरिका ता निर्देशन ते ताकना उंदी अन्तरराष्ट्रीय 
संगठन आंद्‌। इद उचुक “स्वतंत्र संगठन” लेवेके “सम्बद्ध संगठन” बने कित्ता 
इद्‌ मजदूर लोरा पक्ष एतवा लेवा कम्पनी ओसो मालिक लोरा पक्ष एतिंता। 
बोलिविया ते माटु ओरकिन “येलो यूनियन” इंतोम। मति ओरिट खदान ते 
संगठन बने कियाना लोप्पा सफलता दोरकताद हिल्ले। नेंडु परिस्थिति सरकार 
मना यूनियन संगठन किन पूराए नजरअंदाज कियाना ओसो खुद नियुक्त 

समन्वयक किन मावा पोरो थोपे कियाना लेक्का आत्ता। मति मजदूर वर्ग अदिन 
स्विकार कित्ताद हिल्ले। खुल्ला लेवेके गुप्त भूमिगत रूप ते मजदूर लोर शोषक 
वर्ग ता खिलाफ एकजुट आसी नितसी मंदाना इंजी तम्मा प्रतिनिधि लोर किन 
चुने कियाला आल्या मंतोर। 

नेता लोरा वेन्ने गलतिंग आंतांग इंदानदु निज्जमे। नेता लोर बार-बार 
मजदूर लोर किन तम्मा पक्ष ते कियाला काजे प्रभावित कींतोर। उचुन दूरदर्शी 
राजनीतिक नेता लोर मजदूर वर्ग किन ओसो ओरा पार्टी ता हित ते काम 
कियाना। नेता लोर ज्यादातर जनता ना सम्मान कियाना लेक्का मंदाना। ओरु 
माकिन नेता चुनेकित्तोर इत्तेके माटु मजदूर वर्ग ता सेवाए कियाना। 

माटु आस्कु, कोयतोरा काम्पानेरा, ओरु काम ते सहयोग कींतोम। 
सुडलास्केटले माकिन आस्कु गाटो अटला काजे ओसो पिल्ला-पेकोर पुट्टी 
कियाला काजे मंदिंतांग इंजी करिहंतोर। माटु महत्वपूर्ण कार्यभार एता परवोम 
इंजी माकिन राजनीति ते शामिल आयना मना मंदिंता। मति पिस्वल ता 
जरूरतकु मावाए पिस्वल बदले किसिंतांग। 15 साल मुन्ने मजदूर वर्ग ता कठीन 
परिस्थितिंग ने 70 आस्कु तम्मा वेतन बेरसी कियाना मांग कीसोर मत्तास्के 
अरेस्ट आत्ता तम्मा काम्पानेरा लोर किन रिहा कियाला कियाला काजे उंदी 
आतांग। 10 दिय्यांग भूख हड़ाताला कित्ता पेरके अविना मांग पूरा आत्ता 
अस्के ओर सिगलो 2% ता “हाउसवाइव्ज कमेटी” ता गठन कीतांग। 

अस्केटले इदु कमेटी हमेशा यूनियनकु ओसो बाकी मजदूर वर्ग कुना 
संगठन संगे कलियसी तम्मा उद्देश्य कुना काजे संघर्ष कीया मंता। अदिन काजे 
ओर माटु आस्कुना पोरो वेन्ने हमला कित्तोर। मावा लोपाटल बचोनो किन 
अरेस्ट कित्तोर , पूछताछ आत्ता, जेल लोहतोर। माटु मावा काम्पानेरा लोरा संगे 
संघर्ष आतांकुं मावा पिल्ला-पेकोर किन वेन्ने पोहतोम। मति कमेटी खत्म 
आत्ताद हिल्ले। इंजेटा उचुक सालकुने इदिना नेता लोरा आह्वान ते 4-5 हजार 
आस्कु प्रदर्शन ते वातांग। 

“हाउसवाइबव्ज कमेटी” यूनियन लेक्का संगठित मंता ओसो लगभग 
अद्रमे काम कींता। माटु खदान मजदूर लोरा फेडरेशन लोप्पा वेन्ने काम कींतोम। 
ओसो माटु सेंट्रल ओब्रेरा बोलिवियाना ते वेन्ने मंतोम। माटु हमेशा मना आवाज 

बुलंद तासिंतोम माटु मजदूर वर्ग काजे कार्यभार कुन पूरा कियाला हमेशा तैयार 
मंतोम। 

मावा विचार नारीवादी विचार लेक्का हिल्ले। माटु मावा मुक्ति सबसे मुन्ने 
साम्राज्यवाद कब्जा ते मत्ता मावा देश ता मुक्ति पोरो आधार आसी मंता इंजी 
आल्सिंतोम। माटु मजदूर सत्ता ता नियंत्रण ते कानून, शिक्षा लेक्का सबे चीजकु 
मंदाना इंजी आल्सिंतोम। अस्के ने माटु नारीमुक्ति संगे पूर्ण मुक्ति दोरकी किया 
परिंतोम। 

मावा काजे काम्पानेरो (पुरुष कामरेड) ओसो काम्पानेरा (महिला कामरेड) 
उंदी आसी काम कियानादु महत्वपूर्ण पोल्लो मंता। सिर्फ अस्केने माटु बेसता 
दिय्यांग हूड़ा परिंतोम, बेसता मानेय बनेमाया परिंतोम, सब्बे तोर किन ज्यादा 
बेसता पिस्वल हिया परिंतोम। माटु आस्कु सिर्फ लोता बारे ते ने आल्सिंतेके, 
माटु देश ता नेतृत्व कियाना लेक्कटा नागरिक बनेमाया परवोम आंतोम बारांकु 
इत्तेके सुडलास्केटल मावा शिक्षा शुरू आंता। माटु उंदी महिला यायल लेक्का 
केंद्रीय भूमिका निभे कींता, अदु वायना कालम ता नागरिक किन तैयार कींता 
इंजी पुत्तोमे। अवे तैयार आयवेके अवु वेन्ने हल्कोए पूंजीपति मालिक लोरा 
प्रभाव ते वायना लेक्कटा नागारिक लोर किन तैयार कियानुंग। अवु मुन्नेटले 
राजनीतिक मत्तेके, प्रशिक्षित आसी मत्तेके सुडला पिल्ला-पेकोर किन दूसरा 
विचार कुना संगे शिक्षित कियनुंग अस्के पिल्ला-पेकोरा विकास अलगे तरीका 
ते आयार। 

मावा कमेटी हमेशा माटु मजदूर वर्ग ता मजबूत सहयोगी आंदोम इंजी 
साबित कित्ता। बोरो इद्रम वेहतोर- “बंदूक ता गोली जनता ना आशा ओसो 
विचार कुन हौका परवो इंजी।” वेल्ले लोकुर शहीद आयनुर, मति माटु माव 
मुक्ति उंदी दिया जरूर आया इंजी पुत्तोम। जनता उंदी दिय्या जरूर सत्ता ते 
उदियार इंजी पुत्तोम। 

मति इदु माकिन आहहे दोरको आयार। दूसरा देशकुना लेक्कने वेल्ले 
ज्यादा संघर्ष ओसो नेत्तुर पोहहा लागियार, अदिनके माटु समाजवाद ते मंदाना 
लोकुरा संगे सम्पर्क किसी साम्राज्यवाद तल मुक्ति दोरकी कियना संघर्ष ता बारे 
ते पुंदाना जरूरी मंता। ओरा अनुभव कुना नकल कियाला काजे आयवा सत्ता ते 
एव्बला काजे ओरा अनुभवकु मावा उद्देश्य किन बद्र मदद कियनुंग इंजी। 

बोलिविया मजदूर लोरा लोप्पा समाजवाद ता विचार फैलेमायना इंजी आल्सा 
मंतोम। 1970 ते सेंट्रल ओब्रेरा बोलिवियाना ता कांग्रेस ते “बोलिविया 
समाजवादी देश बनेमाता पेरकेने स्वतंत्र आया परिंता” इंजी प्रस्ताव वेन्ने पारित 
कीतोम। 


माटु दीर्घकालीन संघर्ष कियाना इंजी पुतोम। मति माटु अदे काम किया 
मंतोम, माटु वरोर-वरोरे हिल्लेमु। वेल्ले लोकुर इद संघर्ष लोप्पा भागीदार मंतोर। 
सब्बे लोकुर वरोर-दूसरो संगे एकजुट आयला आल्या मंतोर बारांकु इत्तेके 
लड़ाई वेल्ले लम्बा ताकियार। अदिन काजे माकिन बचोनो देशकु लागू कियाना 
सर्वहारा अन्तराष्ट्रीयताता ता व्यवहार किया लागियार। बोलिविया ता लेक्काने 
बेल्ले देशकु दुर्व्यवहार, होंग, हामुर, नरसंहार ता सामना किया मंतांग। मावा 
संघर्ष वर्शए आयवा वेल्ले तम्मोर-हेलोस्कु एकजुट आसी मंतोर इंजी आल्सतेके 
ने बचोन बेस लागा मंता। इद एकजुटता ता वेल्ले महत्व मंता। बोलिविया 
लोप्पा माटु इदिन प्रदर्शित कियाला कोशिश कींतोम। 

उदाहारण तुकू हत्ता उचुक साल कुना लोप्पा माटु चिली, वियतनाम ओसो 
कम्बोडिया ता समर्थन ते इद्रमताए एकजुटता पेश कित्ताद मंता। वियतनाम 
साम्राज्यवाद किन उंदे झटका ते हारे किसी जीड़तांकु माटु वेल्ले खुश मत्तोम। 
माटु बचोनो रकम ते वियतनाम जनता किन माटु ओरा संगे मंतोम इंजी वेहतोम। 

एलेन्दे ना सत्ता पलट कित्ता स्के माटु चिली ता जनता ना पक्ष ता विरोध 
प्रदर्शन कीतोम। चिली माकिन समुद्र ते दायाला रोमी किया मंता अदिन काजे 
समस्या आया मंता। (1879 ते चिली संगे युद्ध ते बोलिविया प्रशान्त महासागर 
ते नेंगना अधिकार पोहता। बोलिवियाई जनता इदिन गैर-कानूनी कब्जा 
मानेमांता ओसो तन्ना समुद्र तट किन दूबारा दोरकी कियाला आल्सा मंता। मति 
मावा होंग चिली ता जनता संगे हिल्ले, अगाटा सरकार संगे मंता। मति सरकार 
माकिन अगाटा जनता संगे होंग मत्ता लेक्का तोहना कोशिश कांता बारांकु 
इत्तेके ड्दु वेन्ने इद दमनकारी व्यवस्थाताए उत्पाद आंदू। आम जनता मावगडल 
समुद्र ऊंदताद हिल्ले, शासक लोर इद्रम कित्तोर उदाहरण तुकू सल्वाडोर 
अलेन्दे सत्ता ते मत्तास्के तापाज ता सड़क कुने आधुनिक हथियार संगे प्रदर्शन 
आत्ता। अगा माटु “इव हथियार संगे माटु चिली तल समुद्र वापिस पोय्या 
परिंतोम” इंजी इत्तो। मति पिनोशे ना सरकार वात्तास्के मावा सरकार उंदी 
ईमानदार दोस्ता लेक्का तन्ना लेंग बदले कित्ता। अद त्रंत समझौता काजे तैयार 
आत्ता अनि चराना (चिली ता हंदी ते मत्ता उंदी बोलीवियाई नार आंद, इगा 

पिनोशे ओसो बांजेर 1963 ते स्थगित (रोमी कित्ता ) कित्ता तन्ना कूटनीतिक 
संबंध कुन पुनःस्थापित कित्तोर ) इरवुरासीरा नड़मा उंदी समझौता आत्ता 

माटु लड़ाई काजे एकजुट आयनायो इंजी दुश्मन तोर माटु आपस ते लड़ाई 
कियना इंजी इद्रम ता हथियार कुना वेल्ले सफलतापूर्वक इस्तेमाल किंतोर। ओरु 
मावा नड़मा फूट वाटना कोशिश कींतोर। 

इदु सिर्फ सरकार संगेने आयवा संगठन लोप्पा वेन्ने आंता। बद संगठन 
ज्यादा एकजुट मंदिंता, अदिना सरकार वेल्ले चालाकी ते पेश आंता। अदु बोरु 
इद संगठन कि ताकी किया मंतोर इंजा ध्यान ते हूड़िंता। बोरु उचुन दुखी 
असहमत मंदिंतोर ओराए इस्तेमाल कींता। अद्रमासी संगठने खत्म आंता। बोरू 
फायदा एतिंतोर ओरु हमेशाए दुश्मन मंदिंतोर। माटु हल्कोए बकवल 
बनेमायनायो इंजी इदिना मुकाबला कियाला काजे तैयारी कियाना। इद्रमे माटु 
मना संगठन किन जिंदा तासा परिंतोम। 

क्रांतिकारी संघर्ष लोप्पा माटु सब्बे तोरा महत्व मंता इंजी पुंदाना जरूरत 
मंता इंजी नन्ना आल्सिंतान। माटु सब्बे उंदी बेहरा मशीन ता नट-बोल्ट लेक्का 
मंतोम, बारांकु उंदी मशीन ता उंदी-रेंडु नट-बोल्ट हिल्वेकाई काम ताका परवो 
आंता। अद्रमे माटु हर आस्कु-कोयतुर तन्ना भूमिका हिया लागियार हर मानेय 
ना मूल्य चीनेमाया लागियर इंजी वेन्ने पुंदाना। उचुन मुल बेस भाषण हिया 
परिंतोर, उचन मल बेस रासा परिंतोर मावा लोप्पाटल उचन मल समूह ता 

चुन मु चुन मुल समूह 

हिस्सा आया परिंतोर। मावगडल उचुन मुल किन झेलेमाया लागियर, शहीद 
आया लागियर, बोनकिने मावा इतिहासा रासा लागियर। इद्रमे माटु सब्बे तोर 
उंदी आसी काम किया लागियर। वरोर नेताल वेहता लेक्का-“मावा लोप्पाटल 
बोरे वेन्ने बेकार हिल्लेर। माकिन जूता ते बेस कीला कोहका पुत्ता वरोर मोची ना 
वेन्ने जरूरत मंदिंता, बारांकु इत्तेके, ओरु हिल्वा मत्ताकुं वेन्ने उंदी लड़ाई विफल 
आया परिंता। सिर्फ लड़ाईए आयवा क्रांति वेन्ने विफल आया परिंता।” अदिन 
काजे बोरे वेन्ने खुद किन अंगड़म-बेकार इंजी आल्सनायो। माटु सब्बे तोरोम 
क्रांति काजे मूल्यवान मंतोम। माटु सब्बे तो मन्ना हिसाब ते योगदान हियाला 
दाया मंतोम। माटु मजदूर वर्ग ता लड़ाई ते सही निर्देशन दोरकना ओसो 
मावगडल हर मानेय तन्ना-तन्ना जिम्मेदारी परताचोन बेस कियानादु महत्व ता 
पोल्लो मंता। 

नावा पिस्वल 


पुलाकायो 


नाः जन्म 7 मई 1937 ते सिगलो %% ते आत्ता। 3 साल कुना उप्र 
ना ते नन्ना पुलाकायो वात्तान अनि 20 साल एवनल अगाने मत्तान। 
अदिन काजे ड्दु नाटेना बारे ते वेहवा लेवा नावा व्यक्तिगत कहानी 
पूरा आया परवो। नन्ना इद नाटे ना कर्जदार मंतान। इदु नावा पिस्वल ता उंदी 
हिस्सा आंदू। पुलाकायो ओसो सिगलो %% रेंडासी नावा जीवा तबु मंतांग। 
पुलाकायो नावा सुडलास्केटा पिस्वल पिस्सला जागा हीता। नन्ना नावा पिस्वल 
ता सबेसे बेसता दिय्यंग इगा पिस्तान। बारांकु इत्तेके सुडलास्केटल पोट्टा निहला 
काजे गाटो ओसो हिरंगम ते करला काजे उंदी गेत्तेए खुश कियानादु। उंदी सुडला 
पिल्ला लेवेके पेकाल तना हेरे-हेरे ता असली परिस्थिति पोरो वेल्ले ध्यान हिया 
परवो आंता। 
पुलाकायो, क्यूईजारो प्रान्त ता पोटोसी ते समुद्र तल लगभग 4000 मीटर 
पोरो मंता। इदु व्लेल जुझारू ओसो लड़ाकू खनन जिला आंदू। इदु 9 अप्रैल 
1952 ता क्रांति ते वेल्ले सक्रिय हिस्सेदारी कित्ता। (इद लड़ाई सामंतीरा 
खिलाफ जनता ना लड़ाई मत्ता। इदिना कारण ते भूमिसुधार कार्यक्रम कित्ताद 

मत्ता। तीना लोप्पा सामंती-भूस्वामिरगडल कर्ज ते भूमि पोयसी मत्ता दास लोर 
किन अद भूमि पोरो कब्जा हीताद मत्ता। इदु उंदी बुर्जुआ राष्ट्रवादी लड़ाई मत्ता। 
इदु क्रांतिकारी नेशनलिस्ट मूवमेंट, पाज एस्टेनसारो किन सत्ता ते तत्ता। इदिन 
किन बोलिविया क्रांति वेन्ने इंतोर, इदु सार्विक मताधिकार किन वेन्ने लागू 
कित्ता।) खदान कि बंद कियाना पेरकेटा मजदूर वर्ग ता गिर्दा मूलभूत कारण 
मत्ता। मति तम्मा पिल्ल-पेकोरा इच्छाशक्ति ता कारण ते अदु नार डोल्लो आत्ता। 
ओरु इदिन किन औद्योगिक शहर ते बदले कित्तोर। अदु ऊन, कील धातु ता 
कारखानांग मत्तांग। 

नावा यायल ओरूरो शहर ता मत्ता। नावा बाबाल इंडियन मत्तोर। ओरु 
क्वेचुआ तल मत्तोर लेवेके आइमारा तल मत्तोर इंजी पुन्नोन बारांक इत्तेके ओरु 
रेंडासी भाषांग वेल्ले बेस वड़कानोर। ओरु टोलेडा नाटे पुटसी मत्तोर। 

नावा बाबाल-यायल वरोर-वरोना पोरो वेल्ले जीवा कियानोर। नावा 
बाबल राजनीतिक कामकाज ते शामिल आसी मत्तोर। ओरु वरोर यूनियन लीडर 
वेन्ने मत्तोर। अद्रमासी ओरु वेल्ले तिप्पलकु झेलेमातोर ओना संगे माटु वेन्ने। 

मर्मिंग आयवास्केटले ओरु राजनीतिक काम किसोर मत्तोर। मर्मिंग आयना 
मुन्ने जेल हंजी मत्तोर। ओना शिक्षा-दीक्षा मुन्नेटा नाटे ने ताना पेरके खदान ते 
आत्ता। ओरु चाको युद्ध लोप्पा वेन्ने वेल्ले करियतोर। (चाको युद्ध बोलिविया 
ओसो पैरागुआ नड़मा ताकता(1932-35) रेंडासी ना नड़मा निश्चित सीमा-रेखा 
हिल्वांकु निय्य मत्ता इलाका काजे झगड़ा आत्ता। तीना पेरके यूनाइटेड स्टेट्स 
इंग्लैंड ओसो हॉलैंड ता स्वार्थ मत्ता) ओर्‌ युद्ध ताकनास्केने बोलीविया किन 
उंदी वामपंथी पार्टी ता जरूरत मंता इंजी आल्सतोर। अस्के ओनकिन 
रिवोल्युशनरी नेशलिस्ट मूवमेंट (१॥॥्रार) संगे कलियतास्के ओरु अदिना पोरो 
भरोसा किसी संघर्ष ते शामिल आत्तोर। 

वरोर राजनीतिक ओसो यूनियन लीडर मत्तांकु ओनकिन मुन्ने टिटिकाका 
झील ते काओटी आईलैंड लोहनद आत्ता। ताना पेरके सिगलो 22% मलतास्के 
ओनकि ओसो उंद बेरा गिरफ्तार कित्तोरो ओनकिन नौकरी तल तेंडतोर अनि 
पुलाकायो लोहतोर। ओरु “वीन किन हिरंगम तेने डोल्लला हीमुट इत्तोर।” 
बारांकु इत्तेके पुलाकायो वेल्ले हिरंगम मत्ता प्रदेश आंदू। 

पुलाकायो वात्ता पेरके नावा बाबाल किन काम बेगाने दोरको बारांकु 
इत्तेके ओना पोरोल ब्लैक लिस्ट ते मत्ता, इदु घटना 1940 ते आसी मत्ता। 
इद्रमताए परिस्थिति ते नावा बाबल-यायल ओसो नावा सुलडा हेलो मंदानवु। 

नावा बाबल किन सिलाई कियाना काम वातांकु ओरु इदे काम कियाना 
शुरू कित्तोर मति इद काम ता आय वेल्ले कम मत्ता। उंदी बेरा ओर वरोर 
अफसर ना लोत्ते कपड़ांग रिपेयर कियाला काजे हत्तोर। अस्के ओनकिन पुलिस 
फोर्स ते भर्ती आयला वेहतोर। ओरु ओनकिन उंदी ड्रेस हित्तोर काम किया 
परना लेक्का मत्तेकाई ओनकिन मुख्य रूप ते वरोर दर्जी नाए काम हित्तोर। 
बस्के-बस्के ओरु उदी सूट कोट्टला हीतेके अदिन किन ओर मूंड दिय्यांग लोप्पा 
वापिस हियाला वेहानोर। नावा बाबाल नरका-पिय्यल मेहनत किसी अदिन पूरा 
कियानोर। मति ओनकिन उचुन वेन्ने अतिरिक्त पैसा दोरको आयनदु। ओनकिन 
सिर्फ वरोर सिपाही नाए वितन दोरकानदु। माटु वेल्ले मुश्किल परिस्थितिंग 
हूड़तोम। नावा यायल ओना मदद कियानदु। अदु बस्केने सिलाई कियानदु, 
बस्केने कढ़ाई-बुनाई कियानादु। अदु हमेश ओना संगे काम कियानदु। माटु 
आपस ते वेल्ले जीवा किसी खुशी-खुशी मंदानोरोम। 

मति पुलाकायो वात्ता पेरके नावा बाबाल राजनीतिक काम किसोर मत्तोर 
इंजी नन्ना पुनवा मत्तान। नावा सुडला हेलो पुटनास्को ओरु गायब आत्तोर अस्के 
समस्या शुरू आत्ता। 1946 ते राष्ट्रपति विलारोएलको किन हौकमूड़ाता। माटु 
इदु घटन ता बारे ते रेडियो ते केंजतोम। नावा यायल डिलीवरी नोमुर आसोर 
मत्तांकु कटुल पोरोने मत्ता। नरका सेना वासी मावा लोता पूरा तलाशी एतता। 
ओर नावा यायल किन वेन्ने तेहतोर। मावनगा उचुन नूकांग ओसो नूडल मत्तांग, 
अविन कुन उंदी जागा काल्पसी लीकसितोर। ओरु माकिन इत्तोर-इद लोत्ते 
हथियार बेगा मंता वेहाटु नन्ना मीकिन चॉकलेट हियाकान। 

नावा उमर अस्के लगभग 10 साल मत्ता ओसो आर्थिक परेशानी ता 
कारण ते स्कूल हंजोर हिल्वा मत्तान। नावा बाबल बेकेनो हत्तोर अनि नावा 
यायल ओरकिन हर जागा परहका मंता। ओनकिन बोर कामरेड लोर ओत्तोर 
बहे। 

ताना पेरके सब्बे सामान्य आत्ता। नावा बाबाल वापिस हत्तोर अनि काम 
शुरू कित्तोर। नन्ना स्कूल दायना शुरू कित्तान। मति मावा पिस्वले खराब मत्ता 

अस्केने नावा यायल बीमार आत्ता अनि ओसो उंदी बेरा गर्भवती आत्ता। अदु 
माटु 5 पिल्लांग किन पोरटाल किसी डोलता, नन्ना सबसे बेहरा पिल्ला मत्तान। 

नाकिन नावा सुडला हेलोस्कुना जिम्मेदारी एता लागता। नाकिनल स्कूल 
विड़सा लागता। नावा काजे सब्बे वेल्ले मुश्किल आत्ता। यायल डोलता पेरके 
बाबल वेन्ने वेल्ले दाइंगो (कल) उंडाना शुरू कित्तोरो ओरु पियानो ओसो 
गिटार नेकी कियानोर। अद्रमासी ओनकिन पार्टिंग ने नेकिह कियाल काजे 
केयना शुरू कित्तोर। अद्रमासी ओसो ज्यादा उंडाना शुरू कित्तोर। उंजी वासी 
माकिन वेल्ले पिटाई कियानोर। 

माटु लगभग वरोरे मंदानोरोम। मावा दोस्त लोर वेन्ने हिल्वा मत्तोर। मावगा 
करसला काजे बाताले हिल्वा मंदानदु। उंदी बेरा नाकिन वियार डग्गी ते उंदी 
टूटा-फूटा गंदा टेडी (खिलौना) दोरकता। नन्ना अदिन नोरतान अदिन बेस 
कितान। मावगा सिर्फ इदे उंदी खिलौना मत्ता, इदिना संगेने माटु करसानोरोम। 

क्रिसमस ते माटु मावा जूतांग खिड़कीते तासनोरोम, अनि बदे उंदी सुडला 
उपहार दोरकियारा इंजी आशा कियानोरोम। मति बस्केने दोरको आयनदु। माटु 
सब्बे पिल्लांग बेस-बेसता खिलौनांग संगे करसनदु हूड़ानोरोम। अविन किन 
बोयसी हूड़ला आल्सानोरोम अस्के - अवु “गंदा इंडियन पिल्लांग, मीटु 

इविना संगे करसा परविर इंजी इंदानवु।” नन्ना दूसरा पिल्लांग मावा 

संगे गोती कियवा मंदाना पोल्लो किन समझेमाया परवोन आयनोना। अद्रमासी 
माटु उंदी दूसराए दुनिया ते मंदानोरोम। माटु वरोए मंदानोरोम, गाटो अट्टना लोत्ते 
करसानोरोम। माटु उंदी -दूसरा किन कहानिंग केंजी कियानोरोम, पाटांग 
पारनोरोम। 

बद दिय्या नावा यायल डोलनास्के नावा बाबाल किन केयसी ओनकिन 
इंजे बस्केने राजनीति ते शामिल आयवा लेवा पिल्लाना पोरो ध्यान हियाना इंजी 
किरिया कियाला वेहता। नावा बाबल वेन्ने किरिया कित्तोर। 

ताना पेरके नावा बाबल मुन्नेटा लेक्का राजनीति ते शामिल आयना बंद 
कित्तोर। मति हमेशा अदिनाए बारे ता आल्सानोर। 1952 ते क्रांति ता जीत 
आत्तास्के ओर वेल्ले खुश आत्तोर। ओस राष्ट्रपति पाज एस्टेनसारो किन 
कलियाला हत्तोर किन हूड़सी वेल्ले दुखी आत्तोर। नन्ना माटु पिल्लांग ओना 
कामकाज ते बाधक बनेमातोम इंजी समझेमातान। असल ते ओरु शामिल 

आयना ओसो लोकुर किन परिस्थिति ना बारे ते समझे कियाला मदद कियाना 
बंद वेन कित्ताद हिल्ले। ओरु राजनीतिक लोकुर किन लोन तत्तानोर। लोत्ते 
राजनीतिक मीटिंग कियानोर। राजनीतिक रूप ते हिस्सा एतसोरे मत्तोर मति 
मुन्नेटा लेक्का अचोन गंभीरता ते जुड़ेमासी हिल्वा मत्तोर। 

बोलीविया ता इतिहास ते 1952 ता क्रांति ता बेहरा महत्व मंता। इदु 
जनता ना जीत मत्ता। मति बाताल आत्ता? जनता, मजदूर वर्ग, किसान सत्ता 
पोयला तैयार हिल्वा मत्तोर। इद्रम बारांकु इत्तेके माटु देश पोरो शासन बद्रम 
कियाना इंदाना कानून ता बारे पुनवा मत्तोम। अद्रमासी माकिन मावा दोस्त 
ओसो मावा विचार संगे सहमत मत्ता निम्न बुर्जुआ कैदे सत्ता सौंपे किया 
लागता। माटु सत्ता वरोर डॉक्टर विक्टर पाज एस्टेनसारो ओसो दूसरा वरोर 
मानेय किन हीतोम। मति ओर्‌ तत्काल पूना बुर्जुआजी स्थापित कित्तोर अनि 
नव धनवान लोकुर किन पैदा कित्ता। ओर क्रांति किन पलटे कियाना शुरू 
कित्तोर। माटु मजदूर किसान लोरा पिस्वल ओसो ज्यादा मुश्किल ते दाया मंता। 

इद्रम बारांकु आत्ता इतेके माकिन हमेशा देश पोरो पढ़े-लिखे लोकुर लेवेके 
बोनिगा पैसा मंता ओरे शासन किया परिंतोर इंजी करिहताद मंता। ओरु माकिन 
शिक्षित कीवोर आंतोर। अद्रमासी क्रांति कितेकाई माटु सत्ता पोयला तैयार 
मन्नोम आंतोम। माटु विश्वास किसी ओरा कैदे सत्ता हीता लोकुर मध्यवर्गीय 
लोकुर मत्तोर ओरु मावा संगे हर चीज काजे विश्वासघात कित्तोर। 

उदाहरण तुकू ओरु माकिन खदान ता जनताना आंदू ओसो जमीन किसान 
लोरा आंदू इंजी इत्तोर। कृषि सुधार कित्ताद निज्जमे। खदान ता राष्ट्रीयकरण 
कित्ताद वेन्ने निञ्जमे। मति असलते माटु नेंडु वेन्ने खदान मालिक बनेमातद 
हिल्ले। हर चीज ते धोखा कित्ताद मंता। बारांकु इत्तेके माटु सत्ता लालची लोकुरा 
कैदे हित्तोम। इदिनगडल माटु जनता खुद सत्ता पोयना तैयारी कियाना इंजी 
निष्कर्ष तेंडतोम। हमेशा माटु जानवर लेक्का पिस्वल पिस्सना, बिना बदे बेहरा 
इच्छा तासवा लेवा ओसो बिना मावा पिल्ला-पेकोरा वायाना कालम ता 
पिस्वल ता बारे ते आल्सावा लेवा। माटु बोलिविया ता सब्बे संसाधन ता 
फायदा मुटट मेंड लोकुर किन तेहाला बारांकु हियाना? 

अदिन काजे माटु मावा वायना काला ते क्रांति कीत्तेके मावा सरकार 
जनता ना सरकार मंदिंता, मजदूर लोरा, किसान लोरा सरकार मंदाना इंजी 

आल्सिंतोम। बारांकु इत्तेके सिर्फ बंडांग कारना ओसो रोज हेपुर पोहची पोट्टा 
निहना बहुसंख्य शोषित लोकुरा हित ते कानून बने किया परिंतोर। 

इंजे नावा अनुभव तल नन्ना एमएनआर नावा बाबाल आलस्ता लक्ष्य 
हिल्वा मत्ता इंजी आल्सिंतान। खदान ता राष्ट्रीयकरण आत्तास्के वेल्ले खुश 
आत्तोर। मति ओरु “टीन बैरन” किन फायदा आयनायो इंजी इत्तोर। लोन वायना 
काम्पानेरा लोरकिन इंदानोर ओरकिन मुआवजा हियाना बेस आयो इंजी 
इंदानोर। ओरा चर्चाग किन माटु हुंजता लेक्का नाटक किसोर केंजानोरोमा उंदी 
दिय्या न्ना ओरकि पूछेमातान-“बाबा इद मुआवजा बाताल आंदू? निम्मा इद 
पोल्लो तुकू बारांकु सहमत हिल्विन?” अस्के नन्ना उंदी सुडला पिल्लाए मत्ता 
राजनीति समझेमाया परना लेक्का हिल्वा मत्तान। मति नावा बाबा नाकिन उंदी 
कहानी संगे अद पोल्लो किन समझे कियाना कोशिश कित्तोर। 

ओर इत्तोरः- “इंजे नन्ना नीवा काजे उंदी सुंदर गुड़िया (बाहुली) लेवेके 
वड़कना कठपुतली अस्सिसी नीकिन हीत्तान। अदु गुड़िया संगे निम्मा प्रचार 
किसी नीवा पिस्वल पिस्सला कमै किया परिंतिन। मति निम्मा आल्सा बदे 
दिय्या गुड़िया किन बोरे दूसरोर किन उधार हीतिन। ओरु आदिन यात्रा 
कियानास्के ओंतोर अदिन वेल्ले काम किया वेहिंतोर। मति निम्मा ओनगडल 
गुड़िया वापिस पोयला वेहतिन बारांकृ इत्तेके अद्‌ नीवा गड़िया आंद। निम्मा 
ओना संगे लड़ेमाया मंतिन मति ओरु नीकिन अद गुड़िया हिवोर। ओर्‌ नीकिन 
हौकिंतोर अनि जीड़िंतोर बारांकु इत्तेके ओरू नीकिनकले ज्यादा बेहरोर ओसो 
मजबूत मंदिंतोर। मति निम्मा उंदी दिय्या वेल्ले ज्यादा लड़ाई कित्ता पेरके 
ओनकिन उंदी जोरदार झापड़ वाटिंतिन अनि ओनगडल गुड़िया ऊंदिंतिन। अदु 
सुडल गुड़िया इंजे नीवादे मंता। मति वेल्ले साल काम कीतांकु अदु इंजे पाड़ना 
आत्ता, इदु इंजे अचोन इस्तेमाल कियाना लेक्का हिल्ले। इंजे वापिस पोयता 
पेरके निम्मा ओर मानेय किन नीव गुड़िया किन वापिस कियाला काजे पैसा 
हियाना? या हियानायो? अद्रमे “टीन बैरेन' मावा खदान कुना कारण ते धनी 
बनेमातोर। इंजे अविन जनता किन वापिस किया मंतोर। मति अविना ओरु 
मुआवजा हिया मंतोर। अदिन काजे नन्ना इद्रम आयला हिवोन।” 

अस्के नन्ना बाबाल बाताल आल्या मंतोर इंदानदु उचुन-उचुने समझेमाया 
परतान। नेंडु नन्ना अदु मुआवजा ता कानून संख्या 53 वातांकु वेल्ले परेशान 

मंतान। लास्ट ते खदान ता राष्ट्रीयकरण कित्तोर , इत्तेके अदिना मालिकाना 
हक्का दूसरोर किन हित्तोर अनि दूसरा लोकुर धनी आत्तोर। ताना लोप्पा उचुन 
वेन्ने बदलाव आयो। 1942 ओसो 149 ते सरकार खदान मालिक “टीन बैरन” 
ना समर्थन ते सिगलो %% ता जनता ना नरसंहार कित्ता। 1952 ता क्रांति पेरके 
वेन्ने 1965-1967 ता सरकार वेन्ने क्रूरतापूर्वक सिगलो%% ता जनता ना 
नरसंहार कित्ता। सिर्फ इदे आयवा खदान कुना राष्ट्रीयकरण पेरके मशीनरी मुन्नेने 
पाड़ना आसी मत्ता, सरकार कैदे इदिना मशीनरी पार्टस कुना हिल्वा मत्तांग 
अद्रमासी परिस्थिति बिगड़ेमासोर हत्ता अनि इदिना भरपाई हमेशा खनिक 
लोरकिने किया लागता। 

खदान कुना राष्ट्रीयकरण बारांकु कित्तोर ? सरकार ओसो कम्पनी ता 
देखरेख कियानोर वेल्ले चालाक लोकुर मत्तोर। ओरु पढ़े-लिखे लोकुर मत्तोर। 
ओर अर्थशास्त्री, समाजशास्त्री मत्तोर, ओरु कानून लेक्कटा सब्बे चीजकुना बारे 
जानकारी मत्ता लोकुर आंदुर। इद्रम ता लोकुर सब्बे काम बेस कियाना, बिना 
दमन ओसो हत्याकांड कियवा लेवा वेन्ने समस्या ता समाधान किया परमूडांता 
इंजी पुन्नोर रा? ओरु पुंजी मंदिंतोर, मति ओरकिन बाहर तल पैसांग दोरकिंतांग 
अदिन काजे ओर भ्रष्ट आसी मंदिंतोर। 

मन्नी, 1954 ते छुट्टि आत्ता पेरके स्कूल दायना नावा काजे वेल्ले 
मुश्किल आत्ता बारांकु इत्तेके मावा लोन उंदी सुडला कोलीए मत्ता। पिल्लांग 
किन देखरेख कियाला काजे बोरे हिल्वा मत्तोर। अदिन काजे नावा संगे नन्ना 
नावा सुडला हेलोस्कुन वेन्ने स्कूल ओयला काजे अनुमति तालकताना कक्षा 
नरकुम ओसो दुपार ते आयनवु। नाकिन पोरो लोन, स्कूल ओसो हर चीज 
तालमेल किया लागनद्‌। नन्ना सबसे सुडला हेलो किन एत्तिसी, दसरा किन 
दूसरा कैदे पोयसी ताकानोना। नावा हेलो बोटल तेहनाद, अनि उंदी सुडला हेलो 
स्कूल बैग पोयसी ताकनदु। इद्रमे माटु सब्बे तोरोम स्कूल दायनोरोम। उंदी कोंटा 
ते उंदी उकाड़ ते पिल्ला किन हुंजीह कियानोना। माटु पढ़ाई कियानोरम। अदु 
किल्लतेके आदिन किन बोटल हियानोन। नावा दूसरा हेलो उंदी-दूसरा बेंच 
नड़मा वेलियसोर मंदानदु। पिल्ला किन पोयसी माटु मलसी लोन वायानोरोम। 
नन्ना गाटो अट्टाना, दड़ियांग नोर॑ना, गेत्तेंग हुक्कना, प्रेस कियाना ओसो 
पिल्लाना ध्यान तासना काम कियानोन। नन्ना इव सन्बे वेल्ले तिप्पल ते 

कियानोना। नाकिन करसला वेस्सनादु, बाकी सुडला पिल्लांग लेक्का नन्ना 
वेन्ने बाताए कियाला आल्सानोना। 

रेंडु साल पेरके गुरूजी मैडम नाकिन पिल्ला तत्तानायो इत्ता। बारांकु इत्तेके 
अवु वेल्ले कोलार कियानवु। नावा बाबाल पिल्लांग किन हूड़ला काजे 
नौकरानी तासा परवोर। ओना वेतन मावा तिंदना-उंडना करना गेत्तेंग काजे वेन्ने 
हालो आयनदु। माटु लोत्ते मंदानास्के हमेशा कालदे हेरपुंज करवाए मंदानोरोम। 
सिर्फ नन्नाए स्कूल दायनास्के जूतांग करसी दायनोना। पुलाकायो ते वेल्ले इरंगम 
मंता, अगा नावा कैकु, कालकु, चेहरा, तोड्डी पिड़नवु अनि अगटल नेत्तुर 
पेसनदु। बारांकु इत्तेके नावगा हालनोच इरंगम ते करला कपडांग हिल्वा मत्तांग। 

टीचर (मास्टर) नियम बने किसी मत्तांकु नन्ना वरोए स्कूल दायना शुरू 
कित्तान। लोत्ते ताला वाटसी दायनोन। पिल्लांग सड़क ते करससोर मंदानवु। 
लोत्ते हीकट मत्तांकु नन्ना अविन किन लोन लोप्पा बंद किया परवोने। जेल 
लेक्का मावा लोत्ते बदे खिड़की हिल्वा मत्ता। उंदी दरवाजाए मत्ता। अस्के मावा 
आसपास बदे वेन्ने परिवार मन्नो आयनदु। सिर्फ कोयतुरे मंदानोर। 

नावा बाबाल नाकिल पढ़ाई विड़सला वेहतोर बारांकु इत्तेके नन्‍ना पढ़ाई 
कियाला किरियसी मत्तान। बाकी खुद पढ़ाई किसी करिया परना लेक्का मत्तान। 
मति नन्ना ओर वेहत्ता पोल्लो केंजोन अनि स्कूल लगातार दायना शुरू कित्तान। 
उंदी दिय्या नावा सबसे सुडला हेलो वियार डग्गी ते हंजी कारबाइड ता नीर 
तित्ता। लैम्प पोत्ती कियाला काजे इस्तेमाल कियाना कारबाइड मत्ता अद्‌। 
अदिना नीर पोरो पिस्ता गाटो वाटसिस मत्तोर। नावा हेलो किन कर वेसिस 
मंदियार बहे आदिन काजे अदु हंजी अगाटा गाटो पेहकसी तित्ता। पेरके ताना 
पोरहकु ने खतरनाक संक्रमण आत्ता अनि अदु डोलता। अदु सिर्फ इंजे 3 साल 
ता मत्ता 

नन्ना नावा सुडला हेलो ना अपराधी बनेमातान, नावा बाबाल वेन्ने अद्रमे 
इत्तोर। नन्ना पिल्लांग ना ध्यान तासला काजे लोन मन्नोन आत्तान अदिन काजे 
नावा हेलो डोलता इंजी। नावा हेलोन पुटतास्केटले नन्ना पोसे किसी मत्तान 
अदिन काजे नाकिन दख आत्ता। ताना पेरके नन्ना नावा सुडला हेलो किन वेल्ले 
बेस हड़ाना शुरू कित्तान, वेल्ले बेस। हिरंगम ते मावगा गेत्तेंग हिल्वेके नन्ना 
नावा बाबाना पाडूना कपड़ांग संगे अविना कालकु ओसो पोट्टा किन 

मुच्चानोना। नन्ना अविना संगे करसानोना। नन्ना अव पिल्लांग काजे खुद किन 
समर्पित किसितान। 

पेरके नावा बाबाल खदान गरे पिल्लांग किन तासा परना लेक्का 
तुलनात्मक रूप ते उंदी बेहरा लोन अस्तोर। मावगा तिंदला काजे बाताले 
हिल्वांकु बचोनो बेरा करिवनेए मंदा लागनदु। सुडला मंदानास्के गरीबी ओसो 
इद्रम ता परिस्थिति ते पिस्वल पिस्सना वेल्ले मुश्किल आंता। मति इद्रम ता 
परिस्थिति तल माटु उचुन मजबूत वेन्ने आंतोम। मावा लोप्पा संवेदना वांता, 
मावा लोप्पा लोकुरा मदद कियाना विचार पुट्टिंता। माटु सुडलास्के मावा यायल- 
बाबल किन पुलाकायो तालोकुर किन मदद कियानास्के हूड़तोम। माटु गरीब 
लोकुर कि सड़क ते भीख ताल्कसोर वेलियानदु हूड़्सी, आल्सनोरोम माटु बेहरा 
आत्तास्के मावगा जमीन मंदियार, प्लांट मंदानुंग अस्के माटु गरीब लोरकिन 
गाटो हियाकोम इंजी। बस्केनाई मावगा अतिरिक्त साकर, कॉफी लेवेके नूकांग 
मत्तेके, माटु अविन किन पाड़ना कपड़ा ते मूटा किसी सड़का ओदा 
वाटसियानोरोम। इद्रम किसी ओरु गरीब लोर अविन पेहकसी ओयानोर। 

उंदी दिय्या माटु उचुन कॉफी वाटसितोम। अस्केने मावा बाबाल ऑफिस 
तल वासोर मत्तोर। ओरु माकिन वेल्ले रांगतोर, माकिन पिटाई वेन्ने कित्तोर अनि 
मावगा बाताल उचुन-उचुन मंतायो आदिन वेनने मीटू बद्रम वाटा मंतिर इंजी। मति 
माटु हमेशा दूसरोरा मदद कियाला आल्सानोरोम। मावा पिस्वल इद्रम मत्ता 
अस्के नावा उमर 18 साल मत्ता। नावा बाबल हमेशा स्कूल हनमा इंजीए जोर 
हियानोर मति नन्ना ओना पोल्लो केंजोन। नावगा स्कूल काजे हालनाचोन 
कापी-किताब हिल्वा मंदानदु। उचुन अध्यापक लोर नावा परिस्थिति किन 
समझेमायोर आयनोर अनि नाकिन पिटाई कियानोर बारांकु इत्तेके नन्ना बेसता 
विद्यार्थी हिल्वा मत्तान। 

नावा बाबाल नाकिन स्कूल लोहला बिल्कुले तैयार हिल्वा मंदानोर। इंजे 
नाकिन खुद नावा बारे ते आल्सानदु मत्ता 

छठी कक्षा ते वरोर महान टीचर मत्तोर ओरु उचुन समझेमायनोर। ओरु 
बेल्ले सख्त टीचर मत्तोर। उंदी बेरा नन्ना नावा कॉपी-किताब स्कूल ओया परवो 
आत्तान। ओरु नाकिन कड़ी सजा हित्तोर। मुन्ने केलकु पोयसी नाकिन तेहतोर 
उंदी झापड़ वाटसी स्कूल तल बाहर वाटसितोर। नन्ना किलसोरे लोन वात्तान। 

मति दूसरा दिय्या ओसो हंजी स्कूल ता खिड़की तल पिल्ला-पेकोर बाता किया 
मंतोर इंजी माड़कतान। अस्के टीचर नाकिन केयसी किताब-कॉपी पोयसी 
वात्तिन इंजी पूछेमातोर, अस्के नन्ना किल्लना शुरू कित्तान। अस्के ओरु नाकिन 
क्लास रूप ते केयसी सीट ते उदला वेहतोर। अस्केने उंदी पिल्ला ओनकिन 
वेहता, तीना यायल हिल्ले, इदिन किन तन्ना सब्बे हेलोस्कुना काजे गाटो इदे 
अट्टिंता इंजी वेहता। स्कूल खत्म आत्तास्के ओरु केयसी नाकिन नावा समस्या 
पूछेमातोर। नन्ना बातालाई वेहला वेरियसोर मत्तान बारांकु इत्तेके नन्ना वेहतेको 
ओर नावा बाबाल किन केयनुर इंजी। मति टीचर ओसो-ओसो पुछेमातास्के 
नन्ना सब्बे पोल्लो वेहचितान। नावगा नोटबुक हिल्ले अद्रमासी नन्ना होमवर्क 
किया परवोन। नावा बाबनगा पैसांग हिल्लेंग। अदिन काजे ओर वेल्ले मुन्नेने 
नाकिल स्कूल विड़सला वेहा मंतोर। वेल्ले मुश्किल ते नन्ना छटी कक्षा एवनल 
एवतान। नावा बाबल नाकिन पढ़े कियाला आल्सोर इंजी आयो, ओनगा नावा 
पढ़ाई काजे पैसांग हिल्लेंग। पुलाकायो ते पिल्लांग किन पढ़ाई कियाना जरूरत 
हिल्ले इंतोर मति नावा बाबल नाकिल पढ़ेकियाला आल्ससोर मत्तोर। 

ओरु हमेशा नावा पढ़ाई ता बारे आल्सिंतोर। नावा यायल डोलता पेरके 
लोकुर माकिन हूड़सी इंतोर ओह! बिचारी पांच पिल्लांगे मत्तांग....... पेकाल 
वरोर वेन्ने हिल्लेर! इव बाता कियानुंग? हातेके बेस आयार...... इंतोर। मति 
नावा बाबल तल्ला पोर्रो तेहची नावा पिल्लांग किन इद्रमे मंदा हीमुट, अवु 
पिस्सानुंग इंतोर। ओरु हमेशा महिला ना अधिकार कोयतुरा बराबर मंता इंतोर। 
ओर माटु कोयतुर कियाना सब्बे काम किया परिंतोम इंजी इंतोर। ओरु हमेशा 
माकिनल इदे विचार संगे बेरसी कित्तोरर ओरु बस्केने वेन्ने माकिन बेकार 
पिल्लांग इंजी आल्सोर। 

टीचर सब्बे पोल्लोंग केंजसी समझेमातोर। ओरु नाकिन नावा हेलोस्कु 
किन कॉपी ओसो पुस्तकिंग हित्तोर। इद्रमे नन्ना 1952 ते स्कूल ता आखरी साल 
ता पढ़ाई कित्तान। 

स्कूल ते नन्ना रासना-पढ़ाई कियाना करियातान। मति स्कूल नाकिन 
पिस्वल किन समझेमायला मदद कीवो। वेल्ले सुधार आतेकाई बोलीविया ता 
शिक्षा व्यवस्था पूंजीवादी व्यवस्था हिस्सा मंता नन्ना आल्सिंतान ओर 
राष्ट्रगान लोप्पा देश किन वेल्ले सुंदर बेहिंतोर। नावा काजे मातृभूमित इत्तेके हर 

जागा ते मंता - खनिक लोरा लोप्पा, किसान लोरा लोप्पा, गरीब जनता लोप्पा, 
डूंडाल मत्ता लोकुरा लोप्पा, कूपोषण ते, ओरा सुख-सुविधा ते। स्कूल ते परेड 
कीसोरे माकिन राष्ट्रगान करिहंतोर। ओरु बस्के वेन्ने मावा गरीबी, मावा पिस्वल 
परिस्थिति, मावा यायल-बाबना परिस्थितिंग, ओरा महान त्याग ओसो वेल्ले 
चीज कुना बारे ते बस्केने वेहोर आंतोर। 

बोलीविया ता मजदूर वर्ग ता चेतना ता धन्यवाद! हत्ता उचुक सालकुना 
लोप्पा छात्र लोर वेल्ले बदलेमातोर। बोलीविया ते विश्वविद्यालय, कॉलेज 
ओसो स्कूल ते छात्र आंदोलन वेल्ले मजबूत मंता। सरकार छात्र लोर किन शांत 
कियाना उद्देश्य ते स्कूल बंद कींता। इद्रम कीतेकाई ओरु शांत आयोर आंतोर 
अनि विश्वविद्यालय पोरो टैंक संगे ओसो हवाई हमला कींतोर। छात्र आंदोलन 
ता उभार ते हमेशा नेता लोरा दमन आंता। मति छात्र लोर मावा मांग कुनासंगे 
नितसी मंदिंतोर। बस्केनाई हड़ताल ते हत्तेके लेवेके प्रदर्शन कीत्तेके लेवेका मावा 
काम्पानेरा लोर जेल ते हत्तेके वेन्ने ओरु मावा संगे एकजुट आंतोर। 

मावा समर्थन कियाना वेल्ले लोकुर वेल्ले बेसता क्रांतिकारी लोकुर मत्तोर 
इंजी आल्सिंतान। ओरु स्नातक ओसो पेशवर आत्तास्के मावगडल जेक 
आत्तोर। विश्वविद्यालय तल बाहर वात्ता पेरके डॉक्टर, वकील लेवेके बदे दूसरा 
सुडला नौकरी दोरकता पेरके गायब आंतोर। माटु इद्रम आयनायो इंजी सावधान 
मंदाना, माटु मना वर्ग ता जिम्मेदार मंदाना, मनम दृढ़ता ते मंदाना इंजी 
आल्सिंतान। 

1953 ते स्कूल ता शिक्षा समाप्त कित्ता पेरके नाकिन पुलाकायो ते कम्पनी 
ता राशन स्टोर ते नौकरी दोरकता। दूसरा साल नावा सुडला हेलो वेन्ने तन्ना 
पढ़ाई पूरा किसी पेस्ट्री ता दुकान ते नौकरी कित्ता। 

अस्केने नावा बाबल दूसरी बेरा मर्मिंग कित्तोर। ओना दूसरी मुत्ते संगे मावा 
पिस्वल वेल्ले मुश्किल आत्ता। नन्ना अदिना संगे बेस जीवा किसी मंदाना 
कोशिश कित्तान बारांकु इत्तेके नाकिन यायोना वेल्ले जरूरत मत्ता। नन्ना नावा 
यायन किन वेल्ले जल्दी पोहतान। नाकिन समझेमायना लेक्कटोना वेल्ले 
जरूरत मत्ता। अद्रमासी अदु नाकिन जीवा कियाना इंजी नन्ना वेल्ले गिर्दा 
आत्तान। नावा बाबाल माकिन वेल्ले जीवा कींतोर मति मावा बारे ते आल्सिसी 
वेल्ले उदास मंदिंतोर। मावा पूना यायल लोन वात्तास्के ताना संग तन्ना रेंडु 

पिल्ला-पेकोर मत्तोर। इंजे माकिन बोर गाटो अटसी हियानुर इंजी, बाबाना पिटाई 
तिंची बचे कियानुर इंजी आल्सतान। नाकिन वेल्ले बेस लागसोर मत्ता। माटु 
सब्बे तोरोम ओरा वेल्ले बेस स्वागत कीतोम। नरकुम काम ते दायना मुन्ने नन्ना 
गाटो अट्टला काजे मदद कित्तान। शनिवार, इतवार ते नन्ना अविन स्कर्ट 
हुक्कानोना। 

मति माकिन अवु बारांकु विचार कीवोंग। खासकर नावा हेलोस्कुन उंदी 
दिय्या नन्ना अविनकुन नावा हेलोस्कुन पिटाई कियानास्के पोयताना। मावा 
नड़मा वेल्ले बहस आत्ता। ताना पेरके अबु तम्मा गाटो अलग कीतांद। अदु 
सुडला गंजी गाटो अट्टनदु अनि तम्मा पिल्लांग किन हीसी बाबन किन वेन्ने 
हियानदु। पिस्तादु माकिन हियानदु। नावा बाबल इव सब्बे पोल्लोंग किन हूड़ोर। 
माटु अविनगडल बाताले तिन्नोम आयनोरोम बारांकु इत्तेके माटु बाहर काम 
कियाला दायनोरोम। माटु ओरकिन परेशान बारांकु कियाना इंजी आल्सानोरोम। 
उंदी दिया ओसो उंदी बेरा अबु नावा सुडल हेलो किन पिटाई कियानास्के 
पायतान अनि नन्ना वेन्ने उंदी झापड़ वाटसितान। पेरके अवु नावा संगे झगड़ा 
कियाना शुरू कीतांग। अस्केने नावा बाबा वासी ओर वेन्ने नाकिने पिटाई 
कित्तोर। नन्ना ओरकिन इत्तान- “बाबा इंजे परिस्थिति वेल्ले बिगड़ेमाता, निम्मा 
नाकिन पिटाई कीत्तेके नन्ना नीवा मृत्ते किन पिटाई कियाकान। बाबा अदु नावा 
सुडला हेलो ओसो नाकिन पिटाई कीसोर मत्ता)” 

पेरके नन्ना पुलिस किन केयताना पुलिस लोरा मुन्नेने बाबाल किन इत्तान- 
“निम्मा नीवा मृत्ते ओसो मावा नड़मा तल बोनकिनाई चुने कीमु। हिल्वेके नन्ना 
नावा हेलोस्कुन पोयसी दाया मंतान। नन्ना अविना देखरेक कियाकान। मावा 
बारे ते निम्मा चिंता कियमा। नीवा मुत्तेन संगे खुशी-खुशी मन्नु, माटु दाया 
मंतोम। इद्रम माटु इगा मंदा परवोम।” 

नावा बाबाल माकिन चुने कित्तोर बारांकु इत्तेके ओरु माकिन वेल्ले जीवा 
कियानोर। मति दूसरा दियाया ओसो यातना शुरू आत्ता बोरे नावा संगे 
वड़कसोर हिल्वा मत्तोर। नावा दूसरी यायल नावा बाबल किन इत्ता नन्ना 
नाटेनोरा संगे दुर्व्यवहार कींतान ओसो ओरा पोरो विश्वास कींतान इंजी। ओरु 
मावा संगे वेल्ले सख्त आया मंतोर। ओर दाडंगो उंटोर ओसो माकिने हुड़सोर 
मंदिंतोर। लास्ट नाकिने हंजी ओरकि इंदा लागता हन्नु अनि नीवा मुत्तेन संगे 


स 

मन्नु इंजी। अदु वापिस वात्ता अनि मावा संगे मंदाना शुरू कित्ता परिस्थिति 
वेल्ले खराब मत्ता। उंदी दिय्या नरका दाड़ंगो उंजी वात्तोर अनि नाकिन वेल्ले 
पिटाई कित्तोर लोतल बाहर किसितोर। नावा हेलोस्कुन नाकिन बचे कियाना 
वेल्ले कोशिश कीतांग। नन्ना अगाटल वित्तसी सड़क तेने मत्तान। 

नावा वायना कालम ते आयना मुज्जो अस्के नागरिक पुलिस मत्तोर। नन्ना 
ओरकिन पुनवा मत्तान। ओरु नाकिन पूछेमात्तोर, “निम्मा इगा बाता किया 
मंतिन?” ओर नाकिन गिरफ्तार कियाला आल्सतोर। “निम्मा डॉन ईजेक्वीन ना 
मिय्याड़ आंदिन?” 

“इगो” इंत्ताना 

“बाताल आत्ता?” 

“नावा बाबाल दाडंगो उंजी वात्तोर अनि नाकिन पिटाई कित्तोरर ओर 
हुंजतास्के लोन दायकान इंजी हरीं हुड़ा मंतान।” 

“मति निम्मा इद्रम नरकापल्लिंग सड़क ते बद्रम मंदाकिन? निम्मा नावा 
संगे दयु।” नन्ना ओना संगे लोन हत्तान। अगा रेने नावा बाबल किन इत्तोर- “डॉन 
इदु नीवा मिय्याड़। निम्मा इदिन किन इद्रम बारांकु पिटाई किया मंतिन? निम्मा 
इदिन किन नडुम नरका लोतल ब्रम तेंडा परितिन? निम्मा इदिन संगे इद्रम ता 
व्यवहार बद्रम किया परिंतिन?” 

नावा यायल इत्ता- “हूड़ाटु वीर इदिना प्रेमी आंदुर।” 

अस्केने उंदी घटना घटेमाता। नावा बाबाल तन्ना बंदूक तेंडसी माकिन 
हौकला काजे पूंडा मंतोर। माकिन अगाडल वित्ता लागता। माटु पेरके हूड़वा 
लेवा वित्तितोम अनि उंदी गुमिया ते अरतोम। नरकापल्लिंग अगाने मत्तोमा 

निज्जमे इद परिस्थिति वेल्ले अलग मत्ता। दूसरा दिय्या तेने नाकिन नावा 
यायोना लोत्ते ओत्तोर। ओरु इद परिस्थिति ते मंदाला काजे माकिन मदद कित्तोर। 


सिगलो XX 


नावा मुज्जो किन कलियता पेरके उचुन कालम पेरके नन्ना सिगलो%% हत्ताना 

सिगलो 2% तेने नन्ना पुटसी मत्तान, इदे नाकिन संघर्ष करिहता, नावा लोप्पा 

हिम्मत निहता। इगटा लोकुरा चेतना किन धन्यवाद! इगा नन्ना अन्याय किन 

ओसो स्पष्ट रूप ते हूड़ा परतान। इदु नावा लोप्पा उंदी किस्स पोत्ती कित्ता, इदु 
इंजे नन्ना डोलता पेरके ने पिय्यार। नन्ना पुलाकायो ते मत्तास्के नावा 
सिगलो%% दायना विचार वेल्ले मत्ता। नन्ना पुटत्ता नार किन हूड़ला वेल्ले 
आल्ससोर मत्तान। पुलाकायो ता लोकुर सिगलो 9८% ता बारे ते वेल्ले पोल्लोंग 
कियानोर अदिना बारे ते पाटांग पारानोर। मर्मिंग पेरके सबसे मुन्ने नन्ना नावा 
नाटेना बारे ते पुंदाला विचार वात्ता। नावा मुज्जो वेन्ने अग्गाने पुटसी मत्तोर। 

1957 ता छुट्टिने माटु उचुक पैसांग जमा किसी सिगलो2% वात्तोम। नावा 
मुज्जो किन इद जागा वेल्ले विचार वात्ता, ओरु पुलाकायो मलसी हन्नोर 
आत्तोर। ओरु अगाने मंजी काम परहकना कोशिश कित्तोर। नन्ना पुलाकायो 
वापिस वात्तान। उचुन जोम राशन स्टोर ते ओसो काम कित्तान। 

नन्ना ओसो उंदी बेरा सिगलो%% हत्तान अस्के लगभग 5 साल बाइबिल 
पढ़ेमासोर तेंडतान। नावा मुज्जो जेहोबा (हिब्रु धर्म ता भगवान ना पोरोल) ते 
गवाह बनेमासी मत्तोर। नन्ना ओरा सभा ने दायनोना। मति पेरके हाउसवाइव्ज 
कमेटी ते शामिल आत्ता पेरके नन्ना अदिन विड़सतान। बारांकु इत्तेके तीना 
नाकिन उचुन महत्वपूर्ण पोल्लोंग दोरकसी मत्तांग। जेहोबा गवाह नाकिन इव 
सब्बे कियाला मना कियानोर। 

कमेटी ते नन्ना तम्मा काम्पानेरा लोरा संगे संघर्ष कीसोर मत्ता महिला लोरा 
साथ हियाला काजे शामिला आत्तान। अस्के जेहोबा गवाह नाकिन इव सब्बे 
लोप्पा निम्मा शामिल आयनायो बारांकु इत्तेके इविना लोप्पा शैतान मंदिंतोर 
ओसो धर्म इद्रम ता राजनीतिंग लोप्पा शामिल आयना अनुमति हीवो इंजी 
इंतोर। 

नन्ना कमेटी बगिले मत्तान। ओरु नाकिन केयसी सजा हिया मंतोर। नाकिन 
नावा पाप कुना बारे ते आल्सला काजे उंदी साल हित्तोर। नाकिन ओरा हर 
परार्था सभा ते दाया लागियर ओसो उंदी साल एवनल नावा संगे बोर 
वड़कनायो इंजी। इव प्रतिबंधित काम किन विड़सवेके नाकिन धर्म तल 
तेंडसियाकोम इंजी। ओरु कमेटी ते मंजी नन्ना गलत काम किया मंतान इंतोर। 
नन्ना ओरकिन जवाब हीतानः- 

“पहली पोल्लो, मनम बोनाए बारे ते फैसला कियानायो इंजी भगवान 
इंतोर। मीट बोर आंदिर नावा बारे ते फैसला कियानोर? आंकलन कियाना सब्बे 

तोरा तम्मा तरीका मंदिंता, मीटु सिर्फ इगा वायाना उंदी सुडला समूह ता बारे ते 
आल्सिंतिर। मीकिन ज्यादातर जनता बद्रम पिस्सा मंता इंदानदु दिस्सोया, 
मीकिन इदिना लोप्पा लोप्पा इन्टरेस्ट हिल्ले या?” 

अस्के नन्ना निज्जमे शैतानी काम कींतान इंजी जवाब हित्तोर। नन्ना 
ओरकिन विड़सतान। पेरके तीरम-तीरम नाकिन इदु बद्रम साम्राज्यवाद ता उंदी 
आदेश मानेयमानोरा समूह आंदू इंजी समझेमाता। ओरु माकिन राजनीति ते 
शामिल आयनायो इंजी इंदानोर अनि खुद मंदिर ते मंजि राजनीति कियानोर। 
लास्ट ते नन्ना बद बगिल मंतान इंजी निर्णय कियाए लागता। मजदूर लोरा साथ 
हीसोरे हाउसवाइव्ज कमेटी संगे काम कियाना लेवेके जेहोबा गवाह संगे मंदाना 
इंजी। बदे शैतानी काम कियवा लेवा लोरा सेवा काजेए हंजोर मंदाना इंजी। 

सिगलो%% ते ओसो उचुक धर्मकु वेन्ने मत्तांग। विशेष रूप ते कैथोलिक 
धमी नन्ना अदु समूह संगे वेन्ने जुड़ेमासी मत्तान। बारांकु इत्तेके अस्के इसाई 
लोकुर खासकर नन ओसो पादरी लोर मावा खिलाफ मत्तोर। पोप पायस 12वें 
ओरकिन उंदी मिशन हीसी मत्तोर साम्यवाद ता खिलाफ लड़ेमायना इंजी। 
अदिन काजे ओर मावा पिस्वल पिस्सन मुश्किल किसी मत्तोर। ओरु माकिन 
समझेमायवा लेवा हमेशा शोषक लोरा पक्ष ते मंदानोर। बोलीविया ते वेन्ने इद्रमे 
आयनदु। धर्म हमेशा ताकतवर लोरा सेवा कियानद्‌। ओरु शोषित लोरा पक्ष ते 
ईसा ना सेवा कींतोम इंदोनोर अनि ज्यादा से ज्यादा अमीर आयला काजे, 
ज्यादा धन दोरकी कियाला काजे तम्मा सुरक्षा ता ज्यादा ध्यान तासनोर। ओरु 
धर्म किन पूंजीवाद ता सेवा काजे बने किसी मत्तोर। चर्च ता वेल्ले कम 
प्रतिनिधिर बोलीविया ते इद्रम बाताले ताका मंता इंजी पुत्तोर। ओर वेन्ने इद 
अन्याय किन हूड़सी तम्मा व्यक्तिगत सुरक्षा काजे केमेक मंदिंतोर। आदिन काजे 
खनिक लोरा लोप्पा चर्चा ता बदे गिनती मन्नो आंता। इद्रम आतेकाई हत्ता 
उचुक सालकुने मावा बगिल मत्ता उचुन पादरी, नन, बिशप लोर किन बदले 
कियमूड़ाता। ओरा लोप्पटल उचुन मुल ता पिटाई आत्ता, उचुन मुल किन 
निर्वासित कियमूड़ाता, उचुन मुल किन जेल लोहमूड़ाता, ओरा पूछताच 
कियमुड़ाता। मति पूंजीवाद ता पक्ष ते मत्ता चर्च ता चित्र इंजे वेन्ने अद्रमे मत्ता 

जहोबा विटनेस संगे झगड़ा पेरके नन्ना बदे वेन्ने धार्मिक समूह संगे 
जुड़ेमायोन। नन्ना भगवान किन मानेमांतान, अदिन काजे बहे नन्ना मार्क्सवादी 

पुस्तकिंग संगे सहमत हिल्लेन। बारांकु इत्तेके ओरु भगवान अस्तित्व ते हिल्ले 
इंतोर। मति नन्ना भगवान ता अस्तिव इनकार कियाना इत्तेके खुद ता अस्तित्व 
किन इनकारा इंजी आल्सिंतान। 

सिगलो>५ ते वात्ता पेरके नन्ना नावा मुज्जो ना संगे सिर्फ रेंडु साल 
मत्तान। ताना पेरके उंदी-उंदी किसी नावा हेलोस्कु नावा संगे मंदाला वातांग। इंजे 
नाकिन ओसो उंदी बेरा अविना देखरेक कियानादु मत्ता। अविना लोप्पा बदे वेन्ने 
नावा बाबा ना दूसरी मुत्ते संगे मंदा परवोंग आतांग ओसो अविना मंदाला काजे 
दूसरा बदे जागा वेन्ने हिल्वा मत्ता। 

रेंडु साल पेरके नावा पहली पिल्ला पुटता। अचानक नावा परिवार 
बेरसता। नावा मुज्जो किन इदु वेल्ले बेस लागसोर हिल्वा मत्ता। नावा पोयड़ 
डोलसी मत्ता अद्रमासी नावा मुज्जो वेल्ले परेशान मत्तोर। उचुन दिय्यांग ओरु 
काम कियानोर ओसो उचुन दिय्यांग अद्रमे मंदानोर। इचोन समस्यांग मत्तांकु 
ओर बस्के-बस्के कल उंजी वायनोर अनि ओर नावा हेलोस्कुना संगे मर्मिंग 
कीवोर, अविना मदद कियाना जिम्मेदारी ओनादु आयो इंजी इंदानोर। नावा 
हेलोस्कु वेल्ले दिय्यांग एवनल काम परहकतांग अगा महिलांग किन काम 
दोरकना वेल्ले मुश्किल मत्ता। माटु वेल्ले मुश्किल परिस्थिति ने पिस्वल 
पिस्सानोरोम। मावगा सिर्फ उंदी जोड़ी जूता मत्ता। माटु बाहर हत्तेके अदिने 
कर्रानोरोम। मावा आर्थिक परिस्थिति वेल्ले बिगड़ेमासी मत्ता सिगलो %% 
एवतास्के माकिन इरवुर नेतालोर कलियतोर। फेडरिको एस्कोबार ओसो 
पिमेन्टल। पुलाकाटो ते सब्बे तोर पुंजी मत्ता नेतालोर आंदुर। नन्ना ओर किन 
कलियला आल्ससोर मत्तान। 

मावा लोन ऊंदतोर अस्के एस्कोबार किन कलियसी मत्तान। नावा मुज्जो 
ओसो नन्ना उंदी दूसरा लोत्ते मंदाला हत्तोम। रेने ना यायल डोलता ओरु अदिन 
किन तोड़िय हियाला हंजी मत्तोर। नावा पहली पिल्ला पुटनादु गरे वासोर मत्ता 
माटु बोना लोत्ते मत्तोम ओरु रिटायर आसी मत्तोर। ओरु अद लोन पोरो रेने ना 
अधिकार हिल्ले इंदा मंतोर। ओर नाकिन रूम विड़सला वेहतोर, नन्ना नावा 
मुज्जल वायना जोम इगाने हरीं हूड़कान इत्तान। नन्ना पोट्टा ते मंतान इद्रम ता 
परिस्थिति ते नन्ना बद्रम दाया परिंतान। माकिन मंदाला काजे बेगाने जागा वेन्ने 

हूड़ा लागियर। मति कम्पनी माकिन सिर्फ नरकुम एवनले टाईम हीता। ताना पेरके 
चौकीदार वासी मावा सामान लीकसितोर। 

नन्ना बाहर किलसोर मत्तान। पड़ोसी लोर नाकिन हूड़तोर, वरोर पड़ोसी 
नाकिन नेता लोर किन कलियना सलाह हित्तोर। नन्ना मानेमातान। मति पेरके- 
मुन्ने आसोरे मत्तान बारांकु इत्तेके ननन ओरकिन पुनवा मत्तान। माटु हंजी 
फेडरिको एस्कोबार ना लोत्ते हत्तोम, ओना मुत्ते वेल्ले विनम्रता ते मावा स्वागत 
कित्ता। संगे वात्ता कम्पानेराल ओरकिन सब्बे परिस्थिति वेहतोर। ओरु नाकिन 
हिम्मत हियाला काजे “चिंता कियमा, नावा मुज्जो नीवा जरूर मदद कियानुर, 
सब्बे बेस आयार।” 

नावा उचुन सामान सड़क पोरो मत्ता। माटु अदिन टेंट मुचिसितोम अनि 
पड़ोसी लोर ताना पोरो कोंडा तासला तैयार आत्तोर। नुल्पेटा सात बजे एस्कोबार 
काम तल वापिस वात्तोर। नन्ना ओना बारे ते बद्रम आल्सिस मत्तानो अदिनकु 
बिल्कुले अलग मत्तोर ओरु। नन्ना बोनकिन कलियाला दाया मंतान ओरु वरोर 
आदेश हियाना मानेय लेक्का मंदानुंर इंजी बहे आल्सतान। नन्ना इदिनकु मुन्ने 
इचोन साधारण ओसो बेसता मानेय हूड़वा मत्तान। पहली बेरा ओनकिन 
कलियसोर मत्तान। ओर मुन्नेटले पुत्ता लेक्का नावा बगिल कै हाहतोर। मावा 
समस्यांग ना बारे ते वड़कना मुन्ने ओरु माकिन गाटो तिहतोर। अस्के नावा 
पड़ोसी ओनकिन वेहतोर, इृद महिला किन लोतल तेंडसितोर। इदु उंदी साल 
तल बदे दूसरा रूम ते मत्ता। तीना मुज्जो शहर तल बाहर हत्तोर ओसो इंजे ओरु 
इदिन सड़क पोरो वाटसितोर। 

फेडरिको वेल्ले नाराज आत्तोर। ओरु यूनियन ता कार तत्ताला वेहतोर 
अनि काकानीरी ते मत्ता सोशल वेलफेयर ऑफिस हत्तोर ओरु चौकीदार किन 
केयतोर ओसो इदु परिस्थिति पोरो होंग आत्तोर। ओरकिन तीना मुञ्जो मजदूर 
आयोरा इंजी रांगतोर। 

ओर ओरकिन इत्तोर- “हूड़ाटू, उंदी महिला इंगा मंता ओसो महिलांग 
तम्मा सामान बिखरे किसी तासोंग आंतांग। मीटु पूरा सामान मुन्ने बद्रम मत्ता 
अद्रमे तास॒टु बारांकु इत्तेके इदु महिला इदिन साफ कीवो।” नाकिन लज्जा वात्ता 
लेक्का आत्ता अनि नन्ना ओरकिन धन्यवाद इंजोरे नन्ना इव सब्बे कियाकान 
इत्तान। 

“आयो सेनोरा, निम्मा आराम कीमू।” 

ओरु तारला वेहतोर-“निम्मा इद महिला इद्रम ता परिस्थिति ते मंता दूसरा 
जागा ते बद्रम मंदा परिंता इंजी उचुन वेन्ने आल्सविन?” पेरके ओरु नाकिन 
“इंजे निम्मा आराम कीमू। नीवा जीवा बेस हिल्ले। निम्मा पोट्टा ते मंतिन इंजे 
निकिन इगाटल बोर तेंडोर इतोर।” निज्जमे नाकिन इंजे पोट्टा नोमुर आयना 
लेक्काने मत्ता। इव सब्बे 3 नवम्बर ते आत्ता अनि 7 तारीख ते नावा म्री 
रोडोल्फो पुटतोर। 

अस्के नन्ना पहली बेरा एसकोबार किन कलियसी मत्तान। दायना मुन्ने 
नावा पड़ोसी लोर किन इद परिस्थिति ते नाकिन वरोए विड़समाटु इत्तोर। हमेशा 
बोराई वरोर तीना संगे मंदाना बारांकु इत्तेके नावा पोट्टा नोयना गरे मत्ता। नन्ना 
नेता लोरगडल वेल्ले करियतान। नावा व्यक्तिगत विकास काजे नन्ना ओरा 
कर्जदार मंदाकान। 


जन चेतना 


अद कालम ते बोलीविया पोरो एमएनआर ता शासन मत्ता। मुन्ने पाज 
एस्टेनसारो ताना पेरके हर्नान साइल्स जुआओ वीना पेरके ओसो उंदी बेरा पाज 
एस्टेनसारो सत्ता ते वात्तोर। इद सरकार खुद किन “क्रांतिकारी राष्ट्रीयवादी” 
इंदानदु। माटु ओरकिन सत्ता ते उदी किसी मत्तोम, मति ओर जनता ना इच्छांग 
ना ध्यान हीवोर। उदाहरण तुकू खदान कुना राष्ट्रीयकरण वेल्ले खराब तरीका ते 
कित्तोर। कम्पनी किन वेल्ले मुआवजा ओसो जनता किन धोखा हियमूड़ाता 
माटु बोलीविया ते मना खुद ता धातु ता कारखान मंदाना इंजी आल्सिंतोम। माटु 
खदान तल अयस्क लोहिंतोम ओसो कस्टम, ट्रान्सपोर्ट ता खर्च कांतोम। इद 
सब्बे पैसा बचे किसी मावा देश ता विकास कियमूड़ांता। मजदूर लोर किन 
ज्यादा वेतन दोरका परिंता। आदिन काजे खनिक लोर मावा खुद ता कारखाना 
मंदाना ओसो माटु मना धातु सामग्री इगाने वम्मना इंजी मांग कित्तोर। मति मावा 
एमएनआर सरकार मावा पोल्लोए केंजसोर हिल्ले। ओरु अमेरिका दूतावास 
लोरा संगे ओरा नीतिंग ओसो योजनांग मावा पोरो थोपे किया मंतोर। ओरु 
“मौद्रिक स्थिरता” काजे आदेश जारी किसी मत्तोर अनि तम्मा फायदा काजे उंदी 
मूंड पक्षीय योजना बने किसी मत्तोर। (इदु 1956 ते, उत्तरी अमेरिका सलाहकार 

जैक्सन एडेर ना तैयार कित्ता योजना पोरो आधार आसी बनेमाता योजना मत्ता। 
इदिन किन हर्नान सरकार प्रचार किसी मत्ता।) इहु राष्ट्रीयकृत खदान कुन पुनः 
स्थापित कियाना योजना मत्ता। इदिना लोप्पा अमेरिका, पश्चिम जर्मनी ता 
सरकार ओसो इन्टरनेशनल डेवलपमेंट बैंक हिस्सा एतता। बाकी चीज कु लेवा 
इदिन उद्देश्य खदान मजदूर लोरा संख्या ते कमी, वेतन किन रोमी कियाना, 
यूनियन ओसो इदिना नेता लोरा पोरो पूर्ण नियंत्रण ओसो वीटो ना इस्तेमाल 
किसी मजदूर लोरा अधिकार ता दमन कित्तोर। इव शर्तकु बोलीविया ता सरकार 
पोरो वित्तदातालोर थोपे कित्तोर। 

मजदूर लोर इदिना विरोध कित्तास्के तुरंत ओरा खिलाफ कार्यवाही 
कित्तोर। अस्के सिंगलो%% ते ओरा नीतिंग ना कारण ते माटु वेल्ले यातना 
सहेमातोम। 

1952 ता क्रांति पेरके सत्ता ते वात्ता एमएनआर ता लोकुर निज्जमे वेल्ले 
लालची मत्तोर। साम्राज्यवादिर वीरकिन 'क्रांतिकारीर किन' भ्रष्ट किसी फायदा 
एतना कोशिश कित्तोर। देश ता सम्पदा तल उंदी पूना बुर्जुआजी पुटता। अदु हर 
रकम ते भ्रष्ट मत्ता। इदिना एजेंट, मजदूर प्रतिनिधि, किसान नेता, अधिकारी सब्बे 
भ्रष्ट मत्तोर। इदे हालना लेक्का हिल्वा मत्ता! एमएनआर नाजी ना लेक्काने 
कंसन्ट्रेशन कैम्प बोलीविया ते वेन्ने बने कियाला आल्सा मंता। सब्बे एमएआर 
ता राजनीतिक सुरक्षा प्रमुख सान रोमन, मेनायो किन पृत्तोर। सान रोमन ना उंदी 
जेल मत्ता, अगा लोकुर किन जानवर लेक्का यातनांग हियानोर। सान रोमन सब्बे 
राजनीतिक कैदी लोरा काजे आतंक मत्तोर। 

सिगलो22% ता मजदूर लोर तम्मा पिस्वल परिस्थिति ता खिलाफ तेदतोर। 
इव जनविरोधी निर्णय कुना खिलाफ खदान ते संघर्ष, प्रदर्शन ओसो प्रतिरोध 
आतांग। ओर तुरन्त मावा पोरो हमला कित्तोर। ओरु मावा काजे वायना राशन 
सप्लाई रोमी कित्तोर। मजदूर लोरा वेतन बंद कित्तोर। मावा स्वास्थ्य सप्लाई वेन्ने 
रोमी कित्तोर। नेता लोर किन जेल ते वाटतोर। 

नाकिन बेसे सुरता मंता, 1963 ते नेतालोर सरकार ता उंदी निर्णय ता 
खिलाफ तेदतोर। द माइनिंग कॉरपोरेशन ऑफ इंडिया (COMIBOL) 
हॉस्पिटल ते दवाई लोहला काजे पैसा हिल्ले इत्ता। अद कालम ते फ्लू ता 
महामारी, डायरिया संगे ओसो बचोनो बीमारिंग फैली मासी मत्तांग। पिल्ला- 

पेकोर काजे दवाई हिल्वा मत्ता। अस्केने कामबॉल जापान, उत्तरी अमेरिका, 
अफ्रीका ता अन्तरराष्ट्रीय कलाकार लोर किन खदान ते पेश कियला काजे 
केयतोर। इदु मारल रियरमामेंट पोरोल ता ग्रूप मत्ता। इदिना लोप्पा हर राष्ट्रीयता 
ता बुद्धिजीवी, कलाकार, एथलीट लेक्काटोर शामिल मत्तोर। इदिना इस्तेमाल 
अमेरिका पूरा दुनिया ते कम्युनिस्ट विरोधी अभियान काजे कियानदु। हूड़ला 
हत्तोरु इदु उंदी कम्युनिस्ट विरोधी कार्यक्रम आंदू, इदिन किन कमिबॉल पैसांग 
हीसी कैयसी मत्तोर इंजी वेहतोर। 

एस्कोबार ओसो उचुन नेतालोर कामिबॉल किन टेलीग्राम कित्तोर कम्पनी 
ता मजदूर लोर वीर कलाकारलोर सम्मान कीवोर। कामिबॉल जरूरी दवाईग 
लोहवेके ओनकिन बंधक बने कियमूड़ायर इत्तोर। उचुन मजदूर लोर विदेशिर 
अगा एव्वा परनायो इंजी ट्रेन किन पटरी तल गुची कियाला हत्तोर। माटु ओरा 
काजे कानकानीरी स्टेशन ते हरीं हूड़तोम। ओरु पोड़दमेंड हरीं हूड़सोर मत्तोर। 
मजदूर लोर पटरी पोयसी हंजी मत्तोर। इदिना कारण ते कामिबॉल तुरंत हवाई 
जहाज ते दवाईग लोहतोर। नरका लगभग 10 बजे अगा हत्तोर। अस्केने दवाईग 
एवतांग, जरूरत मंदानोर तम्मा पर्ची पोयसी वाया परिंतोर इंजी घोषणा कित्तोर। 
अद दिय्या नरकापल्लिंग अस्पताल खुल्ला मत्ता। इंजे आपातकाल ते माटु 
पिल्ला-पेकोर किन अगा ओया परिंतोम। 

नावा सुडल मिय्याड़ किन वेन्ने डायरिया आसी मत्ता। नन्ना अदिन पोयसी 
हत्तान। नन्ना अगा हंजी हूड़तेके निज्जमे अस्पताल खुल्ला मत्ता ओसो लोकुरा 
लम्बा लाई लगेमासी मत्ता। अद दिय्या नरकाटा एक बजे मासी मत्ता। 

इद्रमे कामिबॉल ओसो कलाकार तम्मा कम्युनिस्ट विरोधी प्रचार कियला 
वासी माकिन बकवल बने किया मंतोर। जनता किन अपमानित कियाला वासी 
मत्तोर। मति इगा सब्बे उल्टा आत्ता। मजदूर हमेशा परिस्थिति ना आकलन 
कींतोर। मति मालिक ओरा पोल्लोंग केंजोर। अदिन काजे ओरकिन दूसरा निर्णय 
एता लागिंता। उदाहरण तुकू ओर्‌ मूंडपक्षीय योजना ओसो मौद्रिक स्थिरीकरण 
ता आलोचना कित्तोर मति तम्मा फाउन्ड्री (धातु ढलाई ता कारखाना) स्थापित 
कियाना पोल्लो ओरु ध्याने हीताद हिल्ले। 

नन्ना सिंगलो%% वात्तास्केटल हमेशा हर चीज पुंदाला कोशिश किया 
मंतान। नन्ना रेडियो ते समाचार केंजिंतान। नन्ना प्रदर्शन ते हत्तान चीजकुन 

समझेमायला कोशिश कित्तान बारांकु इत्तेके नावा काजे इव सब्बे एकदम पूनांग 
मत्तांग। पुलाकायो ते नन्ना सब्बे समझेमायवा मत्तान। मति सिंगलो22 ते वात्ता 
पेरके नन्ना संघर्ष ओसो जनता ना तिप्पल ता बारे ते पुंदाला आल्सतान। 
इदिनगल नावा लोप्पा नावा बाबाल ओसो ओना लक्ष्य ता बारे महान आदर 
पैदा आत्ता 

सिगलो%2% नाकिन जनता ना चेतना किन समझेमायला करिहता। बचोन 
महान लोकुर मावा काजे संघर्ष कित्तोर , मावा नाटे ना जनता ओसो महिला 
लोर वेन्ने, उदाहरण तुकी इंडियाना विद्रोह (1781-83) ते बार्टालीन सिरसा, 
स्वतंत्रता युद्ध (1825) ते जुआना अर्जुईए डी पैडिला ओसो इदे युद्ध ते 
लाकोरोनिला ता नेत्रिस्कु मत्तांग। मावगा वेल्ले पोरं स्तर ते मत्ता महान महिला 
बुद्धिजीवी वेन्ने मंतांग- मारिया जोसेफ, मुनिया-जामूडियो लेक्काटवु। इव महान 
कवित्रिंग (कविता लेखिका) मत्तांग। 

मावा लोहकुने मावा अनुभवकु मंतांग। एय्यो? उदाहरण तुकू नावा लेक्का 
ज्यादा वड़कवा मंदाना बचोनो महिलांग मंतांग, मति अबु (आज्ञात नेत्रिस्कु) 
बहादूरी ते जनता ना रक्षा किसी जनता काजे ने जीवा हीतांग। 

जनता ना तम्मा अनुभव कुनगडल बचोन चीजकु हल तांग। माटु हर 
दिय्या जनता तल करियंतों। अदिन काजे माटु हर दिय्या सबसे साधारण 
नागरिक लोर किन रोमसी हूड़ना अनि ओरा महान बुद्धिमत्ता ओसो चेतना ता 
काम किन ध्यान ते हूड़सोरे ओरकिन बद चीज दोड़ मंता ओसो बद चीज महान 
बने कांता इंजी नोटिस कियाना। 


हाउसवाइव्ज कमेटी 


खदान मजूदर लोरा मुत्तेस्कु सिगलो ते पाज एस्टेनसारो ता बेल्ले मुश्किल ते 
परिस्थिति उंदी कमेटी बने कीतांग। जनता ना संघर्ष किन हूड़सी अवु उंदी कोंटा 
ते मंदा परवोंग। शुरूआत ते मावा लोप्पा मुन्ने करियता पोल्लों मत्तांग इंत्तेके 
महिला लोत्ता काम कियाला, पिल्ला-पेकोर पुट्टी कियाला, गाटो अइला काजे 
मंतांग इंजी। ओरा लोप्पा सामाजिक यूनियन लेवेके राजनीतिक इसाब ता बाकी 
चीजकुना संगे ताकना लेक्का हिल्लेंग इंजी। मति परिस्थितिता जरूरत माकिन 
संगठित कित्ता। इद्रम कियाला काजे माकिन वेल्ले परेशान आया लागता। मति 

खनिक लोरा बारे ते नन्ना बाताल पुत्तानो अदिना काजे जनता ना कर्जदार 
मंताना। ओसो नावा लोप्पा निंडसी मत्ता साहस काजे वेन्ने नन्ना कर्जदार मंतान। 
गरे ते सहयोगी वेल्ले सशक्त मत्तोर। वरोर वेल्ले त्याग कित्ता सहयोगी मत्तोर। 
अदु हाउसवाइव्ज कमेटी मत्ता। इद संगठन ता शुरुआत सबसे मुन्ने सिगलो 2% 
ते आत्ता। ताना पेरके इदिना स्थापना बाकी खदान कुना लोप्पा वेन्ने आत्ता। 

इदु कमेटी 1961 ते गठन आसी मत्ता। अस्के माटु तुलनात्मक रूप ते 
खराब आर्थिक परिस्थिति ते मत्तोम। कम्पनी मावा काम्पानेरो लोर किन मूंड 
महीनांग एवनल वेतन हीवा मत्ता। तिंदलाकाजे गाटो हिल्ले, दवाईग हिल्वा 
मत्तांग, बदे सुविधा हिल्वा मत्ता। 

खनिक लोर 1 मार्च ते प्रोग्राम कित्तोर। तीना लोप्पा खनिक महिलांग, 
पिल्ला-पेकोर लापाज बगिल मार्च कियाना इंजी आल्सिस मत्तोर। इदु वेल्ले 
लम्बा मार्च मत्ता बारांकु इत्तेके लापाज वेल्ले जेक (335 किलोमीटर) मत्ता 
मति सरकार किन मावा योजना ता बारे कबुर दोरकता पेरेके इदिन किन रोमी 
कित्ता। ओरु नेता लोर किन गिरफ्तार किसी ओरकिन जेल ते वाटतोर। उंदी-उंदी 
किसी ओरा मुत्तेसेकु तम्मा मुज्जोरा तलाश कियाला पेस्तांग। मति लापाज ते 
ओरा संगे वेल्ले खराब व्यवहार आत्ता, ओरकि रांगतोर, जेल ते वाटना कोशिश 
कित्तोर। हर महिला निराश आसी वापिस वात्ता। अवु यूनियन हॉल ते हंजी 
माकिन कलियतांग अनि अविना संगे दुर्व्यवहार आत्ता इंजी वेहतांग। अस्केने 
उंदी बिचार वात्ता अनि अलग-अलग हनवा लेवा उंदी आसी लापाज हंजी मना 
अधिकार कुना मांग कियाना आल्सतोम। बाताल आंता हूड़काल? 

अस्के लापाज दायना निर्णय कित्ता मत्ता अबु तम्मा मांग पोयसी बेगा 
दायना ओसो बद्रम काम कियाना इंजी वेन्ने पुनवा मत्तां अविन किन बोरो 
वेहतोर-बोराई मंत्री ना सभा ते हंजी तम्मा कम्पानोरो लोरा मांग ता समर्थन ते 
नारांग केयना इंजी- “नावा मुज्जोर किन आजाद कियमूट!” अनि इद्रमे आत्ता 

मति अस्केने बारजोला लोरो केयतोर अनि कडियता बेजरिंग काम्पानेरो 
लोरा एस्सना शुरू कित्तोर। ओर्‌ काम्पानेरो लोरगा वेन्ने हत्तोर अनि ओरकिन 
वरेयी कियाला काजे ओरा पिल्ला-पेकोर किन ओरगडल ऊंदसी ओयना 
कोशिश कित्तोर। अस्केने पुलिस वासी प्रदर्शन किन ध्वस्त कित्ता 

बारजोला, बोलीविया ता महिला इतिहास ता उंदी दुक्कम ता अध्याय 
आंदू। इव महिलांग किन एमएनआर मारिया बारजोला पोरोल ते संगठित किसी 
मत्तोर। मारिया बारजोला लल्लागुआ नाटे ना उंदी महिला मत्ता। 1942 ते अगा 
वेतन वृद्धि ता मांग संगे उंदी बेहरा प्रदर्शन आत्ता। प्रदर्शनकारिरा मुख्यालय 
कटावी हेरे एवतास्के सेना वासी बचोनो लोकुरा नरसंहार कित्ता। इदे नरसंहार ते 
अदु शहीद आत्ता। इंजे अद जागा किन मारिया बारजोला मैदान इंतोम। 

मति एमएनआर ता बारजोला लोर तम्मा सरकार ता हिस्सा ता रूप ते 
पार्टी ता हित ते काम कियाना शुरू कित्तोर। ओरु जनता पोरो दमन कियानास्के 
ओरा मदद कित्तोर अवु दमन ता उंदी यंत्र बनेमासी मत्तांग। अद्रमासी 
बोलीविया ते अविना बेसता प्रभाव अरता। उदाहरण तुकू मेहनतकश वर्ग 
बातालाई मांग कीत्तेके बोरजोला लोर चाकू ओसो कोड़ांग पोयसी ओरा संगे 
लड़ाई कियाला वायनवु। अवु सरकार ता नीतिंग ना विरोध कियाना 
प्रदर्शनकारिरा पोरो आक्रमण कियानवु। संसद ते वेन्ने बोराई एमएआर खिलाफ 
वड़कतेके कड़ियत बेजरिंग ओसो बदे चीज पोयसी अगा मंदानवु अनि ओर 
किन चुप कियानवु। बोलीवियाई महिलांग ना संघर्ष किन विकसित कियवा 
लेवा अवु दमन ता हथियार बनेमातांग। अदिन काजे अवु सरकार कैदे खुद किन 
वम्मसितेके लेवेके पुलिस एजेंट बनेमातेकाई लोकुर “अविना संगे कलियानायो 
अदु बारजोला आंदु” इंतोर। मना जनता ना ऐतिहासिक प्रतीक कुना इद्रम 
दुरुपयोग आयना लज्जा वायना लेक्का मंता। 

बारजोला संगे लड़ेई पेरके अवु काम्पानेरांग लापाज वापिस वातांग अनि 
हड़ाताल शुरू कीतांग। अद नरका सान रोमन वासी मत्तोर, ओनकिन बोरे वेन्ने 
कलियला आल्ससोर हिल्वा मत्तोर। उंदी महिला नित्ता अनि इत्ता- “सानजोन 
निम्मा बेसे पृत्तिन नीवा गुंडा लोरा संगे लड़ेमायला काजे मावगा हथियार हिल्ले। 
मति माटु सब्बेतोरोम उंदी बेरा विस्फोट आयकोम। निम्मा अनि मीट सब्बतोर 
उड़ेमायकिर बारांकु इत्तेके मावगा डाइनामाइट मंता” अस्के ने ओर्‌ तन्ना जेब 
तल बातलो तेंडसी उंदी माचिस ताल्कता। इद्रम कियानास्केने सान रोमन 
अगाटल वित्ततोर। 

फैक्ट्री ता मजदूर लोर तत्कालिक रूप ते महिला लोरा समर्थन कित्तोर 
अनि ओरकिन फेडरेशन ऑफ फैक्ट्री ता उंदी रूम ते ओत्तोर। इगा ओरु भूख 

हड़ताल जारी तास्तोर। इगाटल ओरु उचुक दस्तावेजकु लोहतोर ताना लोप्पा 
ओरु तम्मा काम्पानेरो लोर किन विड़चना, मजदूर लोर किन वेतन हियाना, 
राशन ता दुकान ते राशन ओसो हॉस्पिटल ते दवाईग लोहना मांग किसी मत्तोर। 

भूख हड़ताल दस दिय्यांग ताकता। तीना लोप्पा ओरु तरल पदार्थ किन 
विड़चसी दूसरा बातले तिन्नोर। ओरा संगे ओरा पिल्ला-पेकोर वेन्ने मत्तोर। 

काम्पानेरा लोरा समर्थन ते विश्वविद्यालय ता छात्र, फैक्ट्री मजदूर लोर 
ओसो खदान ता महिलांग वेन्ने एकजुट आसी हड़ताल ते शामिल आतांग। 
हड़ताल ज्यादा लम्बा ताकनायो इंजी सरकार ओरा मांग किन मानेमाता। 
गृहणिंग वेन्ने मत्तांग। अवु तम्मा काम्पानेरो लोर किन रिहा किसी लोन वातांग। 
मजदूर लोर किन वेतन दोरकता, राशन दुकान ते राशन वात्ता ओसो बेरसता 
वेन्ने, मावा पक्ष ते बेसता सफलता दोरकता। मति मावा पाड़ना विचार ता कारण 
ते माटु इव सब्बे लोप्पा शामिल आयनायो इंजी आल्सतोम अनि अव 
काम्पानोरांग किन मरंगतोम। 

भूख हड़ताल ते पहलकदमी किसी मत्ता महिलांग संघर्ष कियाना 
काम्पानेरोस्कुना संगे-संगे ताकला काजे संगठित आयाना अनिवार्य मंता इंजी 
आल्सतांग। अव सड़क ते प्रचार कार्य कियाला काजे उंदी आतांग। “माटु उंदी 
सभा किसी उंदी कमेटी कियाला आल्सा मंतोम।” अवु तम्मा संगठन ता पोरोल 
“हाउसवाइव्ज कमेटी ऑफ सिगलो%2%।? इंजी तासतांग ताना लोप्पा लगभग 
70 महिलांग मत्तांग। 

अस्के कोयतुरा प्रतिक्रिया- “महिलांग उंदी कमेटी बने कीतांग। अविन बने 
कियाल हीमुट। इद 48 घंटांग वेन्ने ताको आयार इंजी मत्ता।” 

मति सच्चाई इदिना बिल्कुल उल्टा आत्ता। इद॒ संगठन विकसित आसी 
इंजे सिर्फ महिलांग नाए आयवा मेहनतकश वर्ग ता वेन्ने वेल्ले महत्वपूर्ण 
संगठन बनेमाता। 

निश्चित रूप ते शुरूआत ते हलको हिल्वा मत्ता। उदाहरण तुकू लापाज तल 
वापिस वायनास्के सिगलो 24 ते आत्ता पहली प्रदर्शन ते काम्पानेरांग यूनियन 
हॉल ता दुवार ते भाषण कियाला काजा हत्तांग। कोयतुर अदे मंच ते भाषण 
केंजना लेक्का हिल्वा मत्तोर। अद्रमासी ओरु “लोन वापिस हन्नुट! किचन ते 
वापिस हन्नुट!” इंजी नारा केयतोर, मति महिलांग मजबूत आसी मत्तांग। अवु 

निज्जमे काम कियाला आल्ससोर मत्तांग, अदिनके अबु हार मानेमायोंग 
आतांग। करविने, तिप्पल आसोरे किलसोर मत्तांग मति मुन्ने दाया मंतांग, अवु 
टाईपराइटर पोयसी रासना शुरू कीतांग। अवु मजदूर लोरा समर्थन ते परिस्थिति 
ना बारे ते वेहचोरे ताना लोप्पा तम्मा पक्ष ताससोरे खनिक लोरा रेडियो ते वेन्ने 
पढ़ेमातांग। अवु मजदूर लोरा मुत्तेस्कु सरकार ता आर्थिक नीतिंग किन 
मानेमायोंग अनि सब्बे तोर किन इविना पोरो गंभीरतापूर्वक विचार कियाना इंजी 
अपील कीतांग। अवु कामिबॉल ओसो सीओबी किन चिट्टी रास्तोर। ओरु 
बेसता राशन तासना इंजी दुकान ते हत्तांग, पिल्ला-पेकोर किन हूड़ला काजे 
स्कूल ते हत्तांग। हॉस्पिटल ते पेशेंट लोरकिन बेस हूड़िंतोरे, हूड़ोर इंजी हूड़तांग। 
अवु वेल्ले काम कीतांग। 

सबसे परिश्रमी महिला मत्ता नारबेर्टा डि आग्युलार। अदु कम्पनी ता वरोर 
पाड़ना मजदूर ना मुत्ते मत्ता। शुरूआत ते वरोर डॉक्टर ना मुत्ते विलमाड़ी गारेट 
संगठन ता काम किसोर मत्ता। मति नारबेर्टा कमेटी किन ताकी कियाना प्रमुख 
काम कित्ता। नारबेर्टा किन विड़चसी बाकी लोकुर किन कठोर मेहनत कित्ता 
महिलांग - जेरोमा डि रोमेरो, एलीशिया डि एस्कोबार, फ्लोरा डि कुइरोगा, 
मारिया करीगा, एंडेलीका ओसोरियो, सीना डि सान्टीसटेबान, सीमाना डि 
लागरावा। वेल्ले महिलांग मंतांग नन्ना सब्बेटविना पोरोल एता परवोन। सब्बे 
परताचोन कमेटी ता काम कीतांग। 1963 ते मावा उंदी काम्पानेरा हड़ताल ते 
शहीद आत्ता। ताना पोरोल काम्पानेरा मानुएला डि सेजास। ताना पोरहकु तोयसी 
मत्तांग। अदिना ऑपरेशन आत्ता पेरके अदु शहीद आत्ता। अदिना आठ पिल्ला- 
पेकोर पोरटाल आतोर। भूख हड़ताल तासकनास्के बचोनो काम्पानेरांग ना 
गर्भपात आत्ता अबु बचोनो रकम ता विशिष्ट काम कीतांग। नरका काम्पानेरांग 
लोकुरा रक्षा कियाला काजे गार्ड ड्यूटी कीतांग, हड़ताल ते हत्तांग, यूनियन ता 
सम्पत्ति इततेके हेडक्वार्टर, रेडियो स्टेशन, पुस्तकालय लेक्कटा चीजकु ना रक्षा 
कित्ता बचोनो बेरा रेडियो स्टेशन ते माइक्रोफोन पोयसी मावा संगे वड़कानवु। 

मावा ध्यान 1964 जनरल बारीएन्टोस सत्ता ते वात्तास्के अद बगिल हत्ता। 
ओर तुरंत महिला संगठन ता खतरा किन समझेमातोर। 1965 ते ओरु मावा 
नेताल लेचिन ओक्वेन्दो किन गिरफ्तार किसी पैरागुए लोहचितोर। ताना तुरंत 
पेरके ओरो रेडियो, प्रेस संगे बचोनो लोकुर ओसो नेता लोर किन गिरफ्तार 

कित्तोर। हाउसवाइव्ज कमेटी पोरो वेन्ने हमला कित्तोर नेता लोरा तलाश 
कियानोर ओरा मुज्जोरकुन अर्जेटिना लोहनास्के “मीकिन बदे राजनीतिक 
समस्या ता कारण ते लोहचोर हिल्लेमन। मीट सब्बे तोरा सम्मान कींतोम, मीटु 
वेल्ले मेहनती मंतिर, माटु मीवा काम तुकु वेल्ले खुश मंतोम। मति माटु मीवा 
मुत्तेस्कु विदेशी हितकुना काजे कियाना काम तल वेल्ले होंग आया मंतोम 
इत्तोर” ओरु ओरकिन बाहर किसी मुत्तेस्कुन लोतल बाहर कियाला आल्सतोर। 
पेरके अबु बद्रम लोन ताकी किंतांग हूड़ाकाल इंजी आल्सतोर। कमेटी ता 
खिलाफ ओरा इदु पहला कदम मत्ता। 

अद कालम ते कमेटी किन इंजे मत्ता अचोन ज्यादा समर्थन दोरकवा मत्ता। 
उदाहरण तुकू नाकिन गिरफ्तार कित्ता स्के मजदूर लोर नावा रिहाई काजे बचोनो 
दिय्यांग हड़ताल कीतोर। अद्रमासी नावा काजे वेल्ले हल्को आत्ता। मति 
शुरुआत ते काम्पानेरा लोर किन वेल्ले कम समर्थन दोरकता बारांकु इत्तेके 
अस्के कोयतुर महिला लोरा संगठन किन वेल्ले महत्व हीवोर आयनोर। 
शुरुआत ते कमेटी किन दूसरा महिला संगठन संगे वेन्ने समस्यांग पैदा आतांग। 
अवु क्रिश्चियन महिला संगठन संगे हमेशाए झगड़ा आयनदु। मति इंजे परिस्थिति 
बदलेमाता। इंजे माटु संगे काम किंतोम। बारांक इत्तेके जेल हत्ता पेरके नन्ना 
आपस ते लड़ेमायना लोप्पा बदे फायदा हिल्ले इंजी आल्सतान। नन्ना ओसो 
उचुक चीज कुना संगे बाईबल वेन्ने पढ़ेमातान। नन्ना क्रिश्चियन महिला संगठन 
किन पूछे वेन्ने मातान-सरकार जनता ना नरसंहार कींता अस्के अदिना विरोध 
कियाना या कियानायो? इंजी। अवु सरकार ता आर्थिक तरीकांग सही मतांग 
इंजी? आखरी ते नन्ना सरकार क्रिश्चियन महिला लोर किन मीटु क्रिश्चियन 
आंदिर अदिन काजे मीकिन वेतन दोरकियार इंजी इंता? मति असल इत्तेके 
सरकार ता आर्थिक नीति माटु सब्बे तोरकिन बराबर प्रभावित कींता। अनि मना 
आसपास तोरकिन जीवा कियाना इत्तेके मजदूर अधिकार कुना काजे एकजुट 
बारांकु आयनायो? इंदाना सवालकु कित्तान। अस्के अवु नन्ना सही वेहा मंतान 
इंजी इत्तोर उंदी सम्मिलित मीटिंग ते माटु अविना संगे सहयोग कियाना फैसला 
कितोम। ताना पेरके माटु संगेने काम कीतोम। मति इंजे वेन्ने सहभागिता ता स्तर 
ता जरूरत किन पूरा कियाला काजे महिलांग किन अगा एव्वना उंदी लम्बा हरीं 
तय किया लागिंता। इंजे वेन्ने वेल्ले महिलांग महिलांग किन संघर्ष हिस्सा 

बारांकु किया लागिंता समझेमासोर हिल्ले। नन्ना इदु अपराध लेक्का लागिंता। 
काम्पानेरांग “इचोन परेशान आतेके बाता फायदा? ओसो प्रदर्शन लेवेके 
हड़ताल ते हत्तेके बाता फायदा? माटु इद्रमे बेस मंतोम। अस्के नाकिन वेल्ले होंग 
वेसिंता। असल इत्तेके मावा परिस्थिति मुन्ने तुकू ज्यादा खराब मंता।” 

माटु बेस मंतोम इत्तेके बाताल? माकिन पोषे कित्तोर निश्चित रूप ते बेसे 
मंतोर। ओसो अदु सही मंता अदिन काजे माकिन अदिना धन्यवाद कियाना। 
मावा काम्पानेरो लोरा मेहनत किन धन्यवाद कियाना। मावगा डोलला काजे 
उंदी सुडला लोन वेन्ने हिल्ले। बारांकु इत्तेके खदान इलाका ता कर्ज तेने लोन 
दोरकिंता। मजदूर लोर डोलता पेरके परिवार सड़क ते वांता। माटु वेल्ले बेस 
मंतोम-इत्तेके बाताल? नरसंहार आंता अस्के माटु मना 6-7 पिल्लांग-पेकोरा 
जिम्मेदारी संगे वरोए आंतोम। 

नेतालोरा संगे मावा काम कियाना हल्को हिल्वा मत्ता। सब्बे यूनियन 
लीडर्स माकिन समझेमायोर ओसो मावा मदद वेन्ने कीवोर। बस्के-बस्के कोयतुर 
बदे समस्या ता सामना कीत्तेके ओसो अद समस्या किन हल कियाना दिशा ते 
माटु मुन्नेटले उचुन मुन्ने हंजी मत्तेके ओरकिन विचार वायो आंता। दूसरा बगिल 
उचुन नेता लोरा संगे माटु कलियसी कीत्तेके, खासकर मुश्किल परिस्थिति ते- 
एस्कोबार माकिन वेल्ले मदद कित्तोर ओरु उंदी मीटिंगते वात्तोर अनि 
परिस्थिति बद्रम मंता इंजी, माकिन संगठित बद्रम कियाना इंजी, बद्रम लड़ाई 
कियाना इंजी समझे कित्तोर। अस्के माटु नेता लोरा संगे विचार-विमर्श कीतोम। 
इदु वेल्ले महत्वपूर्ण पोल्लो मत्ता 

नन्ना इंजे वेन्ने 40 प्रतिशत कोयतुर महिला संगठन ता खिलाफ मंतोर इंजी 
आल्सिंतान। ओरा लोप्पा उचुन मुल ओरकिन काम तल तेंडसियानूर इंजी 
वेरियंतोर लेवेके नावा मुज्जो किन नावा सक्रियता काजे झेलेमाया लागता 
लेक्का ओरा हमलांग ना शिकार आया लागियर इंजी आल्सिंतोर। उचुन मुल 
तम्मा मुत्तेस्कुना बारे ते गलत पोल्लोंग कियानूर इंजी वेरियंतोर। बारांकु इत्तेके 
मावा व्यवहारिक रूप ते नेता लोर मावा सम्मान कितेकाई इंजे वेन्ने उचुन मुल 
मावा बारे ते गलत आल्सिंतोर। खासकर महिलांग लोने मंदाना, तम्मा परिवार 
ता पालन-पोषण कियाना, राजनीति संगे जुड़ेमायनायो इंजी आल्सानोरे अद्रम 
आल्सिंतोर। पाड़ना विचार वालेर पूना-पूना कहानिंग परहकिंतोर। उचुन मुल 

माटु यूनियन लीडर लोरा रखैल (रखैल इत्तेके वरोर जमींदार लेवेके सूदखोर 
लेक्काटोर तन्ना मर्मी किसी तत्ता मुत्ते आयवा तन्ना विचार वात्ताचोन महिलांग 
सिर्फ शारीरिक संबंध तासला काजे ने तासिंतोर, अनु.) इंतोर। लेवेके माटु बोना 
किनाई विचार किसी ओना यूनियन ऑफिस दांतांग इंजी इंतोर। वेल्ले 
काम्पानेरा लोर तम्मा मुत्तेस्कुन प्रदर्शन लेवेके कमेटी ता मीटिंग ते दायना 
अनुमति हीवोर आंतोर। 

मति मावा काजे यूनियन हेडक्वार्टर मजदूर वर्ग ता मीटिंग ता जागाए आंदू 
अदु मावा काजे उंदी मंदिर लेक्का मंता। इदु वेल्ले पवित्र मंता। अद भवन ता 
निर्माण ते वेल्ले लोकुरा नेत्तुर पोंगता। माटु मजदूर वर्ग ता समस्यांग किन हल 
कियाला काजे यूनियन बिल्डिंग ते कलियंतोम। काम्पानेरो लोर माकिन तम्मा 
सहयोगी समझेमातेके बेस आयर। 

उचुन काम्पानेरांग बदे विशेष घटना आत्तास्केने शामिल आतांग। उदाहरण 
तुकू माटु 1973 ते ज्यादा नौकरिंग काजे प्रदर्श ता आयोजन कीतोम ताना 
लोप्पा 5000 महिलांग हिस्सा एततांग। अनि वापिस लोन हत्तांग अस्के वेल्ले 
मजदूर लोर अविन किन पिटाई कित्तोर। अबु लोन मंदाना, राजनीति ते शामिल 
आयनायो इंजी। आखरी ते माटु रेडियो प्रसारण संगे ओरा आलोचना कीतोम। 
माटु- “तम्मा मुत्तेस्कुन पिटाई कियाना काम्पानेरा लोर जरूर सरकारी एजेंट 
मदांनूर। इद्रम किसी ओरु सब्बे तोरा न्याय ता विरोध किया मंतोर। ओरु 
सब्बेतोरा काजे फायदा मत्ता विरोध तल बद्रम नाराज आया परिंतोर?” 

इद्रम माटु वेल्ले मेहनत किसी वेल्ले प्रगति दोरकी कीतोम। 1973 ते 
नाकिन हुआनुनी ते आत्ता उंदी मजदूर कांग्रेस ते हिस्सा एतला काजे लोहतोर। 
इगा 500 कामरेड्स लोरा उंदी मीटिंग आसोर मत्ता। हाउसवाइव्ज कमेटी तल 
मूंड प्रतिनिधि वासी मत्तांग मति रेंडे अगा एव्वा परतांग। 500 कोयतुरा लोप्पा 
नन्ना वरोए अरताना उंदी कोली ते लोकुर किन तास्ताद मत्ता, बारांकु इत्तेके हर 
मानेय किन अलग से कोली हियाला काजे मावगा पैसांग हिल्वा मत्तांग। माटु 
कटुल ते हुंजतोम। नाकिन हुंजला काजे उंदी कोली ता उंदी कोंटा हीताद मत्ता 
नावगा पूरा काम्पानेरो लोर नावा लेक्कटा मर्मी आत्ता ओसो पिल्ला-पेकोर मत्ता 
ता वेल्ले सम्मान कित्तोर। उंदी कोली ते माटु 12-13 लोकुर मत्तोम। माटु मजदूर 
बर्ग ता समस्यांग पोरो चर्चा कीतोम। माटु बरोरन पेरके वरोर पाड़ना कांग्रेस ते 

आत्ता घटनांग ना बारे ते वेहतोम। नावा मुज्जो नन्ना इद परिस्थिति मे मंतान इंजी 
पुत्तोर मति नावा पोरो ओर्‌ डावुट कीवोर आत्तोर। इद्रम नन्ना कांग्रेस ते शामिल 
आत्तान अनि अगा कमेटी ता प्रतिनिधित्व कित्ताना अगाटल अदिना संदेश 
पोयसी वात्तान। 

इद्रम ता पूना विचार कुनगडल माटु संघर्ष लोप्पा मावा जागा बने कीतोम। 
मावा काजे बोराई काम्पानेरो वायना अनि माकिन“यूनियन ते माटु मीकिन उंदी 
पोल्लो पूछेमायला मरंगतोम, मीटु महिलांग इद समस्या किन बारांकु हूड़विर? 
पूरा मजदूर वर्ग प्रभावित आयना लेक्काटा उंदी समस्या किन हल कियाना 
बगिल बारांकु हूड़विर इंदानास्के वेल्ले बेस लागता। निज्जमे! इदिनगडल वेल्ले 
गिर्दा वात्ता” 

व्यापक रूप ते, माटु मना हिस्सेदारी किन जीड़सी मत्तोम। पूंजीपति तम्मा 
संगठित कित्ता लोकुरा दमन कींतोर। बोलीविया ते ओसो बाकी देश कुना 
लोप्पा वेन्ने ओरा मुत्ेस्कु वेन्ने “लेजी रोटरी” लेवेके “लेडी लायन” ता रूप ते 
संगठित आंतांग। अस्के माटु मजदूर लोरा मृत्तेस्कु कुन वेन्ने संगठित आयाना 
जरूरत मंदिंता। 


कमेटी ते शामिल आयना 


नन्ना हाउसवाइव्ज कमेटी ते बिल्कुले शुरूआत तले हिल्वा मत्तोम। नाकिन 
काम्पानेरांग ना भाषण केंजला बेस विचार वांता। अद्रमासी नन्ना प्रदर्शन ते 
दांतान। 1961 ते काम्पानेरांग लापाज तल तम्मा मुज्जोर किन पोयसी वासोर 
मत्तांग अस्के एविन किन हूड़ला हत्तान। नन्ना अबु रिहा आत्ता कैदी लोरा संगे 
वेल्ले खुश मत्तादु हूड़तान। 

1963 ते नन्नाबेन्ने हिस्सा एतना शुरू कित्तान। अदे साल ओर्‌ नेता लोर 
किन गिरफ्तार किसी जोल ओत्तोर। अविन किन बस्के विचार वांता अस्के जेल 
ते वाटसिंतोर। ओरु पोयसी महिनों-महिना एवनल, बस्के-बस्के सालों साल जेल 
ते वाटिंतोर। ओरु एस्कोबार ओसो पिमेंटेल, जॉर्ज सराल किन कोलक्यूरी 
कांग्रेस तल वापिस वायनास्के गिरफ्तार कित्तोर। 

सिगलो 2% ता खनिक लोर किन इद घटना ता बारे ते कबुर 
दोरकतास्केने कटावी ता खान ते विदेशी लोर वात्तोर इंजी वेन्ने कबुर दोरकता। 
अमेरिका दूतावास ना टॉम मार्टिन ओसो मुव्वुर दूसरा विदेशी कलाकार 
कामीबॉल ना योजना ते मीटिंग कियाला काजे वासी मत्तोर। ओर कुल 17 
लोकुर मत्तोर। खनिक लोर तम्मा नेता लोर किन विड़चना जागा ते ओरकिन 
बंदी बने कीस तासतोर। सब्बे लोकुर उचुन उत्साहित मत्तोर। अस्केने वरोर 
काम्पानेरो वात्तोर। ओरु घायल आसी मत्तोर। ओरु ओनकिन उंदी एम्बुर ते बद्रम 
गिरफ्तार आत्तोर इंजी वेहतोर। दिवार पोरो तरंगसी वित्तना कोशिश कीसोर 
मत्तास्के उंदी गोली दलगता मति ओर वितला काजे सफलता दोरकी कित्तोर। 
ओर वितसोर मंदानास्केने मशीनगन संगे फैरिंग ता आवाज केंजतान इंजी 
वेहतोर। मावा नेता लोर शहीद आत्ता लेक्का मंता। 

इदु केंजीसी मजदूर लोर वेल्ले होंग आत्तोर। अदिन काजे खनिक मजदूर 
लोर नालुंग बगिल विदेशिर किन फांसी वाटला आल्सा मंतोर। अगा नाटेना 
सब्बे तोर उंदी आत्तोर। 

हाउसवाइव्ज कमेटी ता अध्यक्ष नारबेटा अगा वात्ता ओसो ओरकिन 
मजदूर लोरा होंग ता सामना किया लागता। ओरु वीर विदेशिर किन हौकवा 
लेवा बंधक बने किसी मना नेता लोरा रिहाई ता मांग कियाना शर्त तासना इत्तोर। 
ओना लोप्पा इंजे वेन्ने नेता लोर जिंदा मंतोर इंजी आशा मत्ता। बातलाई इंदाना 
मुन्ने माटु बेस आल्सना इंजी इत्तोर। बारांकु इत्तेके ताना पेरके नाटेना लोप्पा 
भयंकर नरसंहार आयार। मजदूर लोर बाता कियाना इंजी समझेमासोर हिल्वा 
मत्तोर ओर बंधक लोर किन बोरु हूड़ानूर? ओर्‌ वित्ता परिंतोर 

अस्केने महिलांग वेल्ले साहस किसी इद काम कियानुंगा अस्के लगभग 
20 महिलांग मत्तांग। अवु तुरंत चीज कुन संगठित कीतांग। अबु बंधक लोरकिन 
पुस्तकालय ते वाटसीतोर। नोरबेर्टा रेडियो ते पूरा काम्पानेरा लोर किन जिम्मेदारी 
निभे कियाला वेहतोर। ओरु- “काम्पानेरा! माटु नेताल लोर किन बंदी बने 
कित्तोर। खदान मजदूर लोरा मुत्तेस्कुना रूप ते माटु ओरा समर्थन कियाना। माटु 
सब्बे तोर किन सहयोग कियाना इंजी आह्वान कित्तोर।” ओरु गार्ड ड्युटी 
कियाला काजे महिलांग किन आह्वान कित्तोर। माटु ओरा आह्वान तल सहमत 
आसी मदद कियाला काजे मुन्नेवात्तोर। नरका उचुक महिलांग संतरी कियाला 

काजे हत्तांग। अद नरका नावा मुज्जो काम तल वापिस वायोर आत्तोर। नन्ना हर्री 
हूड़सोर मत्तान। नाकिन इदिना आदत हिल्वा मत्ता। ओनकिन बातल आत्तायो 
इंजी नन्ना किल्लना शुरू कित्तान। दूसरा दिय्या नरकुम नाश्ता बनेकिसी नावा 
मुज्जो ना काम कीयाना जागा ते हत्तान अनि ओरा बारे ते पूछेमातान। ओरु बोरे 
मजदूर लोर काम ते वायोर सब्बे तोर हड़ताल ते हत्तोर इंजी वेहतोर। निम्मा 
यूनियन हेडक्वार्टर ते हंजी पता कीमुट इंजी वेहतोर। नन्ना यूनियन ऑफिस ते 
हत्तान। ओरु नाकिन लोप्पा वायला वेहतोर, अगा नन्ना महिलांग बचोन बेस 
तैयारी कीतांग इंजी हूड़तान। नन्ना हर जागा नावा मुज्जोन किन परहकनास्केने 
नावा मुज्जो बाहार वासी नाकिन कलियतोर। ओरु नरकापल्लिंग संतरी कीसोर 
मत्तोर अनि वेल्ले खुश दिससोर मत्तो। ओरु लापाज ते मावा नेता लोरा 
गिरफ्तारी ता बदला ते इगा विदेशी लोर किन बंदी बने किसी तासताद मंता इंजी 
नाकिन वेहतोर। काम्पानेरांग ओरकिन बंधक बने कीतांग अनि संतरी किया 
मंतांग। ओरु वेल्ले गिर्दा ते मत्तो] ओर नाकिन सेड़ोस किन तोहचोरे इत्तोर- 
“अद हूड़ा अदु बचोन सेड़ो मंता!” नन्ना हूड़तान, अदु निज्जमे वेल्ले सेड़ो 
मत्ता। ताना केलकु पिड़सिस मत्तांग। अदु खिड़की हेरे उदसी गार्ड ड्यूटी किसोर 
मत्ता। नावा मुज्जो नाकिन इत्तोर- “अरे निम्मा इत्तेके नरकापल्लिंग खुशी-खुशी 
आराम ते हुंजसी मंदाकिन एय्यो!” ओना पोल्लोंग केंजसी नाकिन धक्का 
दलगता। मति काम्पानेरा नारबेर्टा ओनकिन इद्रम इंदानास्के केंजता अनि इत्ता- 
“निम्मा ताना पोरो विश्वास कीमा मति अदु नरकापल्लिंग आराम हुंजो आसी 
मंदियार। मावा बारे ते आल्सोरे परेशान आसी मंदियार।” नन्ना ताना पोल्लोंग 
निगडल प्रभावित आत्तान। अदु इगाटा परिस्थिति ना कारण ते नाकिन हुस्कड़ 
वायो आसी मंदियार इंजी आल्सता। मति असल इत्तेके नन्ना नावा मुञ्जो ना 
हरीं हूड़सोर मत्तान। 

नारबेर्टा ओनकिन इत्ता- “काम्पानेरांग किन इंजे एवनल मौका दोरकवानके 
बाताले कित्ताद हिल्ले। मति नन्ना अदु मावा मदद कियार इंजी पक्का 
वेहिंतान।” नावा मुज्जो नावा मजाक उड़े कित्तोर - “इदु बकवला? इदु तो तन्ना 
पिल्ला-पेकोर किन वेन्ने बेस हुड़ा परवो आंता।” नारबेर्टा- “अद्रम आयो! 
असल इत्तेके अदिन किन बस्केने मौका दोरकद हिल्ले।” ओर इत्तोर- “हूड़ा 
काम्पानेरा माकिन इगा नितसी संतरी कियानादु मंता। माटु इगाटल बोरे कैदिर 

वित्तनायो इंजी हूड़ना। मावा काजे वेल्ले मुश्किल काम मंता। माकिन काम 
कियाला काजे लोकुरा जरूरत मंता। निम्मा वेन्ने इगा वासी संतरी कियाला 
काजे मावा मदद कीत्तेके माकिल बेस लागियार इत्ता।” 

नन्ना किया परिंतान इंजी नारबेर्टा किन इत्तान। अदु नाकिन बद शिफ्ट ते 
किया परिंतिन इत्ता। नन्ना अदिन किन बचोन शिफ्ट कु मंतांग इंजी पूछेमातान। 
अदु मूंड मंतांग इत्ता। नन्ना मूंडासी शिफ्टकुने काम कियाकान इत्तान। नन्ना लोन 
हंजी पिल्ला-पेकोर किन पोयसी यूनियन ते मंदाला हत्तान। नारबेर्टा वेल्ले तेज 
दिमाग ता महिला मत्ता। ताना मुज्जो बीमार मत्तोर अनि अस्पताल ते मत्तोर। इद 
घटना आत्तास्के अदु कमेटी ता काम तल उचुक दिय्यांग काजे छुट्टी एतसी 
मत्ता। मति अद कालम ते अदु तन्ना टाईम किन तन्ना मुज्जो ओसो यूनियन ता 
काम नड़मा तूसिस मत्ता। अस्केने ताना मुज्जो ना ऑपरेशन आत्ता अनि ओरु 
डोलतोर। मति अदु डटेमासी मत्ता। नन्ना अद महिला तिंची वेल्ले प्रभावित 
आत्तान। अद महिला ता हिम्मत ता बारे ते आल्साटु! अदु तन्ना बीमार मुञ्जो 
ना सेवा कीसोर मत्ता अनि बंधक लोरा जिम्मेदारी वेन्ने निभे कीसोर मत्ता। जनता 
ना बारे ते अदिना प्रतिबद्धता तारीफ कियाना लेक्का मत्ता। नन्ना उंदी बेरा वेन्ने 
अदिन किल्लनादु हूड़ोन। कमेटी ता सचिव जेरोमा डि रोमेटा, नारेबर्टा संगे मत्ता 
अदु वेन्ने वेल्ले महान महिला मत्ता। अदु वेन्ने अचोने कठीन परिस्थिति ते 
जिम्मेदारी एतसी मत्ता। खासकर, नारबेर्टा तन्ना मुज्जो ना सेवा कियाला काजे 
हॉस्पिटल हत्तास्के, नन्ना पिमेंटेल ओसो एस्कोबार ना मुत्ते संगे कलियतान। 
ताना यायल ओसो पिल्ला-पेकोरा संगे वेन्ने कलियतान। यूनियन हेडक्वार्टर ते 
पिस्वल वेल्ले खास मत्ता। माटु आपस ते हर पोल्लो वड़कानोरोम। मावा 
पिल्ला-पेकोर बेहरा हॉल ते मत्तोर। उचुन मुल दुवार ते संतरी कोसोर मत्तोर, 
उचुन मुल बंदी लोरा पोरो कोंडा तासिस मत्तोर। उचुन मूल नेतृव संगे सम्पर्क ते 
मतोर। सब्बे बेस ताकसोर मत्ता। नारबेर्टा किन हमेशा सब्बे खबर ता जानकारी 
मंदानदु। उंदी बेरा नन्ना डारवेंडा ते नितसी संतरी किसोर मत्तान। वरोर कामरेड 
लगभग 11 बजे किवाड़ कोहकतोर। ओरु वरोर खनिक मत्तोर अदिन काजे नन्ना 
कीवाड़ तेरियसितान। ओरु वरोर कल होचे मत्तोर। ओरु इत्तोर- “निम्मा विदेशी 
लोरा बगिल मंतिन। मीटु ओरा संगे महाराजा लोरा लेक्का व्यवहार किया मंतिर। 
मावा नेता लोरा संगे जेल ते बद्रम ता व्यवहार किया मंतोर इंजी पुत्तिना? सान 

रोमन मावा नेता लोरिन पिटाई किसोर मंदानूर। ओसो निम्माटु वीर विदेशिरा पक्ष 
एता मंतिर। नाकिन लोप्पा नेंगा हीमूट।” व्यवस्था ता अनुसार नन्ना इत्तान- 
“आयो कामरेड! इगा बोरे वेन्ने वाया परवोर। नाड़ी नीवा दाडंगो रेयतास्के माटु 
वड़ककाल। अस्के निम्मा इद परिस्थिति किन बेस समझेमाया परकिन। माटु बंदी 
लोरा संगे बेसता व्यवहारा किया मंतोम इंदानदु निज्जमे। मति मावा नेता लोर 
वेन्ने वेल्ले खराब परिस्थिति ते हिल्लेर।” नन्ना परताचोन ओनकिन समझे 
कियाना कोशिश कित्तान, मति ओरु समझेमाया परवोर आत्तोर। ओरु नन्ना 
विदेशिरा कैदे खुद किन वम्मतान इत्तोर। ओर माटु सब्बे तोर किन हौककान 
इत्तोर। ओरु तन्नगा मत्ता डाइनामाइट तोहतोर। नाकिन बद्रमताई अनुभव हिल्वा 
मत्ता, नन्ना वेल्ले वेरियसी मत्तान। नन्ना केयसोर बार वित्ततान। नन्ना बस्केने 
डाइनामाइट ता विस्फोट हूड़वा मत्तान, मति अदु बंडांग ओहना लेक्का वेल्ले 
शक्तिशाली मंता इंजी पुंजी मत्तान। अस्केने नारबेर्टा बाहार वात्ता, नन्ना केयताना 
अनि परिस्थिति ता बारे ते वेहतान। अदु सीड़िंग तरगसी पोरो हत्ता। अगा 
पोतसोर मत्ता डाइनामाइट ता उंदी राड़ मत्ता। एकदम आराम ते अदु डाइनामाइट 
ता राड़ तेहची सड़क पोरो वाटसिता। विस्फोट आत्ता मंति अदु उंदी सुडला 
विस्फोट मत्ता। अदिन काजे माटु अदिना खतरा तल बचेमातोम। माटु उचुन 
होनेमातोम मति बोनकिने नोमुर वात्ताद हिल्ले। इदिनगडल नन्ना अदु बचोन दृढ़ 
ओसो साहसी महिला मत्ता इंजी हूड़तान। अदु नावा काजे उंदी उदाहरण 
बनेमाता। अस्केने ओसो उंदी महत्वपूर्ण घटना घटेमासी मत्ता। पाज एस्टेनसारो 
ता गुर्ग लोर किसान लोर किन मावा खिलाफ कित्तोर। ओर इदिना बदला ते 
यूनियन हेडक्वार्टर पोरो हमला कियाला आल्ससोर मत्तोर। उंदी दिय्या इरवुर 
मानेय वात्तोर ओर युक्रिना नाटेना उचुन किसान लोर उंदी नार पोरो हमला 
कित्तोर अनि फसल पोत्ती कित्तोर , मावांग एर्मिंग-कोंदांग-हँग ओत्तोर इंजी 
वेहतोर। ओरु महिलांग पोरो बलात्कार कित्तोर। निम्मटु महिलांग अव 
काम्पानोरांग ना मदद कीत्तेके बेस आयो या। मीटु संगठित मंतिंर ओसो मीवगा 
रेडियो वेन्ने मंता। आदिन काजे मीटु इद घटना ता विरोध कीत्तेके बेस माटु ओरु 
निज्जम वेहा मंतोर इंजी आल्सतोम, माट रेडियो स्टेशन “खनिक ना आवाज” 
विषय ते वड़कतोम। मति पूरा घटना झठा मत्ता। इद सब्बे किसान लोरकिन 
खनिक लोरा खिलाफ कियाना चाल मत्ता। पेरके माटु वेन्ने इद॒ मावा नड़मा फूट 

वाटना दुश्मन ता चाल आंदू इंजी समझेमातोम। युक्रिना ते किसान कमांडो ना 
रूप ते संगठित मत्तोरर ओरु एमएनआर ना समर्थन ते मत्तोर। बारांकु इत्तेके अदे 
नाटे ने कृषि सुधार अध्यादेश पोरो हस्ताक्षर आतांग। माटु ओरा अपमान 
कीतोम इंजी केंजतास्के ओरु सिगलो %2% वासी मावा पोरो बदला एतसी 
विदेशिर किन बचे कियाना फैसला कित्तोर। उंदी दिय्या युक्रिनी लोकुर मावा 
पोरो हमला किया वाया मंतोर, गरे एवतोर इंजी केंजतोम। हेलीकॉप्टर ओसो 
पैराशूट संगे ओरा मदद किसी विदेशिर किन बचे कियमूड़ायर इंजी केंजतोम। 
रेडियो ते ओरु टॉम मार्टिन ओसो ओरा गोती तोर किन संदेश हियला 
आल्ससोर मत्तोर। ओरु नरकुम एवनल कमांडो ओरा मदद कियाला काजे 
एवियर इंजी अंग्रेजी ते ओरा संगे वड़कतोर। उंदी महिला ता मर्री उचुन-उचुन 
अंग्रेजी पुंजी मत्तो ओरु माकिन ओरा पोल्लोना बारे ते वेहतोर। अस्के माटु 
किसान लोर सेना ता मदद किया मंतोर इंजी ओसो यूनियन हेडक्वार्टर पोरो 
हमला किया वाया मंतोर इंजी पुत्तोम। 

माटु उंदी मीटिंग कीतोम, जेरोमा माकिन इत्ता माटु बद जिम्मेदारी एतसी 
मंतोम अदु वेल्ले बेहरा जिम्मेदारी मंता। मति माटु इद कार्यभार किन जरूर पूरा 
कियाकाला माटु मना पिल्ला-पेकोर किन ओरा कैद डोलला विड़सा परवोम। 
अदिन काजे मनम मावा पिल्ला-पेकोर संगेने डोलकाल। पेरके माटु मावा 
पिल्ला-पेकोर-मुञ्जोरा संगे यूनियन भवन लोप्पा मंदाना इंजी निर्णय कीतोम। 
जरूरत आत्तास्के पूरा भवन किन विस्फोट किया परना लेक्कटा जागा ते 
डाइनामाइट वाटकाल। मति बोराई जिंदा बाहर दाया परवोर आयनुर। ओर वेन्ने 
बाहर दाया परवोर ओसो माटु वेन्ने बाहार दाया परवोम इंजी मावा आखरी 
निर्णय कित्ताद मत्ता 

मावगा 5.6 पेटिंग डाइनामाइट मत्ता। माटु अदिन आपस ते तूसतोम, मेज, 
खिड़किंग, किवाड़ ओसो मना पिल्ला-पेकोरा मेंदुल ते वेन्ने डाइनामाइट 
दोहचितोम। बदे वेन्ने परिस्थिति ते माटु अदिन किन पोत्ती कियाला तैयार 
मत्तोम। कमेटी ता महासचिव यूनियन भवन ता किवाड़ ते नितसी इत्ता- “ओर 
तम्मा गिर्दा बेरसी कियानायो, माटु ओरकिन दायला हीवोम। मोय्योल पोर्रोटल 
आई लेवेके नेल पोर्रोटल आई बोराई वित्ततेके लेवेके किसान लोर वातेके माटु 
महिला पूराए विस्फोट किसियाकोम।” 

माटु वेल्ले साहसी निर्णय एतसी मत्तोम। अद्रम कियाना जरूरत आसी 
मत्तेके माटु इद निर्णय किन पक्का लागू किसी मन्नेरोम। मावा लोप्पा इचोन 
आत्मविश्वास मत्ता। माटु मना काजे इचोन विशिष्ट लक्ष्य निश्चित कित्ताद मत्ता 
नावा मुज्जो वेन्ने अगाने मत्तोर। माटु वरोर-दूसरो किन इत्तोम, मीटु डोलतेके माटु 
वेन्ने डोल्लाकोम, बोरे वेन्ने ओरा यातना झेलेमायला काजे पिस्सोर आयनुर। 

माटु नरकापल्लिंग हरी हुड़तोम मति बाताले आयो आत्ता। माइन वर्कर्स 
फेडरेशन ता महासचिव जुआन लेचिन ने यूनियन ते वात्तोर। मुन्ने ओर कैदी 
लोर किन कलियतोर। पेरके माटु महिलांग संगे कलियतोर। ओरु विदेशिर किन 
लापाज संगे वड़कला कटावी दाया लागियर इत्तोर। बारांकु इत्तेके यूनियन भवन 
तिंची फोन ते वड़का परमूड़ायो। कटावी तुरंत हंजी मलसी वायला आल्सा 
मंतोर। माटु ओरा पोरो भरोसा कियाना इंजी आल्सा मंतोर। 

“इव मुश्किलकु ओसो काम किसी-किसी नावा केलकु पिड़सतांग हूड़ाटू। 
बंधक इगाटल दायनुर अनि मलसी वायनूर। नन्ना वेन्ने वेल्ले कालम एवनल 
जेल ते बंद मत्ता नेता लोरा लेक्का संघर्ष किया मंतान। नन्ना वेन्ने वेल्ले जीत 
ओसो हार हूड़तान पुत्तिना! काम्पानेरा लोर मीटु परिस्थिति किन समझेमायना 
कोशिश कीमूट।” 

शुरुआत ते नन्ना ओरगडल वेल्ले प्रभावित आत्तान ओसो ओरा पोरो 
भरोसा कित्तान। नन्ना जेरोमा ना बहादुराना व्यवहार तल आश्चर्य आत्ताना। अदु 
परिस्थिति किन समझेमाता अनि जवाब हीता- “काम्पानेरो लेचिन निम्मा दवाई 
पोरो मिंगता परत बद्रम वाटमूड़ांता इंजी बेसे पुत्तिन। निम्मा विदेशिर किन सोना 
ता सिंहासन ते उदी कियाला आल्सिंतिरे लेवेके ओरा संगे बाता कियाला 
आल्सोर मत्तेकाई मीटु यूनियन बिल्डिंग लोप्पाने किया लागियर, बाहर बेगाने 
आयो। मीवा केलकु पिड़सतांग निज्जमे मति इंजे जनता अव सब्बे असफलतांग 
कैद ओसो संघर्ष कुनगडल दोगता। बस्के एवनल मावा नेता लोरा आदेश वायो 
माटु विदेशिर किन विड़सा परवोम। माटु मजदूर लोर किन किरिया कित्ताद मंता। 
विदेशिर किन इगा मना नेता लोर किन विड़सी कियाला काजे तासतद मंता इंजी 
मीटु बेसे पृत्तिर। बस्के एवनल इद लक्ष्य पूरा आयो माटु बदे वेन्ने परिस्थिति ते 
ओरकिन दायला हीवोमा” 

लेचिन होंग आसी अगाटल हत्तोर। नन्ना अगा बाताल हूड़तान-केंजतानो 
अदु नावा काजे वेल्ले महत्वपूर्ण मत्ता। खासकर अद काम्पानेरा ना साहसपूर्ण 
जवाब। दूसरा विदेशिर माकिन अस्सला काजे चॉकलेट, सिगरेट, टॉफी लेक्कटा 
लालच हियाना कोशिश कियाना पोल्लो प्रभावित कित्ता अनुभव ता कमी 
मत्तांकु माटु महिला लोर अविन किन स्वीकार कींतोम। बस्के-बस्के नन्ना वेन्ने 
अविनगडल सिगरेट पोयतान। मति उंदी दिय्या जेरोमा माकिन इद्रम कियानायो 
इंजी समझे कित्ता। माटु इगा ओरगडल सामान साझा कियाला काजे वायोम। 
ओर मावा दुश्मन आंदुर, इदु परिस्थिति ते मनम इद पोल्लो तुकू एकदम स्पष्ट 
मंदाना। माटु ओरगडल बाता-बाता पोयतोमो अविन किन वापिस कीतोम। 

अस्केने चर्च ता उचुक महिलांग वातांग, अवु मावा संगे वड़कला आल्सा 
मंतांग। अस्के चर्च किन विदेश तले ताकी कियानोर। अदिन काजे अवु विदेशिरा 
पक्ष एततांग। अवु माकिन महिलांग इंजी इत्तांग। अवु वेल्ले केयतांग-कोलार 
पोयतांग। अविना अनुसार मावा कारण ते अविन किन किसान लोरा होंग ता 
सामना किया लागियर इंजी इत्तांग। माटु होंग आतोम अस्के अवु वेरियतांग। 

लापाज ता बिशप वेन्ने मावा संगे वड़कला वात्तोर ओरु वेन्ने मावा पोरो 
होंग आत्तोर। माकिन विदेशिर किन विड़सला वेहतोर। ओरु माकिन दम्भी इंजी 
वेहतोर। अस्के चर्च मावा संगे वेल्ले खराब व्यवहारा कित्ता। 1961 ते माटु मना 
मुज्जोर किन रिहा कियाला काजे भूख हड़ताल कीसोर मत्तोम अस्के बिशप 
मावा धार्मिक बहिष्कार कित्तोर। ओरु माकिन नास्तिक इत्तोर। माटु भगवान ता 
कानून खिलाफ मंतोम इत्तोर। ओरु माटु इद हड़ताल बारांकु किया मंतोम इत्तोर। 

बिशप माकिन मावा नेता लोर किन विड़सिह कियाला काजे बद्रमाई मदद 
कियाकान इंजी वेहतोर। लोकुर युक्रिना किसान लोर मावा हमला किया वाया 
मंतोर इंदाना कबुर केंजसी कंदेरेमाया मंतोर। लोकुर माकिन भ्रम ते वाटना वेल्ले 
कोशिश कित्तोर। मति नेता लोरा दृढ़ता मावा वेल्ले मदद कित्ता। माटु वेन्ने 
बेरियसी मत्तोम मति माटु सब्बे तोरा फैसला वेल्ले दृढ़ मत्ता 

काम्पानेरा लेचिन लापाज हत्तो ओसो नेता लोर किन सब्बे परिस्थिति 
वेहतांग। ओरकिन मावा काजे चिट्टी रासला वेहतांग, नेता लोर माकिन चिट्टी 
रास्तोर। ओर्‌ चिट्टी लोप्पा माटु जिंदा मंतोम इंजी रासिस मत्तोर। माटु ओर किन 
नाटे ने नरसंहार कियाना मौका हियाना लेक्का बाताले कियानायो इंजी वेहतोर। 


70 


अस्के मजदूर लोरा उंदी सभा आत्ता अनि यूनियन ओर किन विड़ना 
फैसला कित्ता। यूनियन ता पोल्लो केंजसी माटु ओरकिन वापिस कियाला काजे 
तैयार मत्तोम। माटु उंदी दस्तावेज पोरो हस्ताक्षर किसी हर बंदी किन विड़सा 
मंतोम। माटु मना जिम्मेदारी पूर कीतोम ओसो इंजे मावा बदे जिम्मेदारी हिल्ले। 
माटु रिहा बंदी लोरकिन मजदूर लोरकिन सौंपे किया मंतोम। बंदी रिहा आत्तोर। 
विरोधी महिला यूनियन बिल्डिंग ते जमा आतांग अनि मावा अपमान कियाना 
शुरू कीतांग। एवु विदेशिरा स्वागत कीतांग। माटु वेल्ले सुडला आल्ससोर 
मत्तोम हारेमाता लेक्का। बारांकु इत्तेके मावा इचोन कोशिश कित्ता पेरके वेन्ने 
माटु मावा लक्ष्य हासिल किया परताद हिल्ले। 

ताना पेरके वेन्ने नेता लोर वेल्ले कालम एवनल जेल तेने मत्तोर। लापाज 
हंजी ओरा बारे ते जानकारी दोरकी कियाला काजे उंदी कमीशन बने कियाना 
अनुमति माकिन दोरकता। ताना पेरके नेंडु वेन्ने माटु जेल ते खुलेआम दाया 
परिंतोम। माटु ओरकिन सान पेड़ो जेल लोहतोम अदु बेस मत्ता। हर हप्ता उंदी 
कमेटी ओरा काजे गाटो ओसो साहित्य पोयसी सिगलो >> तला लापाज 
ओयनदु। 

नेतो लोर अगा उंदी साल एवनल मत्तोर। 1964 ता तख्तापलट आयनास्के 
मजदूर लोर बाकी लोकुरा संगे ओरकिन वेन विड़स्तोर। 

अद घटनातास्के नन्ना बाताल हूड़तान, बाताल करियतान अदु नावा काजे 
हमेशा उंदी सबक लेक्कने मंदियार अद अनुभव पेरके नन्ना हाउसवाइव्ज 
कमेटी ते नियमित रूप ते हिस्सा एतना शुरू कित्तान। 


सोरा-सोरा पम्पास 


1964 ते वेल्ले समस्यांग मत्तांग। खासकर लापाज ते ओरु मजदूर लोरा पोरो 
वेल्ले दमन कित्तोर। ओरो ते प्रदर्शनकु आतांग, ताना लोप्पा वेल्ले छात्रलोर 
डोलतोर। कमेटी ता सचिव नाकिन अन्तरिम सचिव बने कित्ता अनि खुद उचुन 
काम्पानेरो लोरा संगे अन्तिम संस्कार ते हिस्सा एतला काजे ओरुरो हत्ता। अगा 
अदिन किन गिरफ्तार किसी पिटाई कित्तोर अनि जेल ते वाटसितोर। 

सरकार बदे वेन्ने एकजुटता अभियान दबे कियाला काजे खदान ता रेडियो 
स्टेशन पोरो कब्जा कियाना कोशिश कित्तोर। सेना खदान लोप्पा नेंगा मंता इंजी 

केंजा वात्ता। हुआनुनी ता रेडियो सिगलो %% तल मदद ताल्कता। सिगलो %% 
ता मजदूर हमेश मदद काजे लामबंद आयनोर। 

मावगा सेना ओसो मजदूर लोरा मुठभेड़ आत्ता इंजी कबुर दोरकता। माटु 
वेल्ले लोकुर घायल आत्तोर अनि ट्रकमेंड लोकुर गायब आत्तोर इंजी केंजतोम। 
यूनियन बिल्डिंग ते माटु यूनियन ता सम्पत्ति ता रक्षा किसोर मत्तोम। काम्पानेरो 
लोरा मृत्तेस्कु मदद काजे शहिद आतोरा, घायल आतोरा बारे ते पुंदाला काजे 
यूनियन बिल्डिंग एवतांग। 

माटु रेडियो ते उंदी स्टेटमेंट केंजतोम ताना लोप्पा घायल लोर निंडसी मत्ता 
उंदी ट्रक सड़क ते दिसता, सेना बोनकिने वेन्ने हक्के दायला हीवो इंजी केंजतोम। 
एम्बुलेंश किन वेन्ने आयो, लोकुर मावगडल मदद ताल्कतोर। ओरु अगा 
दायला आल्सनोर मति मावगा ओकिन ओयला काजे वाहन लेक्कटा बातले 
हिल्वा मत्ता। हाउसवाइव्ज कमेटी लल्लागुआ ता लोकुर किन एकजुटता काजे 
मदद ताल्कसोरे अभियान शुरू कित्ता। ओर वेल्ले मदद कीतोर। माटु गाटो, 
दवाई ओसो कोष जमा कीतोम। इंजे माटु किराया ते गाड़ी पोया परिंतोम, ड्राइवर 
विचार हिल्वाए माकिन अगा ओयला काजे तैयार आत्तोर। नन्ना उंदी दूसरा 
अंतरिम सचिव नामित कित्तान अनि ओरा संगे हत्तान। 

माटु हुनानुनी एवतास्के सिगलोर %% ता लोकुर अगा हिल्वा मत्तोर। ओर 
अगाटल वेल्ले जेक सोरा-सोरा पम्पास ते लड़ेमासोर मत्तोर। ओरु नरका मुन्ने 
हत्तोर अनि सेना किन उक्का-बक्का किसितोर। इदु वेल्ले खास पोल्लो मत्ता 
बारांकु इत्तेके मजूदर लोरगा बदे हथियार हिल्वा मत्ता ओरगा सिरफ डाइनामाइटे 
मत्ता 


नन्ना हुआनुनी ता हाउसवाइव्ज कमेटी ता सचिन निगा हत्तान। अदु 7 
महिना त पोट्टा ते मत्ता, नन्ना वेन्ने 4 महिना तल पोट्टा ते मत्तान। अदु नाकिन 
इत्ता- “काम्पानेरा अगा घायल लोकुर मंतोर ओसो सेना ओरु किन तेहला 
हीसोर हिल्ले, मति माटु इद काम बद्रम कियाना इंजी आल्सना। दयु माटु 
एम्बुलेंस लोप्पा दायकाला” हर्दे माटु घायल लोरा गरे एवतोम इत्तेकेने ओरु 
फैरिंग कियाना शुरू कित्तोर ओरु माकिन रोमी कित्तोर अनि माट मुन्ने दाया 
परवोम आतोम। अद महिला स्ट्रक्चर तेहानोर किन घायल लोर किन तेहला 
वेहता मति ओरु वेरयतोर अद ओरकिन ओरा कोट तेंडला वेहता। अद ओरा 

कोट नाकिन केरला वेहता अनि नाकिन निम्मा वेरियविन बा इंजी पूछेमाया 
मंता। नन्ना ईमानदारी ते जवाब हीतान नाकिन वेरी वेस्सा मंता बारांकु इत्तेके 
इद्रम ता काम नन्ना पहली बेरा किया मंतान। खतरनाक परिस्थिति ता सामना 
किया मंता। मति नन्ना खुद किन मजबूत कितान अनि इत्तान- “सब्बे बेसे मंता, 
दयु सेनोरा दायाकाल।” नन्ना कोट करसी एम्बुलेंस तल दोड़ रेयतान। एदु 
नाकिन केलकु लेहला वेहता, ओरकिन माटु महिला लोर आंदोम इंजी हूड़ला 
हीमु इत्ता। अस्के अदु उंदी छड़ी पोयसी पांडसी कपड़ा पोयता। उंदी लाल झंडा 
ता रूप ते अदिन पोयसी माटु पम्पास बगिल दाया मंतोम। माकिन बोयसोरे उंदी 
गोली पेसता अनि नन्ना बेयरी आत्ता लेक्का आत्तान। अदु -“निम्मा वेरियसी 
मत्ता लेक्का दिस्सनायो इत्ता।” माकिन ओर दूरबीन संगे हूड़नादु माटु हूड़तोम। 
माटु मुन्ने दाया मंतोम ओरु बातले कीसोर हिल्लेर। नेल पोर्रो नेत्तुर पोंगासी मत्ता 
माटु घायल लोर किन तेहना शुरू कीतोम। मावा काजे इद काम वेल्ले मुश्किल 
मत्ता अगाटल माट एम्बुलेंस ओसो स्ट्रेकचर तेहानोर किन इसारा कीतोम अनि 
ओरकिन ओयला वेहतोम। माटु अगाटल दूसरा घायल लोर तत्ताल दायनोरोम। 
सेना एम्बुलेंस किन गरे वायला हीवो। माटु पूराए दोगसी मत्तोम। माटु लगभग 
पोड़दमेंड काम कीतोम। पेरके स्ट्रेक्चर वालेर मावा मदद कित्तोर। ताना पेरके 
माटु उंदी टीम बनेकीतोम। वरोर मानेय उंदी महिला। पेरके सेना मावा पोरो ध्यान 
हियाना बंद कित्ता। माटु ट्रक ते सोरा-सोरा एवतोम। माटु ज्यादा से ज्यादा जेक 
दायला आल्ससोर मत्तोमा ताना पेरके माटु उंदी मेट्टा पोरो तरगना मत्ता। अगा 
सेना किन रोमी कियाला काजे काम्पानेरो (कामरेड) लोर संतरी कीसोर मत्तोर। 
पूराए दोगसी-दोगसी माटु मेट्टा तल दोड़ रेयसी हुआनुनी हत्तोम। मेट्टा पोरो 
कामरेड लोरगा डाइनामाइट खत्म आसी मत्ता। ओरु हुआनुनी तल लोहला 
बेहतोर। मति हुआनुनी ता लोकुर ओरा बदे मदद कीवोर। अद्रमासी मजदूर लोर 
निराश आसी वापिस हत्तोर। मूंड ट्रक मजदूर हुआनुनी वात्तोर। ओर वेल्ले 
करविने मत्तोर। नडुम नरका आसी मत्ता माटु हुआनुनी यूनियन बिल्डिंग ते 
मत्तोर। अगा एर वेन्ने हिल्वा मत्ता, चाय वेन्ने हिल्वा मत्ता। ओरा नेता लोर 
माकिन इत्तर नेंडु अगा सेना वायना लेक्का मंता। अदिन काजे माटु हॉस्पिटल 
दायना, अगा हुंजला जागा दोरकता अगा मीट हुंजाटु। मीटु पोड़दमेंड वेल्ले 

मेहनत कीतिर, इंजे मीटु आराम कीमुट इत्तोर। माटु इरवोमासी हॉस्पिटल हंजी 
हुंजतोम। 

दूसरा दिय्या वेल्ले नरकुम माटु अस्पताल ता निर्देशक किन मदद 
ताल्कतोम अनि माटु सिगलो>(%१ तल वात्ता मजदूर लोरा काजे नाश्ता तैयार 
कीतोम। माटु घायल लोर किन हूड़ला अस्पताल वेन्ने हत्तोम अनि ओरा 
लोप्पाटल बोरु सिगलो 2% दायना परिस्थिति ते मंतोर। माटु इंजे डोलतोम इंजी 
आल्सता बचोनो लोकुरा जीवा पिस्सी कीतोम। उचुन मुल वेल्ले घायल मत्तोर। 
ताना लोप्पटल वरोर इंजे एवनल नेताल मत्तोर। 


मजदूर लोर कीमत निह्हानूर 


4 नवम्बर 1964 ते जबरन बारिएन्टोस सत्ता पोरो कब्जा कित्तोर। बिल्कुल 
शुरूआत तले नेतृत्व ता स्पष्ट सोच मत्तांकु मजदूर वर्ग बारिएन्टोस वरोर सेना ता 
मानेय आंदुर माटु ओना पोरो भरोसा कियानायो इंजी इत्तोर। दूसरा माटा ने 
जनता सरकार ता विरोध कित्ता, ड्दु बोलीविया किन बचे किया परना लेक्कटा 
जनता ना सरकार आयो इंजी समझेमाता। नेता लोर माकिन जल्दिए जनता ना 
खिलाफ कार्यवाही शुरू आयार इंजी माकिन होशियार कित्तोर। 

बारिएन्टोस सेना पोयसी सिगलो 2% वात्तोर। यूनियन बिल्डिंग ता सायरन 
नेकता। सैनिक लोरा लोहकनल एरियसोर ओत्तोर। अगा बारिएन्टोस उंदी भाषण 
हित्तोर। “मीटु सरकार ता बारे ते बाताले पुनवा लेवा बारांकु निंदा किया मंतिर? 
माटु मीवा काजे वेल्ले काम कियाला आल्सा मंतोम। मति कामीबॉल 
दीवालिया आसी मत्ताद स्पष्ट मत्ता। आदिन काजे सब्बे बोलीविया लोकुर किन 
त्याग किया लागियर। नन्ना नावा आधा वेतन हिया मंतान ओसो सेना वेन्ने 
इद्रम किया मंता। माटु इद्रम खनिक लोरा मदद कियाला काजे किया मंतोमा मीटु 
इद्रम ता परिस्थिति ते मंदाना तुकू माटु जिम्मेदार हिल्लेम। इद्रम पाज एस्टेनसारो 
ना चोरी ता कारण ते आत्ता। अद्रमासी 35 हजार मजदूर लोर लोन हिल्वा 
लेक्का आत्तोर। मजदूर लोर वेने त्याग किया लागियर। सिर्फ उंदी साल एवनले 
माटु मीवा वेतन ता आधा हिस्सा पोयकोम। कामीबॉल निगा पूंजी जमा 
आत्तास्के मीकिन वापिस हियाकोम। ओसो बदे मुनाफा आतेके मीवा नड़मा 
तूसमूड़ायर।” 

ओर वेहता लेक्का निज्जमे कामीबॉल ध्यस्त आसोर दाया मंता। वेतन ते 
कटौती ता अध्यादेश जारी कित्तोर। इदु कबुर केंजसी सब्बे लोकुर निराश 
आत्तोर। हाउसवाइव्ज कमेटी वेन्ने उंदी मेनीफेस्टो जारी कित्ता अनि मुन्नेटले 
कम वेतन लोप्पाटल उंदी बेहरा हिस्सा मीटु बद्रम पोय्या परिंतिर? तीना संगेने 
प्रतिरोध, प्रदर्शन शुरू आत्ता। सरकारी लोकुर नेता लोरा पोरो होंग आया मंतोर। 
सबसे मुन्ने ओरु लेचिन किन गिरफ्तार किसी पैरागुए लोहतोर। खदान मजदूर 
संघ आम हड़ताल ता आह्वान कित्ता। अस्केने सब्बे नेतालोर खदान विड़चसी 
दायना इंजी चेतावनी वात्ता। ओरु अगाटल हनवेके सेना वासी ओरकिन हौकसी 
तेंडियार, वेल्ले खून-खराबा आयार। माटु फेडरिको एस्कोबार किन विड़चसी 
दायाला तैयार आतोम। ओरु दायला आल्ससोर हिल्वा मत्तोर। माटु ओरकिन 
सेना मीकिन हौकियार इंजी इत्तोम। ओरु बाहर दायाना इंजी आल्सतोम, मति 
ओर्‌ हार मानेमायला तैयार हिल्वा मत्तोर। ओरु माकिन इत्तोर- “नन्ना खदान ते 
दायकान। ओरु नाकिन पिड़ंगसी तत्ताला आल्सिंतोर इत्तेके तव्विरे। नन्ना 
विड़चसी हन्नोन)” मति लोकुर एस्कोबार खदान ते हत्तेके ओरु ओनकिन 
पिड़ंगसी तत्तानूर ओसो हौकानुर इंजी पुत्तोर। माटु ओना लेक्काटा मानेय किन 
पोहहा परवोम। कामरेड्स ओनकिन वेहतोर जेल दायाना तुकू आजाद मंदाना 
बेस। डोलना तुकू पिस्सिस मंदाना बेस मंता इंजी। माटु फेडरिको तल बाहर 
तेंडला काजे चर्च तिंची मदद ताल्कतोम। ओरु यूनियन ता नेता लोर, खनिक 
लोरा आवाज रेडियो ता पत्रकार ओसो हाउसवाइव्ज कमेटी ता काम्पानेरा लोरा 
मुज्जोर लगभग 100 लोकुर किन गिरफ्तार किसी अर्जेटिना लोहतोर। बद्रम ता 
वातावरण मत्ता? 

ओरु जनता किन हथियार विड़सी कियाना शुरू कित्तोर। मजदूर लोरगा 
ज्यादा हथियार हिल्वा मत्ता। सिर्फ एमएनआर मिलीशिया तोरगा सिर्फ उचुके 
हथियारकु मत्तांग। अस्के नेता लोर विड़चसी हनवेके डोलसी मन्नेर। वेल्ले नेत्तुर 
पोंगसी मनवड़ मावगा हथियार हिल्वा मत्ता। माटु मना रक्षा बद्रम किसी मन्नेम? 
खनिक लोर इव सब्बे ना पोरो विचार कित्तोर। 

सितम्बर हत्याकांड 


नेता लोर किन अर्जेटिना लोहता पेरके मजदूर (खासकर ट्राटस्कीवादिर) भूमिगत 
यूनियन संगठित कित्तोर। इसाक कमाचो इदिना महासचिव मत्तोर खदान 
लोप्पाटले ओरु यूनियन ता आंदोलन ता नेतृत्व कित्तोर सरकारी लोकुर 
ओरकिन परहकना शरू कित्तोर बारांकु इत्तेके ओरु गुप्त रूप ते यूनियन ताकी 
किया मंतोर इंजी पुंजी मत्तोर। 18 सितम्बर ते कमाचो लोकुर किन कलियला 
काजे यूनियन बिल्डिंग वात्तोर, अगाने ओरु गिरफ्तार कित्तोर ओरु बचोनो 
छात्रा, महिला लोर किन हौकतोर। बारांकु इत्तेके बचोनो लोकुर किन बचे 
कियाना कोशिश कित्तोर। दिय्या शनिवार मत्ता। कमाचो गायब आत्तोर। इतवार 
ते डोलतोर किन मिसतोर। मजदूर लोरा लोप्पा होंग वेरसता। ओरु उंदी विरोध 
प्रदर्शन कियाना निर्णय कित्तोर। ओरु खुद किन हथियारबंद वेन्ने कित्तोर ओरु 
खदान लोप्पा नेंगना हरदे मशीन गन संगे सैनिक लोर किन तैनात कित्तोर। ओरा 
घेराव वेल्ले ज्यादा मत्तांकु मजदूर लोर पेसलाए परवोर आत्तोर। सैनिक सम्पर्क 
कियाना सब्बे लाईन देहतोर। माइक्रोफोन, टेलीफोन सब्बे कट कित्तोर। माटु 
महिला लोर बद्रमाई खनिक लोर किन बाहर ता परिस्थिति किन हूड़्सी ओरु 
बाहर वायनायो इंजी वेहला आल्सा मंतांग। माटु ओरकिन सशस्त्र सैनिक लोर 
ओरकिन हौकला काजे हरीं हुड़ा मंतोर इंजी वेहला आल्सा मंतोम। माटु ओरा 
संगे वड़कला आल्सा मंतोम मति माटु इद्रम किया परसोर हिल्लेमा। 

खनिक लोर इंजे बाहर वायनूर अनि सैनिक लोर ओरा फैरिंग कियानूर इंजी 
वेरियसोर मंतोम। मजदूर लोर किन बाहर बाताल आया मंता इंदानदु 
समझेमातादु बेस आत्ता। नन्ना पुन्नोन ओरकिन बाहर ता परिस्थिति ता बारे ते 
बद्रम कबुर दोरकता। आदिन काजे ओरु दूसरा बगिल तल बाहर वात्तोर। अदु 
सिगलो 2% ता उंदी दूसरा कोंटा मत्ता। इद्रमे ओरु सैनिक लोर किन आश्चर्य 
कित्तोर। अगा मुठभेड़ आत्ता मजदूर लोर वेल्ले साहस संगे ओरा सामना कित्तोर। 
ओरगा सिर्फ डाइनामाइट मत्ता ओसो सैनिक लोरगा आधुनिक हथियार मत्ता 
मति माटु सब्बे शांत आत्तास्के सबसे खतरनाक घटना घटेमाता। सेना फैरिंग 
कीसोरे हवाई जहाज ते वात्ता। पहली बेरा माटु जहाज किन वेल्ले दोड़ वायनदु 

हूड़तोम। अगटल उचुन-उचुन वेहच दिससोर मत्ता। डुम-डाम फैरिंग आवाज 
वासोर मत्ता। 

ओर्‌ प्लाजा डेल मिनेरो, कटावी, रॉक पाइल पोरो फैरिंग कित्तोर। नालुंग 
बगिल तल किस मिरंगुड़ लेक्का टूटांग वाया मंतांग। इदे आयवा ओर एम्बुलेंस 
पोरो वेन्ने हमला कित्तोर असल इततके युद्ध ते वेन्ने इद्रम कीवोर आंतोर। इदु 
उंदी अन्तरराष्ट्रीय अपराध मंता। अय्यो? वेल्ले लोकुर डोलतोर वेल्ले घायल 
आत्तोर, अस्पताल ते पोदवा लेवा आत्तोर। 

नन्ना अदे साल हाउसवाइव्ज कमेटी ता महासचिव बनेमातान। दूसरा 
नागरिक लोरा लेक्का नाकिन वेन्ने परिस्थिति पूरा समझेमासोर हिल्वा मत्ता 
नाकिन परिस्थिति ता ज्यादा ज्ञान हिल्वा मत्ता। मति नन्ना अद नरसंहार किन 
हुड़तान, नन्ना स्ट्रेक्चर तेहानोरा रूप ते मंत्रालय ता एजेंट लोर किन एम्बुलेंस 
लोप्पा नियुक्त किसी मत्तान। ओरु घायल लोर किन तेहचोर मत्तोर मति ओरगा 
कैमरा मत्ता, ओरु घायल लोरा सेवा कियानोरा फोटो तेंडसोर मत्तोर। नरसंहार 
पेरके ओरु ओरकिन गिरफ्तार कियाला काजे अव फोटो ना इस्तेमाल कित्तोर। 
ओर सिंगलो 22 ते लोकुरकिन पूछेमासोर वेलिया मंतोर ओरा बारे ते पूछेमाया 
मंतोर। ओरु स्कूल ता खेल मैदान ते फोटो तेंडता सब्बे लय्योर किन गिरफ्तार 
कित्तोर। सब्बे तोर किन जेल लोहचितोर। इदु सब्बे वेल्ले खतरनाक मत्ता, वेल्ले 
दमनकारी परिस्थिति। जकारियस प्लाजा इव सब्बे दमन कित्तोर ओरु खदान 
शिविर ता प्रभारी मत्तोर। 

जकारियस प्लाजा मिलिट्री ता मानेय मत्तोर ओरकिन सिगलो %% ते 
मजदूर लोरा नरसंहार कियाला काजे वेल्ले पैसा ओसो वेल्ले मेडल दोरकसी 
मत्ता। पेरके ओरा पोरो वेल्ले हमलांग आतांग अनि ओरु डोलतोर। सितम्बर 
1965 ता नरसंहार 1967 ता सानजुआन नरसंहार काजे जकारियस प्लाजाए 
जिम्मेदार मत्तोर। सेना जीड़ता। अदु खदान लोप्पा नेंगता बारांकु इत्तेके माटु 
लोकुरा आत्मरक्षा काजे बाताले किया परवोम। ओरु लोन-लोन तलाशी शुरू 
कित्तोर , सब्बे कोयतुर किन ओत्तोर। उचुन वेल्ले दुक्कम ता घटनांग आतांग। 
कटावी ते उंदी लोत्ते वरोर कोयतुर छुट्टी एतसी वासी मत्तोर, ओरु बेगाने बाहर 
हत्तोर। सब्बे गोलीबारी नड़मा ओना मुन्ने तन्ना पिल्ला-पेकोर किन कटुल दोड़ 
मकिह कित्ता अगा गोलीबारी आयनास्के पिल्ला-पेकोर किन गद्दांग नड़मा 

वाटसी पलंग दोड़ मकिह कियाना नियम मत्ता। अद्रमासी अदु पेकोर किन कटुल 
दोड़ मकिह कित्ता। सैनिक लोर किवाड़ कोकतास्के यायल कीवाड़ तरियो 
आत्ता। पेरके ओरु लोप्पा नेंगतोर पिल्ला-पेकोर किलसोर मत्तोर, सैनिक लोर 
ओर किन पेसला वेहतोर मति ओर वेरियसी मत्तांकु बाहर पेसोर आत्तोर। सैनिक 
लोर ओरकिन गिनती कित्तोर - “उंदी, रेंडु, मूंडु............. ।” यायल केयता अगा 
सिर्फ नावा पिल्ला-पेकोर मंतोर। अदु महिला ओरकिन दया ता भीख तालकला 
काजे ओलता अस्के वरोर सैनिक बंदूक ऊंदला काजे ओलता इंजी आल्सतोर। 
अनि ओरा पोरो फैरिंग किसी बाकी पिल्ला-पेकोरा पोरो वेन्ने फैरिंग कित्तोर। 
ताना मुज्जो वापिस वात्तास्के ओना मुत्ते ओसो पेकोर डोलसी मत्तोर। ओना 
बेहरा मिय्यड़ तन्ना कालकु पोहची मत्ता। 

उंदी दूसरा लोत्ते वेन्ने इद्रमे आत्ता। किवाड़ केहची मत्तगा सैनिक लोर 
वात्तोर, महिला किवाड़ तरियला हत्तास्केने डुम-डाम फैरिंग शुरूप कित्तोर , अदु 
अगाने डोलता। 

वरोर मजदूर रॉक पाइल तल वितसोर मत्तोर। अस्केने वरोर सैनिक मावा 
किवाड़ गरे वासी ओना पोरो फैरिंग कित्तोर। ओरु खुद किन मकिह कियाला 
काजे काल एरियसी एरियसी मेट्टा तल दोड़ रेयना शुरू कित्तोर। 

वरोर दूसरा मजदूर ओरु बेगाने शामिल आयोर आयनोर। बदे सभा ते वेन्ने 
हन्नोर आयनोर तन्ना डारवेंडा ते नितसी मत्तोर ओरु ओनकिन बाहर पेसला 
वेहतोर। सर नन्ना बाहर वायोन- “सर नन्ना बाताले कित्ताद हिल्ले।” “डरपोक, 
बाहर पेसा” इंजी ओनकिन वेल्ले पिटाई कित्तोर। इद्रमे ओरु हर रकम ता 
अपराध कित्तोर। 

पूरा सिगलो %% किन सैनिक इलाका घोषित कित्तोर अगा कर्फ्यू 
वाटतोर, माकिन नरका सिर्फ आठ बजे बाहर दायना अधिकार मत्ता। माटु 
सार्वजनिक एर मियना लोत्ते एर मियला दायला काजे वेन्ने सैनिक लोरा संगे 
दाया लागनदु। इवु सब्बे कंसन्ट्रेशन कैम्प तल वेन्ने खराब मत्ता। रोज नरका लोन 
मुन्ने वरोर सैनिक नितसी मंदानोर। नरकापल्लिंग लाइट पोत्ती किया परवोम 
आंदोमा 

नरसंहार तुकू उचुन पेरके सांताक्रुज तल माचेगा रेजिमेंट, इदु अध्याय चे 
गुरिल्ला युद्ध शुरू आयना मुन्ने रास्ताद मत्ता अद कालम ते माचेगा रेजिमेंट 

सिर्फ अनिवार्य सैनिक सेवा ता रूप ते बने कित्ताद मत्ता। पेरके इदु रेन्जर्स पेंटागन 
ता प्रशिक्षित, सजेमासी मत्ता रप प्रति-बगावत (counter insurgency) 
विशेषज्ञ मत्ता। इगा वेहता रेन्जर रेजिमेंट सिगलो हेरे मत्ता उंदी चल्लापाटा 
नाटेनल मत्ता। ओरु अगा वात्तास्के “मीटु सिगलो मंतिर इत्तोर।” इदु बोलीविया 
ता लाल नार मत्ता। इगा सिर्फ कम्युनिस्ट लोर मंदानोर। इगा बानाए पोरो भरोसा 
किवोर। पिल्ला-पेकोर पोरो वेन्ने आयो। बारांकु इत्तेके ओरु डाइनामाइट ता 
इस्तेमाल किया पृत्तोर। ओरु इद्रम कीतेरे मीटु गुंडा-गुंडा आयकिर। मीकिन 
फावड़ा संगे वेन्ने पेहका परमूड़ायो आयर, अनि मीवा वेल्ले दुक्कम ता पोल्लो 
मंदियार। 

इद्रमे ओरकिन वेरयी कित्तोर। अस्केने नरकुम ओरकिन सफाई अभियान 
कियाला काजे तत्तोर। ओरु कैम्प ताहर लोत्ते हत्तोर। हर चीज ता तलाशी 
कित्तोर। सब्बे तोड़-फोड़ कित्तोर कोली ता फलस्तर किन वेन्ने तेहकसी 
वाटतोर। माटु बाताले किया परवोम आतोम। माटु उंदी पैकेट वेन्ने ओरगडल 
मकिह किसी ओया परवोम आतोम। बारांकु इत्तेके ओरा अनुसार सब्बे हथियार 
बंद मत्ता। बेहरा अपसर लोर गाटो तिंदला काजे हत्तास्के सुडला उप्र ता पेकोर 
अगा मंदानोर ओरकिन महिला लोर ब्रेड तच्ची हियानवु। इद्रम कियाना तुकू 
नन्ना होंग आत्तान। अस्के अबु इंदानवु- “आयो सेनोरा, वीरु मावाए पिल्ला- 
पेकोर लेक्का मंतोर। इदु वीरा गलती आयो। वीरकिन तो अफसर लोर आदेश 
हींतोर। नाड़ी इद्रमे मावा पिल्ला-पेकोरा संगे वेन्ने आया परिंता। ओरिन वेन्ने 
सेना ते पोयतेके ओरकिन वेन्ने इद्रमे लोकुर किन हौकला काजे लोहनूर। माटु 
ओर किन ब्रेड बद्रम हीवोम आयकोम।” सब्बे इद्रमे जवाब हीतांग। उचुन जोम 
पेरके नन्ना अविना पोल्लोंग समझेमातान। मावा लोकुर बचोन समझे मंतोर 
वीर एरा पोरो खराब व्यवहार किया परवोर। 

उंदी बेरा उंदी महिला वरोर सैनिक किन चीने माता ओरु ताना भतीजाल 
मत्तोर अदु ओनकिन तुंडता ओसो गाटो तिंदला वेहता मति ओरु इनकार 
कित्तोर अनि तन्ना काकी किन इत्तोर- माकिन सिंगलो %% ता लोकुर गाटो ते 
जहर मिले कियाना कोशिश कियानुर इंजी वेहतोर। ओर वेल्ले वेरियसी मत्तोर 
मति तीरम-तीरम ओरु मावगडल बाता-बाताले सामान पोयना शुरूप कित्तोर। 
जल्दीए सब्बे तोर बाता-बाताए तिंदला हियाना शुरू आत्ता। बैरक वापिस वासी 

ओर रेन्जर्स किन पूछेमातोर मीटु इचोन बेसता लोकुर किन बारांकु हौका मंतिर? 
ओरु मावा संगे वेल्ले बेस व्यवहार कींतोर। निम्माट बर्बर मंतिर? निम्माट 
बाताल आया मंता हूड़ा परविरा? सेना ता अफसर लोर किन इद पोल्लो ता 
जानकारी दोरकतास्के ओरकिन सजा हियाला काजे सबसे बेहरा मेट्टा पोरो 
ओत्तोर। युवा सैनिक लोर पूरा वर्दी ते मत्तोर। बेगा वेल्ले हिंरग मंदानदु अगा 
ओत्तोर। ओरु मेट्टाना हिरंगम मत्ता वात्तावरण ता आदत हिल्वा मत्ता ओरा 
लोप्पटल बचोनो मुल हिरंगम ते डोलतोर। पिस्तोर किन ओर ओत्तोर ओरा 
बाताल आत्ता माटु पुन्नोम। 

उचुन जोम पेरके सितम्बर ता घटना ता बारे ते पुंदाला काजे उंदी आयोग 
वात्ता। सरकार ओरु मावा शिकार आंदुर, हर चीज काजे माटु ओरा दोषी मंतोम 
इंजी पेश कित्तोरर कमीशन दमन वेल्ले ज्यादा मत्ता अद्रमासी बोरे वेन्ने वड़कला 
आल्ससोर हिल्वा मत्तोर। सब्बे चुपचाप मत्तोर। एकदम चुपचाप! नन्ना नावा 
मुज्जो ना संगे अगा हत्तान। ओर वेन्ने बाताले वड़कवा मत्तोर। ओरु नाकिन वेन्ने 
मना कित्तोर। नन्ना कमीशन ता लोकुर किन वड़कनास्के केंजसी बेय्यल आत्ता 
लेक्का आतन। लोकुर उचुन वेन्ने बड़का परवा लेक्का नोमुर संगे केया मंतोर 
किल्ला मंतोर! ओर वेरिरी ता मारे उचुन वेन्ने वड़का परवोर आत्तोर। इदिन 
हूड़सी नन्ना वेल्ले दुखी आत्तान। इदु घटना नाकिन वड़कला काजे वेल्ले मजबूर 
कित्ता ! 

नन्ना उंदी महिला ता पिल्ला किलसोर मत्तादु हूड़तान। ताना मुज्जो किन 
सेना हौकसि मत्ता। नन्ना तानकिन इत्तान। अदु नावा बगिल वेल्ले तिप्पल ते 
हूड़ता अनि इत्ता-“सेनोरा, निम्मा मावा अध्यक्ष आंदिन निम्मा हंजी वड़का। 
अद्रमासी नन्ना नावा नेता ना भूमिका ता बारे ते आल्सना शुरू कित्तान। निज्जमे 
नन्ना तो वीरा नेता आंदान अनि नन्नाए वड़कसोर हिल्लेन, दूसरोर किन वड़ला 
वेहचोर मंतान। दूसरा लोकुर वेन्ने नाकिन वड़कला वेहा मंतोर।” 

नन्ना नितसी वड़कना शुरू कित्तान। नन्ना बातल घटेमाता अदिना विरोध 
कित्तान। नन्ना मावा पूरा समस्या ता बारे ते वेहतान बद्रम माटु मावा पूरा वेतन 
ता मांग किया मंतोम। बद्रम मावा दमन किसी माकिन हौका मंतोर। नन्ना बातल 
हूडुतानो सब्बे विस्तार ते वेहतान। ओसो एम्बुलेंस पोरो वेन्ने हमला कित्तोर इंजी 
वेन्ने वेहतान। 

नन्ना वड़कना रोमी किसी उदतान। नावा मुज्जो नावा हेरे हिल्वा मत्तोर। 
मति मजदूर लोर नाकिन घेरे किसी मत्तोर। सब्बे तोर नाकिन तुंडतोर। ओरा 
लोप्पाटल वरोर “बारांकु महिला किन हर चीज ते हिस्सा मंदाना इंजी 
समझेमातान” इत्तोर। 

काम्पानेरो लोर नावा संगे एकजुटता तोहतांग अद्रमासी नन्ना वेल्ले खुश 
आत्तान। अस्के वेल्ले वड़कता पेरके वेन्ने नावा मुज्जो ना संगे बाताले आयो 
आत्ता। ताना जागा ते पूरा नारमेटा समर्थन दोरकता। ओसो विधवा लोरा काजे 
मदद लोहमूड़ाता। पेरके उंदी अंगडम ता मजाक कित्ता लेक्का सेना कैदे तिंदाला 
तूसिह कित्तोर। अद्रमासी माकिन मावा जीवा ते वेल्ले नोमुर आत्ता। मुन्ने मावा 
नरसंहार कित्तोर अनि पेरके गाटो तूस्तोर। जनता वेल्ले खराब परिस्थिति ते मत्ता। 
अद्रमासी बचोनो लोकुर गाटो काजे लाईन ते निततोर। इदु वेल्ले अपमान कित्ता 
दु मत्ता। नन्ना इदिन हमेशा सुरता तासकान ओरु सब्बे लोकुर किन हौकतोर 
ओसो इंजे रोटी ता टुकड़ा हीसी मावा तोडूडी बंद कियाला आल्सा मंतोर। इदु 
सही हिल्वा मत्ता। सब्बेतोर ओरा गाटो एतवा लेवा करविने डोलसी मत्तेके 
बचोन बेस आसी मनवड़। मति इद्रम आया परवो आत्ता। लोकुर किन लाईन ते 
नितसी वरोर-वरोर किन धक्का-मुक्की हियानदु हूड़ना वेल्ले तिप्पल आसोर 
मत्ता। 

1970 ते सिगलो% ते खदान मजदूर लोरा कांग्रेस आत्ता। अस्के जनरल 
ओवान्डो सत्ता ते मत्तोर। बारिएन्टोस 1969 ते उंदी हेलीकॉप्टर दुर्घटना ते 
डोलतोर। कांग्रेस ते बाकी चीजकुना संगे माटु विधवा लोर किन मुआवजा 
हियाना इंजी इत्तोम। सब्बे पोरटल पिल्ला-पेकोर किन पढ़ाई काजे स्कॉलरशिप 
दोरकना इंजी इत्तोम। मति ओर इविना लोप्पाटल उंदी वेन्ने काम कीवोर। माटु 
जनरल बारिएन्टोस लोरा हजारों-हजार डॉलर ता सम्पत्ति किन जब्त किसी 
नरंसहार ओसो दमन ता शिकार आत्ता लोकुर किन तूसना इंजी इत्तोम। मति अदु 
वेन्ने काम आया परवो आत्ता 

रॉक पाइल ता महिलांग ओसो पाल्लिरी 


अस्के वेल्ले महिलांग बेरोजगार मत्तां, खासकर खदान हत्याकांड ते डोलता 
मजदूर लोरा विधवा महिलांग। बेरोजगारी वेल्ले खतरनाक मत्ता, हर दिय्या 
महिला काम ता तलाश ते यूनियन ऑफिस वायनदु। अविना लोप्पा नावा 
हेलोस्कु वेन्ने मत्तांग। अवु हर दिय्या दायनांग अन हर दिय्या काम दोरकी 
कीवाए वायनवु। इदिन हूड़सी माटु अविन किन बेरोजगार कमेटी लेवेके बदे 
दूसरा पोरोल ते संगठित कियाला आल्सतोम। माटु गणना कियाना शुरू कीतोम। 
अस्के माटु वेल्ले विधवा महिलांग मत्तांग, अविना 6-7 पिल्ला-पेकोर मंतोर 
ओरा बदे आय हिल्वादु हूड़तोम। ओसो आड़इरबुर कमाई कियाना वेल्ले 
परिवारकु वेन्ने मत्तांग। इदु माकिन बेस लागो आत्ता। अद्रमासी माटु बेरोजगार 
लोकुरा कमेटी बने कीतोम। माटु मैनेजमेंट तोरगा हंजी इव महिलांग डोल्ला 
मंतांग उचुक महिलांग निगा काम मंता ओसो अविना मुज्जोर कम्पनी काजे 
कमाई किया मंतोर इत्तोम। 

माटु वेल्ले आल्सतोम अनि मैनेजर किन मावा ध्यान हियाना इंजी इत्तोम। 
ओर ज्यादा जरूरत हिल्वा 9 लोकुर किन नौकरी तल तेंडसी नौकरी काजे मुन्ने 
वासी लड़ेमाता, मैनेजमेंट किन दस्तावेजकु रास्ता बेरोजगार कमेटी ता सबसे 
ज्यादा नौकरी जरूरत मत्ता 9 महिलांग किन हित्तोर। अव सब्बे लेय्यस्कु मत्तांग। 
मति ज्यादा नौकरिंग हिल्वा कारण ते उचुक विधवास्कुन तम्मा मुज्जोर काम 
किसोर मत्ता विभाग कुना लोप्पा मदद तालका लागता। अव विभाग कु मैनेजर 
लोर चिट्ठी रासिर वेहतोर-सबसे ज्यादा इव विधवास्कुन नौकरीता जरूरत मंता 
इंजी। माकिन 9 विधवास्कुन काम दोरकना लेक्का व्यवस्था किया लागता। अवु 
लेय्यस्कु बेल्ले निराश आतांग। मति अबु मजदूर लोरा निर्णय ता खिलाफ दाया 
परवोंग आतांग 

लोकुर 9 विधवास्कुन काम दोरकतादु हुड़तोर अनि मावा 40 लोकुरा 
लिस्टा 200 लोकुरा लिस्ट बनेमाता। मावगा रोज वेल्ले महिलांग वायना शुरू 
कीतांग। अवु वेन्ने विधवास्कु आंदुंग इंजी इंतांग, अबु किलसी-किलसी तम्मा 
परिस्थिति ता बारे ते वेहिंतांग इव सब्बे केंजसी माटु परेशान आयनोरोम अनि 
अदिना समाधान काजे हरीं परहकानोरोम। माटु मैनेजर लोरगा हंजी परिस्थिति 

किन वेहना शुरू कीतोम। मैनेजर माकिन बद्रमाई समस्या हल कियानूर इंजी 
वेहानोर। ओर्‌ बदे वेन्ने कोऑपरेटिव स्थापित किया परता लेक्का मंता। ओरु 
महिलांग बदे वेन्ने काम कियाला तैयार मंतांगा? इंजी माकिन पूछेमातोर। माटु 
इंगो इत्तोम। इदिना काजे ओरू दूसरा दिय्या केयतोर अनि माकिन योजना 
वेहतोर। अवु महिलांग रॉक पाइल ते काम किया परिंतांग इत्तोर। 

रॉक पाइल खदान तल पेसना बंडांग संगे बनेमासी मंता। ताना लोप्पा 
अयस्क मत्ता शुरू ते ओरु ताना लोप्पाटल अयस्क तेंडसी बाकी वाटसितोर। 
ताना लोप्पा आधा बंडा ओसो आधा धातु मत्ता। अव बंडांग संगे उंदी मेट्टा 
बनेमायलासी मत्ता। इद्रम रॉक पाईल ते बेसता अयस्कु मत्ता अदिन बाहर तेंडना 
मत्ता। 

वोरा योजना पिल्लांग किन अव बंडांग निगडल अयस्कु वाले बंडांग किन 
आचिस मंजी झोरा ते वाटना ओसो आदिन पोयसी चक्की ते आयना काम 
कियानदु मत्ता अविन नोरसी मंजी कम्पनी किन वापिस कियाना मत्ता। कम्पनी 
पिल्लांग किन अदे नोरता झोरा ता अनुसार पैसांग हियार। मूंड महीनांग एवनल 
टेस्ट ता रूप ते काम कियाना ताना पेरके समझौता पोरो हस्ताक्षर किया 
लागियर। मैनेजर बचोक महिलांग काम कियाला आल्या मंतांग? नन्ना इत्तान 
दो सौ। 

ओर सब्बे 200 किन काम ते तास्तोर। अविना लोप्पा विधवास्कु रॉक 
पाइल ते काम किया परवोंग इत्तांग। माटु आचनोरोम आयोम। शुरू ते बवु 
पिल्लांग किन काम काजे चुने कित्ताद मत्ता अबु काम कियाना शुरू कीतांग। हर 
दिय्या एवु कैकुने नोमुर पोयसी वायनवु। बंडांग आचनास्के अविना कैकु 
ओड़ंगानवु, नेत्तुर पांगनवु। अविन इद काम ता 400 पेसो दोरकनवु। इद्रमे किसी 
अवु लगभग उंदी महीना एवनल काम कीतांग। अविन किन स्वर्ग दोरकता 
लेक्का आत्ता। वेतन दोरकतास्के वितसी नावगा वातांग “सेनोरा माकिन 400 
पेसो दोरकता।” अवु वेल्ले खुश मत्तांग। इचोम त्याग पेरके वेन्ने इदु उंदी 
महत्वपूर्ण बदलाव मत्ता दूसरा लोकुर पृत्तास्के रॉक पाइल ते काम कियानोर 
किन 400 पेसो दोरकता इंजी केंजतास्के ओर्‌ वेन्ने काम कियाला तैयार 
आत्तोर। इंजे 500 महिलांग काम तालकला मैनेजर निगा कटावी हत्तांग। मैनेजर 
लोर सब्बे तविन उंदे बेरा तासा परवो सिर्फ 100 लोकुरा समूह काजेए जागा 

मत्ता। माटु 100 लोकुरा उंदी लिस्ट बने कीतोम, मति मजदूर लोरा संख्या 
बेरसतास्के ओर वेतन कम कित्तोर। पहली महीना ते ओरकिन 300 पेसो हित्तोर, 
ताना पेरके 200 आखरी ते हर महीना 180 रुपए हियाना शुरू कित्तोर। 

टेस्ट ता मूंड महीनांग आत्ता पेरके कम्पनी संगे समझौता कियाना टाईम 
वात्ता। माटु यूनियन ता महासचिव सेनोट ओर्डोनेज किन कम्पनी मैनेजमेंट संगे 
वड़कना इत्तोम। माटु कम्पनी तल उंदी सामूहिक समझौता कियाना सम्पूर्ण 
फायदा संगे उंदी रूपरेखा बनेकीतोम। माटु मूंड महीनांग काम पूरा आत्ता पेरके 
इव महिला मजदूर लोर किन कम्पनी ता मजदूर मानेमायना इंजी मांग कीतोम। 
अविन सामाजिक सुरक्षा फायदा, राशन ते छूट, स्वास्थ्य सेवा ओसो बाकी 
सुविधांग दोरकना इंजी मांग कीतोम। माटु मावा मांग मानेमायवेके माटु ओरा 
खिलाफ कदम तेहा परिंतोम। माटु उंदी मजबूत समूह बनेमासी मत्तोम। 

अस्केने ओरूरो तल वरोर सरकारी एजेंट लोहतोर। ओरु महिलांग ना 
विश्वास जीड़तोर अनि खुद किन ओरा सलाहकार नियुक्त कियी कित्तोर। बिना 
मावा सलाह एतवा रॉक पाइल ता महिलांग तम्मा प्रतिनिधि बने कित्तोर कुल 
मिलेकिसी यूनियन ओसो हाउसवाइव्ज कमेटी ता बगिल पेरकेह किसितोर। 
कम्पनी तन्ना मैनेजर वेन्ने बदले कित्ता। माटु मूंड महीनांग मुन्ने रॉक पाइल ता 
महिलांग काजे कित्ता समझौता किन सुरता किसीतोम। मावा लोप्पा अनुभव ता 
कमी मत्ता अदिन काजे माटु पूर्व मैनेजर संगे मौखिक पोल्लोंगे कीतोम। अदिना 
काजे मावगा बदे लिखित सबूत हिल्वा मत्ता। मैनेजर लोर तम्मा सचिव किन 
कागजात तत्ताला वेहतोर। माकिन रॉक पाइल ता महिलांग मीवा नेतृत्व 
अस्वीकार कीतांग ओसो ओरूरो ता मानेय किन तम्मा प्रतिनिधि ओसो 
सलाहकार बने कीतांग इंजी वेहतोर। ओरु मीवा संगे वड़कला मना कित्तोर। माटु 
चुप आतोम ओसो माटु वेल्ले परेशान वेन्ने आतोम इंजे बद्रम कियमूड़ायर। 
मैनेजर माकिन इत्तोर -“मीटु अचोन उक्का-बक्का बारांकु आया मंतिर? महिला 
लोर निर्णय एततोर इत्तेके मीटु बदे गलत काम किसी मंदाकिर। मीटु लोकुर किन 
बकवल बने किया परविर।” 

नन्ना नावा हेलो किन पूछेमातान माकिन बारांकु वेहविर इंजी। अदु बातले 
पुन्नो इंजी वेहता। सलाहकार हस्ताक्षर कित्ता समझौता लोप्पा मजदूर लोरा हित 
ते बाताले हिल्वा मत्तादु वेल्ले खराब पोल्लो मत्ता। ओरु माकिन दास 

बनेकित्तोर। फेडरिको एस्कोबार एस्के एवनल रिहा आसी सिगलो 22% वासी 
मत्तोर। मति ओना अधिकार हिल्वा मत्ता। एमएनआर 1953 ते राष्ट्रीयकरण संगे 
मजदूर लोर किन नियंत्रित कियाला कानून बने किसी ज्यादा से ज्यादा टीन 
बाहर तेंडसी मुनाफा कमाई कियाना इंजी आल्सतोर। 

खनन कम्पनी ता मालिक लोर किन फेडरिको एस्कोबार ना कारण ते 
वेल्ले समस्यांग मत्तांग बारांकु इत्तेके ओरु वरोर ईमानदार मानेय मत्तोर ओरु 
बस्के वेन्ने खुद किन वमताद हिल्ले। 1965 ते ओरु मजदूर लोरा नियंत्रण किन 
गैर-कानूनी बने कियाना इंजी निर्णय कित्तोर। बचोनो साल संघर्ष कित्ता पेरके 
मजदूर लोर तम्मा नियंत्रण स्थापित कित्तोर। 

पाल्लिरियो 6 साल एवनल इद्रमे काम कित्तोर। 1970 ते जनरल टॉरेस 
सत्ता कैदे पोयतोर। इदु उंदी जनवादी सरकार मत्ता। माटु इंजेटा फायदा एतना 
कोशिश कीतोम। नन्ना रॉक पाइल ते काम कियाना नावा हेलो किन बाताले 
कियाला वेहतान। नावा हेलो महिलांग संगे वड़कना शुरू कित्ता। अवु मदद 
काजे चर्च हत्तांग अनि चर्च महिलांग ना खराब परिस्थिति किन हूड़सी पर्चा 
तेंडता। रॉकपाइल ते काम कियाना महिलांग संगठित आतांग अनि अवु सब्बे 
फायदांग संगे कम्पनी ता नियमित मजदूर लोरा रूप ते मान्यता हियाना मांग 
कीतांग। मति महिलांग ना उंदी दूसरा समूह कामीबॉल संगे वार्ता कीतांग ओसो 
पैसा पोयसी महिलांग किन काम तल तेंडसी तत्ताना समर्थन कीतांग। ज्यादातर 
महिलांग समहत आतांग। सिर्फ उंदी सुडल समूह कामकाज ते सुधार कियाना 
इंजी संघर्ष कीसोर मत्ता। इद समूह मावगडल मदद ताल्कता। माटु समस्या ता 
बारे ते कामीबॉल संगे विचार कियाला लापाज हत्तोम ओसो इदिना लोप्पा 
उचुन सफलता दोरकी कीतोम। कामीबॉल ओरा काजे उंदी सिलाई 
कोऑपरेटिव स्थापित कियाला काजे तैयार आत्तोर। मति बदे वेन्ने महिला 
सिलाई कियाला पुन्वा मत्ता। माटु मूंड महिनांग वेतन हियाला सहमत आतोम 
अनि अविन किन सिलाई करियला हीतोम। माटु पेरके अवनि किन कम्पनी 
नौकरी हियार इंजी वेन्ने सहमत आतोम। इद्रम माटु इव मजदर महिलांग काजे 
उचुन सफलता दोरकी कीतोम। अद कोऑपरेटिव नेंडु वेन्ने मंता। मति अद॒ 
वेल्ले सुडला समूह मत्ता। इदिन विड़चसी माटु रॉक पाइल ता मजदूर लोर काम 
विड्चनास्के 800 पेसो ता जागा ते 2000 पेसो हियाला वेहतोम। रॉक पाइल ता 

महिला मजदूर लोरा संबंध ते समस्यांग नाकिन वेल्ले आल्सला मजबूर कीतांग। 
माटु मजदूर (महिला-पुरुष) लोर किन श्रम कानून ता जानकारी मंदाना अस्केने 
माटु मांग किया परिंतोम। मावा लोप्पा ज्यादातर लोकुर कानून पुत्ताद हिल्ले। 
अदिन काजे माटु मजदूर लोरकिन कम्पनी बगिल तल अनिवार्य रूप ते दोरकना 
मांग कियानास्के पेरके-मुन्ने आंतोम। हाउसवाइव्ज कमेटी ता वेन्ने माटु पूरा 
जानकारी हासिल कियाला काजे वेल्ले लम्बा हर्री पोयतोम। मति मीटु 
काम्पानोरो लोगरगल वेल्ले ज्यादा मांग किया परविर। इगा सब्बे वेल्ले अलग 
मंता। माटु सिर्फ पिस्वल पिस्सला काजे वेल्ले समस्यांग ना सामना कियाला 
लागिंता। माटु इव महत्वपूर्ण चीजकुन अध्ययन किया परवोम आंतोम। नाकिन 
वेन्ने सब्बे श्रम कानून किन पढ़ेमायना मौका दोरकताद हिल्ले। मति बस्केनाई 
बदे समस्या वातेके नन्ना यूनियन ऑफिस हंजी अद कानून किन तत्तिंतान अनि 
सचिव ना संगे समस्या ता बारे ते पूछेमांतान। नन्ना रॉक पाइल ता मुख्य समस्या 
कानून ता जानकारी हिल्वा मंदानदु इंजी आल्सिंतान, अदिन काजे ओरु 
विश्वासघाती नेतृत्व किन स्वीकार कित्तोर अनि मावा मदद कित्तोर किन 
अस्वीकार कित्तोर। अव काम्पानेरोंग (महिला कामरेड) ना लोप्पाटल वेल्ले 
महिलांग नेंडु अविनगल गलती आत्ता इंजी इंत्तांग। अविना लोप्पाटल वेल्लेटवु 
नेंडु संगठित आयला आल्या मंतांग। मति इंजे लेट आत्ता। पाल्लिरी ता खराब 
परिस्थिति निज्जमे उंदी राष्ट्रीय लज्जा ता पोल्लो मत्ता। मति बोलीवियालोर 
तुकू बोलीविया ते महिला लोरा काजे काम हिल्वादु वेन्ने लज्जा ताए पोल्लो 
आंदू। खासकर काम हिल्वा कारण ते तिप्पल ते पिस्वल पिस्सना मजदूर लोरा 
विधवास्कुना काजे वेल्ले मुश्किल परिस्थिति मंता। 


बोलीविया ते चे 


बोलीविया ते चे गुरिल्ला कामकाज 1967 ते शुरू आत्ता। गुरिल्ला लोर निज्जमे 

उंदी विशेष कालम ते जनता काजे वात्तोर। 1995 तल सरकार मावा वेतन 50 

प्रतिशत कटौती कित्ता। बैरिएन्टोस, कामीबॉल आर्थिक रूप ते स्थिर आत्तास्के 

मावा पैसा वापिस वायर इंजी किरिया किसी मत्तोर। बचोनो सालकु आतांग मति 

बात्ताद हिल्ले। अदिना जागा ते सेना तल पेसता उंदी पूना बूर्जुआ वर्ग पैदा 

आत्ता। इदु बेहरा-बेहरा लोन ओसो मर्सिडीज कार अस्सना शुरू कित्ता। माटु 

करविने डोल्ला मंतोम। ओरु उंदी पूना गुप्त पुलिस संगठन डीआईसी बने 
कित्तोर। अदिन काजे माटु मावा समस्यांग कि हल कियाना कोशिश कीसोरे 
लगातार मांग किया मंतोम। मति सरकार हमेशा अदे जवाब हींता- गोली, 
गिरफ्तारी ओसो जेल। 

अचानक माटु गुरिल्ला लोरा बारे ते केंजतोम। सरकार गुरिल्ला ओसो 
ओरा समर्थक लोरा खिलाफ कठोर कार्यवाही कींता इंजी वे केंजतोम। शुरू ते 
माटु ओरा ध्यान हीवोम। माटु “गुरिल्ला सिर्फ तम्मा विचार कुनेए जिंदा मंतोर 
इंजी आल्सानोरोम।” इदु सिर्फ वेल्ले जनता ना नरसंहार ता तरीका आंदू इंजी 
आल्सानोरोम। लाल नरसंहार ओसो पांडरी नरसंहार रेंडासी मंतांग। बेहरा संख्या 
ते मजदूर लोर किन तेंडतास्के माटु अदिन “पांडरी (सरकार कियाना) नरसंहार” 
इंदानोरोम। बैरिएन्टोस वात्ता पेरके वेल्ले नरसंहारकु आतांग। बोराई मजदूर 
शिकायात कीत्तेके ओरकिन कम्पनी तल तेंडसियानोर। सिगलो 9७ ता 500 
तुकू ज्यादा मजदूर लोर किन बदे अधिकार हिल्वा मत्ता। माटु गुरिल्ला लोर 
वातेके सरकार किन दमन ता उंदी बहाना दोरकियार इंजी आल्सानोरोम। पेरके 
माटु गुरिल्ला लोरा उंदी स्टेटमेंट हूड़तोम। इदिना पोरो मोइजेज ग्वारा साइमन 
क्यूबा, जूलियो वेलास्को, राउल क्विसपाया ना हस्ताक्षर मत्ता। तीना लोप्पा 
ओर सरकार कैदे आत्मरक्षा काजे सेना मंता इंजी इत्तोर। अद्रमे मेहनतकश वर्ग 
किन मजदूर लोरा रक्षा काजे उंदी सशस्त्र समूह ता जरूरत मंता इंजी इत्तोर। 
तानाशाही ओसो जनता ना नेत्तुर पोंगी कियाना फासीवाद किन खत्म कियाला 
काजे जनता ना बचोनो मर्री-मियस्कु मेट्टाने संघर्ष शुरू कियाला हत्तोर। ओरु इद 
दमन व्यवस्था किन बदले किसी सत्ता मजदूर वर्ग कैदे हियाना इंजी होशियार 
आत्तोर। नेंडु उंदी बेरा मजदूर वर्ग सत्ता ते वातेकाई सिर्फ समाजवाद संगे ने माटु 
ज्यादा न्यायपूर्ण ओसो मानवीय दुनिया किन दोरकी किया परिंतोम, इद दुनिया 
लोप्पा कर्बु, तिप्पल, कुपोषण, अन्याय ओसो कम्पनी मजदूर लोरा कटौती 
किवो आयार। अबु रेंडु पन्नांग ने मावा वर्तमान परिस्थिति ओसो मावा जरूरत 
कुना गंभीर रूप ते आंकलन मत्ता। इदिना पोरो नेता लोरा हस्ताक्षर मत्ता। ओरा 
संगे सम्पर्क मत्तांकु माटु ओरकिन चीनेमायनोरोम। आदिन काजे माटु गुरिल्ला 
लोर मंतोर इंजी पुंजी मत्तोम। इवु सब्बे वेल्ले प्रचार आत्ता। माटु अद स्टेटमेंट 
किन रेडियो ते वेने पढ़ेमातोम। इदु मावा बगिल आत्ता उंदी गलती मत्ता इदु। 

अस्केने “माइन वर्कर्स फेडरेशन” किन सिगलो 5५४ ते तुरंत महासचिव 
लोरा बैठक केयना ओसो सरकार तल मावा वेतन ता मांग कियाना इंजी निर्णय 
कित्ता। उचुन खनिक लोर ओरु वेतन वापिस हीवेके ओरु खुल्लमखुल्ला 
गुरिल्ला लोरा समर्थन हियाकोम इंजी इत्तोर। बारांकु इत्तेके सब्बे श्वेत हत्याकांड 
पेरके ओरु करविने डोलना लेक्का आसी मत्तोर अनि मेट्टाने हंजी डोलला 
आल्ससोर मत्तोर। गुरिल्ला लोरा समर्थन ते ओरु खुद प्रदर्शनकु वेन्ने आतांग। 
महासचिव लोरा मीटिंग 25 जून 1967 ते आयनदु मत्ता मति 24 जून ते 
लैनजुआन ते तिहार मत्ता-इदु दिय्या लोकुर बोनफायर (किस) पोत्ती किसी ताना 
ओदा पाटा पारसोरे एंदिंतोर अनि पिसिंतोर। अस्केने सेना नेंगता अनि वेल्ले 
लोकुर किन हौकता। गुरिल्ला लोरा समर्थन हियाना माटु सब्बे तोर किन 
पोयतोर, पिटाई कित्तोर , दुर्व्यवहार कित्तोर , बचोनो किन हौकतोर। इव सब्बे 
ताकनास्के नन्ना नावा पुटवा मत्ता पिल्ला किन पोहतान बारांकु इत्तेके ओरु 
नावा पोट्टा ते लाता विहकतोर, नन्ना गुरिल्ला लोरा सम्पर्क ते मंतान इंजी। वेल्ले 
कामरेडूस, पिल्ल-पेकोर वेन्ने चे ना संगे दायला तैयार आत्तोर बारांकु इत्तेके 
मावा लोप्पा वेल्ले तोर बोलीविया ते चे ना गुरिल्ला लोरा काजे वेल्ले जीवा 
तोरकिन पोहतोम। 

चे तन्ना डायरी ते धोखा आत्ता इंजी वेहतोर। मति नावा हिसाब ते चे ना 
वेन्ने उचुक गलतिंग मंतांग। उंदी राजनीतिक पार्टी पोरो वेल्ले ज्यादा विश्वास 
कियाना गलती, जनता ना संगठन ओसो मजदूर वर्ग ता संगठन कुन गंभीर 
सलाह हियाला काजे सम्पर्क कियवा मंदाना गलती। ओरु ओरा संघर्ष काजे 
तैयार मत्तोर ओरु पेरके गुचतोर। इवु सब्बे चे ना डायरी ते मंता। अय्यो? इवु 
सब्बे नन्ना नावा पोल्लोंग आयोंग। नन्ना इदिना बारे ते ज्यादा पुन्नोन मति इव 
सब्बे पुंदाला काजे ओना डायरी पढ़ेमातेके बेस आयर ताना लोप्पा हर पोल्लो 
रासिस मंता। 

चे डोलनाजोम बोलीविया ते मंतोर इंजी खदान ते बोरे वेन्ने पुनवा मत्तोर। 
बेल्ले पोल्लांग आतांग। मति लाश ता फोटो अखबार ते छपेमातास्के माटु 
पुत्तोम ओर गुरिल्ला लोरा संगे मत्तोर इंजी। माटु सिर्फ खनिक लोरा संगेने 
शामिल मत्तोम अनि मावा इद समर्थन काजे मावा बचोनो कामरेड्स लोर किन 
यातना झेलेमाया लागता ओसो बाचोन डोलतोर॥ अदिन काजे अद कालम ते 

मैक्सिको ते आत्ता अन्तरराष्ट्रीय महिला वर्ष ट्रिब्युनल ते वरोर मानेय नावगा 
वासी “निम्मा बोलिवियातोन आंदिने?” इंजी पूछेमातोर, नन्ना “इंगो” इत्तान। 
ओर “अद्रमा! निम्माए अद डरपोक आंदिन, वरोर महान कमाण्डेंट चेग्वेरा किन 
हायला हीतिन अनि ओनकिन हौकानोर किन सजा वेन्ने हीविन इत्तोर”, इद 
पोल्लो केंजीसी नाकिन धक्का दलगता। बारांकु इत्तेके बिना जांच-पड़ताल 
कियवा पोल्लो वाटा मंतोर। निम्मा वड़कना मुन्ने उचुन जांच-पड़ताल कियाना 
मत्ता ओसो नन्ना सिगलो%> ते सानजुआन नरसंहार अनि ताना पेरके आत्ता 
सब्बे चीज कुना बारे ते पुतान। अव सब्बे चे ना गुरिल्ला लोरा कारण ते 
आतांग। नावा हिसाब ते बोलीविया ता जनता डरपोक हिल्ले ओसो ओरा 
विश्वासघात वेन्ने कीवो। 


सानजुआन नरसंहार 


उंदी दूसरा नरसंहार (सितम्बर 1965 पेरक), सानजुआन नरसंहार 24 जून 
1967 ते आत्ता, इदु वेल्ले खतरनाक मत्ता। माटु सब्बे तोरोककिन उक्का-बक्का 
कित्ता। खदान शिविर ते माटु खुशी ते रॉकेट विड़सना ओसो पटाखा नेकिनादु 
केंजा वायनदु बारांकु इत्तेके अदु दिय्या तिहार मत्ता। अस्केने सेना फैरिंग किसोर 
नेंगता। अद्रमासी लोकुर वेन्ने पटाखांग नेकिंतांग इंजी आल्सतोर। ओरु किराया 
ता कार ते क्रांतिकारी स्टेशन वात्तोर। ओरु सब्बे तोरा मुन्ने लोकुर किन फैरिंग 
कित्तोर। इदु वेल्ले खतरनाक दिससोर मत्ता। बेल्ले नरकुम यूनियन ता सायरन 
नेकता। इद सायरन सिर्फ उंदी बेरा नरकुम 5 बजे माकिन तेहकला काजे नेकनदु। 
लेबेके आपातकाल ते नेकनदु। अदु निज्जमे वेल्ले जोर ते नेकता। सायरन 
नेकसोर मत्ता, माटु रेडियो चालू कित्तास्के माटु सेना हमला कित्ता इंजी केंजतोम। 
माटु रेडियो ट्रान्समीटर बचे कियाना इंजी आल्सतोम। माटु हरी तेरियतोम। ओरु 
तुरंत फैरिंग शुरू कित्तोर। ओरु हर बगिल फैरिंग कित्तोर। बारांकु? इत्तेके दूसरा 
दिय्या महासचिव लोरा प्लेनरी बैठक आयनदु मत्ता अनि ओसो उंदी बेरा 
समस्यांग ना बारे ते चर्चा आयनदु मत्ता इंजी सरकार पुंजी मत्ता। सरकार इदिन 
किन रोमी कियाला आल्ससोर मत्ता माटु महिलांग किन घायल लोरकिन 
तेहला तैयार कीतोम। अदु नरका माटु बचोनो चीजकु हूड़तोम। मजदूर खदान ते 
तन्ना काल वाटसी पाड़ना पिस्तौल पोयसी सेना ता सामना कियाला काजे 

पेस्तोर। माटु ओना हथियार ऊंदतोम अनि मकिह कीतोम। बारांकु इत्तेके खदान 
ते मत्तोर, ओनकु बाताले कीवोर। माटु एम्बुलेंस ते उंदी गर्भवती महिला किन 
हूड़तोम अदिना पोट्टा ते गोली दलगसी मत्ता, अदिना पिल्ला डोलसी मत्ता। 

ओसो उंदी महिला केयसोर मत्ता- “नावा मर्री किन बाताल आत्ता?” नन्ना 
पिल्ला किन तेहतान अनि लोतल बाहर ओतान। नन्ना पोयसी एम्बुलेंस ते 
उदतान अनि हूड़तेके अदु डोलसी मत्ता। इद्रम ता परिस्थिति नन्ना बस्केने हूडवा 
मत्तान, इदिन नन्ना बस्केने मरंगा परवोन। खतरनाक सुरता इंजे वेन्ने ताजाए मंता। 
अदु निज्जमे खतरनाक मत्ता। पूरा परिवार डोलता, नेत्तुर डोड्डांग पोंगतांग। 

लोकुर हुंजता जागा तेने डोलतोर, बारांकु इत्तेके सैनिक अन्धाधुंध फैरिंग 
कित्तोर उंदी लोत्ते वरोर मानेय ओसो ओना मुत्ते किन गोली दलगता। पिल्ला- 
पेकोर पोरटाल आत्तोर अनि इंजे वेन्ने सिगलो 5५ ते मंतोर। सेना रेडियो स्टेशन 
किन घेरे किसी अगा काम कियानोर किन पिटाई किया मंतोर। नेता, रोसेन्डो 
गार्शिया मेसमान तन्ना लोतल बाहर वातो अनि ट्रान्समीटर ता रक्षा कित्तोर। 
ओरा काम्पानेरा लोर ओरकिन रोमी कीयना कोशिश कोतोर मति ओरु ओरा 
कर्तव्य सबसे मुन्ने मंता इत्तोर। रेडियो स्टेशन ते एवतास्के कमेन्टेटर ना काल ते 
गोली दलगसी मत्ता। सैनिक लोर ओनकिन फैरिंग किसी इंजे हौकानुर 
इंदानास्केने रोसेन्डो सैनिक किन फैरिंग किसी हौकतोर अनि घायल किन बचे 
कित्तोर। मति अस्केने फैरिंग शुरू आत्ता अनि सैनिक लोर एवतोर। ओर रोसेन्डो 
किन घेराव कित्तोर अनि हौकतोर। इद्रमे जनता ना रक्षा कीसोर डोलतोर। बचोन 
मुल डोलतोर बोरे पुन्नोर। 

दूसरा दिय्या ओरु सैकड़ों लोकुर किन मिस्तोर। नन्ना उंदी बीती पोरो 
तरगतान अनि “माटु इदिन सहमायोम। मीटु मजदूर लोर किन इद्रम बद्रम हौका 
परिंतिर, इचोन त्याग, इचोन मेहनत किसी देश किन धनवान कियाना मजदूर 
लोर किन बद्रम हौक परिंतिर। ओर मावा संगे बाता कीतोरो अदु गलत मंता। 
सरकार खुद मावा वेतन पोयता। माटु सिर्फ न्याय ता मांग किया मंतोम। अनि 
ओर माकिन इद्रम हौका मंतोर, इदु गलत मंता। डरपोक! गद्दार! इंजी नन्ना 
केयतान।” गुरिल्ला लोर अद कालम ते बेगा मत्तोर, नन्ना इत्तान- “ओर्‌ मेट्टा ने 
मत्तोर बारांकु हन्नोर? अगा सशस्त्र लोकुर ओरा हरीं हूड़सोर मंदानूर ओरु अगा 
हंजी बारांकु लड़ेमायोर। ओरु इगा हथियार हिल्वा लोकुरा किन बारांकु फैरिंग 

कींतोर? ओर इगा वायना हिम्मत बद्रम किवेर। मजदूर लोरा कारण तेने ओरु 
लोन, कार ओसो छुट्टिंग एतसी आराम ता पिस्वल पिस्सा मंतोर।” 

“मीटु मीवगा हथियार मत्तेके इद्रम बेगानाई दाया परिंतोम इंजी 
आल्सिंतिर। मावग वेन्ने बहादूर लोकुर मंतोर। सिर्फ मीवगाए आत्मरक्षा काजे 
बंदूक हिल्ले अदिन काजे माटु मीवा नरसंहार तल खुद किन बचे किया 
परवोम।” 

इदु 25 जून ता पोल्लो मत्ता। 


खनिक महिलांग बेगा मंतांग? 


रेंडु दिय्यांग पेरके ओरु नाकिन गिरफ्तार कियाला वात्तोर। ओरु नरका नावा 
लोता खिड़की किन तोड़फोड़ कित्तोर। ओरु शिकार कियानोरा लेक्का वात्तोर। 
ओर पूरा लोता तलाशी कित्तोर अनि नरका सानजुआन ते नन्ना यूनियन 
बिल्डिंग ते उंदी लेफ्टिनेंट किन हौकतोर। इदु उंदी झूठा पोल्लो मत्ता। नन्ना 
अगाने मत्तान। उचुन मुल तुकू मंकी कैप करसी मत्तोरर ओरु नाकिन इव महिला 
लोरा नेताल इंजी इत्तोर। वरोर इदे महिला जनरल ना तल्ला ताल्का मंता इंजी 
इत्तोर। दूसरोर-टोट्टे! कम्युनिस्ट इत्तोर! 

अस्के नन्ना बेय्यल आत्ता लेक्का आत्तान| नन्ना मेज तल नावा चीजकु 
तेंडसी वाटना शुरू कित्ताना ओरु नाकिन धक्का हित्तोर। नावा मिय्याड़ 
आलीशिया तेदता। ओरु अदिन किन पोर्रो वेडिय ते वाटतोर, नन्ना डेयसी मंजी 
वेड़िय तेने पोयतान। कागजात, कमेटी ता दस्तावेज ओसो बाकी महत्वपूर्ण 
चीजकुन ओर्‌ उंदी कपड़ा ते मूटा किसी नाकिन पिड़ंगसोरे बाहर ओत्तोर। ओरु 
नावा काम्पानेरो किन वेन्ने पोयतोर, ओरु बद्रम मत्तोर अद्रमे बिना जूतांग 
करवाए ओत्तोर। ओरकिन सेना ता उंदी ट्रक ते कै पेरके किसी दोहचितोर। ओरु 
नावा मिय्याड़ ता कोट वेन्ने संगे पोयला हीवोर आत्तोर। माटु ट्रक ते तरगतोम 
अस्के अगा माटु सिगलो %% ता उचन नेता लोर वेन्ने मत्तोर। 

माटु लल्लागुआ ते हरदे एवतोम, अगा हूड़तेके सेना ता उंदी ट्रक कैदिरा 
निंडसी मत्ता। ओरु वरोर-दूसरोर संगे दोहची मत्तोर ओरा मोक्कम नेत्तुर-नेत्तुर 
आसी मत्ता। ओरु हेडलाइट पोत्ती किसी माकिन नेत्तुर तोहला काजे। नन्ना 
ओरकिन अगाने हौकतोर बहे इंजी आल्सतान। नन्ना खुद किने इत्तान- “ओरु 

नाकिन वेन्ने हौकानुर।” नन्ना नावा पिल्ला-पेकोर पोरटाल आयनुर इंजी 
आल्सिसी वेल्ले वेरियतान। ओर किन नन्ना वेरियतादु दिसनायो इंजी 
आल्सतान। ओर्‌ नाकिन ट्रक ते वाटसितोर। बाकी तोरा लेक्काने नावा कैकु 
वेन्ने पेरके दोहला आल्सतोर मति नावा मिय्यड़ किलता। कर्नल अकेराल वासी 
पूछेमातोर इद बोना पिल्ला आंद्‌। टोपी वालेर इदे महिला ता पिल्ला आंदू इंजी 
वेहतोर। ओरु नाकिन नावा पोंचो करला हित्तोर अनि ट्रक तल रेहची गाड़ी ते 
ओत्तोर ताना लोप्पा एजेंट लोर हंजोर मत्तोर। 

बस्के एवनल 40-50 कैदिर किन पोयसी ट्रक वायो अस्के एवनल माटु 
वेल्ले कालम एवनल लल्लागुआ ते मत्तोम। पेरके ओर माकिन मीराफ्लोर्स 
बैरक ते ओत्तोर। माकिन उंदी खाली कोली ते वाटसितोर। माटु राजनीतिक कैदी 
लोरो आंदोम इत्तोर, माकिन बाताले कियाना अधिकार हिल्ले इत्तोर अनि माटु 
वित्तना कोशिश कीत्तेके माकिन फैरिंग किसी हौकाकोम इत्तोर। पूरा कैदी लोर 
किन दोहचितोर। नन्ना सुडला पिल्ला किन टेबल पोरो उदिह कित्तान अनि 
लोकर किन जमा कित्तान। दूसरा दिय्या ओरु यूनीशिया ओत्तोर। अगाटल हवाई 
जहाज ते लापाज ओयना तैयारी ते मत्तोर मति मौसम वेल्ले खराब आतांकु 
माकिन वेल्ले रोमला लागता। 

अस्के एवनल काम्पानेरांग उंदी प्रदर्शन लामबंद कीतांद अनि सिगलो%% 
तल यूनीशिया वासोर मत्तांग। एजेंट लोर ओरकिन सूचना हित्तोर। ओरु महिला 
मीराफ्लोर्स ता पुलिस चेकप्वाइंट किन पार कीतांग इंजी वेहतोर। माकिन तुरंत 
वापिस बैरक ओत्तोर। अगा उंदी दूसरा गाड़ी उंदी दूसरा हरदे माकिन ओयला 
तैयार मत्ता। ओर नाकिन नावा पिल्ला संगे शील्ड लेक्का मुन्ने उदिह कित्तोर। 
उंदी एजेंट नावा बगिल बंदूक वाटसी नावा गरे उदसी मत्ता ओर माकिन बैरक 
तल ओरूरो ओत्तोर, ताना पेरके लापाज ओया परतोर। माटु लोकुर बैनरपोयसी 
बैरक बगिल वित्तसोर मत्तादु हूड़तोम मति ओर माकिन हूड़ोर आत्तोर। ओरूरो 
दायनास्के हर्दे गाड़ी खराब आत्ता। माकिन रेहची जमीन ते उदिह कित्तोर। सैनिक 
लोर कम्बव मुचसी सबमशीन गन पोयसी माकिन घेरावा किसी मत्तोर। माटु 
“मिय्यड़ रेंडीना पोरो निशाना वाटताद मंता” इंत्तोर। मीटु बोराई मदद काजे 
केयतेके लेवेके वित्तना कोशिश कीत्तेके माटु फैरिंग किसी हौकाकोम इत्तोर। मुन्ने 
पिल्ला किन पेरके यायो किन इत्तोर। माटु अगा बस्के एवनल ट्रक बेस आयो 

अस्के एवनल मत्तोम। इदे नड़मा बचोनो ट्रक वेंडतांग। मति ओरकिन अगा 
बाताले आया मंता इंजी समझेमाताद हिल्ले, बारांकु इत्तेके कैदिर किन झिल्ली 
मुचसी मत्तोर। माटु ओरूरो एबतोम अस्के नाकिन नावा वरोर गोतीतोर नोबोर 
कलियतोर। ओरु वरोर सरकारी एजेंट मत्तोर अनि माकिन तत्ताला वासी मत्तोर। 
नावा सुडला पिल्ला वेल्ले करविने मत्ता किलसोर मत्ता। वरोर एजेंट नाकिन 5 
पेसो हीसी ताना काजे बाताने अस्सला वेहतोर। नन्ना नोबोर निगा हंजी 
ओनकिन मदद ताल्कतान। ओरु नाकिन मदद कीवोर आत्तोर। माटु लापाज 
एवतोम। नावा मिय्यड़ इरगंम ते डोलसोर मत्ता। अदु रेंडु साल ता मत्ता। सब्बे 
तोर “इचोन सुडला पिल्ला? इदिना बाता गलती? इत्तोर” उचुन ज्यादा 
संवेदनशील लोकुर किलतोर वेन्ने। नावा मियाड़ इदिन बस्केने मरंगो आयार 
इंजी नन्ना ओरकिन समझे कित्तान। आदिना काजे इदु बेस मंता। अदु मजबूत 
आयार अनि आदिना संगे सुडला मत्तास्केटले बचोन अन्याय आत्ता इंजी 
आल्सियार। 
लापाज ते ओर माकिन सरकारी महल हेरे तास्तोर, अगाने डीआईसी 
मत्ता ओरु कोयतुर किन दोड़ता मंजिल ते तास्तोर, अस्केने नन्ना नावा मुञ्जो 
किन आखरी बेरा हुड़तान। ओरु नाकिन बाहर विड़स्तोर। नावा मियड़ करविने 
किलसोर मत्ता। वरोर एजेंट पूछेमातोर अदु बारांकु किल्ला मंता इंजी? नन्ना 
ओनकिन इत्तान अदु करविने मंता। ओर नाकिन पाल ऊहला वेहतोर। नन्ना अदु 
रेंडु साल ता आत्ता इंजे पाल उन्नो इत्तान। उचुन जोम पेरके उंदी जार कॉफी 
ओसो सैंडविच पोयसी वात्तोर। “इदु एता अनि इदिन नन्ना नीकिन हीतान इंजी 
बोनकिन वेहमा। लेवेके नावा नौकरी दायार।” 
माटु हुंजतोम। वेल्ले हिरंगम मत्ता। 
नरकुम तेदतास्को ओरु माकिन बाथरूम दायना मंता इंजी वेहतोम। नन्ना 
नावा काम्पानेरो किन हूड़ला आल्ससोर मत्तान। नन्ना दोड़ हत्तान मति नाकिन 
बोरे दिससोर आत्तोर। दुवार पार कियानास्के नाकिन वरोर लम्बु मानेय दिस्तोर। 
ओनगा एवतान ओरु नावा अपमान कित्तोर अनि लगभग नावा तोड्डी ते 
उस्कतोर। ओर वरोर एजेंट मत्तोर बहे। नन्ना बाथरूम तल वापिस वासोर मत्तान 
अस्के वरोर मानेय नाकिन चीनेमातोर। नन्ना ओनकिन नावा काम्पानेरो ना बारे 
ते पूछेमातेके ओरु नरकुम 4 बजे पोर्टोरिको आत्तोर इंजी वेहतोर। पोर्टोरिको 

पांडो राज्य ता उंदी वेल्ले अस्वास्थ्यकर रेगिस्तानी द्वीप मत्ता। ओरु नाकिन 
लोप्पा दोबसितोर॥ नन्ना आश्चर्य आसी हूड़तेके अगा ओसो वेल्ले कैदिर मंतोर। 
ओर नाकिन तिंदला काजे हित्तोर। नन्ना अदिन किन नावा पोंचो ते जमा 
कित्तान। ओरु नाकिन सेब, संतरा ओसो वेल्ले चीजकु हित्तोर। ओरु नाकिन- 
“हिम्मत तासा काम्पानेरा! निम्मा वरोए हिल्विन इत्तोर। मावा लक्ष्य महान 
मंता।” अदु लोकुरा संगे निंडसी मत्ता उंदी संकरी गली मत्ता। गेट ते नाकिन 
अपमान कित्ता मानेये कलियतोर। ओरु नाकिन हूड़सी माफी ताल्कतोर अनि 
सिगरेट ओसो उचुन सामान हित्तोर। 

पेरके नाकिन अगाटल ओत्तोर अनि तलाशी किसी सब्बे चीजकुन वापिस 
ओतोरो। नन्ना ओरा विरोध कित्तान मति ओरु वापिस कीवोर आत्तोर। अदु 
नावा मिय्यड़ काजे मत्ता। नन्ना वापिस सेल ते हत्तान अगा उंदी लेय्या पिल्ला 
मत्ता। नन्ना ताना पोरो भरोसा किवा, अदु एजेंट मंता बहे इंजी आल्सतान। दुपार 
ते 3 बजे ओर नाकिन बयान दर्ज कियाला ओत्तोर। नावा पोरो वेल्ले केयतोर 
नन्ना किलतान। ओरु नाकिन गुरिल्ला लोरा मदद कीतिन इंजी इत्तोर। नावा 
वेल्ले अपमान कित्तोर , नावा मियड़ किलसोर मत्ता। अदिन कुस्क कियाना 
कोशिश कित्तान, पोड़दमेंड बाताले तिनवा मत्तान। वापिस सेल ते वात्तास्के अद 
लेय्या पिल्ला नावा मियड़ किन सेंडविच तिंदला हीता। दूसरा दिय्या वेन्ने 
नाकिन अवे सवालकु पूछेमायना शुरू कित्तोर। ओर नावा फोटो पिड़ंगतोर। 
नावा कोंडा बंद किसी उंदी भवन ते ओत्तोर। कोंडांग तरियता पेरके हूड़तेके अगा 
संयुक्त राष्ट्र अमेरिका ओसो बोलीविया ता झंडा वाटसी मत्ता अनि उंदी फोटो 
वेड़ंगसी मत्ता अगा रेंडु कैकु मत्तांग ताना पोरो -“प्रगति काजे समझौता” इंजी 
रासिस मत्ता। कोली ता रंग नीला मत्ता। टेबल पोरो रबड़ ता मुहरा निंडसी मत्तांग। 
नन्ना जमीन ते उदतान। ओरु नाकिन नावा बाबाना फोटो तोहतोर अनि इत्तोर 
माटु गरीब मंतोम अद्रमासी नाकिन इव सब्बे लोप्पा शामिल आयनायो इत्तोरी 
लेफ्टिनेंट विदेशीर नावा तलाश किया मंतोर बारांकि इत्तेके बोलीविया सरकार 
नावा संगे सख्त कार्रवाई कियाला आल्सा मंता। नन्ना ओरा संगे कलियवेके 
ओर नावा मदद कीवोर इत्तोर। नन्ना नावा मुज्जो, पिल्ला-पेकोर ओसो खुद 
किन बचे किया परिंतान इंजी। मति सिगलो%% ते सीआईए बाता किया मंता? 
इंजी चर्चा आयनदु। माटु फिल्म ते वेन्ने हूड़सी मत्तोम, गुप्तचर सेवा बद्रम काम 

कींता इंजी। अद्रमासी नन्ना उचुन-उचुन समझेमासोर मत्तान इगा बाताल ताका 
मंता इंजी? ओर्‌ इत्तोर-“माटु मीवा मदद कियाला आल्या मंतोम। मीवा पिल्ला- 
पेकोर बिदेश ते पढ़ेमायला दायनूर.........!” 

नन्ना ओरकिन इत्तान- “नाकिन इव सब्बे पूछेमायनोर मीट बोर? नावा 
यूनियन ता लेवेके राजनीतिक समस्यांग मंतांगा इत्तेके अविन सरकारे हल 
कियाना। मीट बोर आंदिर? मीटु इगा बाता किया मंतिर? नन्ना उंदी बोलीविया 
नागरिक आंदान, बदे उत्तरी अमेरीकी आयोन।” 

ओर्‌ अंग्रेजी पोल्लोंग वड़कना शुरू कित्तोर। ओरु घंटी नेकिह कित्तोर 
अनि उंदी डोजियर पोयसी लोप्पा वात्तोर। अनि ओसो उंदी बेरा इत्तोर- “निम्मा 
बोलीविया तोन आंदन इंजी गर्व किया मंतिन इदु वेल्ले बेसता पोल्लो मंता। 
निज्जमे वेल्ले बेसता पोल्लो मंता। मति निम्मा बोर विदेशिर किन शामिल 
कीतिनो अदु वेल्ले गलत पोल्लो मंता। ओर मीकिन अमेरिकी लोरा पोरो होंग 
आयला करिहतोर। हूड़ा सिगलो% ओसो यूनीशिया ते खनिक लोरा पिल्ला- 
पेकोर काजे स्कूल मंता। सब्बे विकास ता समझौता संगेने आया मंता। इवु सब्बे 
मावा काम आंदू क्यूबा बोलीविया काजे बाताल कित्ता। ओरु नीवा काजे उंदू 
स्कूल वेन्ने बने कीतोरा?” हिल्ले! ओरु मीकिन ओरा गुलाम बने कियाला 
आल्सा मंतोर। 

नन्ना नीवा बते सवाल ता जवाब हीवोन, इत्तान। लेफ्टिनेंट जोर-जोर ते 
कव्वतोर अनि नन्ना नावा काजे परिस्थिति खराब किया मंता इत्तोर। ओरु 
नाकिन बाहर ओत्तोर। एजेंट नावा कै पोयसी मत्तोर। ओरु नावा कोंडांग पोरो 
पट्टी दोहतोर नाकिन सेलते वाटसी कोंडांग तरियसितोर। रेंडु घंटांग पेरके एजेंट 
कम्बल ओसो तिंदला पोयसी वात्तोर। ओर नावा वेल्ले ध्यान तास्तोर। ओरु 
मिस्टर क्विंटानिला निम्मा बोलीविया तोन आंदन इंजी गर्व कित्ता दिना 
अभिनंदन कित्तोर। निस्टर क्विंटानिला डीआईसी ता प्रमुख ओसो सीआईए 
एजेंट मत्तोर। नन्ना तिंदला तत्ता चीज किन बोयोन वेन्ने। नावा मिय्यड़ पूरा तित्ता। 
नावा कोली ते मत्ता विदेशी महिला नावगा वासी नाकिन इत्ता, नन्ना कठोर 
मत्तान ओसो वेल्ले दुखी मत्तान। नन्ना अदिन इत्तान नावा काजे चिंता कियमाटु 
इत्तान, अदु कव्वता। अदु नावा अविश्वास किन समझेमाता। अनि अदु ब्राजील 
ता आंदू इंजी वेहता। ब्राजील ते आदिन किन हामुर ता सजा हीताद मंता इंजी 

इत्ता। अदिना कामरेड लोर उरूगुए वित्तला मदद कित्तोर। अरु गुप्त रूप ते 
बोलीविया ते प्रवेश कित्ता अनि ओरु अदिन किन गुरिल्ला समस्या ते कारण ते 
गिरफ्तार कित्तोर। अदिना वरोर वकील मंतोर। नन्ना अदिना बदे वेन्ने पोल्लो ता 
जवाब हीवोन। अदु “नीवा मिय्यड़ वेल्ले सुंदर मंता इत्ता।” एजेंट मुन्ने नितसी 
मत्तोर। अद्रमासी अदु कुस्कने नाकिन निम्मा वरोए हिल्विन इत्ता। खनिक लोर 
हड़ताल कित्तोर। निम्मा शांत मन्नू इंजी। एजेंट वासी नाकिन धमके कित्तोर। नन्ना 
ओरकिन बाता कियाना मंता किवीर इत्तान। नन्ना सिगलो%% वापिस दायकान 
अनि सब्बे तोरकिन सब्बे वेहकान इत्तान। निम्मा क्रिश्चियन पार्टी तोन मत्तेके 
नीकिन ईश्वर किन जवाब हिया लागियर। पॉपुलर क्रिश्चियन मूवमेंट बारिएन्टोस 
ना अधीन मत्ता पार्टी मत्ता। अदिन काजे नन्ना अदिना संगे इद्रम वड़कतान। मति 
पेरके नन्ना परिस्थिति ओसो ज्यादा खराब आयना तुकू वेरियतान। नावा संगे 
बाहर ता सम्पर्क देगता। बाहर ता बदे कबुर नाकिन दोरको। सिर्फ अद वकील 
महिला बस्के वांता अस्केने बातालाई वेहिंता। वरोर एजेंट वात्तोर ओर इत्तोर 
सरकार ता समर्थन कीवोर मति तन्ना मुव्वेर पिल्ला-पेकोरा काजे इव सब्बे 
किया मंतोर। ओरु नावा मिय्यड़ काजे रेडु पैंट पोयसी वात्तोर। इवु तन्ना मिय्यड़ 
तावु मत्तांग, न्ना अविन पोयतान। पेरके ओरु नाकिन इत्तोर- “नाड़ी नरका नन्ना 
मंत्रालय ते डूयटी ते मत्तान। अगा उंदी तहखाना मंता अगा ओरु अपराधिर किन 
तासिंतोर। नन्ना अगा पिल्ला किल्लनादु केंजतान इत्तोर।” नन्ना नावा सहयोगिर 
किन बाताल आया मंता इंजी पूछेमातन। ओरा लोप्पटल वरोर वेल्ले क्रूर मत्तोर, 
ओरु “अगा सिगलो >> ता उंदी कम्युनिस्ट महिला ता पेकोर तास्तोर इंजी 
वेहतोर। नन्ना हूड़ला हत्तान। ओरु एजेंट नावा सब्बे पिल्ला-पेकोरा बारे ते सही- 
सही वर्णन किसी मत्तोर। नन्ना इंजे बाताल आयार इंजी आल्सतान। ओरु 
“सरकार इद्रमे कींता। ओरकिन गाटो हीवोर। आदिन काजे निम्मा मावा मदद 
कीमू इंजी आल्सिंतान। इदु पोल्लो मावा नड़माए मंदाना। निम्मा माइनर 
काउंसिल ना बारे ते केंजतिन?” 

“इगो इत्तान- निम्मा नावा मदद कीमू!” 

“नीकिन नीवा पिल्ला-पेकोर किन बचे कियाना हिल्ले या।” इद्रम इंजी 
ओरु हत्तोर। नन्ना बदहवास आत्तान। नन्ना अद लेय्या पिल्ला किन एजेंट लोरा 
संगे नन्ना वड़कातादु वेहतान। अनि वेल्ले किलतान। मति अदु नावा पोरो होंग 


96 


आसी इत्ता- “केंजा, नीकिन नन्ना बाताले इंदाला आल्सा मंतान। ब्राजील ते 
माटु नीवा ओसो नीवा कमेटी ता बारे ते वेल्ले केंजसी मत्तोम। अनि निम्मा उंदी 
बहादुर महिला मंतिन इंजी आल्सिंतान। मति इंजे नन्ना बाहर तेंडसी सिगलो १% 
ता महिला ना बारे ते वेहतेके लोकुर आश्चर्य आयनूर। नन्ना ओरा विश्वास 
कियानादु झूठ मत्ता इंजी ओरकिन वेहकान इत्ता, अनि अदु किल्लना शुरू 
कित्ता।” नन्ना वेल्ले परेशान आत्तान ओरु नावा पिल्ला-पेकोरा संगे बाता 
किसोर मंदानूर। नन्ना पहली बेरा इव परिस्थितिंग लोप्पा मत्तान। नन्ना ओरु जेल 
ते मंतोर इंजी आल्सिसी वेल्ले वेरियतान। इदु हिरंगम त ओरु नमी मत्ता सेल ते 
तिंदना-उंडना लेवा बंद मतोर। एजेंट ओरु किल्ला मंतोर इंजी वेहतोर- ओरु 
यायो-बाबो इंजी केयसोर मत्तोर। नन्ना इदिना बारे ते आल्सतेके नावा जीवा 
नोता। नन्ना लोप्पाटल कमजोर आसी किलसोर मत्तान। आखरी ते अद ब्राजील 
महिला इत्ता- “सेनोरा निश्चित रूप ते निम्मा मुश्किल परिस्थिति ते मंतिन। लोकुर 
नीवा लोप्पा बाताले हूड्सिए चुने किसी मंदानूर। निम्मा उंदी यायल लेक्का 
आयवा उंदी नेता लेक्का आल्सना, इदे इंजेटा काजे उंदी महत्वपूर्ण मंता। निम्मा 
सिर्फ नीवा पिल्ला-पेकोरा काजे जिम्मेदार हिल्विन, निम्मा उंदी उद्देश्य ता 
जिम्मेदार मंतिन। अदु उद्देश्य-नीवा कामरेड, नीवा जनता आंदू! निम्मा इदिना 
बारे ते आल्सना।” नन्ना अदिन - “इंगो, इदे बेस मंता मति ओरु नावा पेकोर 
किन हौकतेके बाताल आयार?” 

“ओरु हौकतेके निम्मा अदिना बदला एतला काजे पिस्सा लागियर।” इद्रम 
इत्ता पेरके अदु सेल ता दूसरा बगिल हत्ता अनि नाकिन बातले इन्नो। नन्ना 
भयंकर परिस्थिति ते मत्तान पोड़द मेंड किलसोरे मत्तान। लगभग 3 बजे गेट 
खुलेमाता आनि इत्र ता गब्बू वात्ता। मूंड धनी महिलान हैंडबेग पोयसी लोप्पा 
वातांग। अबु माइनर काउंसिल ता बारे ते वड़कसी मत्ता एजेंट ना संगे वासी 
मत्तांग। एजेंट माइनर काउंसिल ता अध्यक्ष ओसो सचिव ना संगे परिचय 
कित्तोर। अबु नाकिन माइनर काउंसिल ता बारे ते वेहतांग, बद्रम अबु पिल्ला- 
पेकोरा पोरो बदे अन्याय आयला हीवोंग इंजी। अबु पिल्ला-पेकोर किन 
हुड़िंतांग इंजी वेहतांग। अवु नावा पेकोर किन हुड़तोम इंजी वेहतांग। अवु नावा 
पिल्ला-पेकोर वेल्ले खराब परिस्थिति ते मंतोर इंजी वेहतांग। अबु नावा पिल्ला- 
पेकोरा जिम्मेदारी एतला आल्ससोर मत्तांग। अवु इदिना काजे नीकिन उंदी 

स्वीकृति पत्र पोरो हस्ताक्षर कियाना जरूरी आयर इंजी इत्तांग। माटु ओरा 
जिम्मेदारी एतकोम अनि तुरंत हस्पताल ओयकोम इत्तांग। पिल्ला-पेकोर बीमार 
मंतोर इत्तां, लेट आतेके पिल्ला-पेकोर डोल्ला परिंतोर इत्तांग। नाकिन इद 
विचार बेस लागता, नन्ना तैयार आत्तान। अद महिला उंदी नोटबुक तेंडता अनि 
ताना लोप्पा पिल्ला पेकोर जिम्मेदारी काजे स्वीकृति संबंध ते उंदी पत्र पढ़ेमाता। 
नन्ना अदिन किन इत्तान इद्रम ता हस्ताक्षर सिर्फ वकील ओसो अधिकारिरा मुन्ने 
कीत्तेके ताना पोरो सही मुहर लगे मांता इत्ता। अस्के एवु बहाना कियाना शुरू 
कीतांग- अरे अद कागज बेगा मंता। इद्रम इंजी उंदी दूसरा कागज पोरो हस्ताक्षर 
कियाला इत्तांग। एजेंट हीता कागज डीआईसी ना लेटरहेड मत्ता। नन्ना ताना 
पोरो हस्ताक्षर कियाला इनकार कित्तान। नन्ना अदिना पोरोटा हिस्सा हीकला 
वेहतान। एजेंट इद्रम कियाला मना कित्ता। अद्रमासी नन्ना हस्ताक्षकर कियाला 
मना कित्तान। ओरु नावा पोरो दबाव वाटलातोर। नन्ना सेल ता दूसरा महिला 
बगिल मदद काजे हूड़तान। पेरके नन्ना नावा पिल्ला-पेकोर किन पिस्सी 
कियाला इद पेपर पोरो हस्ताक्षर कीत्तेके सब्बे लोकुरा जीवा दाया परिंता। नन्ना 
इद पेपर पोरो हस्ताक्षर कीवोन इंजी निर्णय कित्तान। नन्ना अदिन किन- “हुड़ाटु 
नावा पिल्ला-पेकोर नावा सम्पत्ति आंदुर। राज्य ओरकिन हौकना निर्णय कीत्तेके, 
हौकिर। ओरा काजे अपराधी नन्ना आयोन।” 

अविना लोप्पाटल उंदी नावा बगिल डेयता-“वीर कम्युनिस्ट लोर इद्रमे 
नास्तिक मंदिंतोर।” अद नाकिन रांगसोरे नन्ना बद्रम ता यायल मंतान, पिल्ला- 
पेकोर किन वेन्ने बचे कियाला आल्सो इंजी इत्ता। अद कोली विड़चसी हत्ता। 
दसरा महिला नावा परेशान आयनद स्वाभाविक मंता इत्ता। मति निम्मा नीवा 
निर्णय बदले कियाला आल्सतेके नाकिन वेहा इत्ता। अद तन्ना कार्ड हीसी हत्ता। 
अस्के एजेंट- “सेनोरा, निम्मा नावा संगे इद्रम व्यवहार बद्रम किया परिंतिन? 
नन्ना नावा नौकरी खतरा ते वाटतान अंगड्मे। निम्मा इगाने कड़ियाना लेक्का 
मंतिन। नन्ना नीवा मुञ्जो किन सब्बे वेहकान निम्मा नीवा पिल्ला-पेकोर किन 
हौकतिन इंजी। अस्के नीवि पिल्ला-पेकोर दुबारा हूड़ला आल्समा। निम्मा 
ओरकिन हौकतिन।” 

नन्ना बाताल कित्तान इंजी आल्सतान। नावा पिल्ला-पेकोर किन होकतान 
इंजी आल्सतान। अदु ब्राजीली महिला नाकिन जोरसे पोयसी तुंडता। नन्ना 

वेल्ले किलतान। अदु- “डोमितिला निम्मा बाताल कीतिनो अदु निम्माए किया 
परिंतिन इत्ता। निम्मा नीवा परीक्षा ते पास आतिन। नन्ना इचोन महान लोकुर 
तम्मा नेता लोरा बारे ते गलती बद्रम किया परिंतोर इंजी आल्सतान। लोकुर 
नीवा चुनाव सही कित्तोर डोमितिला।” इंजोरे अदु वेन्ने किलता। माटु इरवोम 
कलियसी किलतोम। अदु नाकिन- नावा संगे खुश मंता इंजी इत्ता, नाकिन नावा 
पिल्ला-पेकोरा बदला एतला काजे पिस्सना जरूरी मंता। 

मति नावा पिल्ला-पेकोर किन जेलते वाटताद हिल्वा मत्ता.........। 

अदु दिय्यातल नन्ना भूख हड़ताल कित्तान। नावा पिल्ला-पेकोरा हामुर ता 
बदला एतला काजे इद्रम कित्तान। ओरु गाटो प्लेट पोयसी वायनोर नन्ना अदिन 
बोयवा लेवा वापिस कियानोन। 

मीट नावा पेकोर किन हौकतेके नन्ना बारांकु पिस्सना? नाकिन वेन्ने 
हौकाटु। नाकिन जहर हीमुट...... नावा पेकोर डोलतोर, नाकिन वेन्ने हौकाटु। 
उंदी दिय्या नाकिन सुरता मंता अदु दिय्या गुरूवार मत्ता। अद दिय्या एजेंट लोरा 
दायना-वायना हरदे नन्ना उंदी पिल्ला कव्वनादु केंजतान। नन्ना गेट ता शीशा 
तल हूड़तान। अगा उंदी महिला उदसी मत्ता। नन्ना अदिन अगा वायना कारण 
पूछेमातन अस्के अदु अदिना साइकिल, रेडियो ओसो बाकी सामान कलतोर 
इंजी वेहता। अदु अदिन वापिस पोयला वात्तान इंजी वेहता। अदिना मुज्जो 
फैक्ट्री मजदूर मत्तोर। नन्ना वरोर खनिक ना मुत्ते आंदन इंजी वेहतान। सब्बे 
मजदूर लोरा एकजुटता मंदाना इंजी निम्मा नावा मुज्जो नगा उंदी चिट्टी ओया 
परिंतिन? इत्तान। नन्ना सिगरेट ता पन्नी ते मुन्नेटले उंद नोट रासिस मत्तान। 
अदिना लोप्पा नन्ना जेल ते मंतान अनि वेल्ले खराब परिस्थिति ते मंतान। नावा 
पिल्ला-पेकोर किन हौकतोर। नावा गुनाह सिर्फ मजदूर वर्ग ता खिलाफ कित्ता 
अपराध सानजुआन नरसंहार ता निंदा कित्ता दु मंता। नन्ना इदिन खिलाफ 
लोतल बाहर वात्तान। अदिना काजे नावा म॒ज्जो प्यूरिटोरिको जेल ते मंतोर। 
नन्ना इगा लापाज ते डीआईसी ता सेल ते कैद मंताना नन्ना इगा भूख हड़ताल 
किया मंतान बारांकु इत्तेके नावा पिस्वल ता इंजे बदे लक्ष्य हिल्ले। नावा पिल्ला- 
पेकोर किन हौकता खिलाफ कित्ता इदु व्यबहार बोलीविया ता जनता ना 
खिलाफ ओसो उंदी अपराध आंदू। नन्ना अद चिट्टी ता उंदी कोना ते नावा 
हस्ताक्षर कित्तान। नन्ना अद महिला किन सब्बे विस्तार ते समझे कित्तान। नन्ना 


99 


अदिन अद चिट्ठी प्रकाशित कियाला वेहतान। मति अद महिला अदिन किन 
नन्ना परेशानी ते वाटा मंतान इंजी इत्ता। अदिन किन माने कियाना कोशिश 
कित्तान। अदिन किन निम्मा इद चिट्ठी नीवा मुज्जो किन हीमू ओरु प्रकाशित 
कियवेके अदिन विश्वविद्यालय ते हियाला वेहा। इद्रम कीत्तेके ओरु नन्ना जेल ते 
मंतान इंजी पुंदानुर। नन्ना इगा मंतान इंजी बोरे पुत्ताद हिल्ले। वेल्ले पेरके-मुन्ने 
आसोरे अदु चिठ्ठी पोयता। ताना मुज्जो अदिन विश्वविद्यालय ते हित्तोर सब्बे तोर 
किन कबुर दोरकता नन्ना जेल ते मंतान इंजी। शुक्रवार ते डीआईसी ता प्रमुख 
सेल ते वात्तोर अनि नाकिन लाता विहकसोरे पूछेमातोर अनि चिट्ठी बाहर बोर 
ओत्तोर इंजी पूछेमातोर? ओरु नाकिन वेल्ले पिटाई कित्तोर। निम्मा खुद हंजी 
पता कीमू इद काम नावादु आयो। नन्ना नीवा एजेंट आयोन। अस्के ओरु नावा 
केलकु पोयसी एरियतोर अदु दूसरा सुडला कोली ते ओत्तोर। अदु कोली ते नन्ना 
वरोए मत्तान। कोली ते लोहा ता उंदी सिटकनी वाटताद मत्ता। नावा पिल्ला 
किलसोर मत्ता करविने मति नन्ना कोली तरियोन। “नावा मिय्यड़! बाताले 
तिंदना-उंडना हिल्ले....... माटु इगाए डोलकाल।” नन्ना इचोन क्रूर बनेमायवा 
लेवा अदिन किन तिंदला हियना इंजी नाकिन इत्तोर। निम्मा नावा बाकी पिल्ला- 
पेकोरा पोरो दया कीतिना। नन्ना इदिना पोरो वेन्ने दया कीवोन इत्तान। निम्मा 
माकिन धन्यवाद हियाना, नन्ना नीवा काम पूरा कियाला मदद किया मंता। ओरु 
दरवाजा किन कोहकतोर। नन्ना दरवाजा लोप्पाटल बंद कित्तान ओसो वेल्ले 
मजबूत दरवाजा मत्ता। शनिवार दिय्या मत्ता। अगा लोकुर जमा आसी मत्तोर, 
नारांग केयसोर मत्तोर। “हत्यारे लोर बेगा मंतोर? डीआईसी ता लोकुर कोयतुर 
किन ओया परवोर अदिन काजे महिलांग ओसो पिल्ला-पेकोर किन ओया 
मंतोर।” अस्के ने वरोर लय्योर नाकिन हूड़तोर- “सेनोरा पूरा जनता नीवा संगे 
मंता। ओरु नाकिन डग्गीमेंड कागजात तोहतोर। ताना लोप्पा बारिएन्टोस सरकार 
हौकता लोकुरा बारे ते खबर रासिस मत्ता। ताना लोप्पा नावा चिट्टी ता वेल्ले 
फोटोकॉपी वेन्ने मत्तांग। कम्युनिस्ट पार्टी ता पर्चाग मत्तांग। उचुक कागजात वेन्ने 
मत्तांग। सब्बे तोर नावा चिट्टी किन छापे कित्तोर।” नन्ना पढ़ेमासोर मत्तान 
अस्केने डीआईसी ता लोकुर नाकिन ट्रक ते वाटतोर। ओरु नावा सब्बे कागजात 
ऊंदतोर। ओरु नाकिन बाहर ओत्तोर अनि प्रावीडनल रिहा कित्तोर। 

मति ओर्‌ नाकिन रिहा कित्तोर या कीवोर इंजी पक्का हिल्वा मत्ता। ओरु 
नाकिन गाड़ी ते वाटतोर अनि ओत्तोर। प्रदर्शनकारी लोकुर नारा केयना शुरू 
कित्तोर। मुन्ने एजेंट लोर नाकिन पूछेमातोर-नावा सग्गा-संबंधि लोर मंतोरा- 
हिल्लेर इंजी। नन्ना सिगलो%% ते मंतान, अगाने नावा लोन मंता इंजी इत्तान। 
ओर नाकिन दायला इत्तोर नन्ना नावगा पैसा हिल्ले, बद्रम दायकान इत्तान। 
अस्के ओरु नाकिन पैसा हीसी नावा टिकट अस्सतोर अनि वरोर एजेंट संगे 
सिगलो>% लोहतोर। नावा दायना मुन्ने ओरा जांचपड़ताल लोप्पा सानजुआन 
नरसंहार लिवन-मुरीलो-करस्ट्रो ग्रूप (खदान ते राजनीति इसाब ते मार्क्सवादी 
रुझान ता सक्रीय संगठन) कित्ता इंजी साबित आत्ता। इद ग्रूप उचुन सैनिक ओसो 
लेफ्टिनेंट किन हौकतादु साबित आत्ता। ओरु मजदूर लोर तीना पोरो विश्वास 
कींतोर इंजी इत्तोर। मुख्यालय कुना मांग कित्तोर। मजदूर लोर अगा नाकिन फांसी 
हियाला काजे हरीं हूड़ा मंतोर। नन्ना बाताए आल्सापरवा आत्तान। माटु नरका 
12 बजे ओरन्टो एवतोम। अगाटल सिगलो2१% दायला काजे बदे साधन हिल्वा 
मत्ता अद्रमासी माकिन अगाने हुंजा लागता। ओर नाकिन ओरन्टो ते 
बोनकिनाई पृत्तोनाने-पुन्नोन इंजी पूछेमातोर। नन्ना मना कित्तान अनि बस 
लोप्पाने मत्तान। एजेंट पेरके हत्तोर अनि तन्ना कम्बल तारसी हुंजलातोर। नन्ना 
सीट तेने उदसी मत्तान। उंदी घंटा पेरके, पेरके अरसी मत्ता बस दायानदु हूड़तान। 
अस्के एजेंट किन हूड़तेके ओरु मेलियसोर वेन्ने हिल्वा मत्तोर, अदिनके नन्ना 
पिल्ला किन पोयसी नावा बाबाना लोत्ते हत्तान। लोन एवसी नन्ना किवाड़ 
कोहकतान। नन्ना किलसोरे मत्तान, ओर नाकिन कुर्सी ते उदी कित्तोर। नावा 
बाबाल अगा हिल्वा मत्तोर। ओरु नन्ना जेल ते मंतान इंजी पेपर ते पढ़ेमासी 
सिगलो%% हंजी मत्तोर। नावा यायल इत्ता- “नीवा पोरोल पेपर ते मत्ता। निम्मा 
गिरफ्तार आतिन इंजी। निम्मा इगा वातिर बेस आत्ता।” 

नन्ना अगा आराम कित्तान। दुपार ते गाटो तित्ता पेरके नावा यायल नाकिन 
इंजे निम्मा हत्तेके बेस आयार। अदु पिल्ला-पेकोर बारे ते उचुन वेन्ने पुनवा मत्ता 
खनिक लोर नाकिन हौकला आल्या मंतोर बारांकु इत्तेके ओरु सानजुआन 
नरसंहार काजे नन्नाए जिम्मेदार आंदन इंजी आल्सिंतोर। वेल्ले ज्यादा परेशान 
आसी नन्ना ओरन्टो तल सिगलो% हत्तान। नन्ना अगा नुल्पेटा 5 बजे एवतान। 
उचुन वेरियसोरे बस तल रेयत्तान। उचुन मुन्ने हत्ता पेरके नन्ना पूरा नार शांत 

मत्तादू हूड़तान। लोकुर हमेशा लेक्काने आपस ते पोल्लोंग किया मंतोर। रॉक 
पाइल ते काम कियाना महिलांग नाकिन चीनेमातांग। नाकिन वासी तुंडतांग- 
“डोमितिला निम्मा वापिस वातिन” इत्तांग। नन्ना उचुन शांत आत्तान। नाकिन 
लोकुर पिटाई कियानूर बहे इंजी वेरियसोर मत्तान। तीरम-तीरम लोकुर नन्ना 
वापिस वात्तादू पुत्तोर। लोकुर नावा परिस्थिति पूछेमातोर। नन्ना वेल्ले हल्को ता 
लेक्का आत्तान। ओर सब्बे वेल्ले खुश मत्तोर। ओर्‌ वेहता लेक्का हड़ताल ते 
मत्तोर ओसो नावा गिरफ्तारी पेरकेटल ओरु काम कित्ताद हिल्ले। नन्ना वेल्ले 
खुश मत्तान। नन्ना अद पेपर ते हस्ताक्षकर कीवानकु नन्ना खुद किने बधाई 
हीतान। ओरु नावा पिल्ला-पेकोरा बारे ते बाताले वेहवानकु उचुन भ्रम ते मत्तान। 
सिगलो>% हंजी नन्ना पिल्ला-पेकोर बारे ते पूछेमातान अस्के वरोर 
काम्पानेराल निन्ने हूड़तान इंजी वहतोर। माटु लोन हत्तोम, नावा संगे वेल्ले 
लोकुर मत्तोर। लगभग 100 तुकू ज्यादा लोकुर मत्तोर। बोरु नाकिन हूड़तोर भीड़ 
लोप्पा शामिल आत्तोर। माटु गली हेरे एवतास्के उचुक पिल्ला-पेकोर वितसोरे 
वात्तोर अनि नावा परिवार किन नन्ना वात्तान इंजी वहतोर। नन्ना नावा लोता 
किवाड़ तेरियसी मत्तादु ओसो लोप्पाटल वरोर-वरोर पेकोर बाहर वायनदु 
हूड़तान। मीटु आल्सा वेन्ने परविर नाकिन बचोन बेस लागता। नन्ना आल्सतान 
नावा पिल्ला-पेकोर किन पोहतान बहे इंजी आल्सिस मत्तान। नन्ना खुश आसी 
किलतान। ओरकिन तुंडसी डेयना शुरू कित्तान। मीटु अदु टाईम ता बारेते 
आल्सा परिंतिर अदु बचोन महान टाईम मत्ता। नाकिन नावा पिस्वल दोरकता 
लेक्का आत्ता। अद टाईम निज्जमे वेल्ले सुंदर मत्ता। अदिन माटांग संगे 
वेहमूड़ायो। अस्के नावा बाबाल बाहर पेस्तोर ओरु नाकिन तुंडतोर। पड़ोसी लोर 
वात्तोर नावा संगे पोल्लोंग कियालातोर। माटु नरकापल्लिंग उंदी वेन्ने मिनट 
आराम कीवोम। उंदी-उंदी किसी बंदिर लोरा मुत्तेस्कु वायनवु अनि माकिन तम्मा 
मुज्जोरा बारे ते पूछेमायनवु। नरकापल्लिंग माटु उंदी-दूसरा संगे पोल्लोंग 
कींतोम। पोड़द पेसिस मत्ता, अस्के वेन्ने नावा लोन लोकुरा संगे निंडसी मत्ता। 
नाकिन उंदी यूनियन मीटिंग ते केयतोर, अगा दायना इंजी वेहतोर। नन्ना अगा 
हंजी मजदूर लोर किन नावा गिरफ्तारी ता बारे ते ओसो एजेंट लोर नाकिन 
बातल पूछेमातोरो अदिना बारे ते विस्तार ते वेहतान। नन्ना नाकिन अगा नावा 
मुज्जो ना पता कियाला डीआईसी ऑफिस हंजी मत्तान, डीआईसी नाकिन 

गिरफ्तार कीवोर इंजी वेहला वेहतोर। नन्ना नावा मुज्जो किन जिंदा हूड़ला 
आल्ससोर मत्तान इंजी वेहला वेहतोर। निम्मा इद्रमे कीवेके नीवा पिल्ला-पेकोरा 
काजे निम्माए जिम्मेदार आयकिन इंजी वेहतोर। इदिना बदला ते मजदूर लोरा 
इदिना विरोध कित्तोर। ओरु काम ते वापिस दायना निर्णय एतसी उंदी मेनीफेस्टो 
वेन्ने बनेकित्तोर ओरु बाकी सब्बे कैदिर किन रिहा कियाला मांग कित्तोर। 
बारांकु इत्तेके ओरु सिर्फ नाकिने विड़सतोर। दूसरा दिय्या कीवाड़ तेरियतेके उंदी 
नोटिस वाटसी मत्ता ताना लोप्पा नन्ना 24 घंटांग लोप्पा जिला विड़सना इंजी 
रासिस मत्ता। इदिना पोरो कम्पनी ता मैनेजर ओसो सेना ता इरवुर लोकुरा 
हस्ताक्षर मत्ता। ओरु बाकी कैदिरा काम्पानेरांग किन वेन्ने इद्रमे नोटिस लोहतोर। 
इद्रम ता आदेश स्कूल कुना लोप्पा वेन्ने हत्तांग, साल नड़माए ओरा पिल्ला- 
पेकोर किन ग्रेड हीसी स्कूल तेल तेंडसियाना इंजी। मावा अगा मंदाना बहाना 
वेन्ने खत्म कियाला आल्सतोर। सब्बे खत्म आसी मत्ता। माहिलांग किलसोरे 
नावंगा वातांग अनि बाता कियाना इंजी इत्तांग? माटु संगेने उदसी मत्तोम अनि 
बाता कियाना इंजी आल्ससोर मत्तोम। वेल्ले महिलांग कम्पनी ता मैनेजमेंट ते 
हत्तांग, नन्ना हन्नोन। अगा उंदी महिला मनम डोमितिला वेहता लेक्का कियाना 
इंजी वेहता। वरोर एजेंट इदु पोल्लो केंजतोर। ओर नाकिन केयसी नावा मुञ्जो 
ना केस ता बारे ते वड़कतोर। नन्ना मैनेजमेंट ता ऑफिस ते हत्तान। मैनेजर इत्तोर- 
“बचोन आश्यर्य ता पोल्लो मंता निम्मा सबक एतविन। निम्मा दूसरा सबक 
एतला आल्सा मंतिन?” 

नन्ना ओरकिन- “हूड़ाटु श्रीमान इव माहिलांग नावा लोत्ते मत्तांग नन्ना 
नावा राय हीतान। निम्मा नावा मुज्जो किन गिरफ्तार कीतिर अनि माकिन लोन 
विड़सला वेहा मंतिर। नन्ना इद्रम किया परवोन। बारांकु इत्तेके नन्ना उंदी मर्मी 
आत्ता महिला आंदन ओसो नावा मुज्जो नाकिन विड़चसी हत्तोर, नन्ना लोन 
विड़सा परवोन। नन्ना लोन विड़सतेके नावा मुञ्जो वासी नाकिन अगा कलियवा 
लेवा लोन विड़चसी हत्तांकु नावा पोरो होंग आयनूर। नावा मुज्जो ओरन्टो 
दायला आल्सतोर, अनि नन्ना कोचाबाम्बा दायकान लेवेके ओर सान्ताक्रुज 
दायाला आल्सा मंतोर अनि नन्ना लापाज हत्तेके बद्रम आयार? नन्ना वरोए इद 
निर्णय एता परवोन। दूसरा समस्या ओना नौकरी मंता अनि वेतन कम मंता। 
नन्ना पुन्नोन बचोन पैसा दोरकिंता। ओरु नाकिन कम पैसा वेन्ने हिया परितोर। 

अस्के नावा मुज्जो नन्ना पैसा खर्च कित्तान इंजी आल्सानूर। इद्रम मत्तास्के वेन्ने 
नन्ना निर्णय एता परवोन। नावा मुज्जो किन विड़चाटु नन्ना ओरा संगे दायकान। 
इदे पोल्लो नन्ना अव महिलांग किन इत्तान।” 

अस्के ओर नावा अपमान कित्तोर। नन्ना वेन्ने- “बेसे, निम्मा नावा मुञ्जो 
किन रिहा किवेके नाकिन ओसो नावा पिल्ला-पेकोर किन वेन्ने नावा मुञ्जो ना 
संगे जेल ते वाटाटु। नावा मुज्जो बीमार मंतोर। अगा माटु संगेने डोल्लाकोम। 
लेवेके नावा पिल्ला-पेकोर शिक्षा ओसो तिंदना-उंडना ता जिम्मेदारी मीटु 
एताकिर?” 

अस्के वेल्ले गंदा शब्द वड़कसोरे ओर नावा पिल्लांग किन नावा मुज्जाले 
पैदा कीतोरा इंजी इत्तोर। अस्के नन्ना ओरकिनकु ज्यादा गंदा शब्द ते वड़कसोरे, 
मीटु इदिना लायक हिल्विर इत्तोर अगा मत्ता सब्बे महिलांग वेरियतांग। अवु 
नावा पोरो कोलार पोयना शुरू कीतांग-निम्मा नीवा ओसो मावा मुज्जोर किन 
परेशान कियाकिन इत्तांग। नन्ना अविन किन इत्तान- “मीटु पेरके गुचला 
आल्सतेके गुच्चाटु। कर्नल ना जूतांग नाकाटु, नन्ना पेरके गुच्चोन। ओरा नावा 
अपमान बारांकु कित्तोर।” इंजी जोर ते केयतान अनि अगाटल हत्तान। ओरु 
नावा पेरके फैरिंग कियानूर इंनदु पक्का मत्ता ओर्‌ नाकिन ओसो गिरफ्तार 
कियानूर। मति इद्रम आयवांकु नन्ना आश्चर्य आत्तान। अस्केने नन्ना नावा मुज्जो 
किन तत्ताला हत्तान। 7 दिय्या पेरके नन्ना वापिस वात्ता पेरके ओर सिगलो2% 
वापिस ओत्तोर। मालिक ओरकिन इत्तोर- “माटु मीवा मुत्ते ना कारण ते नीकिन 
नौकरी तल तेंडिंतोम। मीवा लोत्ते मालिक बोर मंतोर। इंजे निम्मा नीवा मुत्ते पोरो 
नियंत्रण कियाला करियाटु। मुन्ने अदु जेल ते मत्ता, अदु केमेक मनवा लेवा 
परेशानी कित्ता। अदु इंजे वेन्ने परेशान किया मंता। अदिन काजे माटु नीकिन तेंडा 
मंतोम। दूसरा पोल्लो उंदी राजनीतिक मुत्ते किन निम्मा बद्रम तास्तिन? अदिन 
बिड़सा। अस्के नन्ना नीकिन नीवा नौकरी वापिस हियाकान। इट्रम ता महिला 
बदे काम ते हिल्ले। निम्मा कठीन मेहनत कीत्तेके उंदी सुडला लोन बने किया 
परकिन। उंदी लोन ता सपना बोरु हूड़ोर। निम्मा उंदी लोन अस्सा वेन्ने परिंतिन 
मति नीवा मृत्ते राजनीतिक मंता अदिन काजे नीवा लोन सरकार कब्जा कियार। 
अस्के नीवा लोन नीवा मन्नो आयार। निम्मा इद्रम ता महिला संगे संबंध बारांकु 
तासला आल्सा मंतिन? इंजे नीकिन नौकरी तल तेंडमूड़ाया मंता। नीकिन बोरे 

मदद कीवोर आयनूर। इंजे हूड़काल अदु सबक एतिंताए, एतो। अदु महिला 
सहन कियाए परमूड़ायो। आदु उंदी महिला लेक्का वेन्ने हिल्ले/” नावा मुज्जो 
किन तुरंत वेतन हित्तोर। नन्ना ओरकिन इत्तान-“नन्ना हन्नोन)” 

उंदी नरका एजेंट लोत्ते नेंगतोर अनि पूरा सामान उंदी ट्रक ते वाटलातोर। 
ओरा माकिन वेन्ने ट्रक ते तरगला मजबूर कित्तोर। नावा पिल्ला-पेकोर दायला 
आल्ससोर हिल्वा मत्तोर। ओरु दोड़ रेयतोर अनि सामान रेहलातोर। ओरु 
ओरकिन ट्रक ते वाटतोर। इदु वेल्ले खतरनाक परिस्थिति मत्ता। सैनिक दृढ़ 
मत्तोर। ओर उंदी-उंदी डारेवेंडा ते नितसी मत्तोर ओरु लोकुर किन वायला 
हीवोर। नावा पड़ोसीर किलसोर मत्तोर अनि ओर केयतोर- “निम्मा सेनोरा किन 
बारांकु ओया मंतिन अदु बस्केने बाताले कीवो। अदु वेल्लेल बेसता पड़ोसी 
मंता।” 

एजेंट लोरा मावा सामान ट्रक पोरो वाटा मंतोर। नावा बेहरा मियाड़ 
डारवेंडा ते हरी रोमी किसी नित्तता। “माटु इगाटल हन्नोम।” नावा मर्री वेन्ने बार- 
बार सामान दोड़ वाटा मंतोर। आखरी ते नन्ना जोर ते इत्ता- “मालिक माकिन 
बाहर वाटा मंतिर। नन्ना गरीब मंतान अनि गरीब लोर किन इद्रमे वाटमूड़ांता। इदु 
लोन मावाद हिल्ले। इद लोन कम्पनी तादु आंदू पुनविरा। इदु लोन मीवा बाबाल 
कम्पनी ता काम कियानूर अस्केने दोरिकयार। इंजे ओरकिन मावा जरूरत हिल्ले 
अदिन काजे माकिन ओर तेंडा मंतोर। सेना वेने इद्रम कियाला ओरा मदद किया 
मंता। अदिन काजे निम्मा बस्केनाई सेना ते हत्तेके जनता ना खिलाफ बदे काम 
कियमा। माटु इजतदार मानेय आंदोम। ओरु माकिन तेंडा मंतोर अनि माटु इगा 
मंदाला काजे ओरगडल भीख ताल्कना या।” 

नन्ना ट्रक ते उदतान अनि नावा मेय्यड़ किन केयतान। अस्के उंदी-उंदी 
किसी नावा पेकोर ट्रक पोरो तरंगतोर। किलसोरे मत्तोर, ट्रक दायना शुरू आत्ता। 

नन्ना खुद किन मजबूत कितान अनि पिल्ला-पेकोर किन इत्तान-“निम्माटु 
बारांकु किल्ला मंतिर? नावा पिल्ला-पेकोर किन किल्लनदु हूड़सी नन्ना नावा 
केन्नेर उट्टान। मावा देश ते मावा नाटेनल माकिन तेंडलातोर, माटु बेगा दायकोम। 
माटु इग्गाने पुटतोम, इगाने बेरसतोम।” 

ओर इद जमीन काम कियानोरादु आंदू इंतोर। खदान ता अद जमीन पोरो 
मावा बाबालोर काम कित्तोर। अद्रमासीए माटु पिसिस मंतोम। अस्के वेन्ने ओरु 

माकिन इद्रमे वाटसितोर। माटु मावाए देश ते विदेशीरा लेक्का मत्तोम। ओरु 
माकिन ओरूरो आत्तोर। अगाटल उंदी प्लाजा ते ओरु मावा सामान वाटसितोर 
अनि हत्तोर। मावगा दायला काजे जागा वेन्ने हिल्वा मत्ता। माकिन सड़क ते 
वाटसितोर। नावा बाबाल लोन दायना विड़चसी दूसरा बदे हिर्री हिल्वा मत्ता 
ओर्‌ वेल्ले गरीब मत्तोर। ओर रेंडु कोली ना उंदी सुडला लोत्ते मंदानोर। ओरु 
मावा सामान तासला काजे उंदी कोली माकिन हित्तोर। 

नावा दूसरा मिय्याड़, फाबिपोला ग्रामर स्कूल ते पढ़ेमासोर मत्ता। अदु 
सिगलो>५ तेने मत्ता। ताना स्कूल टीचर इत्ता यायल-बाबल शैतान मत्तेकाई 
पिल्ला-पेकोरा पढ़ाई बेस आयना इत्ता। अदु शिक्षा खत्म आयनाजोम नावा 
मियाड़ किन तम्मगा तास्तोर। ओरु पिल्ला-पेकोरा लोप्पा भेदभाव कीवो 
आयनदु, अदु मैनेजमेंट ता आदेश मानेमायोन इत्ता। 

नावा मियाड़ तन्ना टीचर निगा मत्ता मति नावा बाकी पेकोर स्कूल दाया 
परवोर आत्तोर। ओरु नरका-पिय्यल सिगलो,> किन सुरता किसी किल्लानोर। 
जुलाई ता आखरी एवनल नन्ना ओसो उंदी बेरा सिगलो 9८% वापिस दायाना 
निर्णय कित्तान। नन्न पिल्ला-पेकोरा संगे नावा हेलोना लोत्ते हत्तान। नन्ना लगभग 
पूरा पैसा नावा मुज्जोनिगा ओरन्टो ते विड़स्तान। बारांकु इत्तेके ओरु नाकिन 
पोयतेके सब्बे ओसी मन्नेर। नन्ना सिर्फ 500 पेसो नावा संगे ओतान। इद्रमे माटु 
रेंडु महिनांग मत्तोम। ओसो उंदी बेरा नन्ना गर्भवती आत्तान। नावा पोट्टा वेल्ले 
बेरसिस मत्ता। नावा मुज्जो ना काम तलाश कियाना कोशिश कित्तान। मति 
ब्लैकलिस्ट ते मत्तांकु बोरे वेन्ने ओरकिन नौकरी हीवोर आयनोर। आंतरिक 
मंत्रालय ता बगिल तल आदेश मत्ता। ओरु कल उंडाना शुरू कित्तोर अनि पूरा 
पैसा खर्च किसितोर। नाकिन इदिना बारेते उचुन वेन्ने जानकारी हिल्वा मत्ता। 15 
सितम्बर ते नाकिन नावा बाबल वासी वेहतोर। ओरु एर लेक्का पैसा पोह्हा 
मंतोर, नीवा पेकोरा भविष्य काजे इद्रम कियाना तुकू रोमी कीमु इत्तोर। नावगा 
वेन्ने पैसा खत्म आत्ता। मावगा तिंदला काजे उचुन वेन्ने पिस्तांग हिल्ले। 15 
सितम्बर ते नन्ना वारोए ओरूरो वात्तान। नावा मुज्जो अस्के वेन्ने दाड़ंगो उंजी 
मत्तोर। ओरु नाकिन हड़तास्के नावा संगे लड़ेमायना शुरू कित्तोर। नावा पिल्ला- 
पेकोर किन संगे बारांकु तव्विन इंजी। ओरु ओना नौकरी नावा कारण ते हत्ता 
इंजी आल्सतोर। मावा झगड़ा आत्ता। आखरी ते नन्ना ओना कल रेयनाल जोम 

रोमसी ओना संगे वड़कतान माटु इगाने मंजी काम किया परिंतोम अस्के नावा 
मुज्जो ओनकिन रेंडु जागाने काम दोरकसी मत्ता मति आन्तरिक मंत्रालय ता 
लोकुर काम कियाला हीवा लेवा ओनकिन तेंडसितोर इजी वेहतोर। अद्रमासी 
ओर दुक्कम पोयसी मत्तोर। नन्ना इत्तान इंजे नन्ना इगा वात्तानु सब्बे हल्को 
आयार। नन्ना वेन्ने बदे काम कियाकान। मति निम्मा कल उनमा। नन्ना पिल्ला- 
पेकोर किन पोयसी वायकान। नन्ना 1000 पेसो पोयतान अनि नावा पुटना 
पिल्ला लेवेके पेकाल काजे उचुन सामान अस्सतान। नन्ना दूसरा पिल्ला-पेकोर 
काजे वेन्ने उचुन सामान असतान। सब्बे तोरा काजे जूताना जरूरत मत्ता। पिस्ता 
पैसांग नन्ना नावा बाबा निगा तास्तान अनि सिगलो%% हत्तान। हर्देने ओरु 
नाकिन गिरफ्तार कित्तोर। नन्ना गर्भवती मत्तांकु, ओरु नाकिन वापिस लोहतोर। 
नावा खिलाफ वारंट तोहतोर मति नावा परिस्थिति हूड़सी वापिस ओरूरो 
लोहतोर। नाकिन पिल्ला-पेकोरिंगा वेन्ने दायला हीवोर। नावा मुज्जे ना खिलाफ 
वारंट हिल्ले ओरु पिल्ला-पेकोर किन हूड़ानूर इंजी इत्तोर। नन्ना ओरूरो 
एवतास्के नावा मुज्जो दाड़ंगो उंडलासी मत्तोर। बारांकु उंडा मंतिन इंजी 
पूछेमातेके नाकिन पिटाई कित्तोर अनि नीवा गलती ता कारण ते नाकिन नौकरी 
दोरको इत्तोर। दूसरा दिय्या नशा रेयतास्के ओरु नाकिन सिगलो%% दायला 
हीवोर इंजी वेहतान। नन्ना परेशान मत्तान ओसो होश हिल्वा लेक्का आत्तान। 
नावा बाबाल नाकिन समझे कित्तोर “पेडी, बारांकु परेशान आया मंतिन, निम्मा 
बारांकु किसोर मंतिन, निम्मा निम्मा बाताले करिया परवेके, निम्मा खुलेआम 
यात्रा किया परवेके, पढ़े-लिखेमासी मत्तादिना बाता फायदा, निम्मा गुप्त रूप ते 
बेगाने हत्तेके बेस आयार।” ओरु नाकिन हरी तोहतोर। नावगा टाईम मत्ता। नन्ना 
नावा केलकु कटिंग कित्तान मेकअप कित्तान, उचुक पूनांग कपड़ांग अस्ताना 
नन्ना उद्रम दाया परकान इंजी आल्सतान, मति अंगड़म आत्ता। प्लाया वर्दे ना 
मुख्य हरीं ते एवतास्केने वरोर मानेय केयतोर। अ इरवुर एजेंट लोर किन पोयसी 
वात्तोर- ओरु नाकिन गिरफ्तार कियाला वेहतोर। पहली बेरा नन्ना निज्जमे वेल्ले 
वरियतान। नावा मिंडांग सांगसोर मत्तांग। नन्ना गायब आयला आल्ससोर 
मत्तान। नन्ना सांगसोरे मत्तान, नावा गुंडे पोरो लोहा ता पंजांग संगे हमला आसोर 
मत्ता लेक्का लागसोर मत्ता 

ओर इद महिला किन दोड़ रेहाटु लेवेके बस ताको आयार इत्तोर। नन्ना 
इनकार कित्तान मति लोकुर निम्मा दोड़ रेयसी नीवा समस्या ता हल बारांकु 
कीविन इत्तोर। माटु लेट आया मंतोम, माकिन दायनदु मंता इंजी। ड्राइवर नावगा 
वासी पूछेमातोर नन्ना परिवार काजे बदे संदेश हियाला आल्सा मंतान। मति 
एजेंट नाकिन इदिना मौका हीवोर अनि दोड़ रेहचितोर नावा सब्बे सामान 
ओत्तोर। ओरु नावा हर जागा तलाशी एततोर। नावा केलकुन वेन्ने विड़सोर। 
ओर हर चीज ता बारे ते नाकिन पूछेमातोर। इदु 20 सितम्बर ता घटना मत्ता 
पेरके सार्जेट वासी नावा पूछताछ कित्तोर। नन्ना इत्तान- “मीटु बिना पोरोल 
पुनवाए नाकिन पोयतिरा इत्तास्के ओरु नावा पोरो केयतोर। अनि नावा पोरोल 
पता जानकारी एततोर। नावा बचोन पिल्ला-पेकोर मंतोर, नावा मुज्जो बेगा 
मंतोर। नन्ना सिंगलो%% बारांकु दाया मंतान, नन्ना ओरकिन सब्बे पोल्लो 
वेहतान।” 

ओरु नाकिन वरोए कोली ते बंद किसितोर। नाकिन सिर्फ बदे डाका ना 
लेंग केंजा वायनदु नन्ना अद लेंग किन खुद तल अलग कियाला अल्सतान। 
नन्ना नावा संगे बाताल आया मंता इंजी मरंगला आल्सतान। नन्ना बस्के ने 
उदानोना, बस्केने नित्तानोना। नन्ना हिरंगम ते वेतसी मत्तान। नावा पोट्टा नोयना 
शुरू आत्ता। नाकिन एर उंडला वेसिस मत्ता, वेरियसी मत्तान। पेरके वरोर मानेय 
सेल ते वात्तोर। ओरु कर्नल ना मरीं मत्तोर। नाकिन नरका-पिय्यल समझेमासोर 
हिल्वा मत्ता। बारांकु इत्तेके सेल ते पूरा हीकट पोयसी मत्तो। ओरु नाकिन 
गुरिल्ला लोरा बारे ते पूछेमायना शुरू कित्तोर। ओरा मुख्य उद्देश्य नावा मजाक 
बने कियाना मत्ता। नावा वेल्ले अपमान कित्तोर। नन्ना गर्भवती मत्ता अनि 
महिला लोरा काम सिर्फ कोयतूर किन सुख हियाना मंता। निम्मा इद्रम ता 
गतिविधिंग लोप्पा बारांकि शामिल आया मंतिन, नीवा मुञ्जो नीकिन खुश 
किया परवोर। अदिन काजे नीकिन बोरे दूसरो ना जरूरत मंता इंजी। ओरगा नावा 
गुरिल्ला लोरा संगे सम्पर्क मत्तादिना सबूत मंता इंजी वेहतोर। नन्ना वेल्ले पैसा 
गुरिल्ला लोरगडल पोयतान इंजी इत्तोर। गुरिल्ला लोर इद पैसा जनतानगडल 
ऊंदतोर इंजी इत्तोर। नन्ना चुप मत्ता अस्के ओर खुंखार आसी नावा पोरो 
केयलातोर। ओरु नाकिन पिड़ंगलातोर, पिटाई कियालातोर। ओर ताकत वाटसी 
नावा लोप्पाटल जानकारी एतला आल्सा मंतोर। मति नन्ना बातले वड़कोन। 

ओर नावा मोक्कम पोरो उस्कतोर। नाकिन पिटाई कित्तोर। नन्ना सहेमाया 
परवोन अनि आखरी ते नन्ना वेन्ने ओरकिन उल्टा पिटाई कित्तान। नन्ना ओना 
मोक्कम पोरो हीकतान। अस्के ओरु नाकिन पोयसी ओसो पिटाई कियाना शुरू 
कित्तोर। नन्ना परताचोन नावा रक्षा कियाना कोशिश कित्तान। ओरु नाकिन 
पिटाई कीसोर- “निम्मा इन्टीपेरेडो (कामरेड चे ना संगे 1969 ते लापाज लोप्पा 
शहीद आत्ता नेशनल लिबरेशन आर्मी ता प्रमुख) नारबेर्टा ना आदेश ते 120 
मिलियन काजे गुरिल्ला लोरा सम्पर्क ते मंतिन इंजी वेहतोर।” नन्ना इत्तान-“इदु 
झूठ मंता, नन्ना नारबेर्टा किन बेसे पुत्तान। निज्जमे नीकिन सबूत ता जरूरत 
मतां?” ओरु गार्ड किन केयसी सबूत तत्ताला वेहतोर। ओरु वरोर सुंदर राईटिंग 
मत्ता लेटर पोयसी वात्तोर। नारबेर्टा नावा दोस्त मत्ता अनि नन्ना अदिना लिखाई 
चीनेमायनोना। अदु अदिना लिखाई हिल्वा मत्ता। ताना लोप्पा “नन्ना खदान ता 
लोकुर किन तैयार किसी गुरिल्ला लोरगा लोहना इंजी आदेश ते 120 मिलियन 
पोयतान” इंजी मत्ता। नन्ना 50 लोकुर किन लोहना किरिया कित्तान। इदु नावा 
पिल्ला-पेकोर किन पिसि कियाला काजे इद्रम कित्ता। ताना लोप्पा राष्ट्र नावा 
पोल्लोंग किन समझेमायर इंजी नाकिन माफ कियाना इंजी वेन्ने रासिस मत्ता। 
आखरी ते हस्ताक्षर- नारबेर्टा-आगुइलार ना विधवा इंजी रासिस मत्ता 

सार्जेट- “हुडा नीवा दोस्त नीवा संगे विश्वासघात कित्ता” नन्ना अदु 
नावा दोस्त आंदू अदिन काजे नन्ना आदिना राईटिंग चीनेमातान। इदु अदिना 
राईटिंग आयो ओसो अदिना हस्ताक्षर वेन्ने आयो)” ओरु होंग आत्तोर। निम्मा 
इद सबूत किन इनकार कींतिन इत्तोर। निम्मा इंजे बाता कियाला आल्सा मंतिन? 
नाकिन उंदी रिकार्डिंग केंजी कित्तोर ताना लोप्पा विश्वविद्यालय ता उंदी छात्र 
बड़का मंता। आदु बदे नेग्राम पोरोल ता मानेय वेहतांकु 150 मिलियन नाकिन 
हीता इंजी इंत्ता। ओरु नावगडल 270 मिलियन ता हिसाब तालका मंतोर। नन्ना 
अद पैसा बेगा तासतान? नाकिन पिटाई कियाना शुरू कित्तोर। नन्ना आठ 
महीनांग ना गर्भवती मत्तान। नावा बगिल ते सबमशीनगन पोयसी लेय्योर सैनिक 
नितसी मत्तोर। नाकिन पिटहानदु हूड़सी ओरु बक्क आसी मत्तोर। ओर सैनिक 
किन इत्तोर वीर नास्तिक लोरा पोरो दया कियानायो इत्तोर। वीरु कम्युनिस्ट लोरा 
बदे नैतिकता हिल्ले इत्तोर। वीरू जंगली लोरगडल वेन्ने वाया हत्तोर आंदुर 
ओरु रोमवा लेवा माकिन पिटाई किसोर मत्तोर। नन्ना परताचोन नावा बचाव 

कियाना कोशिश कित्तान। नन्ना बचोन कोशिश कियानोन अचोने होंग 
आयनोर। ओरु उचुन उंजी वेन्ने मत्तोर। उंदी बेरा ओरु तन्ना मिंडा नावो पोट्टा 
पोरो तास्तोर अनि नावा गुडुंगा पोयतोर। नन्ना कियलातान। ओरा नावा पोट्टा 
चिरफाड़ कियानोर इंदान लेक्का आसी मत्ता। ओरु नावा गुडुंगा पोयतांकु 
नाकिन नेस्कला तिप्पल आया मंता। नन्ना पूरा ताकत वाटसी ओना कै गुचिह 
कित्तान। इंजे नाकिन सुरता हिल्ले अस्के नन्ना बद्रम ओरा कै पोयतान अनि 
लगातार कस्कतान। नन्ना वेल्ले होंग ते मत्तान, नन्ना ओनकिन कस्कतादु वेन्ने 
पुन्नोन। नन्ना तीरम-तीरम बेहोश आत्तान। अस्के अचानक नाकिन नावा तोडूडी 
ते कास्ता-कास्ता होवोर-होवोर आत्ता नेत्तुर वात्ता लेक्का आत्ता। नन्ना ओना 
केय विड़सतान। नन्ना हूडुतास्के ओना कै दा हव्वी वेडंगसी मत्ता। ओना नेत्तुर 
ता स्वाद तोड़डी ते वात्तास्के नाकिन पोरसा (उल्टी) वेस्ता। पेरके पूरा होंग ते 
नन्ना ओना नेत्तुर ओना मोक्कम पोरो उस्कतान। इंजे नन्ना डोलना लेक्का 
आत्तान। ओर मानेय होंग ते केयतोर। ओरु केयसोरे नाकिन पिटाई किया मंतोर। 
ओर सैनिक लोर किन केयतोर। नालवुर सैनिक लोर नाकिन गट्टिंग पोयतोर। 
अनि पिटाई किया मंतोर। ओरु तन्ना कैदुन बाता कित्तोर नन्ना पुन्नोन। ओरु 
नाकिन गट्टिन पोयना शुरू कित्तोर। नन्ना केयतान। ओरु होंग ते नावो मोक्कम 
पोरो वाटा मंतोर। ताना पेरके नावा तल्ला ते विस्फोट आत्ता........ किस पोत्तता 
लेक्का आत्तादु सुरता मंता अचोने। पेरके बाताल आत्ता इनपड़े सुरता हिल्ले। 
नन्ना कंजकड़ तल तेदतान अस्के नन्ना उंदी पलदुन लोपसी मत्तान। नन्ना नावा 
गुडंगा ते जिट्टी नेंगता लेक्का आत्ता। नेत्तुर पोंगसोर मत्ता। नन्ना नावा कोंडा 
तेरिया परवोन आत्तान। बारांकु इत्तेके नावा कोंडा तोयसी मत्ता। ओसो उंदी बेरा 
बेहोश आत्तान। नावा पोरो एर दोस्सता पेरेके ओसो होश ते वात्तान। अस्के नन्ना 
कर्नल ना मर्री किन घायल कित्तान इंजी वेहतोर। इदिना बदला एतनूर इंजी 
वेहतोर। ओरु पिटाई किसोरे तिरियसोरे दूसरा सेल ते ओत्तोर। अगा मुन्ने कोली 
तुकू ज्यादा हीकट मत्ता। वेल्ले कालम पेरके उंदी दड़मी नावा बगिल वायनदु 
हूड़सी नन्ना वेरियतान। नन्ना केयला आल्सतान। ओसो उचुक यातनांग 
झेलेमायला वरोए मत्तान। नन्ना निज्जमे वेल्ले बक्कहने आसी मत्तान। नन्ना 
ओसो-ओसो पेरके गुचसोरे दाया मंतान। लास्ट ते नन्ना गूड़ी ते रोयतान। वेल्ले 
मुश्किल ते खुद किन एरियसोरे अद दड़मी गरे वात्ता। “वीरु बोर मंदा परिंतोर? 

बोर मंदा परिंतोर?” नन्ना बोरे मानेय नाकिन हौकला काजे वाया मंतोर इंजी 
आल्सतान। 

मति बोरे काम्पानेरो मंदानुर बहे...... ओनकिन वेन्ने यातना हिसी मंदानूर 
बहे इंजी आल्सतान। बारांकु इत्तेके ओर्‌ वेल्ले मुश्किल ते मेलियसोर मत्तोर। 
नन्ना ओसो ज्यादा मेलिया परवोन ओरा नावा के ते तन्ना कै तासिसी इत्तोर- 
“काम्पानेरो हिम्मेत हारेमायमा! मावा संघर्ष महान संघर्ष मंता। निम्मा कमजोर 
आयमा। निम्मा मावा भविष्य पोरो विश्वास किमू!” वेल्ले जीवा किसी उंदी 
क्रांतिकारी पाटा पारना शुरू कित्तोर , इदु पाटा सिगलो%% ते वेल्ले पारनोर। 

नन्ना लगभग वेरी हिल्वा लेवा आत्तान मति वड़का परवोन। नन्ना सिर्फ 
ओना कै दबे कित्ताना माटु वेल्ले कालम एवनल अद्रमे मत्तोम। वरोर-दूसरो ना 
कै पोयसी दबे किसी......। नन्ना बोर आंदन इंदानदु लेवेके नन्ना उंदी महिला 
आंदन इंदानदु वेहना वेन्ने हिम्मत किया परवोन। ओरु इत्तोर- “निम्मा वेल्ले 
बहादूर मंदान.... भरोसा तासा.... माटु वरोर-इरवुर किन साहस हिया लागियर। 
काम्पानेरो माटु वरोए हिल्लेम.... माटु बाता किया मंतोमो, अदु मावा काजेए 
मंता। इदु उंदी लक्ष्य मंता ओसो इदु बस्केने डोल्लो आयार।” ओरु इद्रमताए 
पोल्लोंग किसोर मत्तोर, इवे पोल्लो नावा दिमाग ते छपेमातांग। अद्रमासी 
नाकिन वेल्ले बेस लागा मंता..... दुख ता कालम हत्ता.... नेंडु एवनल नन्ना 
पुत्तादे हिल्ले ओर मानेय बोरु मत्तोर। नन्ना पुन्ने इद्रम बचोन घंटांग आतांग। 
ताना पेरके फ्लैशलाइट काजे नालवुर मानेय वात्तोर। ओरु नावा काल हूड़तोर 
अनि नाकिन पोयसी बाहर ओत्तोर। ओरु अद सेल ता मानेय सिर्फ “हिम्मत- 
हिम्मते” इंदा परतोर। ओरु नाकिन मुन्नेटा सेल ते ओत्तोर। नन्ना अगा साधारण 
वेश ते वरोर मानेय किन हूड़तान, ओरु वेल्ले होंग ते मत्तोर। नन्ना लोप्पा 
वात्तान, ओरु नाकिन हिले किसितोर- “इदु टोट्टे नावा मर्री किन कस्कता? इदे 
टोड़े नावा मर्री किन हीकता?” ओर नाकिन धक्का हीसी दोड़ अरिहतोर। ताना 
पेरके ओर नाकिन कालकुना संगे नावा रेंडासी केयकुन विहका मंतोर। अनि- 
“इव केयकु इंजे बस्के ने वेन्ने मावा मरी का मोक्कम किन हिका परवोंग 
आयनुंग। न्ना ओसो ओना यायल वेन्ने बस्के ने ओनकिन बोयताद हिल्ले..... 
ओसो इद करविने मत्ता टोट्टे... निम्मा बाता किया आल्ससोर मत्तिन? नावा मरीं 
किन तिंदला आल्सिस मत्तिन ना? टोट्टे” ओर होंग ते नाकिन पिटाई 

कियालातोर। अनि-“बेसे मंता, निम्मा वेन्ने इंजे पिल्ला पुट्टी कियाकिन! माटु 
मीवा पिल्ला संगे बदला एताकोम।” 

ओर चाकू तेंडसी नावा मुन्ने ने मेसियालातोर। ओरु पिल्ला पुटटी 
कियानाजोम ओनगा वेल्ले टाईम मंता इत्तोर। पेरके अदे चाकू ते इद पिल्ला ता 
टुकड़ा-टुकड़ा कियानूर इत्तोर। नन्ना निज्जमे वेरियतान। ओरु नावा पिल्ला संगे 
इद्रम बद्रम किया परिंतोर? नन्ना ओर कर्नल किन इत्तान- “हूड़ाटु साहेब, मीटु 
वेन्ने वरोर तप्पे आंदिर, समझेमायना कोशिश कीमुट। मीवा मर्री नावा पुटताद 
वेन्ने हिल्वा पिल्ला पोरो हमला कित्तोर , ओरा पोरो लाता विहकतोर, नावा 
पोट्टा पोरो दबाव वाटतोर अदिन काजे परताचोन नन्ना नावा रक्षा कित्तान। उंदी 
यायोन रूप ते नन्ना नावा पिल्ला ता रक्षा कियाना साहस कित्तान। नाकिन 
समझेमायना कोशिश कीमुट साहेब। ओरु नावा पोरो बिना गलती ता आरोप 
वाटा मंतोर। नन्ना गुरिल्ला लोरा सम्पर्क ते हिल्लेन। नन्ना हाउसवाइव्ज कमेटी 
ते काम किंतान। मति माटु माकिन दायला हीतेके नन्ना अदु वेन्ने कीवोन। 
नाकिन दायला हीमुट, नन्ना उचुन वेन्ने गलता कित्ताद हिल्ले। तना पोट्टा लोप्पा 
बेरसोरे मंदना पिल्ला ता रक्षा कियाना जरूरत हर यायो ना मंदिंता। नीवा मर्री 
नावा पोट्टा पोरे विहकतोर, अदिन काजे नन्ना नावा आत्मरक्षा कित्तान। नावा 
जागा ते बदे दूसरा यायल वेन्ने मत्तेके अदु वेन्ने अद्रमे कीवारु। मीवा यायल वेन्ने 
इद्रमे किसी मनवड़, साहेब....।” ओरु चाकू तेज कीसोर नावा पोरो कवतोर। 
“हूड़ाटू इदु डायन बद्रम दया ता भीख तालका मंता।” ओरु नाकिन बदे जल्दी 
हिल्ले इंजी इत्तोर। बचोन जोम नावा पोरो यातना आयार ओना काजे अचोने 
बेस आयार। अचोने बेस बदला एतमूड़ायर। कवसोरे सेल विड़चसी हत्तोर, इव 
सब्बे ना जिम्मेदार नन्ना आयोन इत्ता लेक्का। नाकिन पोट्टा नोयना शुरू आत्ता 
नोमुर वेल्ले बेरसता, नन्ना वेरियसी मत्तान, अस्कने सैनिक लोरा वायनादु केंज 
वात्ता। न्ना खुद किन संभाले कियाना कोशिश कित्तान। नन्ना पिल्ला किन पुट्टी 
कियाला आल्ससोर हिल्वा मत्तान। “इदु पिल्ला पुटतेके डोलतादु पुट्ना इंजी 
आल्सतान।” नन्ना अदिन किन कर्नल ना कैदे डोलला हियानायो इंजी 
आल्सतान। “नावा पिल्ला डोलतादु पुट्ना!” निज्जमे नन्ना उंदी लम्बा 
साहसिक यात्रा तले वेंडसी वात्तान। तल्ला बाहर पेसलासी मत्ता, नन्ना अदिन 
वापिस लोप्पा तुरसतान। इदु वेल्ले खतरनाक कालम मत्ता 

आखरी ते नन्ना ओसो रोमा परवोन आत्तान। नन्ना उंदी कोंटा ते मिंडंग 
कोटिस गूडी ते रोयसी उदतान अनि नावा मोक्कम किन मुचिसी मत्तान बारांकु 
इत्तेके इंजे नन्ना उचुन वेन्ने कोशिश किया परसोर हिल्लेन। नावा मोक्काम ते 
वेल्ले नोमुरकु आसी मत्तांग अनि इंजे ओरियार इंदान लेक्का आसी मत्ता। 
अस्केने नन्ना दोगसी मत्तान, नाकिन सुरता वात्ता नावा पिल्ला जिंदा मंता या 
डोलता इंजी............. नन्ना पुन्नोन। नाकिन सिर्फ कोंटा ते मोक्कम मुचिसी 
मिंडांग कोटिसी उदसी मत्तान। नन्ना ओसो सहेमाया परवोन, नावा ध्या तल्ला 
बाहर वासोर मत्तास्केने नन्ना बेहोश आसी मत्तान। बचोन कालम पेरके नन्ना 
सपना तिंची बाहर वात्तान बोरे पुन्नोर। न्ना नावा मेलहाला आल्ससोर मत्तान, 
मति नावा कालकु डोलसी मत्तांग। कालके हिल्वा लेक्का आसी मत्ता, नाकिन 
सिर्फ उंदे कै मत्ता लेक्का आसी मत्ता। नन्ना खुद किन मुचला आल्सतान, अगा 
बदे कम्बल हिल्वा मत्ता। नन्ना बेगा मंतान, बेगा मंतान? नन्ना ध्यान ते आल्सना 
कोशिश कित्तान अनि सैनिक लोर वायनदु केंजा वात्ता। अस्के नन्ना “ओह! 
सेल ते मंतान इंजी, बाताल आसी मत्ता? बाताल आसी मत्ता?” नन्ना बातालो 
सुरता कियाना कोशिश कित्तान। 

“नावा पिल्ला बेगा मंता?” नन्ना उदना कोशिश कित्तान। नावा पूरा शरीर 
बोजा आत्ता लेक्का आसी मत्ता। नन्ना अगाने फलस्तर पोरो जमेमाता लेक्का 
आसी मत्तान। डिलिवरी आयनास्के नेत्तुर ओसो पांडरी एर लेक्काटदिना संगे 
पूराए नांदसी मत्तान। नावा केलकु एवनल नेत्तुर एर संगे जोपड़िंग पोयसी मत्तांगा 
नन्ना पिल्ला ता मोड्डी कोयना वेल्ले कोशिश कित्तान अनि सफल आत्तान। 
पिड़ंगसोरे नावा सुडला नाकिन मोटा पिल्ला दोरकता...... फलस्तर पोरो पूराए 
जमेमासी मत्ता.........नन्ना पुन्नोन। नावा पिल्ला नावा पोट्टा लोप्पाने डोलसी 
मत्ता? लेवेके पुटता पेरके डोलसी मत्ता बारांकु इत्तेके बोरे वेन्ने नावा मदद 
कीवोर आत्तोर। इद्रमे उंदी पिल्ला किन नन्ना पोहतान। इदु नावा काजे वेल्ले 
दुक्कम ता पोल्लो मत्ता अद पिल्ला काजे नन्ना वेल्ले यातना सहेमातान, वेल्ले 
किलतान। नावा सुडला पिल्ला बिचारी! अदु नावा खिलाफ मत्ता पागल 
लोकुरा शिकार आत्ता। नन्ना नावा पिल्ला किन दोरकी किसी मत्तान अनि 
अदिन किन नावा शरीर ते गर्मी हियाना कोशिश कित्तान। नन्ना अदिन तेहची 
गत्ते हूरिहतान। नन्ना आदिन मुचसी पोट्टो पोरो हुंजीह कित्तान, गर्मी हियाला 

कोशिश कित्तान। अदिन तल्ला उंदी पेड़कांग निंडसी मत्ता बैग लेक्का मत्ता। 
अदिनागडल “पॉक, पॉक, पॉक” आवाज वासोर मत्ता नन्ना अदिन पूरा शरीर 
किन बोयतान ओरु वरोर सुडला पेकाल मत्तोर। वरोर सैनिक नाकिन केयसोरे 
वात्तोर अनि ननन्ना सपना ते नावा पेकाल उंदे बेरा कव्वा मंतोर ओसो किलसोर 
वेन्ने मत्तादू हूड़ताना सैनिक लोर नाकिन तेहचितोर..... सेनोरा...... 


पेका हीमुट.......! इत्तान सैनिक वेरियसी मंजी वित्ततोर।” 

“कर्नल, कर्नल अदु पिल्ला पुट्टी कित्ता! पुट्टी कित्ता पिल्‍ला।” “अदु 
पिल्ला पुट्टी कित्ता ?” कर्नल केयतोर। ओर लोप्पा वात्तोर। “तेदा कुल्टा.....!” 
ओर जोर से लाता विहकतोर। नाकिन ज्यादा लागो आत्ता बारांक इत्तेके नन्ना 
मुन्ने आधा सुन्न आसी मत्तान। नड़ी तुकू दोड़ उचुन वेन्ने बाताले पुंदा वासोर 
हिल्वा मत्ता। नावा “प्लेसेन्टा” इंजे बाहर वात्ताद हिल्ले आनि वेल्ले नेत्तुर 
पोंगसोर मत्ता। नावा कोंडांग हीकट पोयसोर मत्तांग। कर्नल नावा पोरो वेहच 
कित्तोर। ताना लोप्पा नन्ना नावा सुडला मर्री किन हूड़तान। कर्नल तन्ना कैदे 
पोयसी तेहतोर अनि होंग ते नावा पोरो वाटसितोर। पेकाल नावा पोट्टा पोरो 
अरतोर। कर्नल गंदा आत्तोर बारांक इत्तेके पेकाल इंजे वेन्ने नांदसी मत्तोर। “गंदा 
टोड्टे! पद्दी!” इंजी केयतोर। “उचुन एर ताटु।” रेंडु बाल्टिंग ठंडा एर पोयसी वासी 
नावा पोरो तोस्तोर। अस्के नाकिन उचुन पुंदा वात्ता, नावा कालकु मत्ता लेक्का 
आतांग। बारांक इत्तेके नड़ी दोड़ ओरा नाकिन घायल किसी मत्तोर। अस्केने 
वरोर सर्जेट वरोर सैनिक ना संगे वात्तोर अनि- “माफ किमू कर्नल इदु डोलना 
लेक्का मंता।” ओर नावा नब्ज हूड़तोर अनि इदु डोलतेके आदिन पूछताछ वेन्ने 
किया परवोम आयकोम। अद्रमासी अदिना मदद कीत्तेके बेस आयार। अदिना 
“प्लेसेन्टा” लोप्पाने मत्तालेक्का मंता। ओरु नाकिन “प्लेसेंटा” बाहार तेंडताना? 
इंजी पूछेमातोर, नन्ना पुन्नोन इत्तान। सर्जेट नावा जांच कित्तोर , नन्ना तेंडवाए 
मत्तान। ओर उचुन जोम नीवा ध्यान तासनूर इंजी इत्तोर। पेरके कर्नल ओनकिन 
पूछेमाया परिंतोर इत्तोर। इद्रम इत्तेके इदु डोलियार। कर्नल होंग ते अगाडल हत्तोर। 
सर्जन गर्म एर तत्ताला आदेश कित्तोर। वरोर दूसरा सैनिक किन रेंडु पाड़ना 
कम्बल तत्ताल इत्तोर। ओरु-“नन्ना नीवा मदद कियाला दाया मंतान, निम्मा वेन्ने 

मावा मदद कियाना कोशिश कीमू इत्तोर” ओर प्लेसेंटा तेंडना कोशिश कित्तोर 
अनि सिर्फ आधाए पेस्ता पेरेके नाकिन होंग आसोरे- “निम्मा इद्रम बद्रम कीतिन 
पिल्ला? उंदी महिला आसी, गर्भवती आसी निम्मा केमेक उदसी मंदा परविने? 
निम्मा कर्नल ना मर्री ना संगे इद्रम बारांकु कीतिन? निम्मा इंजे बाता कियाकिन? 
महिला वेल्ले विद्रोही बारांकु मंदिंतांग?” वरोर सैनिक रेंडु बाल्टी एर पोयसी 
वात्तोर। ओर नाकिन खुद किने साफ कियला वेहतोर अस्केने नन्ना उचुन उदा 
परसोर मत्तान। नन्ना गेत्तेंग कुडिहतान, केलकु नोरतान। सर्जेट नाकिन शॉल 
मुचिह कित्तोर। उंदी पाड़ना कम्बल कपड़ा लेक्का मुचिह कित्तोर। उंदी दूसरा 
कम्बल नावा तल्ला पोरो मुचतोर। नन्ना नित्ता परसोर हिल्वा मत्तान। नन्ना 
अगाने हुंजतान। अनि- “नावा पेकाल डोलतोर इंजे नन्ना वेन्ने इगाने डोलकान। 
मीटु नावा बारांकु कियाला आल्सा मंतिर? नन्ना डोलला आल्सा मंतान। 
बारांकु इत्तेके नन्ना डोलवेके मीटु सब्बेतोर नाकिन इचोन यातना हीसी-हीसी 
नन्ना डोलोन इंजी दुखी आयकिर। मीटु दुखी आयकिर बारांकु इत्तेके मीटु 
नाकिन कम्युनिरस्ट इंजी आल्सिंतिर....... नन्ना इद आंदन..... नन्ना अद 
आंदान इंजी आल्सिंतिर। नन्ना जिंदा पिस्तेके नन्ना मीवा सबसे ज्यादा ओसो 
गंभीर होंग कियाकान। मीटु नाकिन हौकसी नावा मदद बारांकु कीविर?” 

सर्जेट- “बेसे, निम्मा शांत मन्नु, नीकिन विश्वास मंदाना, बेस मंता निम्मा 
पराथना कीमू, निम्मा भगवान किन मरंगतिन.....। इंजी ओरु हत्तोर।” 

नन्ना डोलता लेक्का हुंजतान। नन्ना उंदी बेहरा मेट्टा हूड़तान। नन्ना उंदी 
बेहरा बंडातल अरसोर मत्तान। नन्ना खुद किन तुकड़ांग-तुकड़ांग आसी 
बिखरेमासोर मत्तादु हूड़तान। हव्विंग, दिमाग अद कारियल चट्टान बंडा पोरो 
सिर्फ नन्नाए मत्तान। नन्ना अरसी मत्तान.......। नन्ना तेदतान......। नन्ना उंदी 
लाटी नाइटगाउन करसी मत्तान। नन्ना आदिना उंदी कोंटा पोयसी वेल्ले मुश्किन 
ते हव्वी लोंदांग जमा किसोर मत्तान। चट्टाला बंडांग किन कोडरल लेक्का 
तरंगसोर मत्तान। बस्के वेन्ने नेत्तुर ता डोंगे हूडिंतान नन्ना अदिन किन गाउन ते 
उमसतान। सपना तेने इत्तान नाकिन पोरो एवना मंता। अस्के नन्ना वेहची एवनल 
एवकान, नन्ना सुरक्षित एवकान। नन्ना पोर्रो ओसो पोरो तरंगतान, नन्ना उंदी- 
उंदी टुकड़ा किन पोयसी नेतुर उमसोरे... नन्ना वेहच एवनल एवतान। अगा नन्ना 
उचुन विंको-वंको मोक्कम किन हूडुतान, अविन आधा पांडरी ओसो आधा 


115 


कारियल आसी मत्ता। अविन नावा बगिल वासोर मत्तांग। नाकिन हूड़सोरे नन्ना 
ओसो उंदी बेरा मुटतान। नन्ना इद्रम बचोन जोम मत्तान पुन्नोन। अस्के नन्ना उंदी 
क्लीनिक ते मत्तान। विंको-वंको मोक्कमकु तीरम-तीरम इंजे स्पष्ट आसोर मत्ता 
ओरु डॉक्टर ओसो नर्सकु मत्तांग, ओरु टोपिंग ओसो मास्क कु करसी मत्तांग। 
नावा ध्यान ताससोर मत्तोर। मेट्टा पोरों हूड़ता वेहचु ऑपरेशन रूप ता वेहच 
मत्ता। नावा सपना ते नन्ना कव्वनादू वेन्ने केंजतान। बचोन बेरा मुट्टानोन, अचोन 
बेरा कव्वनादु केंजानोन। पेरके इद कव्वना लेंग नावा पोरो निगरानी तासना 
पुलिस तोरादु आंदू इंजी पुत्तान। वीरू पुलिस तोर जुआ (पैसा करसना) करसोर 
मत्तोर ओरु करससोर मत्तोर कव्वसोर मत्तोर। तीरम-तीरम सब्बे साफ आत्ता 
नावा तल्ला ते वेल्ले नोमुर आया मंता। नावा पूरा शरीर नोया मंता। एजेंट हमेशा 
नावा हुंजना जागा गरें मंदानोर। डॉक्टर नावा जांच कियाला वात्तोर अस्के नन्ना 
ओरा चेहरा हूड़तान ओरु तल्ला तल काल्कु एवनल नाकिन हूड़सी कव्वतोर। 
नन्ना ओरकिन, सबमशीनगन पोयसी नावा गरे नितसी मत्तादू हूड़तान। नन्ना 
वेरयिसी मत्तान ओसो नाकिन लज्जा वासोर मत्ता। नाकिन इद्रम ता आदत 
हिल्वा मत्ता। नन्ना बार-बार खुद किन मुचतान। नन्ना जोर ते कटुल किन पोयसी 
मत्तान। बस्के-बस्के ओर नाकिन ओसो उंदी बेरा अद नरक ते वाटसियानूर अनि 
नन्ना ओसो उंदी बेरा बेहोश आत्तान। हाल ते बचोन जोम मत्तान पुन्नोन। नन्ना 
बचोन दिय्यांग आतांग इंजी वेन्ने पुन्नोन। नन्ना हिस्टीरिया(पागलपन) ता 
अटाक आयना शुरू आत्ता। नन्ना वेल्ले जोम केयसोर मंदानोन। इव सब्बे नावा 
म्री ना कारण ते आया मंता इंजी आल्सतान। बारांकु इत्तेके हमेशा नन्ना मावा 
म्री किन विड्सतां अनि इंजे वेन्ने ओनकिन परहका मंता, ओरु नाकिन 
दोरकसोर हिल्लेर इंजी आल्सिंतान। नन्ना हूड़तान, उंदी गोरिल्ला लेक्का 
जानवर नावा मर्री किन पोयसी मत्तादु, ओना कालकुन तिंजोर मत्तादु, ओना रेंडु 
तुकड़ांग कितादु। नाकिन असली जिंदगी ते आसोर मत्ता लेक्का आसोर मत्ता 
बस्के-बस्के पांडरी यूनीफॉर्म करसी नावा इलाज कीसोर मत्ता डॉक्टर उंदी 
गोरिल्ला मंता ओसो नावा म्री किन तिंदा मंता इंजी हूड़तान, अनि केयना शुरू 
कित्तान- “नावा पिल्ला वापिस हीमू नावा मरीं। निम्मा ओनकिन इद्रम बद्रम 
तिंदा परिंतिंन?” नावा पागलपन वेल्ले खतरनाक मत्ता। ओरु नाकिन जोरते 
पोयनोर अनि सुई वाटनोर ताना पेरके नन्ना हुंजानोन। अस्केने ओरु नावा ध्यान 

हिया परनोर। नाकिन बाताल आसी मत्ता नन्ना पुन्नोन। नन्ना होश ते मत्तास्के 
बोनकिने वेन्ने नाकिन बोयला हीवोन आयनोन। लास्ट ते डॉक्टर नावा काजे 
वेल्ले परेशान आत्तोर। ओरु पुलिस एजेंट किन अगाटल गुचला वेहतोर बारांकु 
इत्तेके बस्के वेन्ने डॉक्टर वायनोर नावा मजाक उड़े कियानोर। नावा मोक्कम 
हूड़ानोर अस्के नन्ना- “इगाटल हन्नुट इंदानोन। नाकिन मीवा हूड़ानदु बेस 
लागसोर हिल्ले। नाकिन हूड़सी मीवा कव्वनदु बेस लागसोर हिल्ले।” नन्ना 
जोर-जोर ते केयनोन....। नन्ना ओरकिन कव्वनदु हूड़तेके ओरा तोडूडी ओसो- 
ओसो बेहरा आसोर मत्तादु दिस्सनदु| ओरा कव्वनदु केंजसी नन्ना पागल 
आयनोन। अद्रमासी डॉक्टर होंग आसी दायनोर अनि- “हूड़ा निम्मा नावगा जोड़े 
कियाला काजे ओरता प्लेट पोयसी वातिन, निम्मा नावा पोरो विश्वास कीवेके 
निम्मा इगा वायनदू बेस हिल्ले। नन्ना बस्के अदिना जांच किया वांतान अस्के 
निम्मा इगाडल बाहर हत्तेके बेस आयार।” पेरके ओरु वरोर डॉक्टर ना रूप ते 
ओर लोकुरा पिस्वल ता रक्षा कियाना करिया कित्तान इंजी इत्तोर। नन्ना ओना 
क्लिनीकि ते मत्तान अदिन काजे ओर नावा रक्षा कियाकान इंजी, नाकिन 
यातना हीवोन इत्तोर। नाकिन ओना पोरो विश्वास कियाना इंजी इत्तोर। नन्ना उंदी 
पिल्ला किन पोहताद मत्ता नाकिन नावा बाकी पिल्ला-पेकोरा बारे ते वेन्ने सुरता 
तासनादु मंता। बारांकु इत्तेको ओर वेन्ने नावा हरी हूड़ा मंतोर। उंदी यायोन रूप ते 
नाकिन इव सब्बे चीज कुना सामना किसोरे मजबूत ओसो बहादूर बनेमाया 
लागियर। 

इद्रमे तीरम-तीरम ओरु नाकिन समझे कित्तोर। ओरु “निम्मा नाकिन नीवि 
दोस्त समझेमातेके बेस आयार। नन्ना नीवा दोस्त बनेमायला आल्सिंतान।” 
ओर नावा मदद कियाला कियाला आल्सतोर मति एजेंट इद्रम कियाला हीवोर। 
डॉक्टर नावा जांच कियाला वातेके एजेंट वेन्ने वायनोर। ओरु नाकिन वरोए 
विड़सोर आयनोर। मति इंजे डॉक्टर नावा जांच कियाला वात्तास्के ओरु अगा 
मन्नोर आयानोर। अस्पताल ते बोरो नाकिन चीनेमातोर अनि नावा परिवार किन 
सम्पर्क कित्तोर। नावा परिवार ते नावा बाबाल नन्ना 20 सितम्बर ते लोतल हत्ता 
पेरके नन्ना सिगलो%% ते मंतान इंजी आल्सतोर। अनि नावा हेलोस्कु ओसो 
नावा पिल्ला-पेकोर नन्ना ओरूरो ते मंतान इंजी आल्सतोर। अदिन काजे बोरे 
वेन्ने नाकिन हूड़ला वायोर आत्तोर। 30 सितम्बर ते नावा बाबाल सिंगलो%% 

हंजी पिल्ला-पेकोर पूछेमातोर यायाल बारांकु वायो इंजी? अस्के बाबाल 20 
सितम्बर तेने इगा वायला काजे पेस्ता, ताना पेरके नाकिन तलाश कियाना शुरू 
कित्तोर। अस्के नन्ना बद बस पोयसी पेस्तान अद बस ता तलाश कित्तोर। अगा 
ओरकिन 20 सितम्बर ते नन्ना प्लाया वर्दे तल गिरफ्तार आत्तान इंजी जानकारी 
दोरकता। ओरु प्लाया वर्दे हंजी पता कीत्तेके अगा नन्ना हिल्लेन, सब्बे गिरफ्तार 
लोकुर किन लापाज, ओरूरो ओसो कोचाबाम्बा लोहताद मंता इंजी पता 
दोरकता। नावा मुज्जो नावा पता कियला वात्तोर ओरु- “नीवा मुत्ते बद आंदू? 
अदु कम्युनिस्ट! हां! सब्बे पैसा पोयसी तन्ना प्रेमी ना संगे वित्तसी मंदियार। 
निम्मा बिना पैसा ते पिल्ला-पेकोरा संगे पिस्तिन। इव कम्युनिस्ट टोट्टेंग इद्रमे 
मंदिंतांग, अनैतिक ओसो बाता-बातायो पुन्नोम।” 

नावा मुज्जो वेल्ले डावुट कुना संगे लोन वापिस वात्तोर। मति ओर नावा 
बाबल संगे वड़कतास्के ओना सब्बे डावुट कुना बारे ते स्पष्ट समझेमाता। 
बाबाल सब्बे पैसांग नावगा विड़सता इंजी वेहतोर। नावा मियड़ संगे बाताले 
आत्ता बहे। ओर नाकिन परहकनास्के ओरकिन नन्ना क्लिनीक ते मंतान इंजी 
खबर दोरकता। नन्ना हायना-पिसना लेक्का मत्तान। ओना काजे बाहर तेंडना 
मुश्किल मत्ता ओरु नाकिन पूछताछ कियाला काजे लापाज ओयला मुन्ने ने 
तैयार उदसी मत्तोर। नावा बाबल ओसो नावा मुञ्जो नाकिन परहका मंतोर इंजी 
ओरकिन जानकारी दोरकतास्के नन्ना हायना-पिस्ना परिस्थिति ते मंतान इंदाना 
सच्चाई किन मानेयमायवा लेवा इनकार कित्तोर। नावा बाबाल ओरूरो ते 
डीआईसी ऑफिस हंजी कोलार कियाना शुरू कित्तोर। “इद्रम बद्रम आया 
परिंता? नावा मियाड़ कि सही शिक्षा वेन्ने हिया परवोन, निम्मा नावा मियड़ संगे 
बाता किया मंतिरो अदु सही हिल्ले। नावा मियाड़ इद्रम मंता बारांकु इत्तेके नन्ना 
अदिन किन इद्रमे पाले कित्तान। आदिन काजे मुन्ने वाटु अनि नाकिन फैरिंग 
किसिमुट! बारांकु इत्तेके इद विचार नन्नाए आदिन किन हीतान।” ओरु नावा 
बाबाल डीआईसी ऑफिस ते बेय्यल आत्ता लेक्का कोलार पोयसोर मत्तोर। 
किवाड़ ते नावा बाबल किन बरोर मानेय कलियतोर ओर माकिन पुलाकायो 
तल पुंजी मत्तोर। अगा नावा बाबाल खदान पुलिस ते दर्जी मत्तोर। पुलाकायो ते 
ओर कमिश्नर मत्तोर ओरु इंजे अदु पुलिस टीम ते कर्नल मत्तोर। ओरे नाकिन 
तत्ताला वायनोर मत्तोर। नावा बाबाल अदि बगिल डेयतोर। ओरु ओनकिन 

चीनेमातोर। नावा बाबाल ओरकिन सब्बे पोल्लोंग वेहतोर बद्रम नावा मियड़ 
किन पोयसी यातना हिया मंतोर इंजी। अदु उंदी गुरिल्ला लोरा सम्पर्क ते मंता 
इंजी इंतोर। ओरु नावा बाबल किन वेल्ले विचार कियानोर। ओरु ओरा मदद 
कियाना कोशिश कित्तोर। ओरु नावा बाबाल किन इत्तोर अदिन किन बचे 
कियाना इत्तेके अदिन लॉस युंगास ओयना इद्रम कीत्तेके नाकिन इगा बोनाए संगे 
वड़का लागो आयार| 

लॉस युंगास ट्रॉपिकल गर्म जागा मत्ता अगा संतरा, केला ओसो हर रकम 
ता पंडिंग दोरकिंतांग। इद मेट्टा तल वेल्ले जेक मंता अगा नमी वाले खनिज 
दोरकिंतांग। 

डीआईसी ता लोकुर वासी नाकिन शहर ते हंजी नावा संगे बाताल आत्ता 
इंजी वेहनायो इंजी धमकी हित्तोर) नाकिन विड़सना कर्नल तन्ना पिस्तौल 
तेंडतोर अनि मूंड गोलिंग फैरिंग कित्तोर अनि नावा बाबल किन गट्टिग पोयतोर। 
कर्नल नन्ना निर्दोष मंतान इंजी मानेमायोर मति ओरु नावा बाबाना सम्मान 
कींतोर अदिन काजे ओरु नाकिन विड़सा मंतोर इंजी वेहतोर। बारांकु इत्तेके ओरु 
मीट अनाथ पिल्लांग किन वेल्ले मुश्किल ते पाले कित्तोर। ओना संगे दोस्ती 
मत्तांकु नीकिन रिहा किया मंतान। नन्ना नीकिन बेगा लोहा मंतानो अगाटल 
शहर वापिस वातेके ओसो पोल्लांग कीत्तेके नन्ना नावा रिवाल्वर पोयसी सब्बे 
गोलिंग नीवा बाबाना मेंदुल ते वाटकान इत्तोर। ओरु लोहता मूंड गोलिंग 
वाटकान इंजे सब्बे नीव कैदे मंता। 

ओर नाकिन उंदी ट्रक ते दोब्बसितोर, नावा मुञ्जे ओसो नावा बाबल 
इदिन जेक ओयला काजे किराया ते पोयसी मत्तोर। ताना लोप्पा उंदी हुंजना 
जागा मत्ता। ओरु अदिना पोरो नाकिन हुंजी कित्तोर। डॉक्टर नाकिन दवाई ना 
उंदी डब्बा हित्तोर अनि नाकिन बधाई वेन्ने हित्तोर। ओरु सुडला डब्बा ते हीता 
दवा बद्रम तिंदाना इंजी वेहतोर। नन्ना नेंड एवनल बद अस्पताल ते मत्ता इंदानदु 
नन्ना पुन्नोन। नावा बाबल निम्मा बारंकु दायला आल्सिंतिन इत्तोर। निम्मा खुश 
मन्नु सब्बे खराब लोकुरा लोप्पा सिर्फ नीकिन मदद कियाला आल्सना वरोरे 
मानेय बेस मत्तोर। माटु निर्वासन आया मंतोम इंजी पुंजी मत्तान। ट्रक दायना शुरू 
ता नन्ना हुंजतान, नरकुम तेदतान, वेल्ले गर्मी मत्ता, पिट्टेंग चिंहचिंह किया 
मंतांगा न्ना पोरो हूड़तान, अगा वेल्ले मर्राक मत्तांग। नन्ना जोर ते केयतान- 

“नन्ना बेगा मंतान?” अस्के नावा मुज्जो तीरम-तीरम वेहतोर, “शांत मन्नु, 
निम्मा बेसे मंतिन।” अस्के नन्ना ओनकिन चीनेमातान। माटु बेके दाया मंतोम 
इंजी पूछेमातान। निम्मा बेगा बेस आयकिन अगा दाया मंतोम इत्तोर। नन्ना 
कोलार कियाना शुरू कित्तान- “निम्मा नाकिन बेके ओया मंतिन?” अस्के नावा 
मुज्जो ट्रक रोमी कित्तोर , नावा बाबाल मुन्ने उदसी मत्तोर ओरु वासी नाकिन 
तुंडसी किलसोरे- “सबसे मुन्ने निम्मा पिस्वल पिस्सना जरूरी मंता” ओरु 
धार्मिक मत्तांकु नाकिन वेन्ने अद्रमे समझे किया मंतोर। “महान भगवान नीकिन 
बचे कित्तोर। माटु मीकिन लॉस युंगास ओया मंतोम, अगाने निम्मा पिस्सकिन। 
निम्मा मजबूत आत्तास्के माटु संगेने सिगलो%% दायाकाला” इद्रम किसी नावा 
हिम्मात बेरसी कित्तोर। 

माटु लॉस युंगास एवतोम। मावगा बचोन पैसा पिसिस मत्ता अदिना संगे 
उंदी सुडला लोन असतोम, उचुन जमीन अस्तोम। नावा मुज्जो पिल्ला-पेकोर 
किन तत्ताला सिगलो% 9 हत्तोर। नन्ना इगाने मंतान इंजी रोज डीआईसी 
ऑफिस हंजी हस्ताक्षर किसी वायनोन। नाकिन अद जागा विड़चसी दायना 
अनुमति हिल्वा मत्ता। अगा बदे चिकित्सा सुविधा हिल्वा मत्ता। नाकिन डॉक्टर 
रास्ता इंजेक्शन वाटला काजे बोरे हिल्वा मत्तोर। अगा वेल्ले गर्मी मत्ता, वेल्ले 
उड़मकु मत्तांग, नन्ना मेट्टाना बारे ते पुनवा मत्तान, नावा नोमुर संगे नन्ना 
कड़ियलासी मत्तान। नावा नोमुर वेल्ले खतरनाक इनफेक्शन आत्ता। नावा शरीर 
तल गब्बू वायना शुरू आत्ता, नन्ना अगा डोलकान बहे इंदान लेक्का आत्ता 
नाकिन वेल्ले परेशानी मत्ता। नाकिन वेल्ले खराब लागसोर मत्ता, बद दवाई ता 
इंजेक्शन एतना मत्ता अदु चाय ते काल्पसी उत्ततान। नन्ना हमेशा ठंडा एर 
मियानोन। नन्ना नांदता कपड़ा उहची मंदानोन। नन्ना खुद किन बचे कियाना 
लेक्का हिल्वा मत्तान। बचोन लम्बा कालम एवनल नन्ना इद्रम यातना सहेमासोर 
मत्तान। इदिना संगेने अदु नावा पिल्ला किन बस्केने मरंगोन आत्तान। नावा 
मुञ्जो नावा पिल्ला-पेकोर किन तत्ताल हत्तोर अदे दिय्या नरका नन्ना कोलार 
कीसोरे बाहर वित्ततान। नन्ना पिल्ला किन हूड़तान अदु भयानक मत्ता, नन्ना 
अदिना मोक्कन हूड़तान... ओना कव्बनादु केंजतान, ओर पेकाल किन तिंदानदु 
हूडुतान..... नन्ना पागल आसी आसी मत्तान। बस्के-बस्के नाकिन मेट्टा तल 
डेयसी जीवा हियाना विचार वेन्ने वात्ता उडुमकु कसकनवु....सब्बे नाकिन 

बेय्यल बनेकिसोर मत्तांग। नाकिन नीवा पिल्ला-पेकोर किन हूड़ाना विचार 
वायवेके नन्ना खुद डोलसी मन्नेनान बारांकु इत्तेके नन्ना लोप्पाटल पूराए खत्म 
आसी मत्तान। नावा लोप्पा इंजे ओसो झेलेमायना हिम्मता हिल्वा मत्ता। नावा 
नोमुर लोप्पा नोमुर बेरससोर मत्ता। नन्ना शांत मंदाए परवा मत्तान, नन्ना 
हुंजतास्के नाकिन वेरी वेसना कंजकड़ वायनवु अनि नाकिन लोप्पाटल 
उरहानवु। लॉस युंगास ते सब्बे अलग मत्ता। मेट्टा ने माटु हव्विंग, रोटी, शक्कर 
तिंदानोरोम। इगा सिर्फ चुक्का दोरकानदु, माटु इदिना बारे ते पुनवा मत्तोम। इव 
सब्बे समस्यांग नावा मुज्जो किन वेल्ले तिप्पल कीतांग। नाकिन इव सब्बे गलत 
दिसनवु। खदान ते कम से कम हव्विंग संगे बेसता गाटो दोरकनवु। पिल्ला 
पेकोरगा गेत्तेंग हिल्वेके हंजी हाउसवाइव्ज कमेटी तल ताल्कना, हंजी यूनियन 
तल ताल्कना। वेल्ले तिप्पल ते मत्तोर वेल्ले नाखुश मत्तोर। बाताए समझेमायवा 
लेवा तन्ना बाबाना पक्ष एतानोर। ओरो हव्विंग, चॉकलेट ओसो पाल काजे 
किल्लानोर। इव सब्बे ना कारण ते वेल्ले परेशान आया लागता। अद कालम ते 
नेंडु मत्ताचोन सचेत हिल्वा मत्तान। बस्के-बस्के नन्ना नावाए कित्ता हर चीज 
पोरो सवाल कियानोन। नन्ना लगभग हारेमासी मत्तान। नन्ना नाटे हंजी बदे काम 
परहकना शुरू कित्तान। बस्के एवनल नावा कैदल नेत्तुर पेसो अस्के एवनल काम 
कीसोरे मंदानोन। नावा समस्यांग किन मरंगला काजे ओसो उचुन कमाई 
कियाला काजे नन्ना खुद किन तिप्पल कियाना शुरू कित्तान। नुल्पेहबेर एकदम 
जूरसी मंजी वायनोन। खुद किन अपराधी समझेमायनोन। डीआईसी नाकिन 
दोषी मानेमायला राजी किसी मत्तोर। दिन काजे वेल्ले अपराधी पिस्वल पिससोर 
मत्तान। कमेटी ते शामिल आयला काजे खुद किन गलत मानेमासोर मत्तान। 
नन्ना बारांकु लोकुरा बगिल तल वड़कतान? बारंकु अन्याय ता निन्दा कित्तान? 
नन्ना बारांकु शामिल आत्तान? नन्ना खुद किन सवाल कियानोना। नन्ना खुद 
किन ओसो नावा सब्बबे पिल्ला-पेकोर किन डाइनामाइट संगे उड़े किसी सब्बे 
खत्म कियाला आल्सानोन। इव सब्बे वेल्ले तिप्पल तावु मत्तांग। लस युंगास ते 
6 महीना मत्ता पेरके नावा बाबाल नावगा वासी, नाकिन स्वस्थ मंजी काम 
कियानदु हूड़्सी ओसो दोस्त बने कियानदु हूड़सी वेल्ले खुश आत्तोर। लॉस 
युंगास ता लोकुर नावा संगे वेल्ले बेस मत्तोर। ओर माकिन तम्मा संगे खेती काम 
कियानदु हूड़सी वेल्ले आश्चर्य आयनोर। ओरु मावा लेक्कटा लोकुर मेट्टा ते 

वासी खेती काम किवोर इंजी आल्सनोर। ओरु उंदी महिला आसी इचोन मेहनत 
किंता इंजी वेन्ने आश्चर्य आयानोर। ओरु नावा मदद कियानोर ओसो संभव 
आत्ताचोन नाकिन हियानोर। नन्ना वेन्ने दवाई लेक्कटविना काजे नावा मदद 
कियानोर। नाटेनोर नाकिन वेल्ले विचार कियानोर। नावा बाबाना वायाना नावा 
काजे वेल्ले बेसता घटना मत्ता। कम से कम नन्ना बोनाई संगे तो वड़का परसोर 
मत्तान। नावा बाबाल वासी नावा हाल-चाल पूछेमातोर। पिल्ला-पेकोर बद्रम 
मंतोर, नीवा मुज्जो ना संगे बद्रम ताका मंता। नन्ना किल्लना शुरू कित्तान- 
“बाबा नीवगा अनुभव मंता। निम्मा राजनीतिक काम कीतिन। निम्मा इदिना 
परिणाम कुना बारे ते नाकिन बारांकु वेहविन? निम्मा हर चीज काजे नाकिन 
सचेत बारांकु कियविन नन्ना बाताले गलत किया मंतान।” नन्ना बाता आल्सोर 
मत्ता सब्बे बाबाल किन वेहतान। अस्के नावा बाबल- ओरु राजनीतिक रूप ते 
सक्रिय मत्तास्के सिर्फ मियस्कु मत्तांकु दुखी मत्तोर। बारांकु इत्तेके ओना मर्री 
मत्तेके ओना आदर्श पोयसी ताकसी मन्नेर इंजी आल्सतोर। संघर्ष किसी मन्नेर 
बस्के एवनल जनता मुक्त आयो अस्के एवनल, बस्के एवनल मजदूर वर्ग सत्ता 
वायो अस्के एवनल संघर्ष कीवेरे इंजी आल्सतोर। नेंडु नन्ना ओना हर्दे ताक 
मंतान अस्के ओनकिन वेल्ले गर्व आया मंता। इंजे नन्ना सब्बे बद्रम इंदा 
परिंतान? ओरु-“आयो पेडी...... निम्मा वेल्ले बेसता काम किया मंतिन। निम्मा 
जनता ना खिलाफ सरकार ता अन्याय ता विरोध ते प्रतिरोध कीतिन। इदु बदे 
अपराध आयो, इदु सच्चाई आंदू। नीवा साहस ता कारण ते लोकुर नीकिन 
जीवा कींतोर। सिगलो%% ते सब्बे नीवाए हरी हूड़ा परिंतोर, उंदी दिय्या इद 
सरकार किन मुट्ठी कियमूड़ायर। इदु हमेशा काजे मन्नो आयार। अस्के निम्मा गर्व 
ते वापिस वायकिन। मति नीकिन अदिना काजे तैयारी किया लागियर।” नावा 
बाबाल दूसरा हप्ता ते हत्तोर, ओरु वेल्ले दुखी मत्तोर। नावा बाबाल लापाज 
ओसो ओरूरो विश्वविद्यालय हंजी नेता लोरकिन कलियतोर। ओरुकिन कहानी 
वेहची नावा भविष्य काजे तैयारी ता जरूरत मंता इंजी वेहतोर। नावा काम 
न्यायपूर्ण मंता इंजी समझेमायला काजे नाकिन ओरा सहायता ता जरूरत मंता। 
नावा बाबाल वापिस वासी नाकिन पुस्तकिंग पढ़ेमायला हित्तोर। अवु 
बोलीविया ता इतिहास ओसो समाजवाद ता बारे ते मत्तां ओरूरो 
विश्वविद्यालय ता वरोर प्रोफेसर मजाक कीसोरे टिपणी कित्तोर। अदिना कारण ते 

नाकिन पढ़ेमायला मदद दोरकता। अव पुस्तकिंग नाकिन वेल्ले सहायता हीतांग। 
अवु पुस्तकिंग ना संगे नन्ना नावा सपना किन निश्चित किया परतान। अनि उंदी 
गरीब माने हिल्वा दुनिया ता सपना हूडुना शुरू कित्तान- अगा बोरे करविने 
मन्नोर आयनूर, अगा सब्बे तोरगा करला गेत्तेंग मंदानुंग इंजी। उचुन मुल ज्यादा 
मुल ता शोषण कियानादु खत्म आयर। हर काम कियानोर किन बेसता तिंदला 
ओसो करला अधिकार दोरकियार। मुयतोर ओसो बीमार लोकुरा ध्यान हियाना 
जिम्मेदारी राज्य ता मंदिंता। इदु सब्बे नाकिन वेल्ले बेस लागता। नाकिन इवु 
सुडलास्केटल नावा विचार कुन उंदी जाग जमा किसिता लेक्का लागता। नन्ना 
मार्क्सवाद किन समझेमासी मत्तान। इदिनगडल नाकिन संघर्ष कियाला मदद 
दोरकता। नन्ना बचोन सहेमातान आदिना बारेते उंदी राजनीतिक चेताना 
दोरकता। दूसरा माटा ने वेहना इत्तेके नन्ना खुद किने दोरकी कित्ता लेक्का 
आत्ता। किसान लोरा नड़मा मंदाना अनुभव वेन्ने नावा काजे वेल्ले फायदा 
कित्ता लॉस युंगास ते पहली बेरा नन्ना नाटे ना सच्चाई किन समझेमातान। 
मजदूर ओसो खनिक लोर मुन्ने तुकू ज्यादा बेस संगठित आसी मत्तादू दिसता। 
किसा लोरा पोरो सरकार ता प्रभाव मत्ता। उदाहरण तुकू नाटेना स्कूल ता जरूरत 
किन हूड़सी नाटेनोर कलियसी मंजी योजना बने कित्तोर। सब्बे कलियसी उंदी- 
उंदी इट्टा वाटसी भवन बने कित्तोर। सिर्फ अदिन पोरो पेंट वाटताद हिल्वा मत्ता। 
कृषि मंत्रालय ता बगिल तल गूड़ी ते पेंट कियाला वेन्ने तैयार हिल्वा मत्तोर। 
स्कूल ता उदघाटन दिय्या ते मंत्री वात्तोर अनि पूरा तामझाम किसी उद्घाटन 
आत्ता पेरके अदिन किन सरकारी निर्माण घोषित कित्तोर। बारिएन्टोस सरकार 
किसान लोरा काजे आल्सिंता.... स्कूल खोले कांता इंदाना लेक्कटा भाषण 
हींतोर। सरकार बद रंग ओसो वासांग लोहतायो अदु वेन्ने जनता ना उत्पाद 
आंदू। बाराकु इत्तेकै लॉस युंगास तल दायना कॉफी, कोको, कोयला इव सब्बे 
ना पोरो टैक्स लागिंता। अदु टैक्स माटे माटे निहिंतोम अनि अदे टैक्स संगे ओरू 
इद्रम ता सवलत हींतोर। जनता किन बकवल बने कियाना बचोन बेसता तरीका 
मंता एय्यो? किसान लोरा शोषण ता उंदी दूसरा तरीका “हाइवे बांड” मंता। 
बोलीविया ता सड़क निर्माण काजे हर मानेय किन बातालाई हियाना अनिवार्य 
मंता। ताना बदला ते ओर “हाइवे बांड” हिंतोर। उचुन कालम तल किसान 
लोरगा हियाला काजे बाताले हिल्ले। अद्रमासी ओरु ओरकिन सामूहिक रूप ते 

सड़क निर्माण ते मुफ्त वाटा मंतोर अनि बस्के-बस्के ओरिन बांड हींतोर, बस्केने 
हीवोर आंतोर। बचोनो बेरा किसान लोर तम्मा उपज वम्मला शहर दांतोर अस्के 
कर्मचारिर पैसा पोयसी ओरकिन हाइवे बांड हींतोर किसान लोरकिन धोखा 
हियाना बचोनो तरीकांग मंतांग। लॉस युंगास ते नन्ना बाता-बाता हूड़तान 
अदिनगल नाकिन वेल्ले चीजकु समझेमायला मदद दोरकता। इदिनगडव नावा 
काजे बोलिवाय ता सच्चाई ता उंदी पूना अध्याय खुलेमाता। इंजे क्रांतिकारी 
ओसो राजनीतिक लोकुर लजा हीसी बाहर तेंडसियमूड़ांता ओसो सिर्फ मजदूर 
वर्ग संगेने मुक्ति दोरकियार इंदान गलत समझदारी मत्ता इंजी नाकिन ज्यादा 
समझेमाया मंता। ओरु बस्केने शहर किन विड़चसी नाटे मंदाला वात्ताद हिल्वा 
मत्ता। लॉस युंगास ते मंजोरे किसान लोरा समस्या नावा काजे मूलभूत मुद्दा 
बनेमाता। खदान वापिस वात्ता पेरके इद विषय पोरो उचुन काम्पानेरोंग संगे 
झगड़ा वेन्ने किया लागता। किसान सोरा संगे एकजुट आयवा कारण ते इद्रम 
आत्ता। नन्ना मावा शोषण ता खिलाफ नारा वाटना ओसो किसान लोरा शोषण 
ता खिलाफ बाताले कीवा मंदानाद हूड़सी बेय्यल आत्ता लेक्का आयनोन। मना 
समस्या किन हल कियाला काजे राजनीतिक रूप ते सचेत आयाना, संगठित 
आयना, हमेशा काजे मना देश किन मुक्त कियाला काजे संघर्ष कियाना उंदे 
तरीका मंता। इद्रम लोकुर पार्टी ते वात्ता पेरेके कियाना तैयारी किन नन्ना मुन्नेने 
किसितान। नावा काजे इदु जनता ना अनुभव, नावा अनुभव ओसो नावा 
पढ़ेमाता पुस्तकिंग ना पंटा मत्ता। नन्ना इदिना पोरो बारांकु जोर वाटा मंतान 
इत्तेके लोकुर नाकिन ओरु लेवेके ओरा पार्टी इद्रम बनेकित्ता इंजी इंतोर। नावा 
चेतना, नावा यातनांग, तिप्पल ओसो जनता ना अनुभव ता कर्जार मंत्तान। माटु 
पार्टिंग निगडल वेल्ले करियना इंजी इंतोम मति मनम हर चीज काजे ओरगडले 
आशा कियानायो। मावा विकास मना स्पष्टता ओसो चेतना संगेने आतेके बेस 
आंता। इगा नन्ना बाता वेहाना आल्सा मंतान इत्तेके नन्ना पार्टिंग ना खिलाफ 
मंताना लेवेके गैर-राजनीतिक मंतान इंजी आयो। पहली पोल्लो, नावा हिसाब ते 
हाउसवाइव्ज कमेटी यूनियन लेक्काने संगठित आत्ताद मंता ओसो इदु मजदूर 
लोरा लोप्पाने बनेमासी मंता। उंदी नेता ना रूप ते कमेटी किन पार्टी ता नारा ता 
रूप ते तासना सही लागो आंता। इद्रम मजदूर लोरा संगे हमेशा आत्ता, पार्टिंग 
बस्के-बस्के अविन इस्तेमाल कींतांग अद्रमासी इद पोल्लो तुकू सहमत हिल्लेन। 

बोलिविया ते पार्टिंग लोप्पा वेल्ले विभाजन समस्या मंता। माटु पा्टिंग किन रेंडु 
हिस्सा ने तूसा परिंतोम- वाम ओसो दक्षिणा दक्षिण पार्टी ते अमीर ओसो 
प्रभावशाली लोकुर मंतोर, वीरू गरीब लोरा शोषण ओसो नरसंहार किंतोर। वाम 
पक्ष ते जनता किन इद पूंजीवादी व्यवस्था तल मुक्त कियाला आल्सना माटु 
सब्बेतोरोम वांतोम। मति रेंडासीए बगिल लोकुर वेल्ले विभाजित आसी मंतोर। 

दक्षिणी बगिल 758 (Falange Socialista Boloviana) मंता ओसो 
वाम ता रूप MNR( Movineiento Nacionalista Rsvilucionaro) मंता। 
इदु 1952 ते जनता ना कियाना क्रांति संगे विश्वासघात कित्ता बारिएन्टोस 
सरकार ता तन्ना खुद ता पार्टी मंता- Mivimiento Populas Cristiano इदे 
आयवा क्रिश्चियन डेमोक्रेटूस मंता। PRA (Authentic Revilationary 
P79) मंता। इदु ४ अलग आत्ता उंदी धड़ा आंदू। बचोनो पार्टिंग मंतांग। 
लॉस युंगास ते नन्ना डेढ़ साल मत्तान। 1969 ते बारिएन्टोस डोलतोर अनि नन्ना 
ओरूरो वापिस वात्तान। लॉस युंगास ता मौसम नावा अनुकूल हिल्वा मत्ता 
नन्ना ओसो उंदी बेरा गर्भवती आत्तान, ओरूरो ते नावा मियड़ टीना पुटता। नन्ना 
काम कियाना शुरू कित्तान। नन्ना गाटो अटसी सड़क-सड़क वेलियसोर वम्मना 
शुरू कित्तान। शुरू ते उचुन मुश्किल आत्ता मति तीरम-तीरम नन्ना दोस्त बने 
कित्तान ओसो माटु बेस मंदाना शुरू कीतोम। नावा मुज्जो काम कियाला काजे 
लॉस युंगास वापिस हत्तोर। 

मलसी खदान ते 


रूरो हंजी उचुक महीनांग आत्ता पेरके माटु ओसो सिगलो 3 
ओः तैयार आतोम। बारिएन्टोस ना तख्तापलट पेरके जनरल 
ओवान्डो सत्ता ते वात्तोर। अस्के 1965 ते बारिएन्टोस खदान तल 
तेंडता खनिक लोर तम्मा नौकरी वापिस ताल्कतोर। ओवान्डो ओरा मांग किन 
केंजोर आत्तोर। तेंडता लोकुर ओसो परिवारकु उंदी महत्वपूर्ण भूखहड़ताल शुरू 
कित्तोर। अदिना कारण ते ओरा लोप्पाटल बचोनो लोकुर किन काम दोरकता। 
माकिन वेन्ने दोरकता। ओरूरो ते अखबार ते लिस्ट ते नावा मुञ्जो ना पोरोल 
हूड़तान। इद्रम माटु वापिस सिगलो2% वात्तोम। मावा काजे अदु वेल्ले 
महत्वपूर्ण पोल्लो मत्ता। ओवान्डो बारिएन्टोस संगे काम किसी मत्तोर। ओरु 
उचुन कालम एवनल ओना संगे संयुक्त राष्ट्रपति वेन्ने मत्तोर। ओरु सत्ता ते 
वात्तास्के खुद किन वामपंथी इंजी तन्ना सरकार किन राष्ट्रवादी क्रांतिकारी इंजी 
उचुन काम कित्तोर। ओर गल्फ ऑइल (बोलीविया ता प्रमुख तेल कम्पनी मत्ता, 
इदिन उत्तरी अमेरिका तल सब्सिडी दोरकनदु) ता राष्ट्रीयकरण कियाना आदेश 
जारी कित्तोर। मति इदु वेनने मुन्नेटा लेक्काने मत्ता। 
सिगलो 22% वात्ता पेरके नावा काम्पानेरो इंजे नन्ना बदे वेन्ने गतिविधि 
लोप्पा शामिल आयोन इंजी वेहतोर। माटु वेल्ले यातनांग झेलेमातोम ओसो 

वेल्ले त्याग कित्ता पेरके माटु खदान ते वापिस वात्ताग मंता। नन्ना पिल्ला-पेकोर 
ओसो लोता ध्यान हियाना मंता। मति नन्ना मुन्नेटले अलग तरीका ते आल्सा 
मंतान। नन्ना लोकुर किन मुन्ने सही तरीका ते संगठित कियाला आल्सा मंतान 
ओसो बेस हिस्सेदारी आयला आल्या मंतान। माटु अगा हत्ता उचुन जोम पेरकेने 
सिगलो%% ते खनिक लोरा कांग्रेस आत्ता इदिन माइन्स वर्कर्स फेडरेशन ताकि 
कीसोर मत्ता। हाउसवाइव्ज कमेटी तन्ना नेता मुन्ने चुने किसी मत्ता। ओसो नन्ना 
इंजे वेन्ने माहासचिव मत्तान्‌ ओरु नाकिन नावा पद हित्तोर। आद्रमासी नन्ना 
कांग्रेस ते हिस्सा एततान, मति ताना पेरके नावा मुञ्जो बदे काम लोप्पा शामिल 
आयना अनुमति हिल्ले इत्तोर। नन्ना ओना पोल्लो केंजवेके नन्ना लोन विड्चसी 
हत्तेके बेस आयार इत्तोर। नन्ना लोता मदद काजे कमेटी ते हिस्सा एताद मंता 
इंजी इत्तान। बारांकु इत्तेके खदान ते ओना पूरा त्याग मावा जरूरत किन पूरा 
आसोर हिल्वा मत्तादू नाकिन समझेमासोर मत्ता। नन्ना उंदी बेसता परिस्थिति बने 
कियाला काजे लड़ेमाया परना इंजी कमेटी ते काम किया मंतान। उंदी बदलाव 
वासी, माटु उंदी खुशहाल पिस्वल पिस्सा परना इंजी, इदे आयवा नन्ना लोकुरा 
संगे पोल्लोंग किया परना इंजी, लोकुरा मदद कियाना इंजी कमेटी ते दांतान। 
निम्मा नीवा दोस्ता लोरा संगे मंदाना विचार कित्ता लेक्का, ओरा संगे पिक्चर 
हूड़ला दायना लेवेके बाकी जागा ने दायला विचार कित्ता लेक्का। निम्मा नावा 
जरूरत ता सब्बे चीजकु हीतेके नन्ना अगा हन्नोन इत्तान। अस्के माटु उंदी 
समझौता कीतोम- नन्ना नावा कमेटी विड़सकान अनि निम्मा हिक्के-हक्के 
टाईम वेस्ट कियाना विड़साकिन इंजी। मति ओरु तन्ना दोस्त लोरा संगे दाड़ंगो 
उंडानदु मत्तांकु, पिक्चर दायनदु मत्तांकु अदु समझौता वेल्ले ताको आत्ता। पेरके 
नन्ना वेन्ने ओनकिन बाताले वेहवा कमेटी ता मीटिंग ते दायाना शुरू कित्ताना 
ओर नाकिन पूछेमातास्के, निम्मा नीवा किरिया पूरा कियविन अदिनके नन्ना 
वेन्ने नावा किरिया निभे कीवोन। लास्ट ते नावा मुज्जो नावा काम कीसोरे 
मंदाकान इंजी समझेमातोर। 

1970 ते बोलीविया ते उंदी दूसरा गुरिल्ला समूह रिओपोन्टे पोरो मुन्ने 
वात्ता। ताना लोप्पा विश्वविद्यालय ता लगभग 70 छात्र लोर मत्तोर ओरकिन 
नृशंसतापूर्वक खत्म किसीतोर। माटु ताना लोप्पा शामिल आयोम आतोमा माटु 
इदिना बारे ते अखबार ते पढ़ेमातोम। लोकुर मेट्टा ने हंजी इद्रम ता तम्मा जीवा 

ता कुर्बान कींतोर। ओर श्रद्धा ओसो तारीफ कियाना लेक्कटोर मंतोर। ज्यादातर 
लोकुर मावा लोप्पा साहस हिल्ले इंतोर। अदिन काजे माटु ओरा सम्मान 
किंतोम। मति सिर्फ मेट्टाने हत्तेके जनता ना समर्थन दोरको इंजी वेन्ने इंतोम। 
गुरिल्ला लोर इदे गलती कित्ता लेक्का नाकिन लागिंता। ओरु हालनाचोन जनता 
लोप्पा हन्नोर, ओरु जनता ना संगे हनवेके बोरे वेन्ने बेगाने दाया परवोर। इदु 
महत्वपूर्ण पोल्लो मंता। नावा हिसाब ते मजदूर वर्ग ओसो किसान लोर 
समाजवाद निर्माण कियाना रेंडु मुंडा लेक्का आंदुर। नन्ना फोमिस्ता आयोन- इदु 
शब्द फोको ता समर्थक लोरा काजे इस्तेमाल आत्ता। इदु क्यूबा ता क्रांति ते 
सफलतापूर्वक विकसित आसी मत्ता उंदी गुरिल्ला रणनीति मत्ता। इदिना उद्देश्य 
संघर्ष संगे सेना ओसो व्यापक राजनीतिक लक्ष्य संगे राजनीतिक नेतृत्व 
विकसित कियाना संगे-संगे जनता किन राजनीतिक कियाना ओसो राज्य ता 
सेना किन लड़ाई लोप्पा तत्ताना। चे बोलीविया ते फोको किन स्थापित कियाना 
लोप्पा असफल आत्तोर। नावा हिसाब ते मानेय बस्के एवनल लम्बा वित्तला 
काजे तैयार आयोर अस्के एवनल मुन्ने मिंडा ने ताकला करियंतोर, पेरके रेंडु 
कालकु ने तीरम-तीरम मुन्ने डाक वाटसोरे ताकला करियना। अदिन कजे 
अलग-थलग आंदोलन ता बदे जरूरत मन्नो आंता। बोराई ज्यादा रैडिकल 
व्यवहार कियानास्के ओनगा जनता ना समर्थन मंदाना सबसे महत्वपूर्ण पोल्लो 
मंदिंता। 


जनता ओसो सेना 


1970 ते ओसो उंदी तख्तापलट आत्ता। अस्के एआर फोर्स, नौसेना अनि सेना 
कलियसी सत्ता संभाले कियाला आल्सता। जनता अदिन स्वीकार कीवो आत्ता। 
उंदी राष्ट्रीय हड़ताल ता आह्वान कियमूड़ाता। जनता जनरल टारेस ना सत्ता किन 
स्वीकार कित्ता। टारेस जनता काजे बाताले कियाला आल्ससोर मत्तोर। तन्ना 
उचुक महीनांग ना सत्ता ते उचुन-उचुन काम कित्तोर वेन्ने। ओरु पीसकोर किन 
बोलीविया तल वित्ती कित्तोर अनि माटिल्डे खदान ता राष्ट्रीयकरण कित्तोर। इदु 
उंदी महत्वपूर्ण खदान मत्ता ताना लोप्पा जिंक, चांदी, लेड, काडिनियम ओसो 
बाकी चीजकू मत्तांग। इविना पोरो यूनाइटेड स्टेट्स ता फिल्पिस मिनरल्स ओसो 
केमिकल कॉरपोरेशन ता अधिकार मत्ता। 1972 ते बानजेर ट्रांसनेशनल कंपनी 

ता पक्ष ते मुआवजा ता पोल्लो कित्तोर। खदान मजदूर लोर 1965 ते बारिएन्टोस 
एतता वेतन ता बारे ते वेन्ने वड़कतोर। ओरु ओरा पोल्लोंग केंजतोर, कॉमीबाल 
ओसो ऑइल कॉरपोरेशन ते अधिकारिर किन दोरकना वेतन किन वेन्ने हूड़तोर। 
इदु हजारो-लाखो डॉलर मत्ता। अद्रमासी मजदूर लोर किन उचुन वेतन हियाना 
कोशिश कित्तोर , इदु ओर किता बेसता काम मत्ता। जनरल टॉरेस लोकुरा संगे 
वड़कला काजे खदान ते वेन्ने वायनोर। खनिक लोर ओनकिन हट्टा पोरो तेहची 
ओयला आल्सनोर। इदु मजदूर लोर बोराई सम्मान कियाना तरीका मंता। मति 
जनरल कियाला तैयार मन्नोर आंदुर। ओरु- “नन्ना मजदूर लोरा हट्टा पोरो 
आयवा मजदूर लोरकिन नावा हट्टा पोरो उदी कियाला आल्सा मंता।” कटावी ते 
ओर नरकाटा गाटो वेन्ने हित्तोर। ओरु माकिन हाउसवाइव्ज कमेटी ता लोकुर 
किन व्यक्तिगत रूप ते तनगा केयतोर हित्तोर। नाकिन अगा दायना विचार हिल्वा 
मत्ता बारांकु इतेके इंजे वेन्ने नावा संगे जेल ते सेना बाता कित्तायो, अदिना 
खिलाफ मत्तान। मति नावा काम्पानोरांग नाकिन बाकी लोकुरा संगे लोहतांग। 
माटु गाटो तिंदला हत्तोम। काम्पानेरांग नड़मा लाल गुलाब वाटसी पुंगार ता उंदी 
गुच्चा लोहताद मत्ता अगा एवतास्के नेता लोर मावा परिचय कित्तोर।- “इवु 
सिगलो2% ता हाउसवाइव्ज कमेटी ता प्रतिनिधि आंदुंग इंजी।” जनरल मावा 
स्वागत कित्तोर , माकिन तम्मा मुन्ने उदी कित्तोर। अस्के नन्ना उंदी सुडला 
भाषण हीतान। माटू मीवा अभिनंदन कींतोम अनि मीवा धन्यवाद वेन्ने कींतोम 
बारांकु इतेके मीटु मावा वेतन हियाला काजे इचोन परेशान आतिर। नन्ना- 
“इद्रम किसी मीटु मावा बगिल मंतिर इंजी तोहतिर। मति सेना ते बेसता लोकुरा 
संगे खराब लोकुर वेन्ने मंतोर। इंजे मीटु मावा दोस्त मत्तेके मीटु जनता किन 
सशस्त्र किसी तोहा लागियर। बारांकु इतेके माटु माहिलांग मावा लोकुर किन 
सड़क पोरो पुड्कुना लेक्का डोलनदु हूड़सी दोगतोम। ओरु बहादूर हिल्लेर इंजी 
आयो ओरगा आत्मरक्षा काजे हथियार हिल्ले अदिनके। मीटन जनता ना दोस्त 
लोर आंदोम इंतिर इत्तेके ओरकिन सशस्त्र कीमूट। मीटु सत्ता ते हिल्वेके, लेवेके 
मावा दोस्त हिल्वा मंदाकिन अस्के ओसो सेना मावा खिलाफ आयार। नन्ना 
बाताल वड़कतानो अदिन सुरता कियाला काजे नन्ना मीकिन पुंगार ता गुच्चा 
हिया मंतान। इदिना नड़मा लाल गुलाब तास्ताद मंता, इदु नरसंहार ते हाता मावा 
लोकुरा नेत्तुर ता निशानी आंदू।” नन्ना ओनकि पुंगार गुच्चा हीतान। अस्के 

जनरल नितसी - “काम्पानेरा ना पोल्लो ने वेल्ले गंभीर नोमुर मंता। अदु वेल्ले 
तिप्पल सहेमाता। मति नन्ना इद्रम ता नरसंहार हमेशाए खत्म आयाना इंजी 
आल्सिंतान। सेना इंजे मीवा बगिल बंदूक बस्केने कीवो आयार। सेना ता 
मानसिकता बदलेमायार। माटु इदिन पूराए बदले कियाकोम। इदिना लोप्पा मीटु 
मावा मदद कीमुट। सेना ता लोकुर वासी मीवा संगे मंदाना इंजी आल्सिंतोम। 
कम से कम रेंडु लेवेके मुंड महीनांग मीवा संगे पिस्वल पिस्सना। इद्रम कीत्तेके 
ओरु मीवा असली परिस्थिति ता अंदाजा वाटा परिंतोर अनि सही-गलता हूड़ा 
परिंतोर।” मति ओना गलती मत्ता। ओरु सेना पोरो विश्वास कित्तोर , जनता किन 
सशस्त्र कीवोर। सेना ता प्रशिक्षण पेंटागन ते आंता इंजी पुत्तोम। अदु कब्जा 
कियाना बुर्जुआ विचार कुना संगे लैस मंता। बस्के-बस्के खुद किन वमसियाना 
लोकुरा मानसिकता बदले किया परिता इंदानदु उंदी भ्रम मत्ता अदे साल 
विश्वविद्यालय ता अध्यापक लोरा उंदी समूह सिगलो%% वात्ता। ओरु 
यूनियनवाद ओसो अर्थशास्त्र पोरो उचुन फिल्मकु तोहतोर। ओरा लोप्पा 
“उखामाऊ” पोरोल ता वरोर पत्रकार ओसो फिल्म निर्देशक ना उचुन लोकुर 
वेन्ने मत्तोर। ओरु पैसा काजे फिल्म बनेकीवोर आयनोर। ओरा लोप्पाटल उचुन 
मुल क्रांतिकारी चेतना वाले लोकुर मत्तोरो ओरु जनता ना सेवा कियाला 
आल्सनोर। ओरू पिस्वल ता सच्चाई पोरो फिल्म बने कियानोर। ओरु माकिन 
तम्मा फिल्म कुना पोरो वाटता सरकारी टैक्स कम कियाला मांग कियाना इंजी 
इत्तोर। माटु मीवा फिल्मकु बस्के एवनल पतित आयोंग अस्के एवनल मदद 
कियाकोम इत्तोम। ओरु मावा पोल्लोंग केंजसी वेल्ले खुश आत्तोर। माटु 
ओरकिन सिगलो %% पोरो फिल्म बने कियाना सुझावा हीतोम। निर्देशक तैयार 
आत्तोर। पांच महीनांग पेरके फिल्म बने कियाला काजे सिंगलो%% वात्तोर। 
ओर “जनता ना साहस” पोरोल ते उंदी फिल्म वेन्ने बने कित्तोर। अस्केने बांजेर 
ना तख्तापलाट आत्ता अनि मावा सम्पर्क देगता। बोलीविया ते नेंडु एबनल अद 
पिक्चर किन बोरे हूड़ताद हिल्ले। नन्ना पहली बेरा इदिन मैक्सिको ते हूड़तान, 
नाकिन विचार कित्ता। टारेस कालम ते “पापुलर एसेम्बली” आत्ता। इदिना अर्थ 
मजदूर लोरा सत्ता इंजी मत्ता तीना लोप्पा सेन्ट्रल ओब्रेरा बोलीवियान संगे 
सम्बद्ध सब्बे फेडरेशनकु हिस्सा एततांग। तीना लोप्पा फैक्ट्री फेडरेशन, खनिक, 
निर्माण, किसान ओसो विश्वविद्यालय लेक्काट फेडरेशन मत्ता। राजनीतिक पार्टी 

ता लोकुर वेन्ने हिस्सा एततोर। मति हाउसवाइव्ज कमेटी किन वेन्ने केयसी 
मत्तोर। माटु अगा हिल्वा मत्तोम। नावा हिसाब ते पापुलर एसेम्बली उचुक 
समस्यांग किन मुन्ने तत्तला सफल आत्ता। मति नाकिन इदिना इतिहास ता बारे 
ते ज्यादा जानकारी हिल्ले। माटु सत्ता ते मत्तेके माटु इद्रम ता प्रणाली ता जरूरत 
लागियर। वियतनाम ओसो क्यूबा ते आत्ता लेक्का। मति मावगा सत्ता हिल्वा 
मत्ता ओसो टारेस ना तुरंत तखतापलट ता। 21 अगस्त 1971 ते जनरल बांजेर 
ओसो ओना सेना सत्ता ते वात्ता। 


मजदूर लोरा ताकत 


जनरल बांजेर जनता ना हित ते सत्ता ते वात्ताद हिल्वा मत्ता। अदु ताकत संगे 
विश्वविद्यालय ते फैरिंग किसी, वेल्ले लोकुर किन गिरफ्तार किसी सत्ता वासी 
मत्ता। ओर मावा खिलाफ वेल्ले दमन कियाना शुरू कित्तोर। सबसे मुन्ने मौद्रिक 
अवमूल्यन कित्तोर अनि आर्थिक पैकेज, खदान ते रेडियो स्टेशन किन बंद 
कियाना लेक्कटवु शामिल मंतांग। यूनियन कुन गैर-कानूनी घोषित कित्तोर। मति 
मजदूर लोर एकजुट ओसो संगठित ता सच्चाई किन मरंगतोर। मेहनतकश वर्ग 
उंदी वेल्ले बेहरा मोर्चा मत्ता बारांकु इत्तेके तीना लोप्पा मजदूर लोरा संगे ओरा 
मत्तेस्कु ओसो पिल्ला-पेकोर वेन्ने शामिल आत्तोर। मजदूर वर्ग ता आंदोलन 
खत्म आत्ताद हिल्वा मत्ता। माटु वेल्ले खुल्ला रूप ते बाताले किया परवोम 
इंदानदु निज्जमे। मति सब्बे दमन मत्तेकाई माटु मुन्ने हंजोर हिल्लेम। उदाहरण 
तुकू मुद्रा ता अवमूल्यन (बदे देश ता मुद्रा इतेके पैसा किन अमेरिका ता डालर 
हिसाब ते रेट वाटना। मुद्रा ता अवमूल्यन आतेके तना देश ता पैसा ता रेट कम 
आंता, इतेके हर चीज ता दाम तुरंत बढ़े मांता। अनु.) ता आदेश वात्तास्के उंदी 
डॉलर ता कीमत 12 पेसो तल 20 पेसो आसी मत्ता। (इतेके बद चीज मुन्न 12 
पेसो ता दुरकिंदू अद अमूल्यन आता पेरके तुरंत 20 पेसो ता दुरकना चालू 
आता। अनु.) ताना पेरके दुकान खुलेमाता। पिल्ले-पेकोर काजे तिंदाना-उंडाना 
वेन्ने दोरकसोर हिल्वा मत्ता। मंहगाई बेरसतादिन हूड़सी हाउसवाइव्ज कमेटी 
कम्पनी तल भत्ता बेरसी कियाना मांग कित्ता। मति ओर ध्यान हीवोर। माटु 
काम्पानोरांग ना उंदी प्रदर्शन कीतोम। माटु रेडियो स्टेशन ते इदिन घोषणा 
कीतोम। रेडियो स्टेशन किन सीज कित्तोर। ओर सिर्फ वेश्या, कमजोर, ओसो 

फ्री मत्ता महिलांगे तीना लोप्पा शामिल आयनुंग। इदिना लोप्पा बदे महिला 
वायो आयार इंजी आल्सतान। मति लोकुर वेल्ले गिर्दा ते शामिल आत्तोर। मुद्रम 
ता अवमूल्यन पेरके हव्विंग ना दाम वेल्ले बेरस्ता। सिर्फ पैसा वाले लोकुरे इदिन 
तिंदा परनोर। लोकुर हव्विंग ना दुकान पोरो हमला कित्तोर। डीआईसी ता एजेंट 
अगा एवतोर। माटु हमेशा लेक्काने राष्ट्रगान पारसोर मत्तोम। माटु भाषण 
हियाला हंजोर मत्तोम अस्केने ओर प्रदर्शनकारिरा पोरो आंसू गैस वाटतोर। 
“माटु असफल आत्तोर” इंजी इत्तान। उचुक मिनट पेरके नन्ना लोकुर किन 
हूड़केते लोकुर अगाने मत्तोर। प्रदर्शन किन शांत कियाना मुश्किल मत्ता। अदु 
वेल्ले प्रदर्शन बेस मत्ता। बारांकु इत्तेके इदिनगडल माकिन उचुन सफलता 
दोरकता, महंगाई रोमता। हाउसवाइव्ज कमेटी ओसो उंदी महत्वपूर्ण प्रदर्शन 
“आर्थिक पैकेज” ता खिलाफ कित्ता। खाद्य सामग्री ता दाम वेल्ले बेरसता माटु 
इदिन अस्सा परसोर हिल्लेम। माटु सिंगलो%% खदान तल हर महीना 300- 
400 टन टीन तेंडिंतोम। इदु सबसे ज्यादा टीन उत्पादक केंद्र मत्ता। अदिन काजे 
माटु कम्पनी ता राशन दुकान काजे ओसो ज्यादा महंगाई भत्ता दोरकना इंजी। 
कमेटी कॉमीबाल ता मैनेजर किन उंदी चिट्ठी रासिसी मावा भत्ता बेरसी कियाना 
बारांकु इत्तेके मावा मुज्जोर सबसे ज्यादा टीन खनन कींतोर इंजी मांग कीतोम। 
माटु ओरिकन जवाब हियाला काजे तारीख तय किसी हीतोम। मति माकिन बदे 
जवाब दोरको। माटु मैनेजर निगा हंजी 48 घंटांग ओसो हीतोम। इद्रम कीतेक 
वेन्ने बदे जवाब दोरको। माटु कटावी हंजी उंदी बेहरा प्रदर्शन कीतोम। मैनेजर 
अगा हिल्वा मत्तोर। माटु रेडियो संगे ओरकिन सम्पर्क कियाला आल्सतोम। माटु 
ओरा संगे वड़कसी मावा पक्ष तास्तोम। माटु तत्काल जवाब ता मांग कीतोम। 
माटु ओरकिन मावा परिस्थिति ता बारे ते वेहतोम अनि मावा पोल्लोंग केंजला 
वेहतोम, मति ओरु मावा पोल्लोंग केंजोर। माटु अगाटल मेलियोम। पेरके ओरु 
माकिन सम्पर्क कित्तोर। इंजे ओरु मावा संगे वड़कला तैयार हिल्लेम इंजी 
वेहतोर बारांकु इत्तेके महिलांग संगे वड़कना बदे कानून हिल्ले इत्तोर। माटु इदिन 
मजाक कीसोर- “बचोन खतरनाक पोल्लो मंता कर्नल मीवा मुत्तेस्कुना संगे 
वड़कला काजे वेन्ने मीकिन कानून ता जरूरत लागिंता” इत्तोम। मावा पोल्लोंग 
उचुन कठिन आतांकु ओरु फोन बंद किसितोर। अनि कॉमीबाल ता लोकुर माटु 
मावा प्रतिनिधि मंडल लापाज लोहाना इंजी आल्सा मंतोर। अगा दायला काजे 

मावगा पैसा हिल्ले इत्तोम। पेरके कॉमीबाल जवाब हियाला काजे तैयार आत्तोर। 
ओरु मावा भत्ता बाकी खदान कुना बराबर कीवोर मति उचुन बेरसी कित्तोर। 
ओर उंदी महीना ते हव्वी 30 किलो, शक्कर 20 किलो, नूकांग 8 किलो ओसो 
80 रोल कित्तोर। दूसरा दिय्या माटु बद-बद महिला प्रदर्शन ते शामिल आयो 
इंजी जांच कियाना कोशिश कीतोम। बारांकु इत्तेके माटु सब्बे तोर प्रदर्शन ते 
शामिल आयाना इंजे प्रस्ताव तास्तोम। मति उचुक महिलांग लोतेने मत्तांग। 
गेत्तेंग हुक्कना, प्रेस कियाना ओसो मावा पोरो मीकिन इव सब्बे किसी बाताल 
दोरकियार इंजी कवसोरे लोने मत्तांग। अवु माटु मावा टाईम वेस्ट किया मंतोम 
इंजी इत्तांग। अविनगा लोता जिम्मेदारिंग मंतांग इत्तांग। माटु बोर प्रदर्शन ते हत्तोर 
ओर दस बजे एवनल अगाने मंदाना इत्तोम। लगभग 4000 महिलांग प्रदर्शन ते 
हत्तांग। माटु भत्ता ता फायदा दोरकाना इंजी सब्बे महिलांग ना हस्ताक्षर ओसो 
पता एततोम। 1973 ते माटु महिलांग किसान लोरा गरे वायना कोशिश कीतोम। 
बारांकु इत्तेके माटु क्रांतिकारी ताकत बनेमायला काजे मजदूर-किसान एकजुटता 
ता जरूरत मंता इंजी आल्सतोम। माटु किसान लोरा संगे कलियसी समस्यांग ना 
बारे ते वड़कतोम। माटु अलग से ओरा संगठन बने कियाना एवनल एव्वोम 
आतोम बारांकु इत्तेके सब्बेटविना पोर्रो नियंत्रण मत्ता ओसो बाताले कियाना 
बेल्ले मुश्किल मत्ता। मति इदु वेल्ल महत्वपूर्ण मत्ता। माटु इद्रम कीवेके सरकार 
किसान संगठन किन तन्ना बगिल कियाना कोशिश कीवो आसी मनवड़। उचुक 
मौकांग ने किसान लोरा पोरो वेन्ने दमन कित्ता। जनवरी 1974 ते टोलाटा ते सेना 
सैकड़ों किसान लोरा हत्या कित्ता लेक्का। ओरु सरकार ता आर्थिक पैकेज ता 
खिलाफ प्रदर्शन किसोर मत्तोर। बोलीविया ते नेंडु वेन्ने किसान लोरा ताकत 
मजदूर लोरा ताकत मत्ताचोन हिल्ले। मति बचोनो संगठनकु ओसो मोर्चांग 
मंतांगा मुन्नेटा बचोनो खनिक लोर जंगल ते लेवेके कम जन संख्या वाले 
इलाकांग लोप्पा लोन पंडतोर। फेडरेशन डी काम्पेन्सिनोस इन्डिपेन्डिटेस देश ता 
सब्बे किसान लोर किन एकजुट कियानोर। उंदी दूसरा पोल्लो स्पष्ट कियाला 
आल्सा मंतान-बोलीविया ता मजदूर वर्ग ओसो सरकार रेंडासी संघर्ष ते तन्ना 
टकराव, दमन ओसो नरसंहार काजे प्रसिद्ध आसी मत्ता। सरकार तन्ना चरित्र 
बदले कियाना चाल वाटता। सत्ता ते वात्ता पेरके कम से कम मुन्नेटा साल बांजेर 
सरकार खनिक लोरा संगे मुन्नेटा सरकार लेक्का व्यवहार कीवोर। ताना बदला 

ते ओरु जीड़ना कोशिश कित्तोर। माकिन बेसता मौका हित्तोर। उदाहरण तुकू 
ओर नावा मुज्जो काजे लापाज ते क्लर्क ता नौकरी हियाला ओसो पिल्ला- 
पेकोरा पढ़ाई काजे प्रस्ताव हित्तोर। इद नौकरी ते नावा मुज्जो किन 3000 पेसो 
हर महीना दोरकानवु। इत्तेके नावा मुज्जो ना वर्तमान वेतन तिगुना आत्ता। इद्रम 
ता प्रस्ताव वेल्ले काम्पानेरा लोरा संगे कित्ताद मत्ता। नन्ना सब्बे प्रस्ताव किन 
ठुकरे कित्तान। नावा मुज्जो वेल्ले दुखी आत्तोर। ओरु नाकिन इंद्रम कियाना 
हिल्वा मत्ता इंजी वेहतोर। नन्ना ओनकिन जवाब हीतान- “आयो, नन्ना नावा 
पक्का पोल्लोंग कींतान। नन्ना बोनाए पक्ष एतोन मति नन्ना बाता कींतान 
अदिना पोरो विश्वास कींतान। नावा उंदी विचार मंता। नन्ना नावा हर्री पंडताद 
मंता। नन्ना सुडला मंदानास्के नावा काजे बदे चीज पोरो सहमत आयना वेल्ले 
महत्वपूर्ण मत्ता। नन्ना जनता ना मुक्ति ते विश्वास कींतान ओसो अदिना काजे 
माटु वेल्ले झेलेमाया लागियार। अदिन काजे नन्ना मावा जनता किन हौकतोरा 
संगे दायाना या। सड़क किन नेत्तुर संगे रंगे कित्तोर। नावा पेकाना जीवा एततोर। 
सिर्फ अदिन काजेए नाकिन नौकरी हिया मंतोरा, नन्ना ओरा संगे एकता कियाना 
या। हिल्ले, इदु नावा सिद्धांत कुना संगे विश्वासघात आयार। इद लक्ष्य काजे 
तम्मा जीवा हीता मावा पुरखा नोर नेत्तुर संगे विश्वाघात आयार। नन्ना ओरा संगे 
दाया परवोन। जंगली घोड़ा नाकिन पिड़ंगा परवोंग। नाकिन ओसो नावा परिवार 
किन उंदी दिय्या डोलनादे मंता। नन्ना ओरा इच्छानुसार काम किया परवोन। 
नन्ना खुद किन वम्मा परवोन।” 

मीटु उचुन आदर्श मत्तेके अदिना पोरो टिकेमासी मंदाना। नन्ना जनता 
काजे बाता कित्ता नो अदिन नष्ट किया परवोन। उंदी नेता ता रूप ते नावा उचुक 
जिम्मेदारिंग मंतांग। इदु माफ कियाना लेक्का हिल्ले। नावगा बाताले हिल्वा 
मत्ता, नावा पेकोर बीमार आत्तोर, अस्के वेने नन्ना बाताले स्वीकार कित्ताद 
हिल्ले, इंजे बारांकु कियाकान? जनता ना मुन्ने दायाला काजे बचोनो लोकुर 
तम्मा जीवा हिया लागता। नन्ना इंजे बदे संक्षिप्त समाधान संगे खुश हिल्लेमा। 
इंजे सुडला हरी, सुधार नाकिन प्रभावित किया परवो। पेरके नावा मुज्जो नावा 
पोल्लोंग संगे सहमत आत्तोर। लोकुर नावा पोरो विश्वास कींतोर, नन्ना ओरा 
विश्वास देहा परवोन। 1974 ते वेल्ले नाटकीय तरीका ते समाप्त आत्ता। 9 
नवम्बर ते बांजेर ता तानाशाही ता उंदी अध्यादेश जारी आत्ता। सब्बे राजनीतिक 

पाटिंग, यूनियन, मजदूर संगठन किन गैर-कानूनी घोषित कियमूड़ाता। संगे ने 
1980 एवनल बदे चुनाव आयो इंजी वेन्ने वेहतोर। ओर्‌ उंदी सिविल सर्विस 
कानून लागू कित्तोर अदु सब्बे नागरिक लोरा काजे अनिवार्य मत्ता। इद आदेश 
वात्ता इत्तेके ने मजदूर लोर प्रतिरोध कियाना शुरू कित्तोर। सिगलो 2% ते उदी 
बेहरा प्रदर्शन आत्ता। हुनानी ते वेन्ने उंदी बेहरा प्रदर्शन आत्ता ताना लोप्पा 
सिगलो%% तल मावा नेता लोर शामिल आत्तोर। अगाटल वापिस वायनास्के 
हर्दे ओरिन गिरफ्तार कित्तोर कोका ओसो बर्नाल इरवुर नेतालोर मत्तोर। कोको 
माइन वर्कर्स फेडरेशन ता नेता लोर मत्तोर ओसो बर्नाल सिगलो 2% यूनियन 
ता। बर्नान मुन्ने वेन्ने बचोनो महीनांग जेल ते मत्तोर अनि कोका किन पैरागए 
निर्वासित कित्ताद मत्ता। ओरा परिवार सिगलो%% ते खतरनाक गरीबी ते 
पिस्वल पिस्तोम। बोलीविया ते इद्रमे आयनदु। वरोर कमाई कियाना कोयतोन 
किन गिरफ्तार कियाना लेवेके नौकरी तल तेंडता पेरके परिवार ते बदे अधिकार 
हिल्ले आयनदु। इत्तेके दमन पूरा परिवार किन प्रभावित कींता। दूसरा समस्या 
पेकोर मंदिंता। पिल्ला-पेकोर यायल-बाबाल इरवुरासी संगे मंदाला आदत 
वाटसी मंदिंतोर अनि उंदी दिय्या अचानक याया लेवेके बाबाल गायब आंतोर। 
पेकोर तीना लोप्पा बेल्ले तिप्पल आंतोर। इदु दमन वेल्ले क्रूर मंदिंता। नवम्बर 
1974 तेने अद आदेश वात्ता तुरंत पेरके 181 संविधान किन समाप्त कित्तोर। 
सरकार उचुक लोकुरा किन जमीनी समन्वय ता रूप ते नियुक्त कीत्तेके मालिक 
ओसो मजदूर लोरा नड़मा मंजी काम कियानोर। सरकार ओरकिन चुने कियानदु। 
अदु बोर मजदूर सबसे ज्यादा शिकायत कींतोर इंजी, बोरु सबसे ज्यादा परेशान 
किया मंतोर इंजी हूड़े। ओरु ओरा निंदा कीवेर ओसो इदे समन्वयक काम 
आयवर। 

मजदूर लोर अव समन्वय किन अस्वीकार कित्तोर। ओरु तम्मा प्रतिनिधि 
चुने मातोर। सिगलो 2% नालुवुर प्रतिनिधि चुनेमातोर। मुन्ने सरकार ओरकिन 
स्वीकार कीवो आत्ता। कामीबॉल ता मैनेजमेंट वेन्ने ओरकिन स्वीकार कीवो। 
बदे वेन्ने मुद्दा पोरे ओरु समन्वय कियानोरा पोल्लो केंजानूर, मावा पोल्लो 
आयो। अद्रमासी अगा वेल्ले झगड़ा आत्ता। आखरी ते मजदूर लोरा दबाव ते 
प्रतिनिधिर किन स्वीकार कित्तोर। 

मजदूर लोरा एकता ओरा सबसे बेहरा ताकत मंदिंता। एकता ओसो 
हड़ताल, दमन ता सामना कियाना इवे रेंडु हथियारकु मंतांग। मुन्ने माटु मावा 
मांग प्रदर्शन कींतोम। ओर केंजवेके हड़ताल कींतोम। माटु उचुक देश कुना 
लोप्पा इद रणनीति कमजोर आत्तादु पुत्तोमे। हड़ताल ता अविना पोरो बदे असर 
आयो। मति बोलविया ते अद्रम आयो बारांकु इत्तेके ओरकिन विदेशी पूंजीपतिर 
किन तय कित्ताचोन टीन ओसो बाकी खनिज सप्लाई किया लागिंता। 
अद्रिमासी हड़ताल आतेके ओरकिन नुकसान आयार। 


मीवा लोप्पटल बोर नावा जवाब हिया 
परिंतोर? 


खदान मजदूर लोरगा मूंड रेडियो स्टेशन मंतांग अवु पूराए ओरांग आंदुंग। 1. द 
माइनर्स वाइस, 2. 21 ऑफ दिसम्बर, 3. रेडियो लल्लागुआ। इविन माटु मावा 
कोशिश ओसो त्याग संगे ताकी कींतोम। इदु मना लोकुरा आवाज तेहिंता। अबु 
मावा भाषा वड़किंतांग। अबु माकिन पूरा देश ता परिस्थिति ता बारे ते वेहिंतांग। 
इदिना संगे माटु वरोर-दूसरो ना संगे वड़किंतोम ओसो सूचना हींतोम। अवु 
माकिन शिक्षित वेन्ने कींतांग ओसो मावा मनोरंजन वेन्ने कींतांग। 

अदिन काजे मुश्किल परिस्थिति ते मावा सम्पर्क कटेमायनायो इंजी माटु 
मना ट्रांसमीटर कुना वेल्ले ध्यान तासिंतोम। मति बस्केनायी सेना खदान लोप्पा 
नेंगिंता अस्के पहले ट्रांसमीटर पोरो हमला कींता। अद्रमासी माटु आखरी एवनल 
अदिना रक्षा काजे लड़ेमांतोम। 

1974 तुकू मुन्ने खदान लोप्पा टीवी हिल्वा मत्ता। अदे साल बांजेर सरकार 
खदान लोप्पा 5000 टीवी सेट तूसता। कामीबॉल इविन अस्तोर अनि मजदूर 
लोरा पगार तल इदिना दाम काटे कित्तोर। मति बोलीविया ता टीवी चैनल पोरो 
सरकार ता नियंत्रण मंता। अदु सरकार किन बेस-बेस इंजी तोहिंता। अदिना पोरो 
साम्राज्यवाद ता वेल्ले प्रभाव मंता। 

नावा मरी उंदी बेरा पड़ोसी ना लोत्ते टीवी हूड़सी वात्तोर अनि नाकिन 
डिजनीलैंड लोहाटु इंजी इतोर। नन्ना अगा एड़जल ओसो हुप्पेंग संगे कर्सकान 
इत्तोर। उंदी हप्ता एवनल नावा टोकरिंग (खिलौना) संगे करवा मत्तोर। ओर्‌ सड़क 

पोरो करसला वेन्ने हन्नोर आत्तोर। बारांकु इत्तेके ओरु डिजनीलैंड दायला 
कंजकसोर मत्तोर। नन्ना होंग ते इत्तान, निम्मा टीवी हूड़ला दायनायो। रेंडु-मूंड 
दिय्या पेरके राशन ता दुकान ते उंदी काम्पानेरा निन्ने नरका टीवी ते अदु उंदी 
फैशन शो हूड़ता, अदु वेल्ले सुंदर मत्ता नाकिन इंजी वेहता। माटु 24 घंटांग काम 
कीसोर मंतोम, ओरगा बस्के वेन्ने इद्रम ता गेत्तेंग मन्नोंग आयनुंग। बस्केने अद्रम 
ता हेयरस्टाइल (केल्कु दोहना स्टाइल) मन्नो आयार। अद्रम ता केरना (नेरकु, 
साटिंग, चैनकु) सोना-चांदी हिल्लेंग। माटु वरोर खनिक ना संगे मर्मिंग कित्ता दु 
बचोन दुक्कम ता पोल्लो मंता। 

आल्साटू! इद्रम ता विचार! टीवी मना लोकुरा काजे सही हिल्ले। मावा 
पिल्ला-पेकोर इंजे तम्मा करसना टोकरिंग संगे करसला तैयार हिल्लेर। आस्कु 
तम्मा पिस्वल संगे खुश हिल्लेंग। अबु इद्रम कियानायो। टीवी वेल्ले खराब 
मंता। वेल्ले खराब मंता! 

टीवी मावा मेहनतकश वर्ग काजे बाता कींता? टीवी पोरो सरकार ता 
नियंत्रण मंता। अदु माकिन टीवी प्रोग्राम ते उग्रवादी इंजी प्रचार कींता अनि माटु 
जवाब वेन्ने हिया परवोम। बारांकु इत्तके मावगा जन टीवी हिल्ले। 

जनवादी 1975 ते सेना खदान ते आत्ता मावा रेडियो स्टेशन पोर आक्रमण 
किसी ध्वस्त कित्ता। अवु सब्बे सामान तेहची ओतांग। रेडियो, उपकरण, 
रिकार्ड्स लेक्काटवु सब्बे ओतांग। अविना लोप्पा असली लोक संगीत, प्राचीन 
संगीत ओसो समकालीन संगीत ओसो नेता लोरा संगे रिकार्डिंग मत्तांग। ओरु 
सब्बे किन नष्ट किसीतोर। रेडियो स्टेशन ते काम कियानोर ओसो यूनियन नेता 
लोरकिन काल्पसी वेल्ले लोकुर किन गिरफ्तार कित्तोर। 

मजदूर लोर उंदी आसी बस्के एवनल मावा ट्रांसमीटर वापिस कीवोर 
अस्के एवनल माटु काम कीवोम इत्तोर अनि हड़ताल ता घोषणा कित्तोर। 
सरकार बगिल तल बदे जवाब वायो ओसो हड़ताल अनिश्चिकालीन आत्ता। 
अद इलाका ता सबसे मजबूत यूनियन कुना लोप्पाटल उंदी हड़ताल कमेटी 
बनेमाता। ओरु मजदूर लोरा एकता किन पूराए देहना कोशिश कित्तोर। ओरु 
लोकुर किन अस्सना ओसो स्कॉलरशिप हियाना कोशिश कित्तोर अनि लगभग 
100 लोकुर किन काम कियाला काजे तैयार कित्तोर अनि ओरा पोरोल बाहर 
ब्लैकबोर्ड पोरो रासीसी, ओरकिन वर्ग संगे विश्वासघात कित्तोर इंजी घोषित 

कित्तोर। अदिन काजे ओरु काम कियाना बंद कित्तोर। इद्रम मजदूर लोरा एकता 
ओसो क्रांतिकारी विचार कुन देहना वेल्ले मुश्किल आत्ता। सरकारी लोकुर 
मजदूर लोरा एकता किन झेलेमासोरे करविने डोल्लिर इत्तोर। 

सेना माकिन घेरे कित्ता, माकिन लोप्पा ओसो बाहरो दायला हीसोर 
हिल्ले। ओर तिंदना-उंडना सामान वेन्ने लोप्पा वायला हीवोर। ओरु माकिन बदे 
रकम ता सम्पर्क कियाला हीवोर। मति अस्केने उंदी सुडला पेकाल मावगा वासी 
तन्ना बाबाल हत्याकांड ते डोलसी मत्तोर। अदु वासी “सेनोरा माटु पूरा जागा ता 
जांच कीतोम हर 5 मीटर ते सैनिक लोर मंतोर, ओरु नरका उंदी तय कित्ता टाईम 
ते हुंजिंतोर। माटु ओरु हुंजतास्के कोरियसोर पेसकाल।” नन्ना अविन किन इत्तान 
बक्कवल काम कियमाटु। ओरु पेकाल जवाब हीवोर। ओर मुव्वुर पेकोर संगे 
बाहर हंजी दूसरा जागा ना लोकुर किन सम्पर्क किसी सिगलो %% ते बातल 
आया मंता इंजी वेहतोर। 

पूरा देश लोप्पा मावा पक्ष ते होंग फैलेमाता। विश्वविद्यालय ता छात्र, 
फैक्ट्री मजदूर ओसो बाकी खनिक लोर मावा समर्थन कियाना शुरू कित्तोर। पूरा 
देश लोप्पा हड़ताल फैलेमाता। सरकार मावा ट्रांसमीटर हियाला इनकार कित्ता 
अनि वड़कला काजे कमीशन लोहता। डीआईसी ता एजेंट लोर ओर किन सिर्फ 
50 लोकुर प्रदर्शन किया मंतोर इंजी वेहतोर। अद्रमासी ओरु सिर्फ 50 लोकुरा 
संगे ने वड़कला आल्सतोर। लोकुर ओरगडल रेडियो वापिस तालकतोर अस्के 
मीवगा मुन्नेटले टीवी मंता इत्तोर। जल्दी माटु बचोनो चैनल शुरू कियाकोम 
इत्तोर। इव पूना खोज कुना मुन्ने रेडियो, रिकार्ड प्लेयर लेक्कटवु गायब आयनुंग 
इत्तोर। ओर सेना क्रूर मंता इंजी वेहतोर। सेना मजदूर लोरा खिलाफ हत्ता कालम 
ते वेल्ले क्रूर व्यवहार कित्ता। अनि इंजे वड़कला आल्या मंता। माटु देश किन 
मुन्ने ओयला आल्सिंतोम। 

हाउसवाइव्ज कमेटी वेन्ने इद मीटिंग ते हिस्सा एतता। मावगा उचुक ठोस 
प्रस्ताव मत्तांग। अदिन काजे नन्ना वड़कला तेदताना 

“माटु नाकिन वड़कला अनुमति हीतेके नन्ना वड़ककान” इत्तान। 

“इंगो! इंजे उंदी आड़ दा विचार बदे स्पष्ट किया परियार एय्यो” ओरा 
लोप्पटल वरोर कव्वसोरे इत्तोर। हमेशा लेक्काने ओरु मुन्नेने देश दिवालिया 
आया मंता ओसो इव हड़तालकु परिस्थिति किन ओसो खराब कित्ता। अस्के 

नन्ना इत्तान “माटु आस्कु मजदूर लोरा लेक्काने मावा संस्कृति ओसो मावा 
जनता ना खिलाफ मीवा इद आक्रमण ता निंदा कींतोम। बारांकु इत्तेके मीटु 
मावा नालुंग ट्रांसमीटर किन नष्ट कीतिर, मीटु इगा वासी मावा सामान नुकसान 
किया मंतिर। माटु इद्रम ता व्यवहार किन स्वीकार किया परवोम। माटु मावा 
काजे वेल्ले मूल्यवान मत्ता तत्काल सम्पत्ति वापिस कियाना इंजी मांग कींतोम।” 

इंजे नन्ना, मीटु बाता वेहतिरो ताना पोरो वड़ककान। पहली पोल्लो, 
जनरल बांजेर किन बोरे चुने कित्ताद हिल्ले। ओरु हथियार ता ताकत पोरो सत्ता 
ते वात्तोर। ओरु मावा मुज्जोर ओसो पिल्ला-पेकोर संगे वेल्ले लोकुर किन 
हौकतोर। ओर विश्वविद्यालय पोरो फैरिंग कित्तोरो ओरु जनता पोर दमन किया 
मंतोर। ओरु मावा संसाधन विदेश ते लोहा मंतोर। 

“मीटु वेहाटु मजदूर लोरा पक्ष ते बाता कदम तेहतोर। मुन्ने ओरु मौद्रिक 
अवमूल्यन कित्तोर पेरके आर्थिक पैकेज। मीटु माकिन जवाब हीमुट वीरा 
लोप्पटल बदु मजदूर लोरा हित ते मंता। मीट जवाब हिया परिंतिरा?” 

नालुंग बगिल शांति फैलेमाता। 

मीटु मावा लोप्पा सेना विरधी मानसिकता मंता इंतिर। इद वेन्ने झूठ मंता। 
वरोर सेना ता फासीवादी तानाशाह बारिएन्टोस मजदूर लोरा वेतना ऊंदता। वरोर 
दूसरा सेना शासक टॉरेस अदिन वापिस कित्तोर। मावा मुज्जोर ओरा काजे जीवा 
हियाला तैयार मंतोर। ओरु इदिन साबित वेन्ने कित्तोर। ओर टॉरेस सरकार पोरो 
खतरा वातेके बद्रमाई किसी अदिन बचे कियाला काजे हत्तोर। इंजे मीटु हजारों 
टीवी सेट तूस्तिर। माटु विकास ता खिलाफ हिल्लेम। मति अदु मावा बाता काम 
वायार, टीवी पोरो राज्य ता नियंत्रण मंता। ताना पोरो मावा खिलाफ गलत प्रचार 
आया मंता। मावगा सिर्फ रेडियो मत्ता अदिन वेन्ने ऊंदताद मंता। 

“सिर्फ खनिक लोरे अर्थव्यवस्था किन मुन्ने ओया मंतोर।” 

इद्रम माटु ओरा संगे पूरा पोल्लोंग कीतोम अनि जवाब ताल्कतोम। ओरु 
माटु प्रदर्शनकारिर आंदोम ओसो ओरु सिर्फ प्रदर्शनकारिरा संगे वड़काकोम 
इत्तोर। दूपार ते ओरु जनता संगे वड़कतोर। मति जनता ओरा संगे वेल्ले होंग 
आत्ता ओर ट्रांसमीटर वापिस ताल्कतोर। कमीशन ता लोकुर अगाटल हत्तोर। 1 
मई ते मावा ट्रांसमीटर वापिस कित्तोर। 

उंदी दुक्कम ता घटना 


बोलीविया ते 18 साल ता हर युवा लोरा काजे सेना ते दायना जरूरी आत्ता 
ओरु सेना ते हनवेके ओरकिन वेल्ले बेहरा मोला निहहा लागिंता, बस्के-बस्के 
ओरकिन हौकमूड़ वेन्ने आंता। यायल-बाबल आदिना खिलाफ बाताले इंदा 
परवोर। बस्केने सेना ते मत्तेकाई ओरकिन तम्मा लोकुर किन हौका लागिंता 
बोलीविया ते इद्रम बचोनो बेरा आत्ता। 1967 ता सानजुआन नरसंहार ते बचोनो 
लोकुर किन तम्माए लोकुरा पोरो फौरिंग कियाला इनकार कीतांकु तम्मा जीवा 
पोहहा लागता। 1975 ते उचुक इद्रम ता घटनांग आतांग अविन माटु इंजे 
एवनल वेन्ने समझेमाया परतद हिल्ले। 

सिगलो 2% लोप्पा युनीशिया ता उंदी नाड़ियना जागा मंता अगा 
शनिवार-इतवार ते लोकुर सहल (पिकनिक) मानेमायला वांतोर। इंजे अगा सेना 
ता कब्जा आत्ता। इंजे अगा सेना बैरक मंता। मई 1975 ते तीस-चालीस सैनिक 
लोरा उंदी कन्टिजेंट अगा लोहतोर। उंदी दिय्या ओरु सजा हीतांकु 9 सैनिक लोर 
पूल लोप्पा मुड़ंदसी डोलतोर। माटु ओरकिन हूड़ला हत्तेके कर्नल ओरु मुर्ख 
इंडियन मत्तोर इत्तोर। ओरकिन नाड़ियला वेन्ने वायो अदिन काजे ओर्‌ मुड़ंदसी 
डोलतोर। माटु ओरा लाश हूड़ला मांग कीतोम अस्के ओरु ओरा लाश किन 
कटावी लोहताद मंता इंजी वेहतोर। माटु तुरंत कटावी हंजी डॉक्टर किन ओरा 
बारे ते पूछेमातोम, अस्के ओरु ओरा हामुर मुड़ंदसी आत्ताद हिल्ले इंजी इत्तोर। 
माटु यूनियन ता महासचिव संगे सम्पर्क कीतोम। ओर्‌ कटावी हंजी डॉक्टर किन 
पूछेमातोर अनि लाश कुना पोस्टमार्टम कियाल वेहतोर। अस्पताल ता निर्देशक 
नगा कटावी ता माइनिंग कम्पनी तल उंदी चिट्टी वात्ता, ताना लोप्पा इद्रम 
कियाला मना कित्ताद मंता। ओरु लल्लागुआ दायला वेहतोर। माटु बाताले 
गड़बड़ मंता इंजी समझेमातोम। यूनियन जांच ता मांग कीसोरे उंदी कमीशन 
लोहला वेहता। मूंड दिय्यंग पेरके सेना अव लाश किन मिसता इंजी जानकारी 
दोरकता। कमीशन वाया मंता इंजी ओरकिन कबुर दोरकतास्के ओरु लाश कुन 
गायब कियाना कोशिश कित्तोर। नरका लगभग 11 बजे 20 सैनिक लोर अव 
लाश कुन ट्रक पोरो वाटतोर। मति जनता होशियार मत्ता। आस्कु वेल्ले 
होशियारी ते सैनिक लोर किन घेराव किसी ओरकिन फैरिंग कियाना वेन्ने मौका 

हीवोंग आतांग। ओरु आस्कुना पोरो कोलार पोय्या मंतोर। अबु ताबुत कुन 
पोयसी चर्च ते हत्तांग। एवु माकिन फोन किसी मदद ताल्कतांग। चर्च लोप्पा 
खनिक लोर जमा आत्तोर अनि नरकापलि्लिंग रखवाली कित्तोर। पेरके माटु ओरा 
जांच कित्ता स्के पोट्टा तल एर आयवा नेत्तुरे-नेत्तुर पेस्ता। ओरा पूरा मेंदुल पूरा 
कारियल पोयसी मत्ता ओरा तल्ला दा पेड़का उरंगसी मत्ता ओरा संगे वेल्ले 
दुर्व्यवहार कित्ताद मत्ता। इत्तेके ओर मुडंदसी डोलताद हिल्ले। ओरु लगभग 
डूंडले मत्तोर। यूनियन ओरा काजे गेत्तेंग अस्सता अनि ओरकिन करपी कित्ता 

इव सब्बे पेरके सेना रेडियो ते घोषणा कित्ता अनि पूरा सैनिक सम्मान संगे 
मिसता। इव सब्बे ना कारण ते जनता वेल्ले होंग आत्ता। नेंडु वेन्ने ओरु लेय्योर 
किन बारांकु हौकताद मंता इंदानदु बोरे पुत्ताद हिल्ले। 

अन्तरराष्ट्रीय महिला वर्ष 
ट्रिब्युनल ते 


1974 ते युनाइटेड नेशन्स तल मान्यता दोरकी कित्ता उंदी ब्राजीलियाई फिल्म 
निर्देशक ब्राजील वाता। अदु पूरा लैटिन अमेरिका लोप्पा महिला नेता लोरा संगे 
महिला लोरा परिस्थिति ता बारे ते ओरा राय पुंदाला काजे यात्रा कीसोर मत्ता। 
बोलीविया कालम ते अदु हाउसवाइव्ज कमेटी तल वेल्ले प्रभावित 
आत्ता। इदिन बारे ते अदु विदेश ते वेल्ले केंजसी मत्ता। संगे ने अदु मुन्ने खदान 
ता महिला पोरो बनेमाता फिल्म “करेज ऑफ पीपुल्स” ते वेन्ने हूड़सी मत्ता 
अदिन काजे सरकार तल अनुमति एतसी खदान ते हत्ता। अदु नाकिन कलियला 
वन्ने वात्ता। आदिन नाव पोल्लो विचार वात्ता। अदु इद विचार किन पूरा दुनिया 
पुत्तेके बेस आयार इत्ता। अदु नाकिन तन्ना संगे यात्रा कियाला पूछेमाता। नन्ना 
नावा यात्रा ता खर्च तेहा परवोन इत्तान। 
अस्के अदु खर्च ता व्यवस्था कीत्तेके नन्ना मेक्सिको ते ताकना महिला 
कांग्रेस लोप्पा हिस्सा एता परिंताना इंजी पूछेमाता। अस्केने नाकिन अगा 
अन्तरराष्ट्रीय महिला वर्ष ता कार्यक्रम मंता इंजी पृत्तान। आदिना पोरो वेल्ले 
विश्वास कीवोन मति अद्रम इत्तेके नन्ना दाया परिता इत्तान। इद वेन्ने बचोनो 

क्रियांग लोप्पाटल उंदी क्रिया मंता तीना पोरो ज्यादा ध्यान हियानायो इंजी 
आल्सतान। 

मति नाकिन युनाइटेड नेशन्स तल कबुर वात्तास्के नन्ना वेल्ले उक्का- 
बक्का आत्तान। नन्ना नावा कमेटी ता मीटिंग केयतान अनि सब्बे काम्पानेरांग 
किन वेहतान अस्के सब्बे इद पोल्लो काजे राजी आतांग। संगे ने ओसो उंदी 
काम्पानेरा दायना इंजी निर्णय आत्ता। माटु इर्वोमासी ना काजे हालनाचोन पैसा 
हिल्वांकु। दूसरा दिय्या नन्ना यूनियन नेता लोर ओसो कार्यकर्ता लोरा किन 
कलियतान। ओर वेन्ने नाकिन हत्तेके बेस आयार इत्तोर। ओर नन्ना दायाना 
तैयारी कियाना इंजी नाकिन आर्थिक सहायता कियाला काजे वेन्ने तैयार 
आत्तोर। 

वेल्ले परेशान आत्ता पेरके नावा दस्तावेज तैयार आतांग। नन्ना दायला 
काजे जहाज ते उदसोरे मत्तान अस्केने आन्तरिक मंत्रालय ता उंदी महिला 
नावगा वासी बधाई हीसोरे अगा हंजी बदे वेन्ने पाड़ना पोल्लो कियानायो इंजी 
वेहता। संगे ने अदु नाकिन नन्ना पिल्ला-पेकोर विड़चसी दाया मंतान इंजी सुरता 
हीता। नन्ना उंदी नेता ओसो उंदी यायो ना रूप ते नावा भूमिका ता बारे ते 
आल्सलातान। मेक्सिको ते नावा भूमिका उचुन मुश्किल आत्ता। नाकिन अद 
महिला ता पोल्लोंग सुरता वासोरे मत्तांग, मति नन्ना नावा संगेतोर सौंपे कित्ता 
जिम्मेदारी किन दुढ़ता पोयसी मत्तान। 

लापाज तल लीमा हत्तान, अगाटल बोगोटा ओसो लास्ट ते मेक्सिको। पूरा 
हरी आल्सोरे मत्तान। नन्ना बस्केने हवाई जहाज ते उदकान इंजी आल्सवा 
मत्तान। माटु वेल्ले गरीब मत्तोम, माकिन बस्के-बस्के इत्तेके तिंदला वेन्ने दोरको 
आयनदु। माटु मावा देश लोप्पा वेन्ने वेलिया परवोम। इंजे इगा इचोन जेक नावा 
काजे उंदे बेरा खुशी ओसो दुक्कम रेंडासी वासी मत्तां बचोन बेस आसी 
मनवड़ नावा बाकी संगेतोर किन वेन्ने इद मौका दोरकतेके। 

हवाई जहाज ते सब्बे अलग-अलग भाषांग वड़कसोर मत्तोर, कवसोर 
मत्तोर, उंजोर मत्तोर, ओसो करससोर मत्तोर। नन्ना बोनाए संगे वड़का परवोन। 
नन्ना अगा हिल्वा लेक्का मत्तान। माटु बोगोटा ते जहाज बदले कीतोम अस्के 
उंदी उरूगए ता महिला किन कलियतान, अदु वेने ट्रिब्युनल ते हिस्सा एतला 

मेक्सिको हंजोर मत्ता। मेक्सिको ते युवा लोकुर मावा स्वागत कित्तोर अद्रमासी 
माकिन समझेमायला काजे हल्को आत्ता अनि माटु वेहता होटल ते हत्तोम। 

बोलिवीया ते माटु अन्तरराष्ट्रीय महिला वर्ष रेंडु जागा ने ताका मंता इंजी 
अखबार ते पढ़मातोम। उंदी सरकारी “कॉन्फ्रेंस मंता ओसो दूसरा गैर-सरकारी 
संगठन ता प्रतिनिधि लोरा ट्रिब्युनल मत्ता”! बोलिवीयाई सरकार कॉन्फ्रैंस ते 
तम्मा प्रतिनिधिर किन लोहता। ओरु अगा बोलिविया ते महिला-पुरुष लोर किन 
सम्मान दर्जा दोरकसी मंता इंजी इत्तोर। 

नाकिन अगा रेंडु ग्रूप मंता इंजी अंदाजा आसी मत्ता। अमीर लोकुर ओसो 
नावा लेक्काटा गरीब तबका ता लोकुर कॉन्फ्रैंस ते मंदानुर इंजी। नावा काजे 
सब्बे कंजकड़ लेक्का मत्ता। पूरा दुनिया ता किसान आस्कुन कलियकान इंजी, 
सब्बे मावा लेक्काने मंदानुंग इंजी इत्तेके वेल्ले दोगसी ओसो शोषित मंदानुंग 
इंजी। 

होटल ते नन्ना इक्वाडोर ता उंदी महिला दोस्त बने कित्ता अनि अदिना 
संगेने कार्यक्रम जागा ते हत्तान। माटु उंदी बेहरा हॉल ते एवतोम, अगा लगभग 
500 महिलांग मत्तांग। उदला काजे जागा हिल्वा मत्ता। माटु सीड़िंग पोरो 
उदतोम। माटु वेल्ले गिर्दा ते मत्तोम। माटु ट्रिब्युनल ते उंदी दिव्या लेट एवतोम। 
माटु अगा ताकना हर चीज पुंदाला-केंजला आल्सोर मत्तोम। इदु नावा पहली 
अनुभव मत्ता। न्ना मावा संघर्ष लोप्पा मदद आयना लेक्कटा पोल्लो केंजला 
आल्ससोर मत्तान। उंदी जागा वेश्यांग तम्मा समस्यांग पोरो पोल्लोंग कीसोर 
मत्तांग। माटु उंदू दूसरा कोली ते हत्तोम अगा समलैंगिकता पोरो पोल्लोंग 
ताकसोर मत्तांग। 

इव सब्बे नावा रुचि ता विषय हिल्वा मत्तांग। इव सब्बे विषय कुना पोरो 
इचोन पैसा खर्च किया मत्तादु हूड़तेके नावा काजे सहन किया परवा लेक्का 
आत्ता। नन्ना दनिया किन नावा देश ते मावा शोषण बद्रम आया मंता इंजी 
वेहला काजे नावा मुञ्जो ओसो सात पिल्ला-पेकोर किन विड़चसी वात्तान। 
नाकिन उचुन हारेमाता लेक्का आसोर मत्ता। उंदी दूसरा कोली ते उचुक महिलांग 
कोयतुर किन दुश्मन वेहचोर मत्तांग। कोयतुर युद्ध कींतोर.... कोयतुर परमाणु बम 
बने कींतोर.... कोयतुर महिला लोर किन पिटिहिंतोर। अद्रमासी मावा पहली 
लड़ाई बराबरी ता अधिकार दोरकी कियाना मंता इंजी। मुन्ने कोयतुरा संगे लड़ाई 

कियाना। कोयतुरा 10 रखैल मत्तेके महिला वेन्ने 10 प्रेमी तासा परिंता इंजी। 
कोयतुर दाडंगो उट्टेके, पार्टी कीत्तेके, महिला वेन्ने अद्रमे कियाना इंजी। उंदी बेरा 
बराबरी ता स्तर ते एवसीए महिला हथियार तेहा परिंता ओसो तन्ना देश ता 
मुक्ति लड़ाई लड़ेमाया परिंता इंजी चर्चांग ताकसोर मत्तांग। 

इदे मानसिकता वेल्ल ग्रूप कुना मत्ता। नावा काजे इदु उंदी धक्का लेक्का 
मत्ता। माटु वेल्ले अलग भाषा वड़किंतोम। एय्यो? ओसो इदिना कारण ट्रिन्युनल 
ते काम कियाना मुश्किल आया मंता। माइक पोरो वेल्ले नियंत्रण मत्ता। अदिन 
काजे लैटिन अमेरिका ता महिलांग उंदी आसी माटु सब्बे बदले किसितोम। माटु 
मावा आम समस्यांग पोरो चर्चा कीतोम। ताना लोप्पा ज्यादातर आस्कु बद्रम 
तम्मा पिस्वल पिस्सा मंतांग इंजी। मावा काजे पहली ओसो प्रमुख काम मावा 
मुज्जोरा संगे लड़ेमायना आयो, ओरा संगे कलियसी इद व्यवस्था किन बदले 
कियाना मंता इंजी। तीना लोप्पा सब्बे आस्कु ओसो कोयतुर किन पिस्वल 
पिस्सना अधिकार, काम कियाना अधिकार ओसो संगठित कियाना अधिकार 
मंदियार। 

मुन्ने अद ट्रिब्युनल ते बचोन नियंत्रण मंता इंजी पुंदा वायो आत्ता। मति 
भाषण ओसो वक्तव्य शुरू आत्ता इत्तेकेने सब्बे बदलेमाता। उदाहरण तुकू बवु 
महिलांग वैश्यवृत्ति ओसो जन्म नियंत्रण ओसो इद्रम ताए पोल्लोंग किन प्रमुख 
समस्या बने कियाना पक्ष ते मंतांग अवु ट्रिब्युनल अविनाए विचार किन प्रमुख 
समस्या मानेमासी चर्चा कियाना इंजी आल्सतांग। उदाहरण तुकू अविना 
अनुसार माटु इचोन गरीबी ते इचोन पिल्ला-पेकोर पुट्टी कियानायो इंजी बारांकु 
इत्तेके मावा ओरकिन तीहला काजे बाताले हिल्ले। अविना अनुसार जन्म 
नियंत्रण तले मानवता ता सब्बे समस्यांग ओसो कुपोषण खत्म आया परिता 
मति असल इत्तेके अव महिलांग पेश कियाना जन्म नियंत्रण माव देश लोप्पा 
लागू आया परवो। बारांकु इत्तेके बोलीविया ते मुन्नेटले वेल्ले कम लोकुर मंतोर, 
माटु अविना प्रस्ताव कित्ता जन्म नियंत्रण प्रस्ताव तुन लागू कीत्तेके बोलीविया 
जनता हिल्वाए खत्म आयार। अस्के मावा देश ता सम्पदा, इदिना पोरो पूरा 
कब्जा कियाला तैयार मत्तोर काजे उंदी उपहार लेक्का आयार। माटु इदे खराब 
परिस्थिति मंतोमो अदे परिस्थिति ते मंदाला आल्सिंतोम इंजी आयो। सब्बे 
बदलेमाया परिता बारांकु इत्तेके बोलीविया प्राकृतिक सम्पदा संगे सम्पन्न मत्ता 

देश आंदू। मति मावा सरकार तन्ना लेक्का हूडिंता। अगा मजदूर लोरा पिस्वल 
स्तर वेल्ले दोड़ मंदिंता ओसो सरकार ओरकिन वेल्ले कम वेतन हींता। अदिन 
काजे अवु बदे बाधा हिल्वा जन्म नियंत्रण ता बारे ते वड़किंतांग। कुलमिले 
किसी अकु ट्रिब्युनल ते बुनियादी समस्यांग निगडल ध्यान भटके कियाना 
कोशिश कीतांग। अदिनके माटु मूलभूत समस्यांग पोरो ध्यान केंद्रित कीतोम। 
व्यक्तिगत रूप ते नन्ना बचोनो बेरा वड़कतान। सुडला भाषण हितान बारांकु 
इत्तेके माटु सिर्फ रेंडु मिनटे माइक पोय्य पर्रानोरोम। 

ब्राजीलियन काम्पानेरा (नाकिन ट्रिब्युनल ते केयसी मत्तादु) बने कित्ता 
फिल्म ला डोबल जोर्नाडा ( द डबल डे) वेन्ने लोकुर किन लैटिन अमेरिका ते 
किसान ओसो मजदूर महिलांग ना पिस्वल बद्रम मंता इंजी वेहाला सफल 
आत्ता। ला डोबल जोर्नाडा ते विशेष रूप ते काम कियाना महिला ना पिस्वल 
तोहताद मंता। ताना लोप्प मीटु महिला संयुक्त राज्य ते, मेक्सिको ओसो 
अर्जेटिना ते बद्रम पिस्वल पिसिंतांग इंजी हुड़ा परिंतिर। अविना लोप्पा वेल्ले 
अंतर मंता। बोलिविया ते इदु ओसो ज्यादा दिसिंता। बारांकु इत्तेका ताना लोप्पा 
काम्पानेरा ला मास ता उंदी गर्भवती महिला ते साक्षात्कार तोहता। अगा आदु 
“निम्मा गर्भवती मत्तेकाई आराम बारांकु कीविन?” इंजी पूछेमाता। मजदूर 
महिला “बारांकु इत्तेके नावा पिल्ला-पेकोर ओसो मुज्जो ना पोट्टा निहहला काजे 
कमाई कियाना मंता” ताना मुज्जो रिटायर (विकलांग आत्ताद मंता, ज्यादातर 
खनिक लोरा लोप्पा सिलिकोसिस मत्तांकु ओरु विकलांग आया परिंतोर) 
आत्ताद मंता ओसो इंजे ओना पेंशन वेल्ले कम मंता। पूरा पेंशन मुञ्जो ना 
इलाज पोरो खर्च आंता। अदिन काजे अदिन किन तन्ना पिल्ला-पेकोर किन 
वेन्ने काम किया लागिंता। 

इद्रम कीतांकु ट्रिब्युनल लोप्पा माटु मावा बद पिस्वल ता बारे ते वेहा 
मंतोमो अदु सही मंता इंजी लोकुर किन जानकारी दोरकता। इद फिल्म लोप्पा 
नाकिन वेन्ने तोहताद मत्ता, अदिन काजे फिल्म मारता पेरके लोकुर नाकिन 
वड़कला वेहतोर। नन्ना इद परिस्थिति बारांकु मंता इत्तेके, बदे वेन्ने सरकार गरीब 
महिलांग काजे नौकरिंग हियाना सुविधा कियाला आल्सवांकु मंता इंजी इत्ताना 
बारांकु इत्तेके महिला ना काम सिर्फ लोता काम लेक्काने चिन्हित कियमूड़ांता 
ओसो अद काम को मुफ्त कियाना आंता इंजी इंता। 

नन्ना मावा समस्या ता बदे समाधान माटु बस्के एवनल इद पूंजीवादी 
व्यवस्था किन बदले कीवोम अस्के एवनल आया परवो इत्तान। वेल्ल महिलांग 
नावा पोल्लो संगे सहमत आतांग। वेल्ल महिलांग नावा पोल्लो केंजसी 
किल्लतांग। बद दिय्या साम्राज्यवाद पोरो चर्चा आत्ता, अगा वेन्ने नावा विचार 
तास्तान। नन्ना बद्रम माटु हर चीज काजे विदेशीरा पोरो निर्भर आसी मंतोमो 
इंदानदु ओसो बद्रम ओरु आर्थिक ओसो सांस्कृतिक रूप ते तम्मा वितार माव 
पोरो वाटिंतोर इंजी वेहतान। ट्रिब्युनल ते नन्ना वेल्ले पोल्लोंग करियतान पहली 
पोल्लो नन्ना मावा लोकुरा काजे ज्ञान ते वेल्ले महत्व मंता इंजी करियतान। 
अगा बोरु वासी वड़कानोरों ओरु तन्ना व्यक्तिगत पहचान हियानोर- “नन्ना 
वरोर पेशेवर व्यक्ति आंदन, नन्ना अमुक संगठन तोनान, नन्ना टीचर आंदन, 
नन्ना वकील आंदन इंजी तम्मा परिचय हीसी भाषण हियानवु। वीरा लोप्पा नन्ना 
खुद किन असुरक्षित महसूस कीसोर मत्तान। वीरा नड़मा बद्रम वड़ककान, बद्रम 
नित्तकान इंजी। नन्ना पहली बेरा माइक पोयतान अस्के इचोन सम्मानित लोकुरा 
नड़मा खुद किन नन्ना बाताले हिल्वा लेक्का परिचय हीतान। नन्ना इत्तान- 
“नन्ना बोलिविया ता वरोर खनिक मजदूर ना मुत्ते आंदान।” नन्ना वेल्ले 
वेरियसी मत्तान।” 

नन्ना मावा समस्यांग पोरो अगा चर्चा आयना इंजी बहस आयाना इंजी 
साहस कित्तान। बारांकु इत्तेके इदु जरूरी मत्ता। नन्ना इद ट्रिब्युनल संगे पूरा 
दुनिया नावा विचार तास्तान। अद्रमासी नावा ब्रेटी फ्रीडमैन संगे बहस आत्ता। 
अदु यूनाइटेड स्टेट्स ता उंदी महान नारीवादी नेत्री मत्ता। अदु ओसो ताना ग्रूप 
“वर्ल्ड प्लान ऑफ ऐक्शन” ता उचुक मुद्दांग पोरो संशोधन ता प्रस्ताव तास्तांग। 
अवु मुख्य रूप ते नारीवादी मुद्दांग मत्तांग। इविनगडल माटु सहमत हिल्वा मत्तोम 
बारांकु इत्तेके अवु लैटिन अमेरिका ता महिलांग ना आम समस्यांग किन बोयवा 
मंदानवु। 

ब्रैटी माकिन अविन संगे शामिल आयाला केयता। अदु माकिन तम्मा 
“युद्ध लेक्कटा गतिविधिंग” किन खत्म कियाना इंजी इत्ता। माकिन “कोयतुर 
ताकी किया मंतोर” इंजी इत्ता। माटु “सिर्फ राजनीति ता बारे ते आल्सिंतोम” 
ओसो महिला लोरा समस्या किन पूराए नजरअंदाज कींतोम इत्ता। अदिन काजे 
नन्ना मंच ता मांग कित्तान, अवु तैयार आयोंग, अस्के नन्ना नितसी -“नाकिन 

इद ट्रिब्युनल किन उंदी हाटुम लेक्काटा जागा बने कियाना तुकू माफ कीमुट। 
मति नावा बारे ते इगा वड़कताद मंता ओसो नन्ना इगा नाव सफाई हियाकान। 
नाकिन ट्रिब्युनल ते महिला लोरा अधिकार पोरो ओसो संयुक्त राष्ट्र पास कित्ता 
दस्तावेज पोरो वड़कला काजे केयताद मंता। ताना लोप्पा महिलांग किन 
सहभागिता ओसो संगठित आयना अधिकार मंता इंजी वेहताद मंता। 
बोलीविया इद चार्टर पोरो हस्ताक्षर कित्ता। मति अगा इद सिर्फ बुर्जुआ महिलांग 
पोरो लागू आंता।” 

नन्ना इद्रमे वड़किंतान, अदिनके मेक्सिको प्रतिनिधिमंडल ता अध्यक्ष 
नावगा वातू। अदु नाकिन अन्तरराष्ट्रीय महिला वर्ष ट्रिब्युनल ता नारा 
“समानता, विकास ओसो शांति” ता बारे ते समझे कियाला काजे नाकिन 
“वायु, सेनोरा माटु पोल्लोंग कियाकाल। मना लोकुरा दुख ता बारे ते उचुन 
मंरगसिमु, बारांकु इत्तेके माटु इदिना बारे ते वेल्ले पोल्लोंग कित्ताद मंता। माटु 
मीकिन वेन्ने केंजी कीतोम। इंजे वाटु मनम मना बारे ते वड़ककाल..... नीवा 
ओसो नाव बारे ते..... मनम आस्कुना बारे ते वड़ककाल।” 

नन्ना इत्तान- 

“इंगो, वाटु माटु मनम मना रेंडासी ना बारे ते वड़ककाल। मति निम्मा 
वड़कला हीतेके ने वड़ककाल। सेनोरा, नन्ना नीकिन उंदी हप्ता तल पुंदा मंतान। 
हर दिया निम्मा उंदी पूना गेत्तेंग करसी वांतिन ओसो नन्ना अद्रम वायोन। हर 
दिय्या निम्मा ब्यूटी पार्लर ते मेकअप किसी वांतिन, मीवगा खर्च कियाला काजे 
टाईम ओसो पैसा मंता ओसो नावगा हिल्ले। रोज नुल्पे नीकिन मीवा ड्राइवर 
गाड़ी पोयसी लोन ओयला काजे हरीं हूड़सोर मंदिंतोर अनि नावगा अद्रम ता 
बातले हिल्ले। ओसो निम्मा बद्रम दिसिंतिन अदिन हूड़तेके, निम्मा उंदी वेल्ले 
बेसता शहर ते बेसता लोत्ते मंदाना लेक्का दिसिंता। ओसो मावा मुज्जोर बीमार 
आत्तास्के लेवेके ओरकिन कम्पनी तल तेंडसितेके मावगा 90 दिय्यांगे मंतांग 
ताना पेरके माटु सड़क पोरो मंदिंतोम।” 

“इंजे सेनोरा माकिन वेहाटु, मीटु, मीवा परिस्थिति बदे वेन्ने रकम ते मावा 
लेक्का मंताया?.... माटु इरोम बद समानता ता पोल्लोंग किया मंतोम? माटु 
इरबोम उंदी समान हिल्लेम।... मीटु ओसो माटु वेल्ले अलग मंतोम, माटु इंजे 


148 


उंदी महिला ता रूप ते वेन्ने समान आया परवा लेक्का मत्तादू मीकिन दिस्सो 
या?” 

मति अस्के ने ओसो उंदी महिला वासी इत्ता- “केंजा सेनोरा, नीकिन 
बाताल पाहिजे? अदु मावा मेक्सिकन प्रतिनिधिमंडल ता अध्यक्ष मत्ता, ओसो 
अदिन मुन्ने वड़कना अधिकार मत्ता। इदिन विड़चसी माटु मीकिन वेल्ले 
सहेमाया परवोम। माटु नीकिन रेडियो ते केंजतोम, टीवी ते हूड़तोम, पेपर ते 
पढ़ेमातोम। ट्रिब्युनल ते नन्ना नीवा तारीफ केंजसी-केंजसी दोगतान।” 

अद्रमासी नन्ना नाराज आतोनान। बारांकु इत्तेके नन्ना नावा समस्यांग किन 
तारीफ दोरकी कियाला काजे इगा ताससोर हिल्लेन। नन्ना अवु नाकिन जोकर 
समझेमांताग इंजी आल्सतान। 

अदिन किन नन्ना इत्तान- 

“केंजा सेनोरा, बोरु नीवा तारीफ ताल्का मंतोर? समस्यांग इद्रमे हल 
आतेके नावा तारीफ ते इचोन कैकु तेदोंग आसी मनवंग, ओसो नन्ना नावा 
पिल्ला-पेकोर विड़चसी इचोन जेक बोलीविया तल मेक्सिको वासी नावा 
समस्यांग ना बारे ते वड़कना जरूरी आयो आसी मनवड़। निम्मा नीवा तारीफ, 
नीवगा तासा, बारांकु इत्तेके नाकिन नावा पिस्वल ता सबसे सुंदर तारीफ मुन्ने ने 
दोरकता। अदु तारीफ नाकिन खनिक लोर हित्तोर।” ओसो मावा लोप्पा वेल्ले 
बहस आत्ता 

लास्ट ते अबु नाकिन मंच पोरो हंजी वड़कला वेहतांग। नन्ना मंच पोरो 
हंजी भाषण हितान ओसो अवु मावा दुनिया ते हिल्लेंग इंजी वेहतान। नन्ना 
अविन बोलीविया ते मानवाधिकार कुना सम्मान कियमूड़ायो इंजी वेहचितान। 
अदु माव पोरो लागू आयो। अवु पूराए सरकार ते समर्थन कियाना ओसो अदिना 
तारीफ कियाना आस्कुन दोरकिंतांग। मति मावा लेक्कटा आस्कु, लोता काम 
कियनवु, जनता ना बेसता पिस्वल काजे संगठित आंतांग, अविना पिटाई 
आंता। सरकार अविन हूड़ा परवो आंता। अदु मावा लोकुरा दुख किन हूड़ो 
आंता। अदु बद्रम मावा कामरेड्स किन टुकड़ांग-टुकड़ांग किंता, बद्रम ओरा 
फेफड़ांग उल्टा-पुल्टा आसी नेत्तुर ते मुंड्दसी मंतोर। अदु मावा पिल्ला-पेकोर 
बचोन करविने मंतोर इंजी हूड़ोए। अदु मावा लेक्का नरकुम 4 बजे तेदसी नरका 
11-12 बजे एवनल काम किवो। मीटु बद्रम इव सब्बे समझेमाया परिंतिर? मीवा 

काजे सिर्फ कोयुतुरा संगे लड़ाईए हल मंता। मति नावा काजे इद हर्री, नावा 
समस्या ता मूल हल हिल्ले। 

नन्ना इव सब्बे पोल्लोंग इंजी खत्म कित्तान अस्के नन्ना वेल्ले होंग ते 
मत्तान, मंच विड़चसी वात्तान। ओसो वेल्ले महिलांग नावगा हॉल ता डारवेंडा 
एवनल वातांग। अवु वेल्ले खुश मत्तांग। अवु नाकिन वापिस ट्रिब्युनल ते हंजी 
लैटिन अमेरिका ता महिलांग ना प्रतिनिधित्व कियाला वेहतांग। 

नन्ना जनता ना ज्ञान ता सही आकलन किवोन इंजी नाकिन लज्जा वासोर 
मत्ता। नन्ना विश्वविद्यालय ते लेवेके स्कूल ते वेन्ने पड़ेमाताद हिल्ले। नन्ना बदे 
पेशेवर, टीचर लेवेके वकील हिल्वा मत्तान। नन्ना ट्रिब्युनल ते बाता कितान? 
नन्ना सुडलास्केटल नावा लोकुरा तोडूडी तल, नावा यायल-बाबाल ओसो 
नावा काम्पानेरो ओसो मना नेता लोरा तोड्डी तल केंजसी मत्ता पोल्लोंगे 
कित्तान। नन्ना जनता ना पिस्वल ओसो अनुभव तल बाताल करियतानो अदु 
सबसे बेसता पढ़ाई मत्ता। नन्ना मना लोकुर बचोन महान मंतोर इंजी किलतान। 

माटु लैटिन अमेरिका ता महिलांग उंदी दस्तावेज जारी कीतोम। माटु 
अल्पविकसित देश कुना लोप्पा महिला लोरा पिस्वल ता बारे ते बाता 
आल्सिंतोम इंजी। प्रेस इदिन प्रकाशित कित्ता। ट्रिब्युनल ते नावा दूसरा सफलता 
बाकी देश कुना काम्पानेरांग संगे किलियाना मत्ता। खासकर बोलिवीया, 
अर्जेटिना, उरुगुए ओसो चिली ता महिलांग संगे कलियाना लगभग अवु सब्बे 
नावा लेक्का ने जेल ओसो बाकी समस्यांग किन सहेमासोर मत्तावु मत्तांग। नन्ना 
अविनगल वेल्ले करियतान। नन्ना सिगलो %2 ता कामरेड्स लोर सौंपे कित्ता 
काम किन पूरा कित्ता लेक्का लागा मंता। ट्रिब्युनल ते माटु पूरा दुनिया ता बेल्ले 
महिलांग संगे मत्तोम ओसो माटु सब्बे तोर किन मावा देश ता बारे सचेत 
(होशियार) कीतोम। इचोन वेल्ले महिला लोरा संगे मंदाना वेल्ले बेसता अनुभव 
मत्ता। बचोन वेल्ले लोकुर मना शोषित लोकुरा काजे मुक्ति संघर्ष किया मंतोर 
इंजी वेन्ने समझेमाता। ओसो बूर्जुआ हित ओसो माला हित समान हिल्लेंग इंजी 
समझेमातादु वेल्ले महत्वपूर्ण मत्ता। मेक्सिको यात्रा कियानास्के नाकिन वेल्ले 
बोलिवियाई महिलांग संगे मंदाना मौका दोरकता। अविना लोप्पटल उचुक 
1971 तल निर्वासन ते मत्तांग। बचोनो जेल ते मत्तांग, मति अविन देश तल 
तेंडसिताद मत्ता उचुक वितसी वासी मत्तांग, उचुक अगा दूतावास ते आसरा 

एतसी मत्तांग। अविना लोप्पाटल सिर्फ उंदी किन नन्ना पुंजी मत्ता बारांकु इत्तेके 
उंदी बेरा छात्रा लोरा संगे खदान ते वासी मत्ता। नन्ना अगा वेल्ले पेशेवर 
महिलांग किन हूड़सी प्रभावित आत्तान। नाकिन किसान ओसो मजदूर अगा 
दोरकोंगे। अवु सब्बे बोलिविया ता जनता ना संगे उंदी आसी मत्तांग ओसो 
तम्मा लोकुर किन मरंगोंगे। 

व्यक्तिगत रूप ते अवु नावा संगे वेल्ले बेसता व्यवहार कीतांग। नावा मदद 
कीतांग। अवु नावा मिंडा ना ऑपरेशन कीतांग। नावा दूसरी बेरा उरंगसी मत्ता 
पलकू वाटला मदद कीतांग। इद्रम सब्बे तवु एकता तोहतांग। मेक्सिको ते 
नाकिन पूरा आराम दोरकता। हुंजला काजे गद्दा अलग बाथरूम ओसो अटसी 
मत्ता गाटो तिंदला दोरकता। 

मति मेक्सिको ते इचोन आराम कीतेकाई नाकिन उचुन वेन्ने अगा रोमला 
वेस्सो आत्ता। बस्के एवनल बोलीविया ता जनता इचोन मुश्किल ते मंता अस्के 
एवनल अगा खुश मत्तेकाई बोलीविया खदान ते लोकुर बद्रम मंदानूर इंजी 
आल्ससोरे मत्तान। नन्ना सब्बे गर्भवती मंजी वेन्ने सब्बे काम किया लागसोर 
मत्ता महिलांग ना बारे ते आल्ससोर मत्तान। कोस-कोस एवनल ताकसी हंजी 
हाटुम ते बातलाई वमसी लोन वासी गाटो अट्टना महिलांग ना बारे आल्ससोर 
मंदानोना। इव सब्बे आल्सिसी नन्ना परेशान आयनोन। नन्ना गरीब ओसो 
मजदूर महिलांग ना प्रतिनिधि लेक्का इगा अन्तरराष्ट्रीय महिला वर्ष ता कॉन्फ्रेंस 
ते वासी मत्तान। 

इद आराम माकिन वेन्ने जरूर दोरकियर इंजी सपना हूड़ानोना। इंगो, 
नाकिन आराम वेल्ले विचार वांता, मति इव सब्बे मना पूरा जनता काजे 
दोरकना। इव सब्बे सिर्फ नावा काजे आयो। नन्ना बस्के एवनल नाव लोकुर 
करविने डोलसोर मंदानूर, खराब पिस्वल ते मंदानूर, कठीन परिश्रम कीसोर 
मंदानूर अस्के एवनल इदिन इनपड़े स्वीकार कीवोन। नन्ना सब्बे पोय्याये 
परवोन। माटु सब्बे तोरगा आराम कियाना लेक्का पिस्वल मंदियर अस्के माटु 
सब्बे तो सुख ता पिस्वल पिस्साकोम। अस्केने माटु बेसता गेत्तेंग केरला काजे 
लज्जा आयोम आयकोम। अस्केने नन्ना मेक्सिको ते नावा लोकुर ओसो नावा 
परिस्थिति किन वेल्ले सुरता कित्तान अनि जल्दा लोन दायला आल्सतान। वरोर 
मानेय नाकिन वासी इत्तोर माटु हमेशा एर ता जरूरत मत्ता कीकेंग लेक्का मंतोम, 

अदिन किन एर तल तेंडसितेके डोलिंता। बदु दिय्या माटु नेता लोर इद हरीं ते 
मना जनता ना जीवा ते मन्नोम, अदु दिय्या माटु खत्म आयकोम। निज्जमे नन्ना 
वेन्ने इद्रमे आल्सिंतान, नावा काजे जनता डोलना हल्को आयार। बारांकु इत्तेके 
वरोर नेताल जनता संगे हिल्वेके ओरु खुश वेन्ने मंदा परवोर। बोर खुद किन 
क्रांतिकारी इंतोर ओरु जनता निगा दाया लागियर ओरा पक्ष ते लड़ेमाया 
लागियर। 

देश ता बाहर मत्तेके, ओरु तन्ना देश ते संघर्ष कियाना जनता किन 
मरंगानायो। ओरु जनता ना मांग किन पूरा कियाला काजे तम्मा देश वापिस 
वायना कोशिश कियाना। बोर बाहर शांतिपूर्वक मंजी जीत हासिल कियाना हरी 
हुड़िंतोर ओरु विश्वासघाती मंतोर। एय्यो? 

बोराई वापिस वाया परवेके वेन्ने बातालाई कियाना संभव मंदिंता। इत्तेके 
क्रांतिकारीर किन बदे हंदी बने किसी तासानायो। ओसो ओरु बेगा मंतोर अगा 
तन्ना जनता ना अनुभव किन लोकुरा लोप्पा प्रचार कियाना, खासकर मजदूर 
ओसो किसान लोरा लोप्पा 

जनता किन बाताल पाहिजे 


ब्युनल पेरेके बीमारा आतांकु दो महिनांग मेक्सिको ते मत्तान। नन्ना नावा 
दिर किन वेल्ले बेरा चिट्टी रास्तान। मति चिट्टी दोरकवा, माइतांग। 
^नन्ना वेल्ले लेट वातांकु वेल्ले गलता प्रचारकु आतांग। आन्तरिक 
मंत्रालय नावा वापिस वायना तुकू बाधा वाटा मंता इंजी उचुक काम्पानेरो विरोध 
प्रदर्शित कियाला लापाज वातांग। इद्रम बाताले हिल्वा मत्ता। 
वापिस वासी नन्ना मेक्सिको ते कित्ता नावा काम ता बारे ते मजदूर ओसो 
कमेटी किन रिपोर्ट कित्तान। रेडियो ते वेन्ने वड़कतान। मेक्सिको ते नावा यात्रा 
आयनास्के सेंट्रल ओब्रेरा बोलीवियाना ता वेल्ले नेता लोर किन कैद कित्ताद 
मत्ता। लगभग 29 लोकुर किन उंदी गुप्त मीटिंग ताकनास्के पोयताद मत्ता। नन्ना 
वापिस वात्तास्के मजदूर लोर हड़ताल ता आह्वान किसी मत्तोर। इदु वेल्ले 
जबरदस्त हड़ताल मत्ता। सब्बे मजदूर लोर इदिना समर्थन कित्तोर ओसो ओरा 
बेल्ले मांग किन मानेमाया लागता। 
सिगलो 22 ते वेन्ने वेल्ल बदलावकु वातांग। जनवरी ते हाउसवाइव्ज 
कमेटी ता धरना राशन ता दुकान ता सामान काजे आत्ता। इदे मीटिंग लोप्पा 

नाकिन कमेटी ता सचिव चुने कित्ताद मत्ता। अस्केने नाकिन कोरोकोरो ते 
आयना कांग्रेस ते शामिल आयला काजे कमेटी ता प्रतिनिधि वेन्ने चुने कित्तोर। 
खनिक लोर किन इंजे वेल्ले काम कियानदु मत्ता। माटु वेल्ले समस्यांग पोरो 
विचार-विमर्श कीतोम। मति कम्पनी कार्यकर्ता लोरा कमीशन किन मान्यता 
हीवो, अदु हर विभाग ता प्रतिनिधि रा संगे पोल्लोंग कियाला आल्सता। ओरु 
सब्बे तोर किन बकवल बने कियाला आल्सतोर। 

अद्रमासी माटु कोरोकोर ते समस्या पोरो वड़कला काजे कांग्रेस ता 
आह्वान कीतोमा मुन्ने सरकार कांग्रेस ता विरोध कित्ता, पेरके ओर बाताले 
इन्नोर। अदे साल 1 मई ते कोरोकोरो ते कांग्रेस शुरू आत्ता। पूरा खदान यूनियन 
ता प्रतिनिधिर तीना लोप्पा हिस्सा एततोर। तीना लोप्पा हाउसवाइव्ज कमेटी ता 
4 प्रतिनिधि वेन्ने मत्तांग- रेंडु सिगलो १% तल ओसो रेंड कटावी तल। 

कांग्रेस ते बचोनो विषय पोरो चर्चा आत्ता। उदाहरण तुकू यूनियन ता बदे 
फायदा मंता या हिल्ले, राजनीतिक बंदिर ओसो निर्वासिरा संगे एकता 
लेक्काटवु। मति सबसे मुन्ने पिस्वल पिस्सला काजे महंगाई बेरसतांकु वेतन ते 
बेरसी कियाना लक्ष्य मत्ता। उंदी दूसरा समस्या चिन्हित कित्ताद मत्ता अदु वेल्ले 
कम मत्ता पेंशन मत्ता। हजारो बीमार मजदूर पेंशन हिल्वाए पिस्वल पिससोर 
मत्तोर। विधवा महिलांग ना वेन्ने गंभीर समस्या मत्ता अविना मुज्जोर डोलता 
पेरके पांच साल एवनल पेंशन दोरकानदु। अदु पुनर्विवाह कीत्तेके पेंशन तुरंत बंद 
आयनदु। इदिन विड़चसी माकिन प्रभावित कियाना वेल्ले समस्यांग हल 
कियाला काजे कांग्रेस ते चर्चा आत्ता। माटु हाउसवाइव्ज कमेटी ता लोकुर 
आर्थिक सवाल कुना पोरो जोर वाटतोम। अदिन काजे माटु हत्ता छः महीनांग ना 
परिस्थिति ता आकलन कीतोम। माटु हत्ता छः महीना ने आर्थिक परिस्थिति 
वेल्ले खराब आत्ता। मुन्ने मावा पिल्ला-पेकोर सुडला मत्तोर अस्के जरूरत कम 
मत्ता, इंजे ओरा बेरसना संगे-संगे ओरा जरूरत वेन्ने बेरसता। सरकार ता 
आर्थिक नीतिंग ना कारण ते महंगाई बेल्ले बेरसता। मावा मुज्जोर वेन्ने मुयतोर 
आत्तोर। ओरा ताकत दिय्या-दिय्या तुकू कमजोर आया मंता। माटु बदे वेन्ने 
विधवा आया परिंतोम। खदान ता बीमारी कारण ते औद्योगिक सुरक्षा ता खराब 
परिस्थिति ता कारण ते बस्केनाई डोल्ला परिंतोर ओर दुर्घटना ता कारण ते 
मावा काम्पानेरा लोरा पिस्वल सुरक्षित हिल्ले। सबसे खराब पोल्लो मावगा 

मंदाला काजे लोन वेन्ने हिल्ले आयार। इचोन कम वेतन ते उंदी सुडला लोन 
वेन्ने अस्सा परवोम। किसान लोरा परिस्थिति वेन्ने उंदी हिसाब ते बेस मंता। 
किसान लोरगा उंदी हेक्टेयर जमीन मत्तेके ताना पोरो ओरा पिल्ला-पेकोर पुहची 
विज्जा वीता परिंतोर, मति खनिक लोरगा सालो-साल बचोनो टन अयस्क 
तेंडसी, देश किन बचोनो सम्पत्ति हींतोर, तन्ना हंदी हिल्वाचोन त्याग किसी 
सब्बे तोर किन फायदा हींतोर मति ओरु डोलतास्के, ओना परिवा सिर्फ 90 
दिय्यंग लोप्पाने सड़क पोरो वांता। ओरा मृत्तेस्कु, पिल्लांग-पेकोर किन बदे 
नौकरी दोरको आंता। मजदूर लोरा पिल्ला-पेकोरा शिक्षा ता वेन्ने बदे सुविधा 
हिल्ले। अदिन काजे माटु मजदूर लोरा वेतन बेरसी कियाना मांग कींतोम। 
कोरोकोरो ते मावा प्रदर्शन वेल्ले बेस मत्ता। मावा भाषण लोकुर रेडियो ते 
केंजतोर। ताना पेरके कोरोकोरो ता उंदी स्कूल वेन्ने माकिन उंदी भाषण हियाला 
काजे केयता। अद भाषण पेरके छात्र लोर तम्मा यायोस्कु संगे वड़कना निर्णय 
कित्तोर। उंदी मीटिंग किसी तम्मा यायाल-बाबाल किन केयतोर। मीटिंग वेल्ले 
बेस ताकता ओसो कोरोकोरो ता हाउसवाइव्ज कमेटी ता गठन आत्ता। अदु 
कमेटी वेन्ने कांग्रेस ते शामिल आत्ता। अदिन अध्यक्ष उंदी लेय्या पिल्ला मत्ता। 
अदु मजदूर लोरा संगे-संगे महिला संघर्ष ता बारे ते वेन्ने वेल्ले बेस वड़कनदु। 
अवु काम शुरू कीतांग इंजी पढ़ेमासी मत्तान। मति इंजे बाताल आया पुन्नोन 
बारांकु इत्तेके कोरोकोरो ते वेन्ने दमन वेल्ले बेरसता। सेना खान लोप्पा नेंगसी 
वेल्ले आस्कु-कोयतुर किन गिरफ्तार कीतांकु मावा सम्पर्क ओरगडल देगता। 
कांग्रेस ते माटु खदान ते हाउसवाइव्ज कमेटी ता गठन कियाना इंजी तय कीतोम। 
परताचोन जल्दी महिला लोरा उंदी कांग्रेस आयोजित आयार। सेंट्रल ओब्रेरा 
बोलीवियाना संगे काल्पसी उंदी नेशनल हाउसवाइव्ज फेडरेशन ता गठन 
कियाना इंजी प्रस्तार पारित आत्ता। मति वायना कालम ता घटनांग ना कारण ते 
माटु मावा योजनांग किन लागू किया परवोम। अस्केने माटु सरकार ता समर्थन 
कियाना महिलांग खदान लोप्पा राष्ट्रीय कांग्रेस कियाला आल्सा मंतांग इंजी 
कबुर दोरकता। कांग्रेस ते नेंगता सरकारी एजेंट लोरा बचोनो कोशिशकु मत्तेकाई 
मजदूर प्रतिनिधि लोरा जीत आत्ता। वेतन बेरसी कियाना मांग ता उंदी दस्तावेज 
बनेमाता। दस्तावेज पारित आयना मुन्ने माटु उंदी चार्ट पढ़ेमातोम ताना लोप्पा 
जनरल ओस कर्नल लेक्कटा अफसर लोरा वेतन रासिस मत्ता। ओरकिन 

20000 तल 25000 पेसो वेतन हर महिना दोरकनादु ओसो मजदूर लोरकिन 
सिर्फ 2000 पेसो महिना ते दोरकानदु। उंदी अध्ययन लोप्पा वरोर मजदूर किन 
पिस्सला काजे बचोन कैलोरी ता जरूरत मंता इंजी, तन्ना पिस्सला काजे 
ओनकिन बचोन कमाई कियाना जरूरत मंता इंजी, ओना रोज ता जरूरत काजे 
बचोन जरूरत मंता इंजी रासिस मत्ता। खदान लोप्प काम कियाना खनिक लोरा 
काम घंटांग 6 घंटांग मंदाना, बारांकु इत्तेके ओरु वेल्ले मुश्किल परिस्थिति ते 
काम किया मंतोर। ओरकिन आराम कियाला वेन्ने दोरोको आंता। माटु इव सब्बे 
समस्यांग ना जवाब हियाला काजे सरकार किन 30 दिय्या ना टाईम हीतोम। 
ओरु इविन मानेमायदवेके लम्बा हड़ताल कियाकोम। एकदम आखरी ते सरकार 
ता जवाब वात्ता। मुन्ने ओरु माइन वर्कर्स फेडरेशन ता सदस्य लोर किन गिरफ्तार 
कित्तोर। पेरके खदान ते सेना ता हस्तक्षेप आत्ता ओर मावा ट्रांसमीटर पोरो 
हमला कित्तोर अनि अदिन सेना इलाका घोषित कित्तोर। सब्बे नेता लोर ओसो 
बचोनो मजदूर लोर किन गिरफ्तार कित्तोर। 

9 जून ते ओरु खदान एकदम लोप्पा नेंगतोर अनि मजदूर लोर किन 
गिरफ्तार कियाना शुरू कित्तोर , खासकर कोरोकोरो ते हिस्सा एततोर किन 
गिरफ्तार कित्तोर। गिरफ्तार कित्ता मजदूर लोरकिन भयंकर पिटाई कित्तोर। अनि 
लापाज ओत्तोर ताना पेरके ओरकिन चिली लोहतोर। 

ओरु माव पोर सरकार किन तेहकसी वाटना आरोप वाटतोर। 

दुपार ते गाटो तित्ता पेरके नन्ना नावा सुडल मर्री किन बाहार ओतान। नन्ना 
लल्लागुआ ते उंदी खास रकम ता शांति लेक्का हूड़तान। नन्ना गर-गरे पता 
कीत्तेके सैनिक लोर हर लोता तलाशी किया मंतोर। नन्ना रेडियो स्टेशन वितसी 
काम्पानेरांग किन वेहतान- सेना वाया मंता इंजी। अस्केने सैनिक लोर अगा 
वात्तोर अनि ट्रांसमीटर पोरो कब्जा कित्तोर। बद्रमाई माटु खदान लोप्पा कबुर 
एवसी कीतोम। मजदूर तुरंत काम विड़चसी नेंगना हरी ते वात्तोर। ओर मीटिंग 
किसी लम्बा हड़ताल कियाना घोषणा कित्तोर। सुरक्षित बचेमायला काजे पूरा 
नेता लोर खदान लोप्पा दायना फैसला कित्तोर। खदान लोप्पा मकसी मंदा 
परिंतोर बारांकु इत्तेके आदु उंदी शहर लेक्का मंता। ताना लोप्पा लगभग 800 
किमी ता भूमिगत सुरंग मंतांग ओसो बचोनो नेंगना हरीँ मंतांग। अविना बारे ते 
सिर्फ खदाना लोप्पा काम कियानोरे पुत्तोर। माटु खदान ते हत्तोम अनि अगाटल 

हड़ताल कमेटी ता गठन कीतोम। सबसे मुन्ने मजदूर लोप्पा बद्रमाई एकता 
मंदाना इंजी संदेश लोहतोम। माटु सिर्फ असली नेता लोरा पोरो भरोसा कियाना 
बाहर तल वातोरा बोनाई पोल्लो केंजनायो। हड़ताल किन आखरी एवनल 
ताकी कियाना माटु तिंदना-उंडना सामान जमा कियाना। माटु हर चीज सैनिक 
लोरा संगे तूसना। बारांकु इत्तेके ओरु वेन्ने मावाए पेकोर आंदुर ओरु मावा 
खिलाफ कार्यवाही कियाला मजबूर आया मंतोर। आस्कु संगठित मंदाना 
कम्पनी राशन ता दुकान बंद कीत्तेके अगा प्रदर्शन कियाना। पूरा नरका माटु 
वरोर-वरोर बदलेमासी संतरी ड्यूटी कीसोर मत्तोम। दूसरा दिय्या वेन्ने माटु 
करविन पोट्टा तेने मत्तोम। वेल्ले जोम पेरके मजदूर लोर गाटो पोयसी वात्तोर। 
ओर निन्ने नरका सेना लगभग पूराए लोहकुने रेड कित्ता अनि वेल्ले लोकुर किन 
गिरफ्तार कित्ता इंजी वेहतोर। उचुन एजेंट लोर खदान ते मावा नड़मा नेंगतोर। 
अस्के माटु ओसो वेन्ने लोप्पा नेंगतोम। 

नाकिन, नावा मुज्जो ओसो वरोर दूसरा कामरेड किन सान मिगुएल पोरोल 
ता जागा ते ओत्तोर। अगा नावा आराम कियाला जागा बने कित्तोर बारांकु इत्तेके 
नन्ना गर्भवती मत्तान ओसो 9वी महीना ताकसोर मत्ता। नावा काजे अदु वेल्ले 
मुश्किल परिस्थिति मत्ता। नन्ना अगा गैस ओसो कम हवा मत्तांकु नित्तसी मंदा 
परवोन आत्तान। नाकिन करवु ओसो एर उंडा वेसिस मत्ता। नन्ना दोगसी मत्तान। 

गुरुवार दिय्या माटु पोड़दमेंड अद्रमे मत्तोम। शुक्रवार ता नरकुम नन्ना 
ओसो वेन्ने तिप्पल ते मत्तान नाकिन नेस्का परवा लेक्का आया मंता। नन्ना नाव 
मुज्जो किन नावा परिस्थिति वेहतान। ओरु माटु बाता किया परिंतोम इत्तोर? 
नन्ना नाकिन बाहर तेंडाटु इत्तान। नाकिन गिरफ्तार कीत्तेके कीविर मति नाकिन 
बाहार तेंडाटु इत्ताना ओरु दूसरा हरी तल पेसा परिंतो मा परवोम इंजी पता 
कित्तोर। अस्के माटु कन्कानिरी हरी तल बाहर पेस्तोम। अगा वरोर संगेतोर 
बाहार पेसला मावा मदद कित्तोर। माटु दवा दुकान ते हत्तोम ओरु नाकिन दवाई 
हित्तोर। इद्रम नन्ना लोन एवतान। हर्दे सैकड़ों सैनिक लोर मावा गरे तल हत्तोर। 
ओर माकिन बेके दाया मंतिर इंजी पूछेमातोर। नावा मुज्जो डिलिवरी काजे दाया 
मंता इंजी वेहतोर। ओरु माकिन दायला हित्तोर। नन्ना इरंगम ते सांगसोर मत्तान। 
नरकुम 6 लेवेक 7 बजेमासी मत्ता। नावा हेलो माकिन कास्ता-कास्ता उंडाला 
हीता ताना पेरके उचुन जोम आराम कीतोम। 

अस्केने उचुक महिलांग वातांग अनि सेना राशन ता दुकान पोरो कब्जा 
कित्ता इंजी वेहतांग। अवु वेल्ले केयसी मंजी-निम्मा हंजी कम से कम उंदी दिया 
दुकान खुला मंदाना इंजी वड़का इत्तांग। दुकान एवतास्के वरोर बेहरा अधिकारी 
नावा अपमान कित्तोर। अस्केने नावा मर्री वितसी वासी नाकिन एजेंट परहका 
मंतोर इंजी वेहतोर। बारांकु इत्तेके नन्ना आस्कुना संगे राशन ता दुकान ते हत्तान 
इंजी कर्नल किन जानकारी दोरकता। नावगा खुद किन बचे कियाला बदे हरी 
हिल्वा मत्ता। सड़क पोरो नालुंग बगिल सैनिक लोर मत्तोर अदिन काजे नन्ना 
लोन विड़चसी दाया मंतान नाकिन परहकमाटु बारांकु इत्तेके नन्ना बेगा 
दायकानो पुन्नोन इंजी नावा परिवार किन वेहतान। 

बदे मंजिल हिल्वा नन्ना उंदी लोत्ते मंदाना जागा ताल्कतान। ओर मजदूर 
नावा संगे समर्थन कीसोरे नाकिन मंदाला काजे जागा हित्तोर। अदे दिय्या नरका 
नावा लोत्ते एजेंट लोर एवतोर अनि नाव बारे ते पूछताछ कित्तोर। पिल्ला-पेकोर 
माटु पुन्नोम इत्तोर। मीटु माव यायल किन बकवल आल्सिंतिर बा अदु बेके 
दांतायो वेहची दायार इंजी। एजेंट नावा तलाश ते हर दिय्या नावा लोन वायनोर, 
नन्ना ओरकिन दोरकोन। अस्के ने राष्ट्रपति बांजेर कटावी वात्तोर। ओरु मुन्ने 
वेहवा लेवाए वाली मत्तोर। मति ओरु असली मजदूर नेता लोरा संगे वड़कला 
तैयार हिल्वा मत्तोर। आदिना बदला ते ओर दूसरा कार्यकर्ता लोर किन नियुक्त 
कियाला आल्सतोर। दमन शुरू आत्ता अस्केने उचुक दुक्कम ता घटनांग 
आतांग। 

ओर पिल्ला-पेकोर किन पिटिहचोरे सड़क पोरो एरियसोरे पुलिस तोर बने 
कित्ता दस्तावेज कुना पोरो हस्ताक्षर कियला वेहतोर। ओरु अव दस्तावेज कुन 
यायल-बाबल किन तोहतोर। पेकोर किन जेल तल तेंडला काजे यायस-बाबाल 
लोरा हस्ताक्षर कित्तोर अनि ओरु हड़ताल समाप्त किया मंतोर ओसो काम ते 
वापिस दाया मंतोर इंजी वेहतोर। पेकोर किन वापिस कियाला काजे ओरकिन 
किलसोरे इद्रम किया लागता। इदे आयवा पेकोर किन विड़सना बदला ते ओरु 
मजदूर लोरगडल 500 तल 2000 पेसो वसूल कित्तोर। मजदूर लोर तम्मा 
सामान वमसी पेकोर किन विड़सी कित्तोर। 

ओरु मावा पोरो वेल्ले रकम ता दबाव वाटतोर। रेडियो ते 50 तल 80 
प्रतिशत मजदूर लोर काम ते हत्तोर इंजी वेहतोर। ओरु दूसरा हड़ताल कियानोरा 

संगे वेन्ने इद्रमे कित्तोर। मति इद सब्बे झूठ मत्ता। बोरे वेन्ने वापिस काम कियाला 
हत्ताद हिल्ले। ओरु नेता लोर किन विदेश तल पैसा दोरकिंता इंजी मजदूर लोर 
किन इत्तोर। 

उचुन परिवार करविने मत्तांग। अदिन काजे बोरे करविने मंदानायो इंजी 
महिलांग जनता रसोई बने कीतांग। खदान इलाका ते अवु गाटो जमा कीतांग। 
सब्बे परताचोन आटा, दारिंग, नूडल्स हीतांग। अविन सबसे ज्यादा जरूरतमंद 
लोरा नड़मा तूसतांग। लापाज ओसो कोचाबाम्बा तल वेन्ने तिंदना-उंडना ओसो 
कपडा जमा किसी लोहताद मत्ता मति सेना इदिना एव्वला हीवो। 

हड़ताल वेल्ले लम्बा ताकता। इंजे पूरा देश लोप्पा नालुंग बगिल लोकुर 
मजदूर लोरा समर्थन किया मंतोर। विश्वविद्यालय ता छात्र, फैक्ट्री मजदूर, किसान 
ओसो निजी खदान लोरा लोप्पा काम कियाना मजदूर सब्बे हड़ताल ता समर्थन 
कित्तोर। मति सरकारी नियंत्रण वाले प्रेस ओसो रेडियो उचुन वेन्ने बाताले कीवो। 

खुद रेडक्रॉस ता उंदी महिला वासी अनि कटावी ता महिला किन जमा 
किसी अविना मुज्जोर किन वापिस काम ते लोहना इंजी राजी किया मंता। मीटु 
ओसो उंदी नरसंहार आयना इंजी आल्सिंतिरा? ओरकिन मानेह कीमुट हड़ताल 
देहला काजे ओसो विदेशिरा पैसा ते काम कियानोरा पोल्लोंग केंजनायो इंजी। 
अदु इद्रम इंजोरे किलसोर मत्तादु वेल्ले नाटक लेक्का दिससोर मत्ता 

उंदी महिला तन्ना मुज्जो किन जेल ते हूड़ा परवोंग अदिन काजे अवु 
अद्रम कीवोम इत्तांग। अविन किन पिल्लांग पोसे कियाला काजे तन्ना केरना 
सोना-चांदी वम्मला लागता इंजी इत्ता। अस्के अद महिला वार्ता संगे सब्बे तय 
कियाकान इत्तास्के सब्बे महिलांग ताना पोर्रो डावुट किसी अदिन रेडक्रॉस ता 
परिचय पत्र ताल्कता। हूड़तेके अद महिला उंदी राष्ट्रवादी महिला मत्ता 
अद्रमासी अद महिला पोरो वेल्ले नाराज आतांग। अनि निम्मा मावा बगिल 
मंतिन ओसो ओर मावा नेता लोरा संगे बचोन गलत व्यवहार किया मंतोर इंजी 
बद्रम इंदा परिंतिन इत्तांग। निम्मा मावा गर्भवती मत्ता नेता काम्पानेरा डोमितिला 
डि चुंगार संगे कार्यवाई किया वेहा मंतिन। इद्रम इत्तास्के अद महिला चुंगारा ना 
पोल्लोंग कियमाटु इत्ता। अद महिला किन क्यूबा, रूस, ओसो चीन तल पैसा 
दोरकिंता। आदिन मजदूर लोरा हड़ताल शुरू तासला काजे रोज 30 पेसो 
दोरकिंता। 

इद्रम इत्तास्के महिलांग हांग आतांग अस्के अद महिला किन दायाला 
लागता। अव बद्रमाई किसी हड़ताल बंद कियाला तैयार हिल्वा मत्तांग। अबु 
राशन ता दुकान सिर्फ उंदी हप्ता बंद किया परतोर। मति अवु तम्मा राय बदले 
कीतांग, बारांकु इत्तेक अवु जोर-जबरदस्ती ते हड़ताल बंद किया परवेके 
बेरोजगार लोर किन जमा कियाना शुरू कित्तोर। अवु गाटो वेन्ने पोयसी वातांग 
अनि किसान लोर किन पैसांग दोरकानुंग खदान ते काम कीमुट इंजी वेहतांग। 
अवु सैनिक लोर किन वेन्ने सिविल कपड़ांग करपी किसी काम कियाला वेहाना 
कोशिश कीतांग। 

किसान लोर गाटो एततोर मति काम कियाला वायोर। बारांकु इत्तेके 
खनिक लोरा लोप्पा वेन्ने ज्यादातर किसान पृष्ठभूमि तले मत्तोर। नन्ना खुद उचुन 
किसान लोरा संगे वड़कतान। उचुन बरोजगार लोर काम कियाला हत्तोर मति 
ओर खदान ते काम बद्रम कियानादो पुनवा मत्तोर। 

एजेंट लोर 55 प्रतिशत लोकुर काम ते वात्तोर इंजी इत्तोर ओरु काम 
कियानोरा कागज वेन्ने तोहतोर, इव सब्बे हड़ताल बंद कियाना तरीकांग मत्तांग। 
महिलांग हड़ताल बंद कियानोरा खिलाफ संगठित आतांग। उंदी दिय्या अवु 
नरकुम 6 बजे बाहर पेसना ट्रक कुना पोरो बंडांग एसतांग। कोयतुर ज्यादा 
बाताले किया परवोर आंतोर बारांकु इत्तेके ओरकिन गिरफ्तार कौंतोर। अदिन 
काजे महिलांगे तम्मा हिसाब ते संगठित आया मंतांग ओसो तम्मा पिल्ला- 
पेकोरा संगे खदान ता गेट ते नित्ता मंतांग। ओरु खदान लोप्पा काम कियानोरा 
संगे निज्जमे वेल्ले खराब व्यवहार कित्तोर। अबु इत्तांग मावा सात-आठ पिल्ला- 
पेकोर मंतोर मति माटु हड़ताल किया मंतोम ओसो मीटु वेरियसी मंजी खुद किन 
वमसी काम किया मंतिर। ओरु ओरा पोरो बंडांग एसतोर ओरकिन बाहर 
तेंडसितोर अधिकारिर ओरकिन पोयला काजे सेना लोहतोर मति सेना ता 
हिम्मत आयो आत्ता महिला ओसो पिल्ला-पेकोर मार्च पाटा पारना शुरू 
कित्तोर ओसो मुन्ने दायलातोर। ओर्‌ “बोलीविया जिंदाबाद!” ता नारांग वाटा 
मंतोर। ओर इद परिस्थिति तल वेल्ले प्रभावित कियाना लेक्का मत्ता। ओरु 
नाकिन सेना बाताले किया परवो इंजी वेहतोर। पेरके अधिकारिर एजेंट लोर किन 
ओरा पोरो आंसू गैस वाटला वेहतोर अनि लापाज तल महिला पुलिस केयतोर। 

महिलांग इद पोल्लो केंजिसी दूसरा दिय्या खदान ता गेट ते हन्नोंग आतांग। 
अस्के ओर बंदिरा परिवार ता लोकुर किन बाहर तेंडतोर। 

1965 लेक्काने अव परिवार कुन नोटिस हीताद मत्ता। अविन लोतर बाहर 
तेंडला काजे 24 घंटा ता टाईम हीताद मत्ता। मति बोराई 24 घंटा ते बद्रम दाया 
परिंतोर। अदिन काजे महिलांग नोटिस किन नजरअंदाज कीतांग। अस्के सेना 
कमिश्नर ओसो मैनेजमेंट महिला पुलिस किन ट्रक ते तेंडला काजे लोहता। 
नाकिन नरकुम 7 बजे कामरेड सेवेरो टॉरेस ना लोत्ते महिला पुलिस वातांग इंजी 
वेहतोर। टॉरेस गिरफ्तार मत्तोर ओसो निर्वासन ते मत्तोर। ओना मुत्ते बीमार मत्ता 
अनि ओरा आठ पिल्ला-पेकोर मत्तोर सबसे भयानक ओरा उंदी-उंदी किसी 
सब्बे पिल्ला-पेकोर किन ट्रक ते वाटनदु मत्ता। उंदी सुडला पिल्ला कैदे बोतल 
पोयसी पेस्ता। ताना लोप्पा चाय मत्ता बारंकु इत्तेके खदान लोप्पा मजदूर लोरा 
पिल्ला-पेकोर काजे पाल वेल्ल कम मत्ता। उंदी दूसरा सुडला पिल्ला वेन्ने 
बोतल पोयसी पेस्ता मति ताना लोप्पा सिर्फ शक्कर एर मत्ता। उंदी रोटू ता टुकड़ा 
कैदे पोयसी मत्ता। पूरा डूंडल-बांडाल मत्तोर ओस इरंगम ते सांगसोरे मत्तोर। ओरु 
इद्रमे उंदी-उंदी किसी बाहर पेस्तोर। उंदी महिला पुलिस इदिन हूड़ा परवो अनि 
पेरके हंजी किल्ललाता। अस्के वरोर मजदूर तानकिन इत्तोर-“निम्मा बारांकु 
किल्ला मंतिन? निम्मा पुनविना वीरा बाबाल बोरु आंदुर। ओरु मजदूर कांग्रेस ते 
हिस्सा एतला हंजी मत्तोर मजदूर लोरा वेतन बेरसी कियला काजे, पिल्ला- 
पेकोर किन गाटो दोरका परना इंजी, ओरा काजे एर ओसो चाय संगे निंडसी 
मत्ता बोतल ते पाल निह्हा परना इंजी आयो। इव पिल्ला ना बाबाल सिर्फ इदे 
अपराध कित्तोर। अदिन काजे ओरु मीकिन ओरा पूरा परिवार किन बाहर तेंडसी 
वाटला काजे लोहतोर।” 

अद महिला पुलिस किल्लसोरे मत्ता अनि अदिन किन इद्रम कियाला 
लोहताद मंता इंजी पुन्नोन इत्ता। पूरा परिवार किन ट्रक ते वाटसी लापाज 
ओत्तोर। नेंड एवनल माटु पन्नोम ओरकिन बाताल आत्ता इंदानदु। माटु जेल 
लोप्पा बचोनो लोकुर किन बंद कित्तोर इंजी वेन्ने पुन्नोम। वेल्ले लोकुर किन 
कम्पनी तल तेंडताद मंता। उचुन मुल उचुक परिवार किन सानजुआन ओत्तोर 
इंजी वेहतोर। सानजुआन उंदी ट्रापिकल जागा मंता। अदु बिल्कुल बंजर ओसो 
गर्म मंता। ओसो माटु मेट्टा ने मंदाना लोकुर इचोन गर्मी ता आदत मन्नो आंता। 

अगा पिस्वल शुरू कियाना हल्को हिल्ले। 22 जून, माटु 13 दिय्यंग हड़ताल ते 
मत्तोम। अस्के नाकिन नावा डिलिवरी आयना लेक्का आत्ता। नन्ना नावा मुज्जो 
किन केयतान अनि ओनकिन रेडक्रॉस संगे नाकिन अस्पताल ते परेशान 
कियानायो इंजी नावा सुरक्षा ता गारंटी एतला काजे वड़कला वेहतान। 
अस्पताल ते नावा वायना आश्चर्यजनक तरीका ते आत्ता। बारांकु इत्तेके ओरु 
रेडियो ते खदान लोप्पा नाकिन एमरे पिल्ला पुटतोर इंजी घोषणा कित्तोर। ओरु 
नावा सुरक्षा ता गारंटी एतिंतोर। बांजेर ता उंदी आड़ वात्ता अनि नावा परिस्थिति 
हूड़सी किल्लता अनि नाकिन ओसो नावा पिल्ला-पेकोर किन लापाज ओत्तोर 
ओसो नावा इलाजा उंदी क्लीनिक ते ताका मंता इंजी प्रचार आत्ता। ओरु लोकुर 
किन परेशान आयकनायो इंजी वेहतोर। सरकार नावा संगे बेस व्यवहार किया 
मंता ओसो राष्ट्रपति ना मुत्ते खुद नावा ध्यान तासना जिम्मेदारी एता मंता ओरु 
इद्रम ता गलत प्रचार बारांकु कित्तोर पुन्नोन। इलव सब्बे नाकिन पोयना तरीकांग 
मंतांग बहे। मति सब्बे आश्चर्यचकित मत्तोर। ओर नाकिन एम्बुलेंस ते वायनदु 
हुड़तोर। अगा डॉक्टर ओसो नर्सकु नावा बेस ध्यान तासतांग। नावा रेंडु पिल्ला- 
पेकोर पुटतोर। मुन्ने मियाड पाओला पुटता ताना पेरके वरोर पेकाल डोलसी 
पुटतोर। डॉक्टर नाकिन लोप्पा कड़ियसोर मत्ता इंजी वेहतोर। प्लेसेंटा वेन्ने 
कड़ियसोर मत्ता इंजी वेहतोर। अदिन काजे नन्ना मुश्किल ते सुधरेमातान। नन्ना 
6 अगस्त एवनल अस्पताल ते मत्तान। नावा मुज्जो रेडक्रॉस ते हत्तोर अनि नावा 
काजे वेल्ले परेशान मंतोर इंजी रेडक्रॉस नाकिन वेहता। नावा बारे ते सरकार संगे 
वड़कतोर इंदानद वेन्ने उंदी गलत प्रचार मत्ता। अस्केने नन्ना रेडक्रॉस ता सुरक्षा 
ते मत्तान। ओसो वेरियवा लेवा आराम कियाना इंजी वेहतोर। ओर डायरेक्टर 
किन नावा संगे वेन्ने दुर्व्यवहार कियानायो इंजी वेहतोर। नन्ना मजदूर लोर किन 
मततेस्कुन तासना वार्ड ते मत्तान। मति नाकिन सुरक्षित तासला काजे कर्मचारिरा 
वार्ड ते लोहतोर। अगा नाकिन हूड़ला वायनोर बाहर ता कबुर पोयसी वायनोर। 
माटु अस्पताल ते उंदी दिय्या करविने मंजी हड़ताल ते शामिल आतोम। उंदी 
महिला किन अस्पताल तत्तोर, अदिन किन एजेंट लोर वेल्ले पिटिहची मत्तोर। 
अगा तत्ता पेरके ताना ऑपरेशन किया लागता। उचुक महिलांग नावगा वासी 
बेहतांग- बाहार मावा संगेतोर वेल्ले तिप्पल ते मंतोर माटु इचोन बेस ता 

परिस्थिति ते बद्रम मंदा परिंतोम इंजी। माटु वेन्ने बाताले कीत्तेके बेस इंजी अद 
दिय्या माटु करविने मंजी हड़ताल कीतोम। 

नन्ना एजेंट लोरकिन वेरियोन। नावा मियड़ पुटना मुन्नेटले नन्ना मकसी 
मत्तान ओसो इंजे नन्ना रेडक्रॉस ता सुरक्षा ते मत्तान। ओरु नावा तलाश किया 
मंतोर हर जागा ते। वेल्ले परिवारकु नावा कारण ते वेल्ले तिप्पल आया मंतांग। 
बारांकु इत्तेके ओरु नावा तलाश काजे हर लोता तलाशी किया मंतोर। नन्ना 
वायना उंदी दिय्या मुन्ने ओरु अस्पताल ते वेन्ने तलाशी किसी मत्तोर। इगा 
डिलीवरी वार्ड ते वेन्ने उंदी-उंदी किसी बेड किन हूड़तोर। उचुन मुल किन नरका 
वेन्ने अस्पताल लोहनोर बारांकु इत्तेके ओरु नावा डिलिवरी आतांकु नाकिन 
गिरफ्तार कियाला आल्सा मंतोर। 

इवे आयवा राष्ट्रवादी महिलांग लोकुर किन भ्रम ते वाटला काजे रेडियो ते 
हाउसवाइव्ज कमेटी पोरोल ते उंदी दस्तावेज पढ़ेमातांग। अस्के माटु मावा 
समस्यांग किन स्पष्ट किसोरे उंदी घोषणापत्र रास्तोम अनि कोरोकोरो कांग्रेस 
लोप्पा मना प्रस्ताव किन तास्तोम। माटु यूनियन कुन मावा समर्थन शुरूए 
तास्तोम। 

इदु वेल्ले जरूरी मत्ता। बारांकु इत्तेके उंदी दूसरा हाउसवाइव्ज कमेटी ता 
गठन कित्ताद मत्ता ओसो उंदी पूना चुनाव आसोर मत्ता। उचुक महिलांग किन 
अस्सतोर। मावा कमेटी ता सचिव एवनल वेन्ने अद समूह संगे सहयोग 
कियालाता। इंजे बाताले कियाना सुरक्षित हिल्वा मत्ता। हड़ताल पेरके माटु 
कम्पनी मुन्ने बदे प्रस्ताव तास्तेके ओरु इंजे हाउसवाइव्ज कमेटी ता बदे 
अस्तित्व हिल्ले इत्तोर। 

इद्रम ता परिस्थिति ते मजदूर लोरा काजे काम कियाना अधिकार मत्ता 
यूनियने काम किया परवेके, नावा हिसाब ते यूनियन संगे-संगे काम कियाला बने 
कित्ता मावा कमेटी वेन्ने काम कियाला असफल आयर। सरकारी समर्थन 
कियाना बदे राष्ट्रबादी संगठन ता हिस्सा बनेमायना मजदूर वर्ग ता आदर्श संगे 
विश्वासघात कियाना आयार। आदिन काजे माटु वेन्ने गैर-कानूनी मंतोम मति 
सरकार ता समर्थन किया परवोम। 

माटु लोकल काम कियाना ज्यादातर लोकुर पूना कमेटी बनेमायना भ्रम ते 
हिल्लेम। नन्ना अस्पताल तल पेस्तास्के महिलांग नावगा वातांग ओसो इंजे 

नन्ना आराम कीत्तेके बेस आयार बारांकि इत्तेके इंजे बाताले कियाना संभव 
हिल्ले। नावा हिसाब ते इंजे कार्यकर्ता लोरे मावा सही आकलन कियानूर। 
बाताए वेहा परवा लेक्कटा वेल्ले घटनांग आतांग। उदाहरण तुकू उचुन नेता लोर 
जेल ते मंतोर, उचुन मुल भूमिगत मंतोर, उचुन मुल किन अस्सतोर, अद्रमासी 
मजदूर लोर वरोए लड़ेमाया मंतोर। वेल्ले लोकुर नेता लोर मजदूर वर्ग ता ज्यादा 
ताकत मंता इंजी सिर्फ जनता किने भड़के किया मंतोर। 

मावा नेता लोर किन पोयसी हौकतादू वेन्ने नाकिन सुरता मंता। मति दूसरा 
नेता लोर पुटतोर। अदिन काजे नन्ना इंजे ओसो उंदी बेरा अद्रमताए परिस्थिति ते 
मंतान इंजी आल्सा मंतान। इद्रम ता परिस्थिति तुकू इंजे सिर्फ उचुक महिनांगे 
आतांग। माटु जल्दिए मुन्ने मत्ता परिस्थिति ते वायकोम इंजी आशा किया 
मंतान। बारांकु इत्तेके इद्रम आयवेके सरकार माकिन खत्म कियाला सफल 
आसी मनवड़ ओस बोलीविया लोप्पा मेहनतकश वर्ग मुन्ने ने मायसी मनड़व। 
एय्यो? 

माटु गंभीर समस्यांग ना सामना किया मंतोम। बारांकु इत्तेके 4 अगस्त ते 
29 दिय्या ना हड़ताल पेरके मजदूर लोर काम कियाला वात्तोर। मति ओरा मांग 
इंजे पूरा आत्ताद हिल्ले। इंजे माटु उंदी सेना मत्ता इलाका ते मंतोम। सरकार वेतन 
बेरसी कियाना क्रिया कित्ता। मति अदिन बेगाने दूसरा जागा तल तेंडसी ओयनूर। 

उदाहरण काजे, ओरु ओवरटाइम खत्म कित्तोर। बोराई मजदूर उंदी दिय्या 
हनवेके ओनकिन मुन्ने लेक्का पैसा दोरको आयर। ओनकिन दोरकना राशन 
आधा दोरकियर। उदाहरण तुकू माटु 9 माने किन हर दिय्या 2 किलो हव्विंग 
ओसो तीस रोल दोरकिंता। मति नावा मुज्जो उंदी दिय्या हनवेके के माकिन 
सिर्फ उंदी किलो ओसो 15 रोल दोरकियार। 

मुन्ने ओरु 35 प्रतिशत वेतन बेरसी कियाला राजी आत्तोर। मति अदु 
अंगड़म ता पोल्लो मत्ता। हर मजदूर ना वेतन हर दिय्या सिर्फ 5 पेसो बेरसियर। 
इत्तेके कुल मिले किसी मावा परिस्थिति मुन्ने तुकू ज्यादा सुधरेमायो। 

नन्ना राजनीतिक पार्टिंग ना बारे ते वेन्ने उचुन पोल्लोंग कियाकान। शांति 
पूर्ण कालम ते बेस-बेसता पोल्लोंग कींतोर, ओर नेटा लेक्कटा मुश्किल 
परिस्थिति ते मावा संगे बद्रम काम कियाना इंजी पुन्नोर। नन्ना ओरा लोप्पा 
ज्यादातर लोकुर पार्टी काजे तम्मा जीवा हिया मंतोर जनता काजे आयो इंजी 

आल्सिंतान। अदिन काजे ज्यादा से ज्यादा विभाजित आसोर दाया मंतोर। नन्ना 
ओरगा कार्यकर्ता मत्तादु हूड़िंतान मति ओरु जनता लोप्पा एव्वोर आंतोर। 

संगठन कियाला काजे मनम मना रक्षा कियाला करियनादु वेल्ल 
महत्वपूर्ण मंता। बारांकु इत्तेके मावगा संघर्ष ता उंदी मजबूत परम्परा मंता 
बचोनो लोकुर इद लक्ष्य काजे तम्मा जीवा हिया मंतोर। मति माटु एतता 
निर्णयकु हालना लेक्का हिल्लेंग बारांकु इत्तेके हर बेरा मावा शोषण कियानोर 
बेस-बेसता हथियार पोयसी वांतोर अनि हर बेरा माकिन पोच्चांग किसिंतोर। 
माकिन इविना बारे ते बेस आल्सना जरूरत मंता ओसो अदिना हल परहका 
लागियर। मावा काजे नड़मा ता हल काम वायो। माटु मुन्नेने हर रकम ता सरकार 
हुड़ताद मंता- राष्ट्रवादी, क्रांतिकारी, क्रिश्चियन लेक्काटवु। 

1952 ते एमएनआर सरकार क्रांति तुकू विश्वासघात कित्ता स्केटल वेल्ले 
सरकारकु वातांग अनि हत्तांग। बदे वेन्ने जनता ना काजे काम कित्ताद हिल्ले। इदु 
सरकार वेन्ने मावा काजे बाताले कीसोर हिल्ले। ताना जागा अदु विदेशिरा 
फायदा काजे काम किया मंता मावा सम्पदा किन कलसी ओया मंता। ताना 
पेरके निजी व्यापार मंता, राज्य ता कम्पनिंग मंतांग, सेना मंता ओसो सबसे 
आखरी ते मजदूर, किसान लोर मंतोर। ओर हर दिय्या ओसो ज्यादा गरीब 
आसोर दाया मंतोर। इद्रम बस्के एवनल पूंजीवादी व्यवस्था मंदियार अस्के 
एवनल ताकसोरे मंदियार। इविना कारण ते माटु मावा पिस्वल समाजवाद 
लोप्पाने मंता इंजी आल्सिंतान। बारांकु इत्तेके समाजवादी व्यवस्थाए ज्यादा 
न्याय पोयसी वायर ओसो इंजे उचुन मुल किन दोरका फायदा सब्बे तोर किन 
दोरकियर। 

हुड़ाटू, मावा संगे हर सरकार इद्रम ता व्यवहार कित्ता अद्रमासी माटु इद 
हरी पोयतोम। उदाहरण तुकू ओरु नाकिन डीआईसी सेल लोप्पा “कम्युनिस्ट 
ओसो आतंकवादी” इंजी पिटिहतोर। इद्रम किसी ओरु नावा लोप्पा “साम्यवाद 
बातल आंदू?” “समाजवाद बातल आंदू?” इंजी सवाल कियाना रुची पुट्टी 
कित्तोर। उंदी समाजवादी देश बद्रम मंदिंता इंजी खुद किन सवाल किया मंतान। 
अगा समस्यांग ना समाधान बद्रम आयर? इंजी नन्ना आकलन किया मंतान। 
नन्ना बाताल कित्तान? नन्ना इद्रम कियाला आल्सा मंता ना? नन्ना बाताल 
आल्सिंतान? नन्ना इगा बारांकु मंतान? नन्ना सिर्फ जनता काजे न्याय ता मांग 

किसी मत्तान। नन्ना सिर्फ सब्बे तोर तिंदला मंदाना इंजी मांग कित्तान। नन्ना 
सब्बे तोर किन पढ़ाई दोरकना इंजी आल्सतान। नन्ना सानजुआन लेक्काने 
ओसो नरसंहार आयनायो इंजी आल्सतान। इद्रम मंदानदे समाजवाद आंदा? इदे 
साम्यवाद आंदा? 

नन्ना किताब ते पढ़ेमासी वेल्ले लोकुरा संगे वड़कतान, समाजवादी देश ते 
जनता ना पिस्वल स्तर, स्वास्थ्य स्तर, लोन ओसो शिक्षा सब्बे बेस मंता। अगा 
मजदूर लोरा संगे बेसता व्यवहार आयार। किसान लोर किन अद्रमे विड़समूड़ायो 
आयार। महिलांग किन वेन्ने उत्पादन लोप्पा हिस्सेदारी दोरकिंता। अगा 
सामूहिक रूप ते कियाना पूना काम मंदितांग। माटु काम किसोर-कीसोर ममावा 
पिल्ला-पेकोर, मुज्जोरा बारे ते आल्ससोरे मावा शरीर किन खत्म कींतोमो, इद्रम 
महिलांग किन अगा सिर्फ महिला आतांकु तिप्पल ते मंदा लागो आयार। 

माटु समाजवादी व्यवस्था ते सब्बे बदलेमायार इंजी पुत्तोम। सब्बे तोर 
किन सम्मान मौका दोरकियार। महिला लोर किन वेन्ने नौकरी दोरकियार। 
अविना पिल्ला-पेकोर किन हूड़ला काजे केंद्र मंदिंता। अगा सेड़ो-मुयतोर ओसो 
विधवा लोरा जिम्मेदारी सरकार तेहिंता। अदिन काजे मावा वेन्ने इदे विचार 
मंता। माटु वेन्ने इद्रम ताए पिस्वल पिस्सल आल्सिंतोम। नन्ना समाजवादी देशकु 
इंजे वेन्ने वेल्ले काम कियानाद मंता इंजी पृत्तान। मति ओरगा इंजे वेन्ने माटु 
दोरकी किया परवादू ओरगा मंता। आदिन काजे माटु बोलीवियाई जनता किन 
ओरा अनुभव, ओरा गलतिंग ओसो ओरा सफलतांग ना बेस अध्ययन कियाना 
ओसो माटु उंदी आसी बोलीविया ओसो मना जनता काजे हल तलाश 
कियाना। माटु आपस ते रूस, चीन ओसो क्यूबा बाताल इंता ओसो उंदी पक्ष 
एतसी दूसरोना काट कियाना पोल्लोंग पोरो लड़ेमायला काजे टाईम खराब 
कियानायो। मना देश ता असलियत हिसाब ते मार्क्सवाद किन लागू कियाना 
जरूरत मंता इंजी समझेमाया मंता। माव जनता बदे सुडला जीत, उचुन वेतन 
बेरसी कियला काजे लेवेके उंदी सुडला जवाब काजेए लड़ेमासोर हिल्ले। 
हिल्ले, मावा जनता मना देश तल पूंजीवाद ओसो आदिन देश-विदेशी नौकर 
लोरकिन पूरा खत्म कियाला काजे लड़ेमाया मंता। मावा देश ता जनता 
समाजवाद काजे लड़ेमाया मंता। इद नन्ना इंदा मंतान मति इदु नावा खोज 

आयो। इदे सेंट्रल ओब्रेरा बोलीविया ता कांग्रेस ते वेहताद मत्ता। “बोलीविया 
समाजवादी देश बनेमातेके ने मुक्त आया परिंता इंजी।” 

बोनकिने बदे डावुट मत्तेके ओरु बस्केने बोलीविया वासी हूड़ाना, ओरु 
मावा इद्रमे आल्सिंतोर इंजी हूड़ानूर। 


167 


उत्तरकथा:1978 


डोमितिला संगे मोएमा ना साक्षात्कार 


मोएमा: डोमितिला निम्मा नीव स्टेटमेंट कुना बारे ते उचुन स्पष्टीकरण 
हियाला आल्सा मंतिन? 

डोमितिलाः पहली पोल्लो, इद पुस्तक व्यक्तिगत विवरण आंदू, ओसो इदिन 
मुन्नेटल आखरी एवनल इद्रमे पढ़ेमायना, इदिना उंदी वेन्ने पैराग्राफ किन 
व्यक्तिगत हिसाब ते व्याख्या कियाना आयो। इद पूरा पुस्तक आपस ते 
कलियसी मंता ओसो इदिन शुरू तल आखरी एवनल जोड़े कीसि समझेमायना। 
इदिना विवरण, आकलन ओसो आलोचना काजे उंदी पुस्तक बनेमाया परिंता, 
इद पुस्तक लोप्पा बदे सैद्धांतिक स्टेंड हिल्ले, अदु केवल नावा खुद ता अनुभव 
ता विवरण आंदू। उदाहरण तुकू राजनीतिक पा्िंग ना बारे ते वेहनास्के नन्ना 
ज्यादातर यूनियनकुना पोल्लोंग कित्तान। मति मुक्ति संघर्ष किना हमेशा 
निज्जमता शोषित ओसो उत्पीडित वर्ग ता उंदीए पार्टी ताकी कियाना इंजी 
आल्सिंतान। दूसरा माटा ने मावा खुद ता पार्टी मंदाना ओसो मावा नेतृत्व 
कियाना। नन्ना बोलीविया ता बारे ते वेल्ले कम पुंजी मत्तांकु, मावा संगे 
बुद्धिजीविर काम कीत्तेके बेस इंजी आल्सिंतान। बारांकु इत्तेके माटु मावा संघर्ष 
अलग-थलग कियानायो, बुद्धिजीविर वेन्ने मावा संगे वायाना। मति ओरु हमेशा 
यथार्थ (सत्य) पोरो आधार आसी मत्ता मार्क्सवाद-लेनिनवाद ता सिद्धांत किन 
सही तरीका ते लागू कियाना। पार्टी ता नेतृत्व मजदूर ओसो किसान वर्ग 

कियाना। बाकी वर्ग वेन्ने शामिल आयना। नावा साक्षात्कार लोप्पा नन्ना “झुग्गी 
झोपड़ी” इंजी रास्ताद हिल्ले इंजी चिन्हित कीतद मंता। निज्जमे नन्ना मावा देश 
ता असली यथार्थ ता बारे ते ज्यादा पुन्नोन। नन्ना बचोनो बेरा झोपड़पट्टिंग ना 
परिस्थिति बद्रम मंदियार इंजी आल्सिंतान। मति नन्ना अगा मत्ताद हिल्ले। नन्ना 
ओरा परिस्थिति माकिनकु वेन्ने ज्यादा खराब मंता इंजी पुत्तान। नन्ना खनिक 
लोरा परिस्थिति इद्रम मंता इत्तेके किसान ओसो झोपडपट्टी ना लोकुरा पिस्वल 
बद्रम मंदियार इंजी आल्सिंतान। मति नावा लोकुरा काजे सिर्फ सैद्धांतिक स्तर ते 
पोल्लोंग कियाला आल्सोन। अदिन काजे नन्ना इव सब्बे समूह कुना बारे ते 
वड़कोन आंतान। बारांकु इत्तेके नन्ना ओरा बारे ते ज्यादा पुन्नोन। नन्ना झुग्गि 
झोपड़ी ने मंदाना किसान महिलाना बारे ते पुनवा लेवा बाता वड़का परिंतान। 


मोएमा: उचुन मुल निम्मा समाजवाद संगे नारी मुक्ति ता सब्बे समस्यांग 
हल आयनुंग इंजी आल्सिंतिन इंतोर? 

डोमितिलाः नन्ना दूसरा देशकुना लेक्का बोलीविया ते वेन्ने महिला लोर 
अद स्तर ते एव्वला काजे आधार निर्माण आयार इंजी इंतान। अवु इद संघर्ष 
ओसो सहभागिता संगे ने कियानुंग ओसो अविना मुक्ति अविना कोशिश संगेने 
आयार। मति नन्ना इंजे मना जनता ना मुक्ति काजे कोयतुरा संगे कलियसी 
लड़ेमायनद्‌ ज्यादा महत्वपूर्ण मंता इंजी आल्सिंतान। नावा असली लड़ाई 
महिला-पुरुष नड़मा ता आयो। इदु इरवुरासी रा संयुक्त संघर्ष आंद्‌। नन्ना तीना 
लोप्पा पिल्ला-पेकोर, नाती-पोती किन वेन्ने शामिल कींतान। ओरकिन तना वर्ग 
हिसाब ते तीना लोप्पा शामिल आयाना। इदे इंजेटा मूल पोल्लो आंदू। 


मोएमाः निम्मा इद पुस्तक तुन रासला काजे लागू कित्ता तरीका ता बारे 
ते बाताले वेहिंतिरा? 

डोमितिलाः इंगो, नन्ना विभिन्न देशकुना सैकड़ों पत्रकार, इतिहासकार 
लोर नावा साक्षात्कार एततोर इंजी वेहकान। ओरु कैमरा, मूवी कैमरा पोयसी 
वात्तोर, ओसो नावा इंटरव्यू एततोर। नन्ना इद देश ते अध्ययन काजे वात्ता वेल्ले 
नृविज्ञानशास्रिर ओसो समाजशास्रि ओसो अर्थशास्त्र किन वेन्ने पुत्तान। मति 
ओर सब्बे सामग्री तम्मा संगे ओत्तोर, ताना लोप्पाटल सिर्फ उचुने मेहनतकश 

वर्ग ओसो जनता किन वापिस कित्तोर। अदिन काजे नन्ना माकिन मदद कियाल 
आल्सनोर किन ओरु मावा जनता तल बाता ओतोरो अदु जनता किन वापिस 
कियाना इंजी वेहिंतान। इद्रम कीत्तेके माटु मावा सच्चाई किन पुंदाला काजे 
अविना अध्ययन किया परिंतोम। नावा कहानी (लेट मी स्पीक) किन जनता ना 
सेवा कियानादु मंता। अदि न काजे इदु जनता किन सौंपे कींतान। अद्रमे 
बोलीविया ता यथार्थ पोरो बनेमाता सब्बे फिल्मकु, डॉक्युमेंटरी ओसो अध्ययन 
किन वेन्ने जनता किन आकलन ओसो आलोचना काजे वापिस हियाना। 
बारांकु इत्तेके इद्रम कीवेके माटु अदे परिस्थिति ते मंदाकोम ओसो अविना मावा 
सच्चाई किन समझेमायना आसो समस्यांग कि हल कियाना लोप्पा बदे 
सहायता आयो आयार। मावा फायदा काजे वेल्ले अध्ययन हिल्ले। अदिन काजे 
नन्ना नावा इद पुस्तक लोप्पा उपयोग कित्ता कार्य पद्धति संगे वेल्ले खुश मंतान। 
बेस आत्ता मीटु नन्ना बातल वेहतानो, बातल वेहला आल्सतानो मीटु 
समझेमातिर ओसो अदिन बदले कियविर। बोलीविया ओसो बाकी देश कुना 
लोप्पा जनता ना अनुभव किन सिर्फ सिद्धांत बने कियना लोप्पा ओसो बौद्धिक 
स्तर ते उंदी अलग-थलग सिद्धांत रचे कियाला काजे उंदी कियानायो इंजी 
आशा कींतान। अविन जनता बद्रम वेहिंतायो अद्रमे पेश कियाना। इस्तेमाल 
कियना ता बारे ते रासना ओसो सुधरे कियाना कित्ता पेरके रिकॉर्डिंग ओसो 
साक्ष्य मेहतनकश वर्ग किन वापिस कियाना इंजी वेहिंतान। इद्रम कीत्तेके सब्बे 
मजदूर, किसान, आस्कु, नौजवान लोकुर ओसो बुद्धिजीवी सब्बे तोरा अनुभव 
कुना करिया परितोर, अविना आकलन किया परिंतो ओसो माव गलतिंग 
निगडल वेन्ने करिया परिंतोर। ओसो वायना कालम ते अविन सुधरे किसोरे, खुद 
पोरो सही तरीका ते लागू कीसोरे, तम्मा देश ता यथार्थ किन हूड़सोर, संघर्ष ता 
हथियार लेक्का विकसित कीसोरे, खुद किन साम्राज्यवाद तल मुक्त किसी 
बोलीविया ते समाजवाद स्थापित किया परिंतोर। इद्रम ता काम ता असली 
लक्ष्य इदे आंदू इंजी विश्वास कींतान। 


डोमितिला बारियोस डि चुंगारा 
मोएमा वीज्जेर 

लापाज, बोलीविया, 

10 मार्च 1978 

अनुवादक ना बगिल तल 


11-12 साल उमर ते मंदानास्केटल बेहरोर वड़कना पोल्लोंग केंजसोरे बेरसतान। 
बेरसोरे दायना संगे इव पोल्लोंग कुन पाटांग ओसो भाषण कुना लोप्पा वेने केंजा 
वात्ता। नन्ना सुडलास्केटल मंदाना नाटे ओसो नावा नालुंग बगिल ता वातावरण 
लोप्पा इद्रम ता बेहरा-बेहरा ओसो मावा रोज ता पिस्वल संगे जुड़ेमासी मत्ता 
पोल्लोंग केंजवा मत्तांकु, नावा लोप्पा इविन पुंदाना गिर्दा बेरससोर हत्ता। नावा 
काजे इव वेल्ले पना पोल्लोंग मत्तांग। 

सिर्फ केंजसिए बदे पोल्लो तुन पुंदाला कोशिश कियाना वेल्ले मुश्किल 
मंता। बारांकु इत्तेके हर बेरा, हर विषय, हर सवाल ता जवाब हियाला काजे वरोर 
सही मानेय संगे मदांना मुश्किल मंता। अदिनके नन्ना उचुन पढ़ेमायला अनि 
रासिला करियतान। 

नावा इद यात्रा लोप्पा वेल्ले लोकुरा योगदान मंता। सबसे मुन्ने नावा 
यायाल मंता, अद नाकिन कम से कम साईन कियानाचोन स्कल करियाना इंजी 
सपना हड़ता। मति अदिना सपना अद हड़ता लेक्का पूरा आया परवो आत्ता 
बारांक इत्तेके उंदी पेरके अरसी मत्ता इलाका ओसो नाटे स्कूल-कालेज पढ़ाई ता 
रिवाजे हिल्ले। इदिनकु बेहरा समस्या गरीबी ते पिस्वल पिस्नद मंता। 

इद्रम ता परिस्थिति ते मंदानास्के नावा पिस्वल लोप्पा वरोर ग्रूजी वात्तोर 
नावा जीवा ता “दादाल”, नावा गुरुजी। ओरु नाकिन ओरा वेल्ले कीमती समय 
तिंची नावा काजे समय तेंडानोर, नाकिन प्राथमिक शिक्षा हियानोर, नाकिन 
जीवा कियानोर। नावा जीवा गरे मत्ता “मीना” दीदी नाकिन हिंदी भाषा रास्ला 
ओसो पढ़ेमायला करिहत्ता। इदे आयवा 'गेड़ा ते ताकना स्कूल” ता वेल्ले 
योगदान मंता। इदे आयवा बच्चोनो दादा-दीदीरा योगदान मंता। इव सब्बे 
पुस्तकिंग अनुवाद कीसोरे ओर सब्बे तोरकिन नन्ना सुरता कींदान। ओरा लोप्पा 
नच्चोनो जन इंजे माकिन विडिसी हत्तोर। वेर सब्बेतोर इद यात्रा लोप्पा नावा 
संगे मंदानोर, ओसो वायना कालम ते वेने नावा संगे मंदानूरे। ओरा बारे ते 
बच्चोने पुस्तकिंग रासमड़ आयर। 

माटांग ओसो पाटांग लोप्पा केंजता पोल्लोंग, पुस्तक पढ़ेमायनास्के 
पुस्तक लोप्पा दोरकतास्के नावा गिर्दा तुक हंदी हिल्ले आत्ता। नावा लेक्का पूना 
पोल्लोंग करियाला आल्सानोर ओसो केजता पोल्लोंग कन पंदाला कोशिश 
कियानोर वेल्लेतोर मंतोर। मति पोरो नन्ना वेहता लेक्का हर बेरा, हर विषय, हर 

सवाल ता जवाब हियाला सही मानेय “जीवा ता दादाल' दोरकना मुश्किल 
मंता। अदिनके इद साहित्य ता परताचोन हिंदी तिंची गोंडी भाषा ते अनुवाद 
कियाना इंजी आल्सतान। 
मावा गोंडी भाषा वड़कानोर आंध्रा, ओडिशा, छत्तीसगढ़, महाराष्ट्र, 
मध्यप्रदेश, उतरप्रदेश लेक्कटा राज्यकुने अलग-अलग जागा ने पिस्सा मंतोर। 
अदिनके मावा गोंडी भाषा पोर्रो अलग-अलग राज्यकुना भाषांग ना वेल्ले 
प्रभाव मंता। नावा गोंडी पोरो हिंदी, मराठी ओसो छत्तीसगढ़ी ता प्रभाव ज्यादा 
मंता। अनुवाद कियानास्के नाकिन पूना शब्द बने कियाना वेल्ले कटला वात्ता, 
इत्तेके गोंडी लोप्पा पारिभाषिक शब्द कुन वेहाला शब्द हिल्ले, अदिनके वेल्ले 
शब्द हिंदी ता इस्तेमाल कित्तान। वायना कालम ते जनता लोप्पा हंजी ओसो 
ज्यादा गोंडी ता शब्दकु करियसी इदिन उचुन सुधरे कीमुड़ आयर। मति भाषा ता 
प्राकृति अनुसार दूसरा भाषा तल शब्द पोयाए लागिंता। अनुवाद कियानास्के 
नन्ना अंग्रेजी ओसी हिंदी रेंडु पुस्तकिंग ना मदद एतित्तान। 
नावा इद कब्बड़ लोप्पा संगे-संगे ताकसोर मत्ता नावा जीवन साथी ना वेन्ने 
योगदान मंता। वीरु नाकिन इद काम कियाला गिर्दा कींतोर। नावा लोप्पा जीवा 
मत्ताद सरता किसींतोर, नावा कै पोयसी ताकिंतोर। वीरू इदिन पसतक लेक्का 
डिजाईन कियाना ओसो प्रूफ कियाला मदद हित्तोर। 
इव सब्बे पुस्तकिंग जनता नड़मा ओयला काजे जंगोम प्रेस पोरोल ते उंदी 
प्रकाशन पोरोल हित्तोम। इद पोरोल मावा वीर पड़ियोर, गोंड जनता ना हीरो, 
गड़चिरोली भूमि ता मर्री वीर बाबूराव शेड़माके ना सेना तल पोयत्तोम। सब्बे 
शहीदीर किन सुरता कीसोरे इव सब्बे पुस्तकिंग इंजे मीवाव आत्तांग। 
इद यात्रा जारी मंदियर.... इव पुस्तकृना गोंडी अनुवाद, डिजाईन पोर्रो 
सब्बेतोरा सुझाव ओसो आलोचनाकुना वेल्ले जरूरत मंता। मीटू ओसो बदे 
पुस्तक ता अनुवाद कीतेके बेस आयर इंजी वेने सुझाव हीतेके बेस आयर। 
जीवा ता जोहार 
मीवा - जनी 

न पुस्तक सन 1978 ते पहली बेरा प्रकाशित आसी मत्ता। डोमितिला 
2 तन्ना प्रस्तावना ते इद पुस्तक किन मेहनतकश वर्ग संघर्ष ता अनुभव किन 
सब्बे तोरा लोप्पा तूसला काजे रास्सी मत्ता ओसो इव अनुभवकु वायना 
पीढ़ी ता संघर्षरत लोकुरा काम वायार इंजी आशा किसमत्ता। मुख्य रूप ते अदु 
तम्मा अनुभवकु दुनिया लोप्पा बेगाने तम्मा बेसता पिस्वल काजे तम्मा 
अधिकार ओसो बेसता समाज काजे लड़ेमासोर मत्ता मेहनतकश लोकुरा लोप्पा 
एवसी कियाला आल्सिंता। संगेने इदु पुस्तक सिर्फ अध्ययन कियाला काजे 
मंदानायो इंजी आल्सिंता। 
अदिना विचार किन मुन्ने ओसोरे माटु इद पुस्तक ता हिंदी संस्करण 
प्रकाशित किया मंतोम। माटु इद पुस्तक सब्बे लोकुर एवनल एव्वियर ओसो 
ओरकिन विभिन्न संघर्ष लोप्पा मजबूती हियार इंजी आशा कींतोम। 
(हिंदी संस्करण ता अनुवाद) 

